
Părinților mei, care m-au îndreptat 
spre învățătură 


Introducere 


Într-o zi călduroasă de vară, la doar şase luni de la 
intrarea în noul mileniu, omenirea avea să treacă pragul 
unei ere cu totul noi. O ştire făcea înconjurul lumii, 
prezentată în aproape toate ziarele importante: se 
decriptase prima hartă a genomului uman, propriul 
nostru manual de utilizare. 

Genomul uman constă din ADN-ul complet al spe- 
ciei noastre, codul ereditar al vieții. Acest text oferit 
publicului larg era alcătuit din trei miliarde de litere, 
fiind scris într-un cod straniu și criptografic, format 
din patru litere. Atât de uimitoare este complexitatea 
informaţiei conţinute în fiecare celulă a corpului uman 
încât citirea cu voce tare a acestui cod într-un ritm de 
trei litere pe secundă ne-ar lua treizeci și unu de ani, 
chiar dacă lectura ar continua zi și noapte. Dacă aceste 
litere ar fi scrise cu un corp de mărime normală pe hârtie 
de scris obișnuită şi toate paginile ar fi puse cap la cap, 
ar forma un turn de înălțimea Monumentului Washington”. 
Pentru prima oară, în dimineaţa aceea de vară, acest text 
fabulos, care conţine toate instrucţiunile necesare creării 
unei ființe umane, era accesibil lumii întregi. 


” Obeliscul construit în memoria lui George Washington în 
secolul al XIX-lea se numără printre cele mai înalte construcţii din 
lume, având o înălţime de 169 de metri (n. tr.). 


Limbajul lui Dumnezeu 


În calitate de conducător al Proiectului Internatio- 
nal al Genomului Uman, care s-a străduit mai bine de 
un deceniu să descopere acest lanț al ADN-ului, am 
stat alături de președintele Bill Clinton în Camera de 
Est de la Casa Albă, împreună cu Craig Venter, con- 
ducătorul unui proiect concurent din sectorul privat. 
Prim-ministrul Tony Blair era conectat la eveniment 
prin intermediul satelitului, iar festivitățile se derulau 
simultan în multe colțuri ale globului. 

Bill Clinton și-a început discursul comparând 
această hartă a genomului uman cu harta pe care Meri- 
wether Lewis a prezentat-o președintelui Thomas Jef- 
ferson în aceeași încăpere cu aproape două sute de ani 
în urmă. Clinton a precizat: „Aceasta este, fără îndoială, 
cea mai importantă și mai „impresionantă hartă în- 
tocmită vreodată de omenire“. Însă partea din discursul 
său care a atras cel mai mult atenţia publicului trecuse 
de la perspectiva științifică la cea spirituală. „Astăzi, a 
spus el, învăţăm limba în care Dumnezeu a creat viaţa. 
Suntem cu atât mai copleșiți de uimire și venerație în 
fața complexităţii, a frumuseţii şi a minunii darului celui 
mai sfânt și dumnezeiesc al lui Dumnezeu.“ 

Vă întrebaţi, poate, dacă eu, ca om de ştiinţă riguros 
instruit, am fost surprins de o asemenea afirmaţie vădit 
religioasă făcută de liderul lumii libere într-un astfel de 
moment sau dacă am fost tentat să ridic din sprânceană 
sau să privesc în pământ stânjenit. Ei bine, nu. De fapt, 
în zilele frenetice care au precedat acest anunţ, colabo- 
rasem strâns cu consilierul care îi scria discursurile pre- 
ședintelui și susținusem cu tărie includerea acestui pa- 
ragraf. Iar atunci când mi-a venit rândul să rostesc și eu 
câteva cuvinte, am dat glas acestei convingeri: „Este o 
zi fericită pentru întreaga lume. Încerc un sentiment de 
umilinţă și uimire la gândul că am fost primii care au 

aruncat o privire asupra propriului nostru manual de 
instrucţiuni, ştiut până acum numai de Dumnezeu“. 

Cum se explică acest lucru? De ce s-ar simţi un 
președinte şi un om de ştiinţă, însărcinați cu anunţarea 
unui moment de răscruce în biologie și medicină, obli- 
gaţi să invoce o legătură cu Dumnezeu? Nu sunt oare 
antitetice viziunea științifică şi cea spirituală sau cel 
puţin nu ar trebui ele să evite să apară împreună în 
Camera de Est? Care să fi fost motivele pentru invo- 
carea lui Dumnezeu în aceste două discursuri? Să fi 
fost o simplă imagine poetică? Să fi fost ipocrizie? O 
încercare cinică de a câștiga simpatia credincioșilor sau 
de a-i dezarma pe cei care ar fi putut critica acest studiu 
al genomului uman pe motiv că omul ar fi redus la 
condiția de mașinărie? Răspunsul, în cazul meu, este 
negativ. Dimpotrivă, pentru mine experienţa decrip- 
tării genomului uman și a dezvăluirii acestui text unic a 
reprezentat atât o realizare ştiinţifică extraordinară, cât 
și o ocazie de venerare a divinității. 

Mulu vor fi uimiţi de aceste afirmaţii, pornind de la 
prejudecata că un om de știință riguros nu ar putea fi și 
un om autentic religios care să creadă într-un Dumnezeu 
transcendent. Cartea de faţă își propune să infirme 
această idee, susţinând teza potrivit căreia credinţa în 
Dumnezeu poate fi o alegere perfect raţională, și că 
principiile credinței sunt, de fapt, complementare cu 
principiile științei. 

Această potenţială sinteză între viziunea ştiinţifică și 
cea spirituală este considerată imposibilă de către mulți 
contemporani, ca și când s-ar încerca alăturarea forţată 
a celor doi poli ai magnetului. Totuși, în ciuda acestei 
impresii, mulți americani par interesați să accepte vala- 
bilitatea ambelor abordări în existenţa lor cotidiană. 
Sondajele recente confirmă faptul că 93 la sută dintre 

americani împărtăşesc o formă sau alta de credință în 
Dumnezeu; și, în același timp, conduc mașini, folosesc 
curentul electric și urmăresc buletinele meteo, plecând, 
se pare, de la premisa că știința care explică aceste 
fenomene este în general demnă de încredere. 

lar în ceea ce privește religiozitatea oamenilor de 
știință, aceasta este de fapt mai des întâlnită decât își 
imaginează mulți. În 1916, s-a realizat un sondaj în rândul 
biologilor, fizicienilor și matematicienilor, care au fost 
întrebaţi dacă ei cred într-un Dumnezeu care comunică 
în mod activ cu oamenii și la care aceştia să se roage în 
speranţa că vor primi un răspuns. Aproximativ 40 la 
sută au răspuns afirmativ. În 1997, exact același sondaj 
a fost repetat, cuvânt cu cuvânt, și, spre surprinderea 
cercetătorilor, procentajul a rămas aproape neschimbat. 

Prin urmare, poate că „lupta“ dintre știință și religie 
nu este chiar atât de polarizată precum pare? Din 
păcate, dovezile unei potenţiale armonii sunt adesea 
umbrite de declaraţiile stridente ale celor care se află de 
o parte şi de alta a baricadei. Săgeţi sunt aruncate din 
ambele tabere, fără îndoială. De pildă, desconsiderând 
credinţa a 40 la sută dintre confrații săi, considerând-o 
drept nonsens sentimental, evoluţionistul de marcă Ri- 
chard Dawkins s-a afirmat ca principal apărător al con- 
cepţiei potrivit căreia o credinţă în evoluție presupune 
ateism. Printre multele sale afirmaţii surprinzătoare se 
numără și aceasta: „Credinţa este marea eschivare, 
marea scuză pentru a evita nevoia de a gândi și de a eva- 
lua dovezile... Credinţa, nefiind întemeiată pe dovezi, 
este principalul viciu al oricărei religii.“! 


1 R. Dawkins, „Is Science a Religion?“ The Humanist 57 
(1997): 26-29. 


— 10 — 


Introducere 


Din tabăra adversă, anumiţi fundamentaliști reli- 
gioşi atacă știința înfățişând-o drept periculoasă și ne- 
demnă de încredere şi susţin o interpretare ad litteram 
a textelor sacre, ca pe unicul mijloc sigur de aflare a 
adevărului științific. Din rândul acestei comunități se 
detașează comentariile regretatului Henry Morris, 
fruntaş al mișcării creaţioniste: „Minciuna evoluţiei a 
pus stăpânire pe gândirea modernă în orice domeniu. 
Aşa stând lucrurile, concluzia inevitabilă este aceea că 
gândirea evoluționistă se face răspunzătoare în cea mai 
mare parte de mișcările politice nefaste și de disoluția 
morală și socială care s-a accentuat pretutindeni în 
lume... Când știința și Biblia se află în divergentă, 
atunci cu siguranţă ştiinţa i-a interpretat greșit datele“ .7 

Cacofonia din ce în ce mai pronunţată a vocilor an- 
tagoniste îi debusolează și îi descurajează pe mulți 
observatori sinceri. Persoane echilibrate ajung la con- 
cluzia că sunt nevoite să aleagă între două extreme 
deopotrivă de neatrăgătoare, niciuna neoferind prea 
multă încurajare. Deziluzionaţi de stridenţa ambelor 
perspective, mulți aleg să respingă atât siguranța con- 
cluziilor stiintifice, cât și valoarea religiei instituţiona- 
lizate, preferând diferite forme de gândire antiștiinţi- 
fică sau de spiritualitate superficială ori simpla apatie. 
Alţii hotărăsc să accepte atât valoarea științei, cât şi cea 
a spiritualităţii, însă compartuimentează aceste părți ale 
existenţei lor spiritualităţii materiale pentru a evita 
orice fel de neplăcere provocată de aparente conflicte. 
Pe această linie, regretatul biolog Stephen Jay Gould 
susţinea că ştiinţa și credinţa ar trebui să ocupe locuri 


2 H.R. Morris, The Long War Against God (New York: Master 
Books, 2000). 

bine delimitate, să nu se suprapună cu niciun chip. Însă 
şi această abordare este nesatisfăcătoare, fiindcă gene- 
rează conflicte interne și le răpește oamenilor şansa de 
a îmbrăușa pe deplin ori ştiinţa, ori spiritualitatea. 

Așadar, iată întrebarea centrală pe care o pune car- 
tea de faţă: în această epocă modernă a cosmologiei, 
evoluţiei și genomului uman, mai există oare posibili- 
tatea unei armonii cu adevărat satisfăcătoare între vizi- 
unea științifică și cea spirituală ? Răspunsul meu este un 
da răspicat. În opinia mea, nu există niciun conflict 
între a fi un om de știință riguros și o persoană ce crede 
într-un Dumnezeu care are o legătură personală cu fie- 
care dintre noi. Domeniul ştiinţei este cercetarea na- 
turii. Domeniul lui Dumnezeu se află în sfera spiritu- 
ală, un teritoriu imposibil de explorat cu mijloacele și 
prin limbajul ştiinţei. Trebuie cercetat cu inima, cu 
mintea și cu sufletul — iar mintea trebuie să afle o cale 
de a îmbrăţişa ambele teritorii. 

Voi arăta că aceste perspective nu numai că pot coe- 
xista într-o singură persoană, dar pot să o facă într-o 
manieră care îmbogățește și iluminează experienţa 
umană. Știința este singura cale demnă de încredere 
pentru a înţelege lumea fizică, iar mijloacele ei, atunci 
când sunt folosite în mod corect, pot pătrunde în pro- 
funzimile existenţei materiale. Însă știința devine 
neputincioasă atunci când trebuie să răspundă la între- 
bări de felul: „De ce a luat fiinţă universul? Care este 
sensul existenţei omului? Ce se întâmplă după moar- 
te?“ Una dintre motivațiile cele mai puternice ale omu- 
lui este să caute răspunsul la întrebări profunde și avem 
nevoie să aducem întreaga forţă atât a perspectivei ști- 
inţifice, cât şi a celei spirituale spre a înţelege atât cele 
văzute, cât și pe cele nevăzute. Scopul acestei cărți este 

de a găsi o cale către o integrare raţională şi onestă, din 
punct de vedere intelectual, a acestor viziuni. 

Abordarea unor aspecte de o asemenea importanţă 
poate provoca neliniște. Indiferent dacă îi spunem sau 
nu pe nume, fiecare dintre noi a ajuns la o anumită con- 
cepţie despre viaţă. Ea ne ajută să dăm sens lumii din 
jurul nostru, ne oferă un cadru etic și ne influențează 
deciziile cu privire la viitor. Oricine este preocupat de 
acest subiect nu ar trebui să ia lucrurile prea uşor. O 
carte care își propune să atingă un subiect fundamental 
ar putea să aducă mai degrabă tulburare decât linişte. 
Însă noi, oamenii, se pare că avem adânc înrădăcinată în 
noi nevoia de a afla adevărul, chiar dacă această nevoie 
intrinsecă este cu ușurință suprimată de detaliile con- 
crete ale vieţii de zi cu zi. Acestor distrageri li se adaugă 
nevoia de a evita gândul la moarte, aşa încât pot trece 
cu ușurință zile, săptămâni, luni sau chiar ani în care să 
nu reflectăm serios la întrebările perene ale existenţei 
umane. Cartea de faţă este numai un mic antidot împo- 
triva acestei stări de fapt, însă ea ar putea oferi ocazia 
unei autoreflecţii și ar putea provoca nevoia unei 
cercetări mai aprofundate. 

Mai întâi, ar trebui să explic cum a ajuns un om de 
știință care studiază genetica să creadă într-un Dumne- 
zeu nelimitat în timp şi spaţiu şi care stabileşte o relaţie 
personală cu fiinţele umane. Unii ar putea presupune 
că acest lucru se datorează unei educaţii religioase te- 
meinice, primită din sânul familiei şi consolidată prin 
cultură, și astfel imposibil de eludat în anii maturității. 
Ceea ce, în cazul meu, nu corespunde întocmai rea- 
litătii. 

PARTEA ÎNTÂI 
Prăpastia dintre ştiinţă si credință 


1 
De la ateism la credință 


Primii mei ani de viaţă s-au caracterizat, în multe pri- 
vinţe, prin nonconformism, însă ca fiu al unor li- 
ber-cugetători, am primit o educaţie destul de con- 
venţională, tipic modernă, în ceea ce privește atitudinea 
fată de credință — în sensul că nu era considerată foarte 
importantă. 

Am crescut într-o fermă modestă din Shenandoah 
Valley, Virginia. Ferma nu avea apă curentă şi nici prea 
multe alte utilităţi, însă aceste lipsuri au fost compen- 
sate cu vârf și îndesat prin amestecul benefic de expe- 
rienţe și oportunității de care mă bucuram în remarca- 
bila cultură a ideilor, creată de părinți mei. 

S-au cunoscut în timpul facultăţii la Yale în 1931 şi 
și-au folosit talentul organizatoric și pasiunea pentru 
muzică în cadrul comunităţii experimentale din Arthur- 
dale, Virginia de Vest, unde au lucrat alături de Eleanor 
Roosevelt în încercarea de a revigora o comunitate 
minieră răvășită de efectele Marii Depresi 

Însă alți consilieri din administratia Roosevelt aveau 
alte idei şi curând au fost suspendate finanțările. Dez- 
membrarea, în cele din urmă, a comunităţii din Arthur- 
dale, sub pretextul calomnierii politicii Washingtonului, 

le-a lăsat părinților mei gustul amar al suspiciunii la 
adresa guvernului de-a lungul întregii lor vieţi. Și-au 
continuat cariera academică la Elon College din 
Burlington, Carolina de Nord, unde, fascinat de neîm- 
blânzita și frumoasa cultură populară a Sudului rural, 
tatăl meu avea să devină culegător de cântece populare, 
colindând ţinutul în lung și-n lat şi convingându-i pe 
locuitorii reticenţi din Carolina de Nord să se lase 
înregistrați în timp ce cântau. Aceste înregistrări, ală- 
turi de o serie încă și mai mare adunată de Alan Lomax, 
alcătuiesc o parte însemnată a colecţiei de cântece po- 
pulare americane a Bibliotecii Congresului. 

Odată cu izbucnirea celui de-al Doilea Război 
Mondial, astfel de cercetări în domeniul muzical au 
fost nevoite să treacă pe planul doi, fiind înlocuite cu 
treburi mai urgente legate de apărarea naţională, iar 
tatăl meu a contribuit și el la efortul de război, ajutând 
la construirea bombardierelor și sfârșind chiar prin a 
ocupa funcţia de supervizor într-o uzină de avioane 
din Long Island. 

La sfârșitul războiului, părinţii mei au ajuns la con- 
cluzia că ritmul trepidant al vieţii din lumea afacerilor 
nu li se potrivea. Fiind cu mult înaintea vremii lor, ei 
aveau să întruchipeze spiritul anilor '60 încă din anii 
40: s-au mutat în Shenandoah Valley din Virginia, au 
cumpărat o fermă de 95 de pogoane, cu intenţia de a 
urma un stil de viaţă simplu, tradiţional, fără utilizarea 
mașinilor agricole. Descoperind doar după câteva luni 
că nu vor reuși în felul acesta să-și crească cei doi fii 
adolescenţi (la scurt timp venind pe lume un alt frăţior 
şi cu mine), tatăl meu și-a luat un serviciu, dând lecţii 
de teatru la colegiul de fete local. A recrutat actori din 
localitate și atât studentele, cât și localnicii au primit cu 

entuziasm producţia de piese de teatru. Ca să alunge 
plictiseala din timpul lungii vacanțe de vară, părinții 
mei au înfiinţat un teatru de vară într-o dumbravă de 
stejari din apropierea fermei noastre. Acest teatru, de- 
numit The Oak Grove Theater, îşi continuă şi astăzi 
activitatea neîntreruptă și încântătoare, la mai bine de 
cincizeci de ani de la înfiinţare. 

M-am născut în această fericită îmbinare de frumu- 
seţe pastorală, muncă fizică asiduă, teatru estival şi mu- 
zică şi m-am simţit minunat. Fiind cel mai mic dintre 
cei patru băieţi, nu aveam cum să fac năzdrăvănii care 
să nu le fie deja cunoscute părinților mei. Am crescut 
cu convingerea că trebuie să fii responsabil de propriul 
comportament și de propriile alegeri, fiindcă nimeni 
altcineva nu va veni să răspundă de ele în locul tău. 

Asemenea fraţilor mei mai mari, și eu am fost edu- 
cat acasă de mama, o profesoară deosebit de înzestrată. 
Aceşti ani ai copilăriei mi-au oferit nepreţuitul dar al 
bucuriei de a învăţa. Deşi mama nu se ghida după nicio 
programă şcolară sau vreun plan al lecţiilor, avea 
marele talent de a găsi subiecte care să stârnească inte- 
resul unei minţi tinere, urmărindu-le cu intensitate 
până la punctul culminant, după care trecea la ceva nou 
şi la fel de incitant. Învăţam nu fiindcă eram obligat să 
învăţ, ci pentru că îmi plăcea să învăţ. 

Credinţa nu a reprezentat o latură însemnată în 
copilăria mea. Eram oarecum conștient de conceptul.de 
Dumnezeu, însă relaţia mea personală cu El s-a limitat 
la momentele întâmplătoare când mă tocmeam pentru 
a obţine de la El ceva de care aveam neapărată nevoie. 
De pildă, îmi amintesc că am făcut o învoială cu 
Dumnezeu (pe la vârsta de nouă ani) că, dacă nu va lăsa 
ploaia să cadă în timpul unei reprezentații teatrale și al 

unei petreceri dansante de sâmbătă noaptea la care 
eram foarte încântat să particip, atunci voi făgădui să 
nu fumez niciodată. Ploaia a fost ţinută la distanţă, ce-i 
drept, iar eu nu m-am apucat niciodată de fumat. Cu 
câțiva ani înaintea acestei întâmplări, pe când aveam 
cinci ani, părinții hotărâseră să mă trimită împreună cu 
cel de-al treilea frate la corul de băieţi al bisericii epis- 
copale locale. Ne-au atras atenţia că era o oportunitate 
excelentă de a studia muzica, dar că nu era nevoie să 
luăm teologia prea în serios. Le-am urmat sfatul, studi- 
ind minunile armoniei și contrapunctului, dar îngă- 
duind conceptelor teologice predicate de la amvon să 
treacă pe lângă mine fără să lase nicio urmă vizibilă. 

Pe când aveam zece ani, ne-am mutat la oraș, ca să 
fim mai aproape de bunica mea care era bolnavă, şi am 
fost înscris la şcoala publică. La vârsta de paisprezece 
ani, mi s-au deschis ochii și mi s-au dezvăluit impresio- 
nantele metode ale ştiinţei. Inspirat de un profesor de 
chimie carismatic, care putea să scrie aceleași date pe 
tablă cu ambele mâini: simultan, am descoperit pentru 
prima dată profunda satisfacţie a ordinii universului. 
Faptul că întreaga materie este alcătuită din atomi și 
molecule care urmează principii matematice a fost pen- 
tru mine o revelaţie cu totul neașteptată, iar abilitatea 
de a folosi instrumentele științei pentru a descoperi 
lucruri noi despre natură m-a condus imediat la con- 
cluzia că aceasta este calea pe care vreau să merg. Cu 
entuziasmul unui proaspăt convertit, am hotărât că 
țelul meu în viață va fi să devin chimist. Cu toate că 
știam relativ puţin despre celelalte științe, această primă 
iubire adolescentină părea să-mi hotărască destinul. 

În schimb, întâlnirile mele cu biologia m-au lăsat 
complet rece. Cel puţin percepute cu mintea mea de 

adolescent, conceptele fundamentale ale biologiei îmi 
păreau că au de-a face mai mult cu învăţarea pe dinafară 
a unor date lipsite de logică decât cu elucidarea prin- 
cipiilor. Nu eram deloc interesat să memorez părțile 
componente ale racului şi nici să încerc să-mi dau 
seama de diferenţa dintre încrengătură, clasă şi ordin. 
Copleşitoarea complexitate a vieţii m-a condus la con- 
cluzia că biologia se asemăna mai degrabă cu filozofia 
existenţială: nu avea sens. Cu mintea mea reducţionistă 
de învățăcel, nu găseam suficientă logică în această dis- 
ciplină pentru a fi atras de ea. După ce am terminat li- 
ceul la șaisprezece ani, m-am înscris la Universitatea 
din Virginia, hotărât să mă specializez în chimie și să 
urmez o carieră ştiinţifică. Ca multor studenţi din anul 
întâi, acest mediu nou mi s-a părut efervescent, cu atât 
de multe idei lansate în sălile de studiu şi dezbătute în 
dormitoarele căminelor până târziu în noapte. Unele 
dintre aceste întrebări ajungeau în mod invariabil și la 
problema existenţei lui Dumnezeu. În primii ani ai 
adolescenţei, avusesem de câteva ori experienţa unei 
nevoi de comuniune cu ceva din afara mea, asociată 
adesea cu frumusețea naturii ori cu o experienţă muzi- 
cală deosebit de profundă. Totuși, latura mea spirituală 
era destul de slab dezvoltată și ușor de zdruncinat de 
cei câţiva atei agresivi pe care îi întâlneşti în aproape 
orice cămin studenţesc. După câteva luni de la intrarea 
în mediul universitar, eram convins că, deşi multe cre- 
dinte religioase inspiraseră tradiţii artistice și culturale 
interesante, totuși ele nu aveau la bază niciun adevăr 
fundamental. 


Deși la vremea respectivă nu cunoșteam termenul, 
devenisem un agnostic, cuvânt inventat de omul de știință 

T.H. Huxley în veacul al XIX-lea pentru a desemna o 
persoană care pur și simplu nu ştie dacă Dumnezeu 
există sau nu. Există tot felul de agnostici; unii ajung la 
agnosticism după o evaluare minuțioasă a dovezilor, 
însă mulți alții se complac în această situaţie care le per- 
mite să evite analizarea argumentelor pe care le consi- 
deră incomode de ambele părţi. Eu aparţineam în mod 
categoric celei de-a doua categorii. De fapt, afirmaţia 
mea: „Nu ştiu“ se traducea mai degrabă prin „Nu 
vreau să știu.“ Ca tânăr care mă formam într-o lume 
plină de ispite, îmi convenea să ignor nevoia de a da 
socoteală în faţa oricărei autorităţi spirituale mai înalte. 
Adoptasem tipul de gândire şi comportament descris 
ca „orbire voită“ de către reputatul cercetător și scrii- 
tor C.S. Lewis. 

După absolvire, am continuat cu un doctorat în 
chimie fizică la Yale, în căutarea eleganţei matematice 
care m-a atras la această ramură a ştiinţei. Viaţa mea 
intelectuală era cufundată în mecanica cuantică și ecua- 
tiile diferenţiale de ordinul doi, iar idolii mei erau 
giganţii fizicii — Albert Einstein, Niels Bohr, Werner 
Heisenberg și Paul Dirac. Am ajuns treptat la convin- 
gerea că totul în univers poate fi explicat pe baza 
ecuaţiilor și a principiilor fizicii. După ce am citit bio- 
grafia lui Albert Einstein și am descoperit că în ciuda 
puternicei lui poziţii sioniste după cel de-al Doilea 
Război Mondial, el nu credea în Yahve, Dumnezeul 
poporului evreu, mi s-a întărit convingerea că niciun 
om de știință raţional nu poate susţine în mod serios 
posibilitatea existenţei lui Dumnezeu fără să comită un 
soi de sinucidere intelectuală. 

Și aşa am trecut încetul cu încetul de la agnosticism 
la ateism. Îmi făcea chiar plăcere să testez convingerile 
religioase ale celor care le menţionau în prezenţa mea și 

le dezaprobam etichetându-le drept sentimentalism și 
superstiție depășită. 

După doi ani de program doctoral, planurile mele 
de viaţă de-abia structurate începeau să se destrame. În 
ciuda plăcerilor zilnice pe care mi le oferea cercetarea 
în domeniul mecanicii cuantice teoretice, am început să 
am îndoieli că aceasta era o cale viabilă pentru mine. Mi 
se părea că cele mai mari progrese în teoria cuantică 
avuseseră loc cu cincizeci de ani mai devreme, iar eu 
probabil că aveam să-mi petrec cariera aplicând simpli- 
ficări şi aproximări succesive pentru a face anumite 
ecuaţii elegante, dar de nerezolvat, un pic mai uşor de 
prelucrat. Judecând în termeni mai pragmatici, drumul 
meu părea să ducă în mod inexorabil către o carieră în 
învăţământul universitar, unde aveam să ţin serii inter- 
minabile de cursuri pe tema termodinamicii și a meca- 
nicii statistice, urmate generație după generație de stu- 
denţi plictisiţi sau îngroziți de aceste materii de studiu. 

Cam în aceeași perioadă, într-un efort de a-mi lărgi 
orizontul, m-am înscris la un curs de biochimie, inves- 
tigând în sfârşit acele ştiinţe ale naturii pe care le evi- 
tasem cu atâta grijă în trecut. Cursul a fost mai mult 
decât uimitor. Principiile ADN-ului, ale ARN-ului și 
proteinei, necunoscute mie până atunci, erau prezen- 
tate în toată gloria lor digitală. Abilitatea de a aplica 
principii intelectuale riguroase pentru a înţelege biolo- 
gia, ceva ce până atunci credeam că este imposibil, 
țâșnea odată cu revelaţia codului genetic. Odată cu 
apariția unor noi metode de asamblare artificială a unor 
fragmente diferite de ADN (ADN recombinat), posi- 
bilitatea de a aplica toate aceste cunoştinţe în beneficiul 
omului părea cât se poate de reală. Eram uluit. Biologia 
are eleganţă matematică până la urmă. Viaţa are sens. 

În același timp, la doar douăzeci și doi de ani, 
însurat și cu o fiică deşteaptă și iscoditoare, deveneam 
și eu ceva mai sociabil. Preferasem adesea să fiu singur 
pe când eram mai tânăr. Acum, interacţiunea umană și 
dorinţa de a contribui cu ceva la binele omenirii păreau 
mult mai importante. Punând cap la cap toate aceste 
revelații, mi-am pus sub semnul întrebării alegerile de 
până atunci, inclusiv dacă eram cu adevărat făcut pentru 
știință ori pentru cercetarea independentă. Tocmai 
eram pe punctul de a-mi termina doctoratul, însă, după 
o îndelungată chibzuire, m-am înscris pentru admiterea 
la medicină. Mi-am repetat sârguincios discursul prin 
care încercam să conving comisia că această răsturnare 
de situaţie era de fapt o cale firească pentru pregătirea 
unuia dintre viitorii doctori ai ţării. Înăuntru nu mai 
eram însă aşa de sigur. În definitiv, nu eram eu cel care 
urâse biologia, fiindcă trebuia să memorez date? Exista 
oare vreun alt domeniu de studiu care să ceară mai 
multă memorizare decât medicina? Însă acum lucrurile 
erau diferite: acum era vorba despre umanitate, nu 
despre raci; în spatele detalulor se aflau principii; iar 
asta putea să însemne ceva în viaţa reală a oamenilor. 

Am fost acceptat la Universitatea Carolina de Nord. 
După câteva săptămâni, mi-am dat seama că medicina 
este locul potrivit pentru mine. Îmi plăceau stimularea 
intelectuală, provocările etice, elementul uman și uimi- 
toarea complexitate a corpului omenesc. În luna de- 
cembrie a acelui prim an, am descoperit cum să îmbin 
această nouă dragoste pentru medicină cu vechea mea 
dragoste pentru matematică. Un pediatru auster și 
oarecum inabordabil, care preda în total șase ore de 
curs despre genetica medicală studentilor din primul an 
de medicină, mi-a arătat care îmi era viitorul. Aducea la 

cursuri pacienți suferind de siclemie, galactosemie (o 
inabilitate adesea fatală de a tolera produsele lactate) și 
sindromul Down, toate cauzate de malformații genetice, 
unele atât de subtile precum o singură literă scrisă greșit. 

Am fost uimit de eleganța codului genetic uman și 
de multiplele consecinţe ale acelor rare momente de 
neatenţie ale mecanismului său de copiere. Cu toate că 
şansele de a face într-adevăr ceva pentru a-i ajuta pe 
foarte mulți dintre cei care suferă de astfel de bol 
genetice păreau îndepărtate, am fost imediat atras de 
această disciplină. Deşi la momentul respectiv nici 
măcar nu se întrezărea posibilitatea iniţierii unui pro- 
iect atât de grandios şi cu implicaţii atât de adânci pre- 
cum Proiectul Genomului Uman, calea pe care am por- 
nit în decembrie 1973 m-a condus în mod întâmplător 
direct către participarea la una dintre întreprinderile 
istorice ale omenirii. 

Această cale m-a dus în primii trei ani de facultate și 
către experienţe intense în ceea ce privește tratarea 
pacienţilor. Ca medici în formare, studenţii la medicină 
au parte de cele mai intime relații imaginabile cu per- 
soane care le fuseseră complet străine până în momentul 
îmbolnăvirii. Tabuurile culturale, care în mod normal 
împiedică schimbul de informatii cu un caracter pro- 
fund intim, se prăbușesc odată cu contactul fizic și 
emoţional dintre doctor și pacienţi. Acest lucru face 
parte din legea nescrisă care stă la baza relaţiei dintre 
bolnav și tămăduitor. Mi s-au părut de-a dreptul răvă- 
șitoare legăturile pe care le-am stabilit cu bolnavii în 
faze terminale și m-am luptat să menţin distanţa profe- 
sională și lipsa de implicare emoţională pe care ni le 
recomandau mulți dintre profesori. 

Ceea ce m-a impresionat în mod profund în timpul 
conversaţiilor pe care le purtam cu acești oameni cum- 
secade din Carolina de Nord, pe când vegheam la 
căpătâiul lor, era latura spirituală a experienţei prin 
care mulţi dintre ei treceau. Am cunoscut numeroase 
cazuri de oameni a căror credinţă le oferea o mare 
încredere în pacea veșnică, în această lume ori în cea de 
dincolo, în ciuda cruntei suferinţe pe care cei mai mulți 
dintre ei trebuiau să o îndure fără să fi făcut nimic ca să 
o pricinuiască. Dacă într-adevăr credinţa era un suport 
psihologic — trăgeam eu concluzia — atunci trebuie să 
fie unul foarte puternic. Dacă nu era altceva decât o 
formă de tradiţie culturală, atunci de ce acești oameni 
nu se revoltau împotriva lui Dumnezeu și nu cereau ca 
prietenii și familia să înceteze toată această vorbărie 
despre o putere supranaturală iubitoare și binevoitoare ? 

Cel mai dificil moment a fost acela când o doamnă 
în vârstă, care avea în fiecare zi dureri provocate de o 
angină severă netratabilă, m-a întrebat în ce cred. Era o 
întrebare firească; discutasem despre multe alte lucruri 
importante legate de viaţă și de moarte, și ea îmi împăr- 
tășise puternicele ei convingeri creştine. Am simțit cum 
mă îmbujorez în timp ce bolboroseam cuvintele: „Nu 
prea știu sigur“. Evidenta ei uimire a scos în relief un 
fapt de care fugisem în toți acei douăzeci și șase de ani, 
și anume că nu meditasem niciodată cu adevărat la 
dovezile în favoarea și împotriva credinței. 

Acel moment m-a urmărit mai multe zile. Nu mă 
consideram om de știință ? Un om de știință trage con- 
cluzii fără să ia în considerare datele ? Există o întrebare 
mai importantă în întreaga existență umană decât: 
„Există un Dumnezeu“ ? Și, totuși, iată-mă, într-o stare 
de orbire voită, combinată cu ceva ce nu putea fi 

descris decât ca aroganță, după ce am evitat să iau 
serios în considerare posibilitatea reală a existenței lui 
Dumnezeu. Dintr-odată toate argumentele mele păreau 
foarte slabe şi aveam senzaţia că îmi fuge pământul de 
sub picioare. 

Conștientizarea acestui fapt a fost o experienţă îns- 
păimântătoare. La urma urmelor, dacă nu mai puteam 
să mă bazez pe soliditatea gândirii mele atee, eram oare 
obligat să îmi asum responsabilitatea pentru acţiuni pe 
care aș fi preferat să le ţin departe de ochii scrutători? 
Trebuia să dau socoteală altcuiva în afară de mine însumi? 
Întrebarea era acum prea presantă ca să o mai pot evita. 

La început, eram încrezător în faptul că o cercetare 
completă a fundamentării raţionale a credinței ar fi in- 
firmat meritele credinței şi mi-ar fi confirmat ateismul, 
însă am decis să studiez faptele, indiferent de rezultat. 
Astfel avea să înceapă o incursiune rapidă și dezorgani- 
zată prin toate marile religii ale lumii. Mare parte din 
ceea ce am descoperit în versiunile CliffsNotes” ale 
diferitelor religii (mi se părea mult prea dificil să citesc 
textele sacre propriu-zise) m-a lăsat profund deconcer- 
tat și nu mi-a oferit prea multe motive să fiu atras de 
una sau de alta dintre multele posibilități. Mă îndoiam 
că există vreun fundament rațional pentru credinţă în 
spatele vreuneia dintre aceste religii. Dar toate acestea 
aveau să se schimbe curând. Am mers în vizită la un 
pastor metodist care locuia în vecinătate, ca să-l întreb 
dacă într-adevăr credinţa avea vreun sens logic. M-a 
ascultat cu răbdare în timp ce înșiram aberaţii confuze 
(și probabil blasfemiatorii) și apoi mi-a dat o cărticică 
de pe un raft și mi-a sugerat să o citesc. 


“ Variante prescurtate şi explicate, destinate studenţilor şi pu- 
blicului larg (n. tr.). 

Cartea era Creștinism. Pur şi simplu de C.S. Lewis. 
În următoarele zile, în timp ce întorceam paginile 
cărții, străduindu-mă să absorb amploarea şi adâncimea 
argumentelor intelectuale prezentate de acest legendar 
profesor de la Universitatea Oxford, mi-am dat seama 
că toate argumentele mele împotriva plauzibilităţii 
credinţei erau școlărești. Îmi era clar că trebuia să 
deschid o pagină nouă pentru a aborda cea mai impor- 
tantă dintre toate întrebările omenești. Lewis părea că 
îmi ştie toate obiecțiile, uneori chiar înainte de a le for- 
mula. În mod invariabil le trata pe o pagină sau două. 
Când am aflat ulterior că Lewis fusese și el ateu și că 
încercase să demonstreze netemeinicia credinței pe 
baza argumentelor logice, am înţeles cum de îmi cu- 
noştea atât de bine calea. Fusese și calea lui. 

Argumentul care mi-a atras cel mai mult atenţia și 
mi-a zguduit din temelii concepţia despre știință și 
spirit se afla chiar acolo în titlul cărții întâi: „Binele și 
răul — cheia semnificației universului“. Deși, în multe 
privinţe, „Legea Morală“ pe care o descria Lewis era o 
trăsătură universală a existenţei umane, în alte privințe 
era ca şi când o recunoşteam pentru prima oară. 

Pentru a înţelege Legea Morală, este util să luăm în 
considerare, după exemplul oferit de Lewis, modul 
cum este ea invocată zilnic în sute de feluri fără acela 
care o invocă să se oprească pentru a arăta pe ce se înte- 
meiază argumentele sale. Neînţelegerile fac parte din 
viaţa cotidiană. Unele sunt banale, cum e situaţia când 
soţia îşi critică soţul pentru că nu-i vorbește mai fru- 
mos prietenului sau când copilul se plânge că nu este 
corect că la o aniversare sunt împărțite porții inegale de 
îngheţată. Alte certuri acoperă o semnificaţie mai largă. 
În afacerile internaţionale, de pildă, unii sunt de părere 

că Statele Unite au o obligaţie morală de a răspândi 
democraţia în întreaga lume, chiar dacă aceasta implică 
forţa militară, în vreme ce alții consideră că folosirea 
agresivă, unilaterală a forței militare și economice 
ameninţă să distrugă autoritatea morală. 

În sfera medicinei, se poartă discuţii aprinse în jurul 
întrebării dacă este acceptabil sau nu să se facă experi- 
mente pe celulele umane embrionare stem. Unii sunt 
de părere că astfel de experimente violează caracterul 
sacru al vieţii omenești; alţii susțin că șansele potenţiale 
de a alina suferinţa umană constituie un mandat etic de 
a întreprinde aceste cercetări. (Acest subiect și multe 
alte dileme ale bioeticii sunt tratate în apendicele aces- 
tei cărți). 

Este demn de remarcat că în toate aceste exemple 
fiecare parte încearcă să facă apel la o instanţă supe- 
rioară implicită. Această instanţă este Legea Morală. Ar 
putea fi numită şi „legea bunei purtări“, iar existenţa sa 
în fiecare dintre aceste situaţii pare incontestabilă. Ceea 
ce este luat în discuţie este dacă o acţiune sau alta repre- 
zintă o aproximare mai apropiată de cerinţele legii. Cei 
acuzaţi că au încălcat legea, precum soţul care nu este 
suficient de cordial faţă de prietenul soţiei, răspund de 
obicei cu o mulţime de justificări pentru a scăpa basma 
curată, dar nu spun niciodată: „La naiba cu conceptul 
vostru de bună purtare!“. 

Ceea ce avem în acest caz este foarte straniu: con- 
ceptul de bine și de rău pare să fie universal în rândul 
tuturor membrilor speciei umane (deși aplicarea lui 
poate duce la rezultate complet diferite). Aşadar, pare 
să fie vorba despre un fenomen care se apropie de cel al 
legii, asemenea legii gravitaţiei sau a relativităţii spe- 
ciale. Totuşi, în acest caz este vorba despre o lege care, ca 
să fim cinstiţi, este încălcată cu uimitoare regularitate. 

Atât cât pot să-mi dau seama, această lege pare să se 
aplice în mod special fiinţelor umane. Cu toate că 
există animale care par uneori să facă dovada unui anu- 
mit simţ moral, totuși acest lucru nu este deloc răspân- 
dit, iar în multe cazuri comportamentul altor specii 
pare să vină în profundă contradicție cu orice simț al 
binelui universal. Atunci când oamenii de ştiinţă 
încearcă să enumere calitățile speciale ale lui Homo 
sapiens, ei se referă în general la conștiința binelui și a 
răului, precum și la dezvoltarea limbajului, a conști- 
inţei de sine și a abilității de a-și imagina viitorul. 

Însă este această conştiinţă a binelui și a răului o 
calitate intrinsecă a fiinţei umane sau doar o consecinţă 
a tradiţiilor culturale ? Unii susțin ideea potrivit căreia 
culturile au norme atât de diferite în ceea ce privește 
comportamentul, încât orice concluzie legată de o Lege 
Morală unică este nefondată. Lewis, bun cunoscător al 
multor culturi, consideră această idee „o minciună, și 
încă una sfruntată. Dacă cineva intră într-o bibliotecă şi 
citeşte câteva zile din Enciclopedia religie: și eticii, va 
descoperi repede nemaipomenita unanimitate a rațiunii 
practice a omului. Din Imnul babilonian închinat lui 
Samos, din legile lui Manu, din Cartea morţilor, de la 
confucianişti, stoici, platonicieni, aborigeni australieni 
şi pieile roșii, va extrage aceeași atotprezentă și mono- 
tonă denunţare a persecuției, a crimei, a trădării și a 
ipocriziei; aceeași poruncă de a da dovadă de bunătate 
față de cei vârstnici, faţă de cei tineri și de cei neputin- 
cioşi, de a arăta milostenie, imparţialitate și onestitate“.] 


1 C.S. Lewis, „The Poison of Subjectivism“, în C.S. Lewis, 
Christian Reflections, editat de Walter Hooper (Grand Rapids: 
Eerdmans, 1967), 77. 

În anumite culturi neobișnuite legea presupune unele 
capcane surprinzătoare — spre exemplu, executarea 
femeilor suspectate de vrăjitorie în America veacului al 
XVII-lea. Totuși, analizate mai îndeaproape, aceste 
aparente excese pot fi înţelese ca provenind din con- 
cluzii, susţinute cu tărie, dar aplicate greșit, cu privire 
la cine sau ce este rău ori bun. Atunci când crezi cu 
convingere că vrăjitoarea este întruchiparea răului pe 
pământ, un discipol al diavolului însuși, atunci nu ar 
părea justificat să iei asemenea măsuri extreme? 

Totuşi, concluzia potrivit căreia Legea Morală 
există se află în conflict deschis cu filozofia postmo- 
dernă actuală, care susţine că nu există bine și rău în 
sens absolut, iar toate deciziile etice sunt relative. 
Această concepţie, care pare răspândită în rândul filo- 
zofilor moderni, dar care îi deconcertează pe cei mai 
mulți dintre profani, se confruntă însă cu o serie de 
false dileme. Dacă nu există adevăr absolut, atunci mai 
poate postmodernismul însuși să fie adevărat? Iar dacă 
nu există bine sau rău, atunci nu mai avem motive să 
susţinem nici disciplina eticii. 

Alţii consideră că Legea Morală este doar o conse- 
cință a presiunilor evoluționiste. Această idee provine 
din noul domeniu al sociobiologiei şi încearcă să ofere 
explicaţii pentru comportamentul altruist pe baza va- 
lorii lui pozitive în selecţia darwinistă. Dacă acest argu- 
ment ar putea fi confirmat, interpretarea multor cerinţe 
ale Legii Morale ca indiciu al lui Dumnezeu s-ar afla în 
dificultate — de aceea merită să analizăm acest punct de 
vedere mai în amănunt. 

Să luăm exemplul semnificativ al forţei pe care o 
simțim venind din Legea Morală — impulsul altruist, 
vocea conștiinței care ne cheamă să-i ajutăm pe alții 

chiar dacă nu primim nimic în schimb. Desigur, nu 
toate cerinţele Legii Morale se reduc la altruism; de 
pildă, mustrările de conștiință pe care le simţim după o 
mică denaturare a faptelor într-o declaraţie de venituri 
nu prea pot fi puse pe seama sentimentului de a fi făcut 
rău unei alte fiinţe umane identificabile. 

Dar mai întâi să precizăm termenii discuţiei. Prin 
altruism eu nu înţeleg un comportament de tipul: „Ie 
ajut dacă-mi dai ceva în schimb“, în care bunăvoința 
fată de alţii este pusă în relaţie directă cu beneficiul 
reciproc. Altruismul este mai interesant: dăruirea de 
sine cu adevărat dezinteresată faţă de ceilalți, fără 
niciun alt motiv secundar. Când vedem acest gen de 
dragoste și generozitate suntem copleșiți de uimire și 
admiraţie. Oskar Schindler și-a pus viaţa în mare 
primejdie salvând peste o mie de evrei de la exter- 
minarea nazistă în timpul celui de-al Doilea Război 
Mondial, ca până la urmă să moară fără niciun ban — și 
simţim o extraordinară admiraţie pentru ceea ce a 
făcut. Maica Tereza s-a numărat printre cele mai admi- 
rate persoane din epoca noastră, cu toate că sărăcia 
autoimpusă și ajutorul necondiţionat acordat bolnav- 
ilor şi muribunzilor din Calcutta se află în profund 
contrast cu stilul de viaţă materialist care domină cul- 
tura noastră actuală. 

În unele cazuri, altruismul se poate manifesta chiar 
și în situaţii când beneficiarul pare a fi dușman de 
moarte. Maica Joan Chittister, călugăriţă benedictină, 
ne relatează următoarea povestire cu tâlc din înţelepci- 
unea sufită.? 


2 J, Chittister în F. Franck, J. Roze și R. Connolly (ed.), What 
Does It Mean To Be Human? Reverence for Life Reaffirmed by 
Responses from Around the World (New York: St. Martin's 
Griffin, 2000), 151. 

A fost odată ca niciodată o bătrână care medita pe malul flu- 
viului Gange. Într-o dimineaţă, isprăvindu-și meditaţia, zări 
un scorpion plutind neajutorat în voia curentului puternic. 

mpins mai aproape de mal, scorpionul se încurcă în 
rădăcinile care se întindeau până departe în apă. Scorpionul 
se zbătu cu disperare ca să se elibereze, dar se încurcă și mai 
mult în mreje. Bătrâna întinse imediat mâna ca să-l ajute pe 
scorpionul care se îneca, dar acesta, cum îl atinse, o și înțepă. 
Bătrâna își trase mâna, după care, revenindu-și în fire, 
încercă din nou să salveze creatura. De fiecare dată când 
încerca, scorpionul o înţepa cu coada atât de rău încât avea 
mâinile însângerate și fața schimonosită de durere. Un 
trecător care o văzu pe bătrână luptându-se cu scorpionul 
strigă la ea: „Ce-i cu tine, femeie nebună! Vrei să te omori 
ca să salvezi creatura aia urâtă?“ Privindu-l în ochi pe străin, 
bătrâna răspunse: „Dacă stă în firea scorpionului să înţepe, 
de ce m-aș împotrivi eu propriei mele înclinații de a-l 
salva ?“. 


Acesta poate părea un exemplu mai radical — nu 
foarte mulți dintre noi și-ar pune viaţa în pericol pen- 
tru a salva un scorpion, dar, cu siguranţă, cei mai mulți 
dintre noi au simţit la un moment dat chemarea de a 
ajuta un străin aflat în nevoie, fără a se gândi vreo clipă 
la un interes personal. Și dacă am acţionat sub imperiul 
acelui impuls, urmarea a fost adesea un sentiment plă- 
cut de a fi făcut ceea ce trebuie. 

C.S. Lewis, în remarcabila sa carte Cele patru iubiri, 
analizează natura acestui tip de iubire necondiționată 
pe care o numește agape din greacă. El spune că această 
formă de iubire se deosebeşte de celelalte trei forme 
(afecțiune, prietenie și iubire romantică), care pot fi 
mai ușor înţelese în termenii beneficiului reciproc şi pe 
care le putem observa și la alte animale. 

Agape sau altruismul necondiţionat reprezintă o 
mare provocare pentru evoluționiști. Este, la drept 

vorbind, un scandal pentru gândirea reducţionistă. Nu 
poate fi explicat prin nevoia genelor egoiste de a se per- 
petua. Dimpotrivă: îi poate determina pe oameni să 
facă sacrificii care duc la mari suferințe personale, la 
durere și moarte, fără vreo urmă de răsplată. Și totuși, 
dacă analizăm cu atenţie acea voce lăuntrică pe care o 
numim uneori conștiință, motivaţia de a practica acest 
tip de iubire există în fiecare dintre noi, în ciuda efor- 
turilor noastre frecvente de a o ignora. 

Unii sociobiologi, precum E.O. Wilson, au încercat 
să explice comportamentul altruist în termenii unor 
beneficii reproductive indirecte pe care le are cel care-l 
practică, însă argumentaţia lor se împotmoleşte destul 
de repede. Una dintre propuneri este cea potrivit căreia 
comportamentul altruist repetat al unui individ este 
recunoscut ca un atribut pozitiv în alegerea parteneru- 
lui. Însă această ipoteză intră în contradicţie directă cu 
ceea ce s-a observat la primatele non-umane și care 
adesea dezvăluie exact contrariul — cum ar fi de pildă 
infanticidul comis de o maimuţă care tocmai și-a Câști- 
gat statutul de mascul-dominant, spre a netezi calea 
pentru propriii lui urmaşi. Un alt argument este acela 
că există beneficii reciproce indirecte ale altruismului 
care, de-a lungul evoluţiei, au oferit avantaje celui care 
îl practică; însă această explicaţie nu poate justifica 
motivaţia umană de a practica mici acte de conștiință de 
care nu ştie nimeni altcineva. Un al treilea argument 
este cel potrivit căruia comportamentul altruist al 
membrilor unui grup aduce beneficii întregului grup. 
Astfel de exemple ne oferă coloniile de furnici, unde 
lucrătoarele sterile trudesc fără încetare pentru a crea 
un mediu în care mamele lor să aibă mai mulți urmași. 
Dar acest tip de altruism specific furnicilor poate fi 

explicat în termeni evoluţioniști prin faptul că genele 
care le motivează pe lucrătoarele sterile din coloniile de 
furnici sunt exact aceleași care vor fi transmise de 
mama lor fraților la a căror concepere contribuie. 
Această legătură ADN neobişnuit de directă nu se 
aplică populațiilor mai complexe, unde, potrivit păreru 
aproape unanime a evoluţioniștilor, selecţia operează la 
nivelul individului, nu la nivelul populației. Comporta- 
mentul programat al furnicii lucrătoare este așadar fun- 
damental diferit de vocea interioară care mă face pe 
mine să mă simt obligat să sar în râu ca să încerc să sal- 
vez un străin care se îneacă, chiar dacă nu sunt un bun 
înotător și aş putea să mă înec în această încercare. Mai 
mult, pentru ca argumentele evoluționiste cu privire la 
beneficiile de grup ale altruismului să reziste, ar avea 
nevoie de un răspuns contrar, și anume, ostilitatea față 
de indivizii din afara grupului. Iubirea-agape împărtă- 
șită de Oskar Schindler și de Maica Tereza contrazice 
acest tip de gândire. În mod surprinzător, Legea Mo- 
rală îmi va cere să-l salvez pe omul care se îneacă și dacă 
îmi este dușman. 

Dacă Legea Naturii Umane nu poate fi considerată 
un artefact cultural sau un produs secundar evoluțio- 
nist, atunci cum putem să-i explicăm prezenţa? Se 
petrece cu adevărat ceva neobișnuit aici. Ca să-l citez 
pe Lewis, „dacă există o putere conducătoare în afara 
universului, nu ni se poate revela ca unul dintre 
lucrurile dinlăuntrul universului — la fel cum arhitectul 
unei case nu poate fi un perete, o scară ori un şemineu 
din acea casă. Singurul mod în care ne putem aştepta să 
ni se arate ar fi înlăuntrul nostru, sub forma unei influ- 
ențe sau a unei porunci încercând să ne facă să ne 
purtăm într-un anumit fel. Și asta este exact ce găsim 

înlăuntrul nostru. Acest lucru ar trebui cu siguranţă să 
ne trezească neapărat suspiciuni ?“? 

Întâlnind acest argument la vârsta de douăzeci și 
șase de ani, am fost uimit de logica lui. Ascunsă în 
inima mea, la fel de familiară ca orice amănunt din 
experienţa cotidiană, dar acum ieșind la suprafaţă pen- 
tru prima oară ca un principiu lămuritor, această Lege 
Morală a strălucit cu lumina ei puternică în cotloanele 
ateismului meu copilăresc, cerând o meditaţie serioasă 
asupra originii ei. Să fi fost oare Dumnezeu care mă 
privea? 

Și, dacă așa stăteau lucrurile, ce fel de Dumnezeu 
putea fi? Un Dumnezeu deist, care a inventat fizica şi 
matematica și care a pus universul în mișcare cu apro- 
ximativ 14 miliarde de ani în urmă, după care s-a retras 
pentru a se ocupa de alte lucruri mai importante, așa 
cum credea Einstein? Nu, acest Dumnezeu, dacă Îl 
percepeam câtuși de puţin, trebuie să fi fost un 
Dumnezeu teist, care își doreşte să stabilească o oare- 
care legătură cu acele făpturi speciale numite fiinţe 
umane, și de aceea a dăruit fiecăruia dintre noi o şansă 
de întrezărire specială a Lui în noi înșine. Acesta putea 
să fie Dumnezeul lui Avraam, dar cu siguranţă nu era 
Dumnezeul lui Einstein. 

Mai exista o consecinţă a acestei conştientizări cres- 
cânde a naturii lui Dumnezeu, dacă El era într-adevăr 
real. Judecând după standardele incredibil de înalte ale 
Legii Morale, pe care trebuie să recunosc că obișnuiam 
să le încalc cu regularitate, acesta era un Dumnezeu 
sfânt și drept. Trebuia să fie întruchiparea binelui. 


3 C.S. Lewis, Mere Christianity (Westwood: Barbour and 
Company, 1952), 21. 


— 36 — 


De la ateism la credinţă 


Trebuia să urască răul. Și nu exista niciun motiv pentru 
a presupune că acest Dumnezeu ar fi binevoitor sau 
indulgent. Deșteptarea mea treptată în ceea ce privește 
conştientizarea posibilei existenţe a lui Dumnezeu a 
adus cu sine sentimente contradictorii: liniște sufle- 
tească în faţa nesfârșitei cuprinderi a unei asemenea 
Minţi şi în același timp profundă angoasă în faţa pro- 
priilor mele imperfecțiuni văzute în lumina Lui. 

Începusem această călătorie intelectuală pentru a-mi 
confirma ateismul. Acesta se afla acum în ruine întrucât 
argumentele Legii Morale (și multe alte aspecte) m-au 
obligat să recunosc plauzibilitatea ipotezei existenţei 
lui Dumnezeu. Agnosticismul, care mi se păruse un 
refugiu sigur, mi se contura acum drept o mare eschi- 
vare, ceea ce și este adesea. Credinţa în Dumnezeu 
părea acum mai raţională decât necredinţa. 

Mi-a devenit, de asemenea, clar că știința, în ciuda 
puterii ei incontestabile de a descifra tainele naturii, nu 
mă va duce mai departe în rezolvarea problemei lui 
Dumnezeu. Dacă Dumnezeu există, atunci El trebuie 
să fie în afara lumii fizice și prin urmare instrumentele 
științei nu sunt cele potrivite pentru a afla ceva despre 
El. În schimb, în timp ce începeam să înţeleg ascultân- 
du-mi propria mea inimă, dovada existenţei lui Dum- 
nezeu avea să vină din alte direcţii, iar decizia finală 
avea să se întemeieze pe credinţă, nu pe dovezi. Co- 
pleşit încă de incertitudini agasante legate de calea pe 
care pornisem, a trebuit să recunosc că atinsesem pra- 
gul acceptării posibilităţii unei viziuni spirituale, inclu- 
siv a existenţei lui Dumnezeu. 

Părea imposibil să merg înainte, dar și să dau înapoi. 
Mulți ani mai târziu, am descoperit un sonet compus 


— 37 — 


Limbajul lui Dumnezeu 


de Sheldon Vanauken care îmi descria perfect dilema. 
Versurile de final spuneau așa: 


Între probabil și dovedit se cască 

Un hău. Temători să sărim, ne păstrăm poziţia fără 
noimă 

Și vedem apoi în urma noastră cum se surpă pămân- 
tul şi, mai rău, 

Cum se prăbușește propriul nostru punct de sprijin. 
Zorile deznădejdii 

Unica noastră nădejde: să facem un salt în Cuvântul 
Care descuie universul zăvorât.* 


Mult timp am stat tremurând la marginea acestui 
hău care se cască. În cele din urmă, negăsind nicio 
ieşire, am făcut saltul. 

Cum pot fi posibile asemenea convingeri în cazul 
unui om de știință? Nu sunt oare multe afirmaţii ale 
religiei incompatibile cu atitudinea sceptică a unui om 
devotat studiului chimiei, fizicii, biologiei și medicinei? 
Deschizând poarta posibilităților spirituale ale mintii, 
pornisem oare un război al concepţiilor despre lume 
care avea să mă mistuie, îndreptându-mă în cele din 
urmă spre o victorie nemiloasă a uneia sau alteia? 


+ S, Vanauken, A Severe Mercy (New York: HarperCollins, 
1980), 100. 

Dacă erati sceptic când aţi început să citiți această carte 
şi ați reuşit să o parcurgeţi până aici, fără îndoială că aţi 
adunat deja o mulțime de obiecţii. Le-am avut și eu pe 
ale mele: nu este Dumnezeu doar un exemplu de inter- 
pretare a dorințelor noastre drept realitate ? Nu s-a făcut 
destul rău în numele religiei? Cum de îngăduie un 
Dumnezeu iubitor suferința? Cum poate un om de 
știință serios să accepte posibilitatea existenţei minunilor ? 

Dacă sunteţi credincios, poate că prezentarea din 
primul capitol v-a oferit un oarecare sentiment de li- 
niște și încredere, dar mai mult ca sigur că aveţi și dum- 
neavoastră porţiuni unde credinţa intră în conflict cu 
alte provocări pe care le aveţi de înfruntat din partea 
dumneavoastră înşivă sau din partea celor din jurul 
dumneavoastră. 

Îndoiala este o parte inevitabilă a credinței. Așa cum 
spunea Paul Tillich: „Îndoiala nu este contrariul cre- 
dinţei; este un element al credinţei“l. Dacă argu- 
mentele în favoarea credinţei în Dumnezeu ar fi abso- 


1 P. Tillich, The Dynamics of Faith (New York: Harper & 
Row, 1957), 20. 

lut indubitabile, atunci lumea ar fi plină de practicanți 
CONVINȘI ai unei singure credinţe. Imaginaţi-vă o astfel de 
lume, în care șansa de a face o alegere liberă cu privire 
la credinţă să-ţi fie anulată de certitudinea evidenţei. 
Cât de interesantă ar putea fi această perspectivă? 

Atât pentru sceptic, cât și pentru credincios, îndo- 
ielile provin din multe surse. Una dintre categorii 
cuprinde conflictele pe care aceștia le percep între 
argumentele religioase și observaţiile ştiinţifice. Aceste 
preocupări, prezente în epoca actuală cu precădere în 
domeniul biologiei și geneticii, vor fi reflectate în capi- 
tolele următoare. Alte preocupări ţin mai mult de 
domeniul filozofic al experienţei umane, și acestea fac 
obiectul capitolului de faţă. Dacă nu aveţi astfel de pre- 
ocupări, atunci puteți să treceţi fără nicio problemă 
direct la capitolul trei. 

Atunci când prezint aceste aspecte filozofice, 
vorbesc mai degrabă în calitate de profan, însă am 
cunoscut și eu aceste frământări, mai ales în primul an 
după ce am acceptat existenţa unui Dumnezeu căruia îi 
pasă de fiinţele umane, am început să fiu asaltat de 
îndoieli din multe direcții. Deși, la început, toate aceste 
întrebări mi s-au părut cât se poate de inedite și fără 
răspuns, m-am simţit ușurat să descopăr că nu se afla 
nicio obiecţie pe lista mea care să nu fi fost ridicată cu 
încă și mai multă putere și precizie de către alții de-a 
lungul secolelor. Ce bucurie să aflu că există multe 
minunate surse care oferă răspunsuri convingătoare la 
aceste dileme! În capitolul de faţă, voi face referire la 
câțiva dintre acești autori, la care voi adăuga propriile 
mele gânduri și experienţe. Multe dintre cele mai acce- 
sibile analize le-am găsit în scrierile de-acum binecu- 
noscutului meu sfătuitor, C.S. Lewis. 

Multe obiecţii ar putea fi luate în discuție, însă patru 
dintre ele s-au detașat, dovedindu-se mult mai spinoase 
în acele zile de început ale credinţei, și cred că acestea 
se numără printre preocupările centrale ale oricărui om 
care încearcă să ia o decizie în ceea ce privește credinţa 
în Dumnezeu. 


Nu este ideea de Dumnezeu doar o dorinţă 
luată drept realitate? 


Dumnezeu există cu adevărat? Sau căutarea unei 
ființe supranaturale, omniprezentă în toate culturile 
studiate, reprezintă o aspirație umană universală, dar 
zadarnică spre ceva din afara noastră să dea sens unei 
vieţi lipsite de noimă și să aline durerea morţii? 

Cu toate că această căutare a divinului este oarecum 
umbrită în vremurile noastre de agitația permanentă a 
vieţii cotidiene, rămâne totuși una dintre marile 
năzuinţe universale. C.S. Lewis descrie acest fenomen 
din propria viaţă în minunata lui carte, Surprins de 
bucurie, el numind „bucurie“ tocmai acest sentiment 
de dor mistuitor declanșat în viaţa lui de ceva atât de 
simplu precum câteva versuri. El descrie experienţa ca 
pe „o dorinţă nesatisfăcută care este ea însăși mai 
dezirabilă decât orice altă satisfacţie“.2 Îmi amintesc 
exact unele dintre aceste clipe din propria mea viaţă, 
când acest dor mistuitor, aflat undeva între plăcere și 
durere, m-a luat prin surprindere și m-a făcut să mă 
întreb de unde vine o emoție atât de puternică şi cum 
ar putea fi retrăită o asemenea experiență. 


2 C.S. Lewis, Surprised by Joy (New York: Harcourt Brace, 
1955), 17. 

Pe când aveam zece ani, îmi amintesc că am fost 
extaziat de experienţa privirii printr-un telescop pe 
care un astronom amator îl instalase pe o colină din 
apropierea fermei noastre, când am simțit nemărginirea 
universului și am văzut craterele de pe lună și lumina 
diafană și magică a Pleiadelor. La cincisprezece ani, îmi 
amintesc Ajunul unui Crăciun, când sunetul unui co- 
lind nemaipomenit de frumos, înălțându-se dulce și 
adevărat deasupra melodiei bine-cunoscute, mi-a lăsat 
un sentiment de uimire neașteptată și de dor după ceva 
nedefinit. Mult mai târziu, ca student ateu, m-am sur- 
prins retrăind acelaşi sentiment de uimire şi dor, de 
această dată amestecat cu o senzaţie foarte puternică de 
durere, atunci când se cânta mișcarea a doua din 
Simfonia a III-a (Eroica) de Beethoven. În timp ce 
întreaga lume deplângea moartea atleţilor israelieni 
uciși de teroriști la Olimpiada din 1972, Filarmonica 
din Berlin cânta acordurile impresionante ale acestei 
lamentaţii în Si-minor pe Stadionul Olimpic, punând 
alături noblețea și tragedia, viaţa şi moartea. Preţ de 
câteva clipe, am fost înălţat deasupra viziunii mele 
materialiste despre viaţă într-o dimensiune spirituală 
imposibil de descris în cuvinte, o experienţă care mi s-a 
părut de-a dreptul uluitoare. 

În epoca actuală, pentru un om de ştiinţă care are 
din când în când privilegiul remarcabil de a descoperi 
ceva necunoscut până atunci omenirii, aceste revelații 
sunt însoţite de un tip special de bucurie. Atunci când 
întrezăresc o licărire de adevăr ştiinţific, încerc atât un 
sentiment de satisfacţie, cât și o dorință de a înţelege un 
Adevăr încă și mai înalt. Într-un astfel de moment, şti- 
inţa devine mai mult decât un proces de descoperire. 
Ea îi oferă omului de știință o experienţă care sfidează 
explicaţiile pur ştiinţifice. 

Așadar, cum să justificăm aceste experienţe? Și ce 
este această năzuință către ceva mai măreț decât noi 
înșine? Oare este numai sau nu este altceva decât o 
combinaţie de neurotrasmiţători care ajung la recep- 
torii potriviţi declanșând o descărcare electrică undeva 
în adâncul creierului nostru? Sau poate că este, asemenea 
Legii Morale descrise în capitolul precedent, o întreză- 
rire a ceea ce se află dincolo, un semn plasat adânc în 
spiritul uman care indică ceva mult mai înalt decât noi 
înşine? 

Potrivit concepţiei ateiste, astfel de năzuinţe nu sunt 
demne de a fi interpretate ca semne ale supranaturalu- 
lui, iar traducerea acestor sentimente de teamă şi uimire 
într-o credință în Dumnezeu nu reprezintă altceva 
decât dorinţele nostre luate drept realitate, inventând 
un răspuns fiindcă vrem ca el să fie adevărat. Această 
concepţie s-a bucurat de cea mai largă audienţă în scrie- 
rile lui Sigmund Freud, care susţinea că dorinţele legate 
de existența lui Dumnezeu își au rădăcina în expe- 
rienţele noastre din fragedă pruncie. În Totem și tabu, 
Freud scria: „Psihanaliza aplicată unor indivizi ne arată 
cu destulă insistenţă că Dumnezeul fiecăruia dintre ei 
este conceput după chipul tatei, iar relația personală a 
individului cu Dumnezeu depinde de relaţia lui cu tatăl 
biologic, oscilând și transformându-se în funcţie de 
relaţia cu acesta din urmă, în final Dumnezeu nefiind 
altceva decât un tată înălțat în rang“. 

Problema cu acest argument legat de luarea dorin- 
telor drept realitate este că nu concordă cu caracterul 
Dumnezeului majorităţii religiilor lumii. În recenta sa 
carte, Problema lui Dumnezeu, Armand Nicholi, 


3 S. Freud, Totem and Taboo (New York: W. W. Norton, 1962). 

profesor de psihanaliză la Universitatea Harvard, com- 
pară concepţia lui Freud cu cea a lui C.S. Lewis.* Lewis 
susţinea că această luare a dorințelor drept realitate este 
susceptibilă de a da naștere unui tip de Dumnezeu 
foarte diferit de cel descris în Biblie. Dacă ne așteptăm 
să găsim bunăvoință şi îngăduință, nu le vom găsi aici. 
În schimb, pe măsură ce începem să dăm piept cu exis- 
tenţa Legii Morale și cu evidenta noastră neputinţă de 
a ne ridica la așteptările ei, ne dăm seama că suntem la 
mare ananghie și că suntem potențial despărțiți pe 
veșnicie de Autorul acestei Legi. În plus, atunci când 
crește, copilul nu are oare sentimente ambivalente faţă 
de părinţi, inclusiv dorinţa de a fi liber? Atunci de ce ar 
conduce această tendinţă de a lua dorinţele drept reali- 
tate la dorinţa ca Dumnezeu să existe, în opoziţie cu 
dorinţa ca Dumnezeu să nu existe? 

În ultimă instanţă, judecând în termeni logici simpli, 
dacă se acceptă posibilitatea că Dumnezeu este ceva ce 
oamenii își doresc, înseamnă că acest lucru exclude po- 
sibilitatea ca Dumnezeu să fie real? Nicidecum. Faptul 
că mi-am dorit o soţie iubitoare nu o face acum ima- 
ginară. Faptul că agricultorul și-a dorit ploaia nu îl face 
să pună sub semnul întrebării realitatea ploii care a venit. 

De fapt, acest argument al luării dorințelor drept 
realitate poate fi răsturnat. De ce ar exista o astfel de 
năzuinţă universală și specific umană, dacă nu ar fi 
legată de o oarecare oportunitate de împlinire? Din 
nou Lewis pune punctul pei: „Fiinţele vii nu s-ar naște 
cu dorinţe dacă nu ar exista satisfacția pentru acele do- 
rințe. Copilul simte foamea: deci, există ceva ce se 


+ A. Nicholi, The Question of God (New York: The Free Press, 
2002). 

cheamă mâncare. Răţușca vrea să înoate: deci, există 
ceva ce se cheamă apă. Bărbaţii simt dorinţa sexuală: 
deci, există ceva ce se cheamă sex. Dacă descopăr în 
mine o dorinţă pe care nicio experiență din lumea asta 
nu o poate satisface, explicaţia cea mai probabilă este 
aceea că sunt făcut pentru o altă lume“.” 

Este oare posibil ca această nevoie de sacru, o trăsă- 
tură universală și enigmatică a experienţei umane, să nu 
fie o dorință luată drept realitate, ci mai curând să indice 
ceva dincolo de noi? De ce avem un „gol în formă di- 
vină“ în inimă şi în minte dacă acesta nu este menit a fi 
umplut? 

În lumea noastră materialistă, este ușor să pierzi din 
vedere nevoia de sacru. În splendida ei colecţie de 
eseuri Învățând o piatră să vorbească, Annie Dillard se 
referă la acest gol crescând: 


Acum nu mai suntem primitivi. Acum lumea întreagă nu 
pare sfântă... Noi ca oameni am trecut de la panteism la 
pan-ateism... Este greu să reparăm propria noastră greșeală 
și să invocăm prezenţa celui căruia i-am cerut să plece. Este 
greu să pângărim un crâng și apoi să ne răzgândim. Am 
stropit cu apă rugul aprins și nu mai putem să-l reaprindem. 
Aprindem chibrituri în zadar sub fiecare copac verde. 
Odinioară, vântul plângea, iar dealurile strigau laude? Acum 
lucrurile neînsuflețite de pe pământ au pierdut darul vor- 
birii, iar lucrurile însufleţite spun foarte puţin pentru foarte 
puțini... Și totuşi, ar fi posibil ca oriunde este mișcare să fie 
și zgomot, ca atunci când balena despică apa și o lovește, și 
oriunde este linişte să fie vocea scăzută, liniștită, Dumnezeu 
să vorbească din vârtej, vechiul cântec și dans al naturii, 
spectacolul pe care l-am alungat din oraș... Ce am făcut 


5 CS. Lewis, Mere Christianity (Westwood: Barbour and 
Company, 1952), 115. 

toate aceste secole dacă nu să încercăm să-l chemăm pe 
Dumnezeu înapoi pe munte sau, nereușind, să trezim orice 
nu face parte din noi? Care este diferenţa dintre o catedrală 
și un laborator de fizică? Nu spun amândouă: Bună ?6 


Cum rămâne cu tot răul făcut în numele religiei? 


O piedică majoră pentru mulți dintre aceia care-l 
caută pe Dumnezeu este dovada de netăgăduit că de-a 
lungul istoriei s-au comis lucruri îngrozitoare în nu- 
mele religiei. Acest argument se aplică practic tuturor 
credințelor la un moment dat, inclusiv celor care au ca 
principii centrale compasiunea și nonviolenţa. Date 
fiind asemenea exemple de abuz de putere, violenţă şi 
ipocrizie, cum ar putea cineva să adere la principiile 
credinţei propovăduite de astfel de apostoli ai răului? 

Există două răspunsuri la această dilemă. Mai întâi, 
să nu uităm că multe lucruri extraordinare au fost 
făcute tot în numele religiei. Biserica (şi aici folosesc 
termenul generic, pentru a face referire la instituţiile 
organizate care promovează o anumită credință, indi- 
ferent de credinţa descrisă) a jucat de multe ori un rol 
fundamental în sprijinul dreptății și bunăvoinței. Ca să 
dăm numai un exemplu, să ne gândim la strădaniile 
conducătorilor spirituali de a elibera popoarele de sub 
opresiune, începând cu Moise, care a scos poporul lui 
Israel din robie, continuând cu victoria lui William 
Wilberforce, care a convins Parlamentul englez să se 
opună practicii sclaviei și culminând cu pastorul Mar- 
tin Luther King jr., care a condus mișcarea pentru 
drepturi civile în Statele Unite, pentru care și-a dat viaţa. 


6 A. Dillard, Teaching a Stone to Talk (New York: Harper-Pe- 
rennial, 1992), 87-89. 

Însă cel de-al doilea răspuns ne aduce înapoi la 
Legea Morală și la faptul că noi toti, ca fiinţe umane, 
am încălcat-o. Biserica este alcătuită din oameni nevre- 
dnici. Apa pură a adevărului spiritual este turnată în 
vase ruginite, iar greşelile Bisericii de-a lungul veacu- 
rilor nu trebuie proiectate asupra credinței înseși, ca și 
când apa ar fi fost problema. Nu este de mirare că celor 
care judecă adevărul și chemarea credinței după com- 
portamentul uneia sau alteia dintre Biserici le este 
adesea imposibil să se imagineze alăturându-li-se. Ex- 
primându-și ostilitatea faţă de Biserica Catolică fran- 
ceză în zorii Revoluţiei franceze, Voltaire scria: „Este 
de mirare că există atei pe lume, când Biserica se poartă 
atât de abominabil?“7 

Nu este greu să găsim exemple în care Biserica a 
sprijinit acţiuni care contravin principiilor pe care ar fi 
trebuit să le susţină propria credinţă. Fericirile rostite 
de Hristos în predica de pe Munte erau ignorate atunci 
când Biserica creștină purta cruciade violente în Evul 
Mediu sau când intenta procese în vremea Inchiziției. 
Deși în perioada petrecută la Mecca, profetul Mohamed 
nu a folosit niciodată violenţa ca răspuns la persecuții, 
Jihadul islamic a început în perioada petrecută la Medina 
și a continuat de-a lungul secolelor până în zilele noastre 
prin atacuri violente, precum cel de la 11 septembrie 
2001, creând nefericita impresie că Islamul este în mod 
necesar violent. Chiar şi adepții religiilor presupus 
nonviolente, precum hinduismul ori budismul, se 
implică uneori în confruntări sângeroase, așa cum se 
întâmplă în prezent în Sri Lanka. 


7 Voltaire citat în Alister McGrath, The Twilight of Atheism 
(New York: Doubleday, 2004), 26. 

Și nu este doar violenţa cea care întinează adevărul 
credinţei religioase. Numeroase exemple de ipocrizie 
crasă în rândul liderilor religioşi, popularizate prin 
puterea mass-media, îi determină pe mulți sceptici să 
tragă concluzia că în religie nu există adevăr obiectiv 
sau bunătate. 

Poate încă și mai perfidă şi mai larg răspândită este 
apariţia în sânul multor Biserici a unei credinţe laice, 
moartă din punct de vedere spiritual, care ucide toată 
seva credinţei tradiționale, prezentând o versiune de 
viață spirituală redusă la evenimente sociale și/sau 
tradiţie și lipsită de căutarea lui Dumnezeu. 

Să ne mai mirăm atunci că unii comentatori consi- 
deră religia o forţă negativă în societate sau, așa cum 
spunea Karl Marx, „opiumul popoarelor“ ? Dar să fim 
totuşi precauţi. Marile experimente marxiste din 
Uniunea Sovietică și din China lui Mao, care își pro- 
puneau crearea unor societăți bazate explicit pe ateism, 
s-au dovedit capabile să săvârșească cel puţin la fel de 
multe dacă nu chiar mai multe acte criminale şi abuzuri 
decât cel mai rău dintre toate regimurile din vremurile 
recente. De fapt, prin 'negarea existenţei oricărei 
autorităţi superioare, ateismul are potenţialul acum 
realizat de a elibera oamenii complet de orice respons- 
abilitate de a nu se oprima unii pe altui. 

Aşadar, deși îndelungata istorie a opresiunii reli- 
gioase şi ipocriziei este profund neliniștitoare, trebuie 
totuși să privim dincolo de comportamentul nevrednic 
al oamenilor pentru a găsi adevărul. Putem oare con- 
damna stejarul fiindcă din lemnul lui s-au construit 
mașinării de război? Putem oare învinui aerul pentru 
că permite transmiterea minciunilor? Putem oare 
judeca Flautul fermecat al lui Mozart pe baza unei 


— 48 — 


Războiul concepțiilor despre lume 


interpretări insuficient pregătite a unor elevi de clasa a 
V-a? Dacă nu aţi văzut niciodată un apus de soare ade- 
vărat deasupra Pacificului, vă veţi mulţumi să primiţi în 
locul lui o broșură turistică? Aţi evalua puterea iubirii 
romantice exclusiv în lumina unei căsnicii eșuate a 
cuiva cunoscut? 

Nu. O evaluare reală a adevărului credinţei se poate 
face numai privind apa pură, şi nu vasele ruginite. 


De ce un Dumnezeu iubitor ar îngădui suferinţa în lume? 


Poate că există undeva pe lume oameni care nu au 
cunoscut niciodată suferinţa. Nu cunosc astfel de oa- 
meni și presupun că niciun cititor al acestei cărţi nu va 
pretinde că intră în această categorie. Experienţa uni- 
versal umană i-a determinat pe mulu să pună la 
îndoială existența unui Dumnezeu iubitor. Așa cum 
preciza C. S. Lewis în Problema durerii, raționamentul 
sună în felul următor: „Dacă Dumnezeu ar fi bun, 
atunci ar dori să-şi facă făpturile create de El cu desă- 
vârşire fericite, iar dacă Dumnezeu ar fi atotputernic, 
atunci ar fi în stare să facă ceea ce și-a dorit. Dar făp- 
turile nu sunt fericite. Prin urmare, lui Dumnezeu îi 
lipseşte ori bunătatea, ori puterea, ori amândouă“.8 

Există mai multe răspunsuri la această dilemă. Unele 
sunt mai ușor de acceptat decât altele. În primul rând, 
să recunoaștem că mare parte din suferinţa noastră și a 
aproapelui nostru este provocată de felul cum ne 
purtăm unii faţă de ceilalți. Omenirea, nu Dumnezeu, 
a inventat cuţitele, săgețile, puștile, bombele şi tot soiul 


8 C.S. Lewis, The Problem of Pain (New York: MacMillan, 
1962), 23. 

de alte instrumente de tortură folosite de-a lungul 
vremii. Tragedia unui copil ucis de un șofer beat, a băr- 
batului nevinovat căzut pe câmpul de luptă sau a tinerei 
răpuse de un glonţ într-un cartier rău-famat al unui 
oraş modern, toate acestea nu pot fi puse pe seama lui 
Dumnezeu. La urma urmelor, ni s-a dat totuși libe- 
rul-arbitru, putinţa de a face așa cum dorim. Însă ade- 
seori folosim această înzestrare pentru a încălca Legea 
Morală. Și când facem acest lucru, nu ar trebui să-l 
învinuim pe Dumnezeu pentru consecinţe. 

Ar fi trebuit Dumnezeu să ne reducă liberul-arbitru 
ca să împiedice aceste acte reprobabile ? Acest raţiona- 
ment se loveşte de o dilemă din care nu există nicio 
ieşire logică. Din nou Lewis explică foarte clar: „Dacă 
alegi să spui « Dumnezeu poate da unei fiinţe liber ar- 
bitru și în același timp să-i retragă liberul-arbitru », nu 
ai reușit să spui nimic despre Dumnezeu: combinaţiile 
de cuvinte lipsite de sens nu dobândesc dintr-odată 
sens doar pentru că le punem înainte celelalte două cu- 
vinte « Dumnezeu poate ». Nonsensul rămâne nonsens, 
chiar și atunci când îl rostim în legătură cu Dumnezeu“.? 

Argumentele raţionale pot fi la fel de greu de accep- 
tat atunci când o suferinţă cumplită se abate asupra 
unei persoane nevinovate. Cunosc o studentă care lo- 
cuia singură pe timpul vacanței de vară când făcea 
cercetări medicale pregătindu-se pentru cariera de me- 
dic. Într-o noapte, s-a trezit cu un străin în apartament. 
Acesta a ameninţat-o cu un cuţit și, în ciuda rugămin- 
ților ei, a legat-o la ochi și a violat-o. A lăsat-o într-o 
stare jalnică, iar ea avea să retrăiască acea experiență 


? Ibid., 25. 

iarăși și iarăși în anii care au urmat. Făptașul nu a fost 
prins niciodată. 

Tânăra aceea este fiica mea. Niciodată nu mi-a părut 
mai evident răul în stare pură decât în acea noapte și 
niciodată nu mi-am dorit cu mai multă ardoare ca 
Dumnezeu să fi intervenit cumva pentru a împiedica 
acea cumplită nelegiuire. De ce nu a făcut în așa fel ca 
făptașul să fie lovit de trăsnet sau cel puţin să fie 
cuprins de mustrări de conștiință? De ce nu a pus un 
scut protector nevăzut în jurul fiicei mele? 

Poate că în rare ocazii Dumnezeu face minuni. Însă, 
de cele mai multe ori, existenţa lberului-arbitru și a 
ordinii universului sunt fapte inexorabile. Chiar dacă 
ne-am dori ca astfel de minuni să se petreacă mai des, 
întreruperea acestor două forţe ar avea drept con- 
secinţă un haos total. 

Ce se întâmplă în cazul dezastrelor naturale: cutre- 
mure, tsunami, vulcani, inundaţii catastrofale și foa- 
mete? La o scară mai redusă, dar la fel de semnificativă, 
cum se explică apariţia unei boli în cazul unei victime 
nevinovate, cum ar fi cancerul la un copil? Preotul 
anglican John Polkinghorne, care este totodată şi un 
distins fizician, numește acest tip de evenimente „rău 
fizic“, opus „răului moral“ săvârșit de omenire. Cum 
poate fi el justificat? 

Știința dezvăluie faptul că universul, propria noastră 
planetă și viaţa însăși sunt angajate într-un proces de 
evoluţie. Consecințele acestui proces pot include carac- 
terul imprevizibil al vremii, mișcarea plăcilor tectonice 
ori citirea greșită a unei gene canceroase în procesul 
normal de diviziune celulară. Dacă, la începuturile tim- 
pului, Dumnezeu a ales să folosească aceste forţe 

pentru a crea fiinţe umane, atunci aceste consecinţe 
dureroase au devenit și ele inevitabile. Intervenţiile 
miraculoase frecvente ar fi cel puţin la fel de haotice în 
spațiul fizic cum ar fi în cazul amestecului în acţiunile 
libere ale omului. 

Mulți consideră totuşi că aceste explicaţii raţionale 
nu reușesc să ofere o justificare pentru durerea exis- 
tentei umane. De ce este viaţa noastră mai mult o vale 
a plângerii decât o grădină a desfătărilor ? S-a scris mult 
despre acest aparent paradox, iar concluzia nu este 
ușoară: dacă Dumnezeu este iubitor și ne dorește 
binele, atunci poate că planul Lui nu este același cu 
planul nostru. Acesta este un concept dificil de accep- 
tat, mai ales dacă ni s-a servit de prea multe ori o versi- 
une a bunăvoinţei lui Dumnezeu care nu implică 
altceva din partea Lui decât dorinţa ca noi să fim veșnic 
fericiţi. Citez iarăși din Lewis: „Noi vrem, de fapt, nu 
atât un tată în ceruri, cât mai curând un bunic în ceruri 
— un binevoitor senil căruia, așa cum se spune, « îi place 
să-i vadă pe tineri veselindu-se » și al cărui plan pentru 
univers este ca, la sfârșitul fiecărei zile, să se poată 
spune cu adevărat, « și cu toții au petrecut bine »“.19 

Judecând după experienţa umană, dacă este să 
acceptăm bunătatea plină de iubire a lui Dumnezeu, El 
doreşte mai mult de la noi. Nu este aceasta, de fapt, 
propria noastră experienţă? Am învăţat mai mult 
despre noi înșine atunci când lucrurile mergeau bine 
ori atunci când aveam de înfruntat încercări, frustrări și 
suferinţe? „Dumnezeu ne șoptește în desfătările noas- 
tre, ne vorbește în conștiința noastră, însă în durerile 


10 [bid., 35. 

noastre strigă: megafonul Lui are menirea de a trezi o 
lume surdă.“I! Deși ne-ar plăcea foarte mult să evităm 
aceste experienţe, fără ele nu am fi oare goi pe dinăun- 
tru, niște făpturi egocentrice care ar pierde în cele din 
urmă orice simţ al nobleţei sau orice strădame pentru 
îndreptarea celorlalti ? 

Să reflectăm la următorul aspect: dacă cea mai im- 
portantă decizie pe care o avem de luat pe acest pământ 
este o decizie legată de credinţă și dacă cea mai impor- 
tantă relaţie pe care o avem de stabilit pe acest pământ 
este relaţia cu Dumnezeu și dacă existenţa noastră ca 
făpturi spirituale nu se limitează la ceea ce putem cu- 
noaște și observa de-a lungul vieţii noastre pământeşti, 
atunci suferinţele omenești sunt încadrate într-un con- 
text cu totul nou. S-ar putea să nu ajungem să înțele- 
gem niciodată pe deplin motivele acestor experienţe 
dureroase, însă putem începe să acceptăm ideea că ar 
putea exista asemenea motive. În cazul meu, reușesc să 
înțeleg, deși destul de vag, că violul comis asupra fiicei 
mele a fost o provocare pentru ca eu să încerc să percep 
adevăratul sens al iertării într-o împrejurare cumplit de 
dureroasă. Ca să fiu complet sincer, încă mă mai stră- 
duiesc să înţeleg. Poate că a fost în același timp și o 
oportunitate ca eu să recunosc că nu pot să-mi protejez 
cu u adevărat fiicele de orice durere Și suferinţă; a trebuit 
zeu, ştiind că acest lucru nu înseamnă imunitate în faţa 
răului, ci asigurarea că suferinţa lor nu va fi în zadar. Și 
într-adevăr, fiica mea avea să spună că această expe- 
rienţă i-a oferit şansa și motivaţia de a-i sfătui și mân- 
gâia pe alții care au trecut prin aceeași experienţă. 


11 Ibid., 83. 

Această idee că Dumnezeu lucrează prin adversitate 
nu este un concept ușor de acceptat și nu se poate spri- 
jini decât pe o concepție despre lume care îmbrățișează 
o perspectivă spirituală. Principiul creşterii prin sufe- 
rinţă este, de fapt, aproape universal în marile credinţe 
ale lumii. De pildă, Cele Patru Nobile Adevăruri ex- 
puse de Buddha în predica din Parcul Gazelelor încep 
prin: „Viata este suferință“. Pentru credincios, conști- 
entizarea acestui fapt poate fi în mod paradoxal o sursă 
de nesfârșită liniște sufletească. 

Femeia pe care am îngrijit-o pe când eram student la 
medicină și care mi-a pus la încercare ateismul prin 
acceptarea senină a bolii avansate a văzut în acest ultim 
capitol al vieţii ei o experienţă care a adus-o mai aproape 
de Dumnezeu, nu mai departe. La o scară istorică mai 
largă, Dietrich Bonhoeffer — teologul german care s-a 
întors de bunăvoie în Germania din Statele Unite în 
timpul celui de-al Doilea Război Mondial ca să facă 
atât cât îi stătea în putere pentru a menţine vie ade- 
vărata Biserică într-o vreme în care Biserica creștină ca 
instituţie alesese să-i sprijine pe naziști — a fost con- 
damnat la închisoare pentru rolul jucat într-o tentativă 
de asasinare a lui Hitler. În timpul celor doi ani de 
închisoare, în ciuda suferințelor îndurate şi a pierderii 
libertăţi, Bonhoeffer şi-a păstrat neclintită credinţa în 
Dumnezeu. Cu puţin timp înainte de a fi spânzurat, 
când mai erau doar trei săptămâni până la eliberarea 
Germaniei, el scria următoarele cuvinte: „Timp pier- 
dut este acela când nu am trăit o viaţă omenească 
deplină, este timpul neîmbogăţit prin experiență, efor- 


turi creatoare, bucurie și suferință “.12 


2 D. Bonhoeffer, Letters and Papers from Prison (New York: 
Touchstone, 1997), 47. 

Cum poate o persoană raţională să creadă în minuni? 


În cele din urmă, să luăm în discuţie o obiecţie fată 
de credinţă care îi atinge cu precădere pe oamenii de 
știință. Cum se pot încadra minunile într-o concepţie 
ştiinţifică despre lume? 

În limbajul modern s-a depreciat semnificaţia cu- 
vântului „minune“. Vorbim despre „medicamente 
minune“, „diete minune“, „minune pe gheaţă“ și chiar 
de „echipe de baseball minune“. Desigur că nu acesta 
era sensul originar al cuvântului. Mai precis, minunea 
este un eveniment care nu poate fi explicat cu ajutorul 
legilor naturii și atunci este considerat a avea o origine 
supranaturală. 

Toate religiile includ credinţa în anumite minuni. 
Traversarea Mării Roșii de către poporul lui Israel sub 
conducerea lui Moise și înecarea soldaţilor faraonului 
alcătuiesc o relatare impresionantă, cuprinsă în Cartea 
Exodului, despre voinţa lui Dumnezeu de a împiedica 
iminenta distrugere a poporului Său. În mod similar, 
când Iosua îl roagă pe Dumnezeu să prelungească ziua 
pentru ca o anumită bătălie să fie dusă la bun sfârșit, se 
spune că soarele a stat pe loc într-un fel care nu poate 
fi descris decât ca miraculos. 

În Islam, scrierea Coranului a fost începută într-o 
peşteră de lângă Mecca, Mohamed primind inspiraţia 
de la arhanghelul Jibril (Gabriel). Înălțarea la cer a lui 
Mohamed ţine tot de domeniul miraculosului, lui dân- 
du-i-se şansa de a vedea toate însușirile raiului și iadului. 

Minunile joacă un rol deosebit de puternic în creg- 
tinism — cea mai importantă dintre minuni fiind învie- 
rea din morţi a lui Hristos. 

Cum putem accepta astfel de relatări şi în același 
timp să ne pretindem oameni moderni şi raţionali? 

Dacă pornim de la presupoziţia că evenimentele supra- 
naturale sunt imposibile, atunci evident că nu putem 
accepta minunile. Din nou putem apela la C.S. Lewis, 
care ne oferă un exemplu de gândire limpede pe această 
temă, în cartea sa intitulată Minuni. „Orice eveniment 
despre care se poate spune că reprezintă o minune este, 
în ultimă instanţă, ceva înfățișat simţurilor noastre, 
ceva văzut, auzit, atins, mirosit sau gustat. Iar simţurile 
noastre nu sunt infailibile. Dacă pare să se fi întâmplat 
ceva extraordinar, putem oricând să spunem că am fost 
victimele unei iluzii. Dacă susţinem o filozofie care 
exclude supranaturalul, aceasta este ceea ce vom spune 
întotdeauna. Ceea ce învăţăm din experienţă depinde 
de tipul de filozofie la care ne raportăm în cadrul expe- 
rienţei. Este, prin urmare, inutil să apelăm la experiență 
înainte să fi stabilit cât se poate de clar problema filo- 
zofică.“ 15 

Cu riscul de a-i speria pe cei care nu sunt familia- 
rizaţi cu abordările matematice ale problemelor filo- 
zofice, vom lua în discuţie următoarea analiză. Reve- 
rendul Thomas Bayes a fost un teolog scoțian puţin 
cunoscut pentru cugetările lui teologice, dar foarte res- 
pectat pentru elaborarea unei anumite teoreme a pro- 
babilităţii. Teorema lui Bayes oferă o formulă prin care 
se poate calcula probabilitatea observării unui anumit 
eveniment, dată fiind o informaţie iniţială („anteri- 
oară“) și o informaţie suplimentară („condiţională“). 
Teorema lui este extrem de utilă atunci când ne con- 
fruntăm cu două sau mai multe explicaţii posibile 
pentru un singur eveniment. 


13 C.S. Lewis, Miracles: A Preliminary Study (New York: 
MacMillan, 1960), 3. 

Să luăm următorul exemplu. Aţi fost sechestrat de 
un psihopat. Vă dă șansa de a vă pune în libertate — vă 
îngăduie să trageţi o carte dintr-un pachet de cărți de 
joc, să o puneţi la loc, să amestecați și apoi să trageţi din 
nou. Dacă trageţi asul de pică și prima, şi a doua oară, 
veţi fi eliberat. 

Gândindu-vă probabil că nici măcar nu merită să 
încercaţi, trageţi o carte — și, spre uimirea dumnea- 
voastră, trageţi asul de pică de două ori la rând. Sunteţi 
pus în libertate și vă întoarceţi acasă. 

Având înclinație pentru matematică, veţi calcula 
șansele acestui noroc în felul următor: 1/52 X 1/52 = 
1/2 704. Un eveniment foarte puţin probabil, dar care 
a avut totuși loc. Însă, câteva săptămâni mai târziu, 
aflați că un angajat binevoitor al companiei care a pro- 
dus cărțile de joc, fiind la curent cu pariul psihopatului, 
a aranjat ca la fiecare o sută de pachete de cărți să fie 
una alcătuită din cincizeci şi două de ași de pică. 

Așadar, poate că nu a fost chiar un noroc chior? 
Poate că o fiinţă iubitoare și bine informată (angajatul), 
necunoscută dumneavoastră în momentul când aţi fost 
capturat, a intervenit pentru a vă spori şansele elibe- 
rării. Probabilitatea ca pachetul din care aţi tras cartea 
să fi fost un pachet normal alcătuit din cincizeci și două 
de cărţi diferite era de 99/100; probabilitatea unui 
pachet special alcătuit exclusiv din ași de pică era de 
1/100. Pentru aceste două posibile puncte de pornire, 
probabilitățile „condiționale“ de a trage doi ași de pică 
la rând ar fi 1/2 704 și respectiv 1. Conform teoremei 
lui Bayes este acum posibil să se calculeze probabi- 
lităţile „posterioare“ şi să se ajungă la concluzia că 
există o probabilitate de 96 la sută ca pachetul din care 
aţi tras cartea să fie unul dintre cele „miraculoase“. 


— 57 — 


Limbajul lui Dumnezeu 


Aceeași analiză poate fi aplicată în cazul unor eveni- 
mente aparent miraculoase din viaţa cotidiană. Să pre- 
supunem că aţi observat o vindecare spontană a unui 
cancer în stare avansată, despre care se știe că este fatal 
în aproape toate cazurile. Este aceasta o minune? 
Pentru a răspunde la această întrebare în spirit bayesian 
va trebui să stabiliţi care este probabilitatea inițială a 
unei vindecări miraculoase. Este de una la o mie? Una 
la un milion? Sau este zero? 

Aici, desigur, oamenii raţionali vor protesta, uneori 
vehement. Materialistul convins exclude din start orice 
posibilitate a existenţei minunilor (probabilitatea 
inițială fiind zero, în cazul lui) şi, prin urmare, nici 
măcar o vindecare de cancer extrem de neobișnuită nu 
va fi considerată drept o dovadă a existenţei minunilor, 
ci va fi pusă pe seama faptului că evenimente rare se 
întâmplă uneori în lumea fizică. În schimb, cel care 
crede în existenţa lui Dumnezeu poate, după ce anali- 
zează dovezile, să ajungă la concluzia că nu este posibil 
ca o asemenea vindecare să fi avut loc printr-un proces 
natural cunoscut și, admițând că probabilitatea iniţială 
a unei minuni, deși destul de mică, nu este chiar nulă, 
îşi va face propriul calcul bayesian (foarte informal) 
pentru a trage concluzia că existenţa unei minuni este 
mai curând probabilă decât improbabilă. 

Ceea ce înseamnă că orice discuţie despre minuni 
revine pur și simplu la problema dacă suntem dispuși 
să acceptăm sau nu posibilitatea existenţei supranatu- 
ralului. Cred că posibilitatea există, dar, în același timp, 
probabilitatea iniţială ar trebui să fie în general foarte 
redusă. Cu alte cuvinte, presupoziţia, în orice situaţie 
dată, ar trebui să favorizeze explicaţiile naturale. Eve- 
nimente surprinzătoare dar mundane nu sunt în mod 

automat miraculoase. Deistul, care consideră că 
Dumnezeu a creat universul, dar după aceea s-a retras 
într-un loc ascuns pentru a împlini alte lucrări, nu are 
mai multe motive să creadă că întâmplările naturale 
sunt miraculoase decât ar avea materialistul convins. În 
cazul teistului, care crede într-un Dumnezeu implicat 
în viaţa fiinţelor umane, se aplică diferite praguri de 
presupoziţie a existenţei minunilor, în funcţie de per- 
cepţia individului respectiv cu privire la cât de probabil 
este ca Dumnezeu să intervină în întâmplările cotidiene. 

Indiferent de concepția personală, este vital să apli- 
căm un scepticism sănătos atunci când interpretăm în- 
tâmplări potenţial miraculoase, pentru ca să nu fie pusă 
în discuţie integritatea și raționalitatea perspectivei 
religioase. Singurul lucru care va ucide posibilitatea 
existenţei minunilor cu mai mare repeziciune decât un 
materialism fervent este etichetarea drept minuni a 
evenimentelor cotidiene pentru care nu avem la înde- 
mână explicaţii naturale. Oricine pretinde că înflorirea 
unei plante este o minune ignoră descoperirile bota- 
nicii, ştiinţă care este pe cale să elucideze toate etapele 
între germinarea seminţelor şi înflorirea unui superb 
trandafir înmiresmat, toate dirijate de ghidul ADN al 
plantei respective. 

În mod similar, individul care câştigă la loterie și 
anunță că este un miracol, fiindcă s-a rugat pentru ca 
acest lucru să se întâmple, ne face să fim sceptici. La 
urma urmelor, dată fiind larga răspândire a cel puţin 
unor urme de credinţă în societatea modernă, este pro- 
babil ca un număr însemnat dintre cei care au cumpărat 
bilet la loterie în săptămâna respectivă să se fi rugat cât 
de puţin pentru a trage lozul câștigător. Dacă aşa stau 
lucrurile, atunci afirmaţia câștigătorului cu privire la o 
intervenţie miraculoasă sună fals. 

Mai dificil de evaluat sunt afirmaţiile legate de vin- 
decări miraculoase. În calitate de medic, am avut ocazia 
să întâlnesc situaţii în care bolnavii s-au vindecat de 
boli care păreau să aibă un curs ireversibil. Totuşi, ezit 
să pun aceste evenimente pe seama unor intervenţii 
miraculoase, dată fiind cunoașterea noastră incompletă 
asupra bolii și a felului cum afectează corpul uman. 
Mult prea adesea, când au fost investigate de către cer- 
cetători obiectivi cazuri de vindecări presupus miracu- 
loase, acestea au ajuns să fie infirmate. În ciuda acestor 
rezerve și a unei insistenţe asupra faptului ca astfel de 
afirmaţii să fie însoţite de dovezi concludente, nu m-ar 
mira să aflu că asemenea vindecări miraculoase auten- 
tice se petrec totuşi în momente extrem de rare. Proba- 
bilitatea mea iniţială este redusă, dar nu este inexistentă. 

Așadar, minunile nu îl pun într-o situaţie ireconci- 
liabilă pe credinciosul care are încredere în știință ca 
mijloc de investigare a lumii naturale şi care observă că 
lumea fizică este guvernată de legi. Dacă, asemenea 
mie, admiteți că ar putea exista ceva sau cineva în afara 
naturii, atunci nu mai există niciun motiv logic ca acea 
forţă să nu poată interveni în rare ocazii. Pe de altă 
parte, pentru a se evita intrarea lumii în haos, minunile 
trebuie să fie un lucru cât se poate de neobișnuit. Așa 
cum preciza Lewis, „Dumnezeu nu toarnă minuni în 
natură la întâmplare ca dintr-o piperniţă. Ele vin în 
ocazii deosebite: le găsim la momentele de răscruce ale 
istoriei — nu ale istoriei politice sau sociale, ci ale acelei 
istorii spirituale care nu poate fi pe deplin cunoscută de 
oameni. Dacă propria noastră viaţă nu se întâmplă să se 
desfăşoare aproape de unul dintre aceste mari mo- 
mente, cum să ne aşteptăm să vedem o minune ?“14 


14 Ibid., 167. 

Nu avem aici numai un argument în favoarea rari- 
tăţii minunilor, ci și un argument în sprijinul ideii că ele 
trebuie să aibă un anumit scop, și nu să reprezinte acţi- 
unile supranaturale ale unui magician capricios, menite 
doar să uimească. Dacă Dumnezeu este întruchiparea 
desăvârșită a atotputerniciei și bunătăţii, El nu ar juca 
această farsă. John Polkinghorne susţine această teză cu 
multă convingere: „Minunile nu trebuie interpretate ca 
fiind acte divine împotriva legilor naturii (căci aceste 
legi sunt ele însele expresii ale voinţei lui Dumnezeu), 
ci ca fiind revelații mai profunde ale caracterului 
relaţiei divine cu creaţia. Ca să fie credibile, minunile 
trebuie să determine o înţelegere mai adâncă decât ar fi 
putut fi dobândită fără ele“.!” 

În ciuda acestor argumente, scepticii materialiști 
care nu acordă niciun credit conceptului de suprana- 
tural — cei care refuză dovezile existenţei Legii Morale 
și ale nevoii universale de Dumnezeu — vor susţine fără 
îndoială că nu este necesar ca minunile să fie câtuși de 
puţin luate în considerare. În viziunea lor, legile naturii 
pot explica totul, chiar și cea mai mare dintre impro- 
babilități. 

Însă poate fi această viziune pe deplin susţinută? 
Există în istorie cel puţin un singur eveniment, profund 
și cu desăvârşire improbabil, care, așa cum recunosc 
oamenii de ştiinţă din aproape toate domeniile, nu este 
și nu va fi niciodată înţeles și pentru care legile naturii 
nu au reușit să ofere nicio explicaţie. Să fie aceasta o 
minune? Vom vedea în capitolele care urmează. 


15 J. Polkinghorne, Science and Theology — An Introduction 
(Minneapolis: Fortress Press, 1998), 93. 

PARTEA A DOUA 
Marile probleme ale existentei umane 


3 
Originile universului 


Cu mai bine de două sute de ani în urmă, unul dintre 
cei mai importanţi filozofi ai tuturor timpurilor, 
Immanuel Kant, scria: „Două lucruri îmi umplu sufle- 
tul cu mereu nouă și crescândă admiraţie și venerație, 
cu cât reflectez mai îndelung şi mai adânc la ele: cerul 
înstelat deasupra mea și legea morală în mine“. Stră- 
dania de a înţelege originile și legile cosmosului a ca- 
racterizat aproape toate religiile de-a lungul istoriei, de 
la venerarea fățişă a unui zeu-soare sau atribuirea de 
semnificaţii spirituale unor fenomene precum eclipsele 
până la simpla uimire în fața minunilor cerești. 

Să fi fost afirmaţia lui Kant doar meditaţia senti- 
mentală a unui filozof care nu a beneficiat de pe urma 
descoperirilor științei moderne sau există o armonie 
posibil de atins între știință și credinţă în deosebit de 
importanta problemă a originilor universului ? 

Una dintre provocările pe care le implică realizarea 
acestei armonii este aceea că ştiinţa nu stă pe loc. Oa- 
menii de ştiinţă ating în permanență noi sfere ale 
cunoașterii, găsind noi modalităţi de cercetare a naturii, 
investigând tot mai în profunzime zone unde cunoaș- 
terea este incompletă. Confruntaţi cu date care includ 

un fenomen enigmatic și inexplicabil, oamenii de şti- 
inţă construiesc ipoteze ale mecanismului care ar putea 
fi implicat, iar apoi realizează experimente pentru a ve- 
rifica acele ipoteze. O mulțime de experimente aflate 
pe muchia de cuțit a ştiinţei eşuează, iar cele mai multe 
dintre ipoteze se dovedesc false. Știința progresează și 
se autocorectează: nicio concluzie complet greșită sau 
ipoteză falsă nu poate fi susținută pentru mult timp, 
dat fiind că noi descoperiri vor infirma în cele din urmă 
raţionamentele incorecte. Însă, uneori, pe parcursul 
unei perioade îndelungate, apar o serie de observaţii 
pertinente care conduc la o nouă grilă de înţelegere. 
Această grilă dobândeşte apoi o descriere mult mai sub- 
stanţială, primind numele de „teorie“, ca de pildă teo- 
ria gravitaţiei, teoria relativităţii sau teoria microbiană. 

Una dintre cele mai mari speranţe pe care le nutrește 
un om de știință este să facă o descoperire care să revo- 
luţioneze un domeniu de cercetare. Oamenii de știință 
au o anumită doză de anarhism ascuns, în speranţa că 
într-o bună zi vor descoperi un lucru neașteptat care va 
schimba din temelii concepţiile vremii. Pentru așa ceva 
se acordă Premiile Nobel. Din această perspectivă, 
orice presupoziţie potrivit căreia ar putea exista în rân- 
dul oamenilor de ştiinţă o conspirație pentru a ţine în 
viaţă o teorie larg răspândită la un moment dat, în situ- 
atia în care această teorie ar conţine erori grave, este 
complet contrară spiritului progresist al profesiei. 

Studiul astrofizicii ilustrează perfect aceste prin- 
cipii. În ultimele cinci secole s-au petrecut răsturnări 
majore, răstimp în care viziunea asupra naturii materiei 
și a structurii universului a suferit preschimbări pro- 
funde. Și nu încape îndoială că ne așteaptă încă multe 
alte reconsiderări. 

Aceste răsturnări pot fi uneori dureroase pentru cei 
care încearcă să realizeze o sinteză armonioasă între 
ştiinţă şi credinţă, mai ales dacă Biserica a îmbrățișat o 
concepţie anterioară despre lume și a inclus-o în sis- 
temul ei central de credinţă. Armonia de astăzi poate fi 
discordia de mâine. În veacurile al XVI-lea și al 
XVII-lea, Copernic, Kepler şi Galileo (toţi cu mare 
credinţă în Dumnezeu) au emis o ipoteză extrem de 
convingătoare potrivit căreia mișcarea planetelor ar 
putea fi corect înţeleasă numai dacă Pământul gra- 
vitează în jurul Soarelui, și nu invers. Nu toate detaliile 
concluziilor lor s-au dovedit a fi corecte (Galileo a 
făcut o gafă celebră în explicaţia cu privire la maree), 
iar multi savanţi din cadrul comunităţii științifice şi-au 
exprimat iniţial neîncrederea, însă până la urmă datele 
și soliditatea predicţiilor teoriei au reușit să-i convingă 
chiar şi pe cei mai sceptici oameni de știință. Cu toate 
acestea, Biserica Catolică a continuat să se opună cu 
vehemenţă, susţinând că această viziune este incompa- 
tibilă cu Sfânta Scriptură. Privind retrospectiv, este clar 
că argumentaţia în temeiul Scripturii era cu totul ṣu- 
bredă; totuși, această confruntare s-a derulat cu viru- 
lență timp de decenii, aducând numeroase prejudicii 
atât ştunţei, cât şi Bisericii. 

Secolul XX a cunoscut un număr fără precedent de 
revizuiri ale concepţiei noastre despre univers. Prin 
celebra ecuaţie E = mc? (unde E este energia, m este 
masa, iar c este viteza luminii), Einstein a demonstrat 
că materia și energia, considerate până atunci entități 
complet diferite, sunt interșanjabile. Dualitatea un- 
dă-particulă — cu alte cuvinte, faptul că materia are 
caracteristici simultane atât ale undelor, cât și ale parti- 
culelor, fenomen demonstrat experimental în cazul 

luminii și al micilor particule, precum electronii — i-a 
luat cu totul prin surprindere pe mulţi oameni de şti- 
inţă formaţi la şcoala clasică. Principiul de incertitudine 
postulat de Heisenberg în mecanica cuantică, demon- 
strarea faptului că este posibil să se măsoare atât po- 
ziţia, cât şi impulsul unei particule, însă nu în același 
timp, a zdruncinat din temelii atât ştiinţa, cât și teolo- 
gia. Concepţia noastră asupra originii universului a 
suferit transformări radicale de-a lungul ultimilor 
șaptezeci și cinci de ani, având la bază atât explicații 
teoretice, cât şi experimente științifice. 

Cele mai multe dintre revizuirile fundamentale în 
concepţia noastră despre universul fizic provin din 
sfera relativ restrânsă a cercetării academice, rămânând 
în mare măsură departe de ochii marelui public. Au 
existat totuși unele eforturi nobile, precum cartea lui 
Stephen Hawking, Scurtă istorie a timpului, prin care 
s-a încercat explicarea aspectelor complexe ale fizicii și 
cosmologiei moderne unui public mai larg, însă proba- 
bil că cele cinci milioane de exemplare ale cărții lui 
Hawking rămân în mare parte necitite de către un pu- 
blic căruia conceptele explicate în paginile cărții i se par 
prea bizare pentru a fi înțelese. 

Descoperirile fizicii din ultimele decenii au condus 
într-adevăr la înțelegerea unor lucruri despre natura 
materiei care sunt profund contraintuitive. Fizicianul 
Ernest Rutherford preciza în urmă cu o sută de ani că 
„0 teorie care nu poate fi explicată unui barman pro- 
babil că nu este bună de nimic“. Judecând după acest 
criteriu, multe dintre teoriile actuale cu privire la par- 
ticulele fundamentale care alcătuiesc întreaga materie 
se află în mare impas. 

Între multele concepte stranii demonstrate prin 
experimente științifice se numără ipoteza că neutronii 
și protonii (despre care se credea că sunt particulele 
elementare ale nucleelor atomice) sunt de fapt alcătuiți 
din șase sortimente de quarci (numite „up“ (sus), 
„down“ (jos), „strange“ (straniu), „charmed“ (ferme- 
cat), „bottom“ (bază) și „top“ (vârf)). Cele șase sorti- 
mente devin încă și mai stranii când sunt descrise ca 
având trei culori (roşu, verde și albastru). Denumirile 
ciudate ale acestor particule dovedesc cel puţin că 
oamenii de ştiinţă au simţul umorului. O armată de alte 
particule, de la fotoni la gravitoni, gluoni și muoni, 
creează o lume atât de străină experienţei umane de zi 
cu zi încât îi determină pe mulți profani în domeniul 
științei să-și exprime neîncrederea. Și totuși, toate 
aceste particule fac posibilă însăși existenţa noastră. 
Pentru cei care susțin că materialismul ar trebui să 
prevaleze în faţa teismului, întrucât materialismul este 
mai simplu și mai intuitiv, aceste noi concepte repre- 
zintă o provocare majoră. O variantă a dictonului lui 
Ernest Rutherfold este bine-cunoscută sub forma prin- 
cipiului „Briciul lui Occam“, atribuit în mod greșit 
călugărului-logician englez din veacul al XIV-lea, 
William Ockham. Principiul sugerează că cea mai sim- 
plă explicaţie pentru orice problemă este de obicei cea 
mai bună. Astăzi, Briciul lui Occam pare să fi fost 
înlocuit cu modelele bizare ale fizicii cuantice. 

Însă, într-un anumit sens, Rutherford și Occam se 
află încă la loc de cinste: pe cât de încâlcite sunt descri- 
erile verbale ale acestor nou-descoperite fenomene, pe 
atât de elegante, neașteptat de simple și chiar frumoase 
se dovedesc a fi reprezentările lor matematice. Pe când 
studiam chimia fizică la Yale, am avut extraordinara 

șansă de a urma un curs de mecanică cuantică relativistă 
cu laureatul Premiului Nobel, Willis Lamb. Metoda lui 
de predare consta într-o trecere în revistă a teoriilor 
relativităţii şi mecanicii cuantice pornind de la principi- 
ile primordiale, pe care le prezenta complet din memo- 
rie, dar uneori sărea peste unele etape și ne cerea nouă, 
admiratorilor lui înfocaţ, să completăm spaţiile libere 
până la următorul curs. 

Deşi până la urmă m-am mutat de la chimia fizică la 
biologie, această experienţă de obţinere a unor ecuaţii 
universale simple și frumoase care descriu realitatea 
lumii fizice a lăsat o profundă impresie asupra mea, mai 
ales fiindcă rezultatul final avea un asemenea impact 
estetic. Acest lucru ridică prima dintre numeroasele 
întrebări filozofice despre natura universului fizic. De 
ce se comportă materia în acest fel? Așa cum spune 
Eugene Wigner, care ar putea fi explicaţia pentru „efi- 
cacitatea inexplicabilă a matematicii“ ?! 

Să fie acesta doar un accident fericit sau poate că el 
ilustrează o pătrundere mult mai profundă în natura 
realității ? Iar dacă suntem dispuși să acceptăm posibi- 
litatea existenţei supranaturalului, înseamnă că pătrun- 
dem de fapt în mintea lui Dumnezeu? S-au întâlnit 
Einstein, Heisenberg și alți savanţi cu divinul? 

În frazele de încheiere din lucrarea Scurtă istorie a 
timpului, referindu-se la vremurile mult aşteptate când 
se va contura o teorie elocventă și unificată a tuturor 
lucrurilor, Stephen Hawking (nedeprins în general cu 
meditaţiile metafizice) spune: „Atunci vom putea toţi, 


1 E. Wigner, „The Unreasonable Effectiveness of Mathematics 
in the Natural Sciences“, Communications on Pure and Applied 
Mathematics 13, nr. 1 (feb. 1960). 

filozofi, savanţi şi oameni obişnuiţi, să luăm parte la 
dezbaterea pe marginea întrebării de ce existăm noi și 
universul. Dacă vom găsi răspunsul la această între- 
bare, va fi triumful suprem al raţiunii umane, căci 
atunci vom pătrunde în mintea lui Dumnezeu“.2 Sunt 
oare aceste descrieri matematice ale realităţii indicii ale 
unei inteligenţe superioare ? Este matematica, alături de 
ADN, un alt limbaj al lui Dumnezeu? 

Fără îndoială, matematica i-a condus pe oamenii de 
ştiinţă la câteva dintre cele mai profunde întrebări. 
Prima dintre ele: cum a început totul? 


Big Bang 


La începutul secolului XX, cei mai mulți oameni de 
știință concepeau un univers fără început şi fără sfârșit. 
Această viziune a creat anumite paradoxuri fizice, ca de 
pildă, cum a reușit universul să rămână stabil fără să se 
prăbușească din cauza forţei gravitaționale, însă alte 
alternative nu păreau foarte atractive. Când Einstein a 
elaborat teoria relativităţii generalizate în 1916, el a 
introdus un artificiu pentru a bloca implozia gravi- 
tațională și a reţine ideea unui univers stabil. Ulterior, 
el avea să numească acest lucru „cea mai mare greșeală 
din viaţa mea“. 

Alte formulări teoretice au propus alternativa unui 
univers care a luat naștere într-un anumit moment, iar 
apoi s-a extins până la stadiul actual; însă trebuia ca 
măsurătorile experimentale să confirme această ipoteză 
înainte ca majoritatea fizicienilor să fie dispuşi să o ia în 
serios. Aceste date au fost iniţial prezentate de Edwin 


2 S. Hawking, A Brief History of Time (New York: Bantam 
Press, 1998), 210. 

Hubble în 1929, într-o serie celebră de experimente ce 
aveau ca scop determinarea ritmului în care galaxiile 
învecinate se îndepărtează de propria noastră galaxie. 

Folosind efectul Doppler — același principiu care 
permite poliției rutiere să determine viteza maşinii 
dumneavoastră atunci când treceţi pe lângă dispozi- 
tivul radar sau care face ca şuieratul trenului atunci 
când se apropie să aibă o tonalitate mai înaltă decât 
atunci când se îndepărtează, Hubble a descoperit, pre- 
tutindeni unde a făcut cercetări, faptul că lumina din 
galaxii sugerează că acestea se îndepărtează de noi. Cu 
cât sunt mai departe, cu atât mai repede se îndepărtează 
galaxiile. 

Dacă totul în univers se distanțează, întorcându-ne 
în timp, am putea presupune că la un moment dat toate 
aceste galaxii au fost împreună într-o entitate uriașă. 
Observațiile lui Hubble au stârnit un potop de măsură- 
tori experimentale care în ultimii șaptezeci de ani au 
condus la concluzia, acceptată de majoritatea fizicie- 
nilor și cosmologilor, potrivit căreia universul a luat 
naștere într-un anumit moment, eveniment ce poartă 
acum denumirea de Big Bang. Calculele sugerează că 
acest eveniment s-a petrecut acum aproximativ pais- 
prezece miliarde de ani. 

O dovadă deosebit de importantă a corectitudinii 
acestei teorii a fost găsită mai degrabă accidental de către 
Arno Penzias și Robert Wilson în 1965, când aceștia au 
detectat ceea ce părea a fi zgomotul de fond supărător 
al unor semnale de microunde pe care îl înregistrau 
indiferent unde își îndreptau noul detector. După ce au 
exclus orice altă posibilă cauză (inclusiv porumbeii, 
consideraţi iniţial eventuali suspecți), Penzias și Wilson 
și-au dat seama în cele din urmă că acest zgomot de 


— 79 — 


Originile universului 


fond venea chiar din univers și că reprezenta exact 
impresia pe care te aștepți să o ai în urma Big Bang-ului 
și care se naște din anihilarea materiei şi antimateriei în 
primele momente ale exploziei universului. 

Alte dovezi convingătoare în sprijinul teoriei Big 
Bang-ului sunt oferite de gradul de răspândire în 
univers al anumitor elemente, în special hidrogenul, 
deuteriul și heliul. Abundenţa deuteriului este surprin- 
zător de constantă, de la stelele învecinate până la gala- 
xiile cele mai îndepărtate din vecinătatea orizontului 
nostru evenimenţial. Această descoperire confirmă 
ipoteza că întreaga cantitate de deuteriu din univers a 
fost formată la temperaturi incredibil de ridicate într-un 
singur eveniment în timpul Big Bang-ului. Dacă s-ar fi 
petrecut o mulțime de astfel de evenimente în diferite 
locuri și momente, atunci nu ar mai fi existat o asemenea 
uniformitate. 

Bazându-se pe aceste observaţii, precum și pe altele, 
fizicienii au ajuns la un consens cu privire la faptul că 
universul a luat naștere dintr-un punct de energie pură 
infinit de dens şi fără dimensiuni. Legile fizicii sunt 
încălcate în această circumstanţă, considerată drept o 
stare de singularitate. Cel puţin până acum, oamenii de 
știință nu au reușit să interpreteze evenimentele petre- 
cute în chiar primele clipe ale exploziei, în primele 
104% secunde (o zecime de milionime de milionime de 
milionime de milionime de milionime de milionime de 
milionime de secundă!). După acest moment, este 
posibil să se emită ipoteze în legătură cu evenimentele 
care trebuie să se fi petrecut pentru a rezulta universul 
aşa cum îl cunoaștem azi, inclusiv anihilarea materiei și 
antimateriei, formarea nucleelor atomice stabile și în 
cele din urmă formarea atomilor, în special a hidro- 
genului, deuteriului şi heliului. 

O întrebare la care nu s-a găsit încă răspuns este 
dacă Big Bang a avut drept rezultat un univers care va 
continua să se extindă la nesfârșit sau dacă la un 
moment dat gravitația își va spune cuvântul, și galaxiile 
vor începe să se reapropie unele de altele, conducând în 
cele din urmă la așa-numitul „Big Crunch“ (Marea 
Implozie). Descoperirea recentă a unor entităţi puțin 
înţelese, denumite materie neagră sau energie neagră, 
care par să ocupe o parte însemnată din univers, lasă în 
suspensie răspunsul la această întrebare, însă dovezile 
de care dispunem în prezent confirmă o retragere lentă, 
mai curând decât o prăbuşire dramatică. 


Ce a fost înainte de Big Bang? 


Existenţa Big Bang-ului ne face să ne întrebăm ce a 
fost înaintea acestui eveniment și ce sau cine este 
responsabil de producerea lui, dar în același timp ne 
demonstrează limitele ştiinţei, aşa cum nu s-a mai în- 
tâmplat în cazul niciunui alt fenomen. Consecințele 
teoriei Big Bang-ului pentru teologie sunt profunde. 
Pentru tradiţiile religioase care descriu universul ca 
fiind creat de Dumnezeu din nimic (ex nihilo), rezulta- 
tul este incendiar. Corespunde un asemenea eveniment 
uluitor, cum este Big Bang, definiţiei unei minuni? 

Angoasa creată de conștientizarea acestui fapt i-a 
făcut pe destui agnostici să se exprime în termeni de-a 
dreptul teologici. În Dumnezeu și astronomii, astrofi- 
zicianul Robert Jastrow scria acest ultim paragraf: „in 
clipa de faţă, se pare că știința nu va fi niciodată în stare 
să ridice cortina care acoperă misterul creației. Pentru 
omul de ştiinţă care trăieşte cu credinţa în puterea raţi- 
unii, povestea se termină cu un cosmar. El a escaladat 
munţi de ignoranță; este pe punctul de a cuceri cel mai 

înalt vârf; iar când trece şi de ultima stâncă este salutat 
de un grup de teologi care stau acolo de secole“.? 

Pentru cei care caută să-i aducă pe teologi și pe 
oamenii de ştiinţă mai aproape unii de ceilalți, aceste 
recente descoperiri privind originea universului au da- 
rul de a inspira o apreciere reciprocă. Într-un alt pasaj 
din cartea sa, Jastrow scria: „Acum vedem cum dove- 
zile din domeniul astronomiei conduc către o viziune 
biblică asupra originii lumii. Detaliile diferă, însă ele- 
mentele esențiale precum și afirmaţiile astronomice şi 
cele biblice cu privire la Geneză sunt identice; lanţul 
evenimentelor care conduc către om a început pe neaș- 
teptate într-un moment bine definit, printr-o explozie 
de lumină și energie“. 

Trebuie să recunosc: Big Bang are nevoie de o expli- 
cație divină. Ea impune concluzia că natura a avut un 
început bine precizat. Nu văd cum natura s-ar fi putut 
crea pe ea însăşi. Numai o forţă supranaturală care se 
află dincolo de spaţiu și timp ar fi putut face acest 
lucru. 

Dar cum rămâne cu restul creaţiei? Cum explicăm 
lungul și sinuosul proces prin care planeta noastră, 
Terra, a luat naștere, la aproximativ zece miliarde de 


ani după Big Bang? 


Formarea sistemului nostru solar și a planetei Pământ 


În primul milion de ani după Big Bang, universul 
s-a extins, temperatura a scăzut, iar nucleele şi atomii 


? R. Jastrow, God and the Astronomers (New York: W.W. Norton, 
1992), 107. 
+ Ibid., 14. 

au început să se formeze. Materia a început să se coag- 
uleze sub forma galaxiilor datorită forței gravitaționale 
şi a dobândit o mișcare de rotaţie, rezultând forma spi- 
ralată a galaxiilor. Aceste galaxii au atras cantități de 
hidrogen și heliu, iar temperatura și densitatea lor a 
crescut. În cele din urmă, a început fuziunea nucleară. 

Acest proces, prin care fuzionează patru nuclee de 
hidrogen pentru a forma atât energia, cât și un nucleu 
de heliu, constituie sursa principală de combustibil a 
stelelor. Stelele mai mari ard mai repede. Când încep să 
ardă, ele generează în miezul lor elemente și mai grele, 
precum carbonul și oxigenul. La începuturile universu- 
lui (în primele sute de milioane de ani), astfel de ele- 
mente au apărut numai în miezul acestor stele pe cale 
de dispariţie, însă unele dintre aceste stele au trecut 
apoi printr-un proces de explozii masive, cunoscute 
sub numele de supernove, aruncând elemente mai grele 
înapoi în gazul din interiorul galaxiei. 

Oamenii de știință cred că Soarele din propria noastră 
galaxie nu s-a format la începuturile universului; el este 
o stea din a doua sau a treia generaţie, formată cu apro- 
ximativ cinci miliarde de ani în urmă printr-o recoagu- 
lare locală. În timp ce avea loc acest proces, o mică 
parte din elementele mai grele aflate în vecinătate nu a 
fost încorporată în noua stea, ci a fuzionat formând 
planetele care acum se rotesc în jurul Soarelui. Printre 
aceste planete se numără și Pământul, care era departe 
de a fi ospitalier la începuturile sale. Iniţial foarte fier- 
binte și supus încontinuu unor coliziuni masive, Pămân- 
tul s-a răcit treptat, a dezvoltat o atmosferă și a devenit 
o potenţială gazdă pentru fiinţele vii cu aproximativ 
patru miliarde de ani în urmă. Doar o sută cincizeci de 
milioane de ani mai târziu Pământul mustea de viață. 

Toate aceste etape din formarea sistemului nostru 
solar sunt acum bine-cunoscute şi probabil că nu vor 
mai fi revizuite în viitor pe baza unor informaţii supli- 
mentare. Aproape toţi atomii din corpul nostru au ars 
odată în furnalul nuclear al unei bătrâne supernove — 
suntem cu adevărat alcătuiți din praf stelar. 

Are vreuna dintre aceste descoperiri implicaţii teo- 
logice ? Cât de unici suntem noi? Cât de inexplicabili ? 

Un argument poate fi acela potrivit căruia apariţia 
formelor de viaţă complexe din acest univers nu ar fi 
fost posibilă la mai putin de cinci-zece miliarde de ani 
după Big Bang, fiindcă prima generaţie de stele nu ar fi 
conţinut elementele mai grele precum carbonul și oxi- 
genul care credem că sunt necesare vieţii, cel puţin în 
forma pe care o cunoaștem noi. Numai o stea din a 
doua sau a treia generaţie și sistemul planetar care o 
însoţeşte ar fi putut să aibă acest potențial. Chiar și în 
acest context, a fost nevoie de foarte mult timp pentru 
ca viaţa să atingă pragul sensibilităţii şi inteligenţei. Cu 
toate că alte forme de viaţă care nu sunt dependente de 
elementele grele ar putea să existe altundeva în univers, 
este foarte greu de imaginat natura unor asemenea 
organisme din perspectiva informaţiilor pe care ni le 
oferă astăzi chimia şi fizica. 

Aceasta ridică desigur problema dacă viaţa există 
altundeva în univers într-o formă pe care am putea-o 
recunoaşte. Dat fiind că nimeni pe Pământ nu deţine 
date pentru a confirma sau a infirma această ipoteză, o 
ecuaţie celebră propusă de radio-astronomul Frank 
Drake în 1961 a permis luarea în calcul a probabi- 
lităților. Ecuația lui Drake este foarte utilă pentru a do- 
vedi gradul nostru de ignoranță. Drake afirma, simplu 
și logic, că numărul civilizaţiilor comunicante din 

propria noastră galaxie trebuie să fie produsul a șapte 
factori: 
e numărul stelelor din Calea Lactee (în jur de 100 de 
miliarde), înmulțit cu 
e fracțiunea de stele care au planete în jurul lor, 
înmulțită cu 
e numărul planetelor per stea care sunt capabile să 
susțină viaţa, înmulțit cu 
e fracțiunea acelor planete unde viaţa deja evoluea- 
ză, înmulțită cu 
e fracțiunea acelor planete unde viaţa care evoluează 
este inteligentă, înmulțită cu 
e fracțiunea acelor planete care și-au dezvoltat abi- 
litatea de a comunica, înmulțită cu 
e fracțiunea vieții acelor planete pe parcursul căreia 
abilitatea de a comunica se intersectează cu a 
noastră 


Suntem capabili să comunicăm dincolo de hotarele 
Pământului de mai puţin de o sută de ani. Pământul are 
aproximativ 4,5 miliarde de ani, așadar ultimul factor al 
lui Drake reflectă doar o mică frântură din anii de viață 
ai Pământului: 0,000000022. (Ne-am putea întreba, în 
funcție de perspectiva fiecăruia cu privire la probabili- 
tatea de a ne distruge pe noi înșine în viitor, dacă 
această fracțiune nu se va lărgi cu mult mai mult.) 

Formula lui Drake este interesantă, însă fundamen- 
tal inutilă, din cauza neputinței noastre de a evalua cu 
un oarecare grad de precizie valoarea tuturor terme- 
nilor cu excepţia numărului de stele din Calea Lactee. 
Desigur că au fost descoperite alte stele cu planete în 
jurul lor, însă restul termenilor rămâne învăluit în mister. 
Cu toate acestea, Institutul pentru căutarea inteligenţei 

extraterestre (SETI), fondat de însuși Frank Drake, 
este alcătuit din astronomi, din fizicieni profesioniști și 
amatori, angajaţi într-un efort organizat de detectare a 
unor semnale care ar putea veni de la alte civilizaţii din 
galaxia noastră. 

S-a scris mult despre potenţiala semnificatie teolo- 
gică a descoperirii vieţii pe alte planete, în cazul în care 
acest lucru se va întâmpla. Acest eveniment va face 
automat ca omenirea de pe planeta Pământ să fie mai 
puţin „specială“ ? Existenţa vieţii pe alte planete va face 
mai puţin probabilă existenţa unu: Dumnezeu creator 
implicat în procesul existenţial ? În opinia mea, astfel 
de concluzii nu par câtuşi de puţin întemeiate. Dacă 
Dumnezeu există şi caută compania unor fiinţe inteli- 
gente, asemenea nouă, și poate face faţă provocării de a 
interacționa cu șase miliarde de oameni care se află 
acum pe această planetă şi cu nenumărați alţii care au 
trăit înaintea noastră, nu-mi este clar de ce ar fi peste 
puterile Lui să interacţioneze cu fiinţe asemănătoare de 
pe alte câteva planete sau chiar de pe alte câteva mi- 
lioane de planete. Ar fi desigur de mare interes să 
descoperim dacă astfel de fiinţe din alte colțuri ale uni- 
versului au și ele Legea Morală, dată fiind importanţa 
ei în propria noastră percepție a naturii lui Dumnezeu. 
Totuși, privind realist lucrurile, este puţin probabil ca 
vreunul dintre noi să aibă șansa de a afla răspunsul la 
aceste întrebări în timpul vieţii noastre. 


Principiul antropic 


Acum, când originea universului și a propriului nostru 
sistem solar a ajuns să fie tot mai bine înţeleasă, au fost 
descoperite câteva aparente și fascinante coincidențe 

legate de lumea naturală care i-au nedumerit pe 
oamenii de știință, pe filozofi și pe teologi în egală 
măsură. Să luăm în considerare trei observaţii: 

1. La începuturile formării universului, în momen- 
tele imediat următoare Big Bang-ului, materia şi anti- 
materia au fost create în cantităţi aproape egale. La 
milisecunda unu universul s-a răcit suficient pentru ca 
atât quarci, cât şi antiquarcii să se comprime. Orice în- 
tâlnire dintre un quarc și un antiquarc, care se petrecea 
extrem de rapid la această densitate înaltă, avea drept 
rezultat completa anihilare a ambilor şi eliberarea unui 
foton de energie. Însă simetria dintre materie și antima- 
terie nu era absolut perfectă; la aproximativ fiecare 
miliard de perechi de quarci și antiquarci exista câte un 
quarc în plus. Această frântură din potenţialul inițial al 
întregului univers este cea care alcătuiește totalitatea 
universului așa cum o cunoaștem noi astăzi. 

De ce a existat această asimetrie ? Mai „natural“ ar fi 
fost să nu fi existat nicio asimetrie. Dar, dacă ar fi exis- 
tat o perfectă simetrie între materie și antimaterie, 
atunci universul s-ar fi transformat în radiaţie pură, iar 
oamenii, planetele, stelele și galaxiile nu ar fi luat fiinţă 
niciodată. 

2. Felul în care s-a extins universul după Big Bang a 
depins în totalitate de cât de multă masă și energie 
totală avea universul, precum și de puterea constantei 
gravitaționale. Gradul incredibil de sincronizare a aces- 
tor constante fizice i-a uimit pe multi experti. Hawking 
scria: „De ce a început universul cu o rată de expansi- 
une atât de apropiată de punctul critic, punctul ce sep- 
ară modelele care suferă un nou colaps de cele care 
continuă să se extindă la nesfârșit, pentru ca și în ziua 
de azi, zece miliarde de ani mai târziu, să se extindă tot 

cu o rată apropiată de punctul critic? Dacă rata de 
expansiune la o secundă după Big Bang ar fi fost mai 
mică doar cu o parte dintr-o sută de miliarde de mil- 
ioane, universul ar fi suferit un nou colaps înainte să fi 
ajuns vreodată la dimensiunea actuală“.5 

Pe de altă parte, dacă rata de expansiune ar fi fost 
mai mare cu o parte dintr-un milion, stelele și planetele 
nu s-ar fi putut forma. Recentele teorii cu privire la o 
incredibil de rapidă expansiune (inflaţie) a universului 
în momentele lui de început ne oferă un răspuns parțial 
la întrebarea de ce expansiunea actuală se află atât de 
aproape de punctul critic. Cu toate acestea, mulţi cos- 
mologi ar spune că astfel se revine la întrebarea de ce 
universul a avut proprietăţile potrivite pentru a trece 
printr-un asemenea proces de expansiune inflaţionistă. 
Existenţa unui univers, așa cum îl cunoaştem noi, stă pe 
muchia de cuțit a improbabilităţii. 

3. Aceeaşi circumstanţă remarcabilă se aplică şi în 
cazul formării elementelor mai grele. Dacă puternica 
forţă nucleară care ţine laolaltă protonii şi neutronii ar 
fi fost puţin mai slabă, atunci numai hidrogenul s-ar fi 
putut forma în univers. Dacă, pe de altă parte, forţa 
nucleară ar fi fost puţin mai puternică, tot hidrogenul 
s-ar fi transformat în heliu, și nu doar un procent de 25 la 
sută, cum s-a întâmplat în timpul Big Bang-ului, și astfel 
furnalele de fuziune ale stelelor și abilitatea lor de a 
genera elemente mai grele nu s-ar fi născut niciodată. 

Și, ca să întregească această remarcabilă observaţie, 
forța nucleară pare să fie suficient de bine acordată 
pentru a da posibilitatea să se formeze carbonul, care 
este esenţial pentru formele de viață de pe Pământ. 


` Hawking, Brief History, 138. 

Dacă această forţă ar fi avut o putere de atracţie puţin mai 
mare, atunci tot carbonul s-ar fi transformat în oxigen. 


În total există cincisprezece constante fizice ale căror 
valori teoria actuală nu le poate preciza. Ele sunt un dat: 
pur și simplu au valoarea pe care o au. Această listă in- 
clude viteza luminii, puterea forţelor nucleare slabe și 
puternice, diferiţi parametri asociaţi cu electromagne- 
tismul, precum și forţa de gravitație. Şansa ca toate 
aceste constante să aibă valorile necesare pentru a duce 
la crearea unui univers stabil capabil să susţină forme 
de viaţă complexă este aproape infinitezimală. Și totuși 
aceştia sunt exact parametrii pe care îi observăm. În con- 
cluzie, universul nostru este cât se poate de improbabil. 

Puteți, pe bună dreptate, să aveţi obiecţii cu privire 
la faptul că acest argument este oarecum circular: uni- 
versul trebuia să aibă parametrii asociaţi cu acest tip de 
stabilitate, altfel nu am mai fi fost aici ca să comentăm 
pe marginea lui. Această concluzie generală poartă nu- 
mele de principiu antropic: ideea că universul nostru 
este în așa fel alcătuit încât să ducă la apariţia oame- 
nilor. Principiul a reprezentat o sursă de uimire şi spe- 
culaţie până când a început să fie pe deplin apreciat 
acum câteva decenii. 

În linii mari, există trei posibile răspunsuri la prin- 
cipiul antropic: 

1. Există un număr infinit de universuri, fie simul- 
tan cu propriul nostru univers, fie într-o anumită 
succesiune, cu valori diferite ale constantelor fi- 
zice şi poate şi cu legi fizice diferite. Totuși, noi 


é Pentru o prezentare detaliată și riguros matematică a acestor 
argumente, vezi J.D. Barrow și F.J. Tipler, The Anthropic Cos- 
mological Principle (New York: Oxford University Press, 1986). 

nu suntem capabili să observăm celelalte univer- 
suri. Nu putem exista decât într-un univers în 
care toate proprietățile fizice conlucrează spre a 
face posibile viaţa şi conştiinţa. Universul nostru 
nu este un miracol, ci este pur și simplu un pro- 
dus neobișnuit al încercărilor succesive. Aceasta 
este ipoteza „muluiversului“. 

2. Există doar un singur univers, acesta pe care îl cu- 
noaștem. S-a întâmplat pur şi simplu ca el să aibă 
toate caracteristicile necesare pentru a da naștere 
vieţii inteligente. Dacă nu le-ar fi avut, noi nu 
ne-am mai fi aflat aici să dezbatem aceste lucruri. 
Suntem pur și simplu foarte, foarte norocoşi. 

3. Există doar un singur univers, acesta pe care îl 
cunoaştem. Sincronizarea perfectă a tuturor con- 
stantelor și legilor fizice spre a face posibilă viaţa 
inteligentă nu este un accident, ci reflectă acţiunea 
celui care a creat universul de la bun început. 


Indiferent de preferinţele fiecăruia pentru opţiunile 
1, 2 sau 3, nu există nicio îndoială că aceasta reprezintă 
o potenţială problemă teologică. Hawking, citat de Ian 
Barbour’, scrie: „Șansele ca un univers ca al nostru să se 
ivească din ceva precum Big Bang au fost extrem de 
reduse. Cred că aici sunt implicaţii religioase clare.“ 

Mergând chiar mai departe, în Scurtă istorie a tim- 
pului, Hawking susține: „Ar fi foarte greu de explicat de 
ce universul s-a născut în felul acesta, dacă nu ca act al 
unui Dumnezeu care a intenţionat să creeze fiinţe ca noi“.8 


7 I.G. Barbour, When Science Meets Religion (New York: 
HarperCollins, 2000). 


8 Hawking, Brief History, 144. 

Un alt fizician de marcă, Freeman Dyson, analizând 
această serie de „accidente numerice“, trage urmă- 
toarea concluzie: „Cu cât cercetez mai mult universul 
și detaliile arhitecturii sale, cu atât găsesc mai multe 
dovezi că universul trebuie să fi știut într-un anume 
sens faptul că urma să apărem noi“.? Iar savantul Arno 
Penzias, câștigător al premiului Nobel, care a contri- 
buit la descoperirea radiaţiei de fond de microunde 
cosmice, pe care se întemeiază în bună măsură teoria 
privind Big Bang, afirmă că „cele mai precise date pe 
care le deţinem reprezintă exact ceea ce aș fi anticipat 
eu pornind de la cele cinci Cărţi ale lui Moise, de la 
Psalmi, de la Biblie ca întreg“.10 Poate că Penzias avea 
în minte cuvintele lui David din Psalmul 8: „Când 
privesc cerurile, lucrul mâinilor Tale, luna și stelele pe 
care Tu le-ai întemeiat, îmi zic: ce este omul că-Ţi 
aminteşti de el?“* 

Așadar, asupra căreia dintre cele trei opțiuni să ne 
oprim ? Să încercăm o abordare logică. Mai întâi, avem 
universul, așa cum îl cunoaștem, care ne include pe noi 
înşine. Apoi ne dorim să calculăm care dintre aceste 
trei posibile opţiuni este cea mai probabilă. Problema 
este că nu avem modalitatea potrivită pentru a deter- 
mina spectrul probabilităților, decât poate pentru opți- 
unea a doua. În cazul primei opţiuni, dat fiind că nu- 
mărul universurilor paralele se apropie de infinit, 


? F. Dyson citat în Barrow și Tipler, Principle, 318. 

10 A. Penzias citat în M. Browne, „Clues to the Universe's 
Origin Expected“, New York Times, 12 martie 1978. 

* Traducere preluată din Biblia publicată de Editura Institutu- 
lui Biblic și de Misiune al Bisericii Ortodoxe Române, București, 
1988 (n. tr.). 

probabilitatea ca unul dintre ele cel puţin să aibă cali- 
tățile fizice necesare pentru apariţia vieții ar putea fi 
substanţială. Totuşi, în cazul celei de-a doua opţiuni, 
probabilitatea ar fi infimă. Iar în cazul celei de-a treia, 
probabilitatea depinde de existența unui Creator 
supranatural care are în grijă un univers nesteril. 

Pe baza calculului probabilității, opţiunea 2 este cel 
mai puţin plauzibilă. Atunci ne rămân opţiunile 1 și 3. 
Opţiunea 1 poate avea un fundament logic, însă acest 
număr aproape infinit de universuri neobservabile este 
greu de acceptat. Cu siguranţă nu ar trece proba Bri- 
ciului lui Occam. Cei care resping categoric ideea unui 
Creator inteligent vor susţine, totuși, că opţiunea 3 nu 
este câtuși de puţin mai simplă, întrucât implică inter- 
venţia unei fiinţe supranaturale. Pe de altă parte, s-ar 
putea argumenta că însăși Big Bang pare să indice cu 
tărie prezenţa unui Creator, căci altminteri întrebarea 
legată de ceea ce a existat înainte ar fi lăsată în sus- 
pensie. 

Dacă suntem dispuși să acceptăm ideea că Big Bang 
implică existența unui Creator, atunci facem pasul 
următor și afirmăm că acest Creator ar fi putut stabili 
parametrii (constantele fizice, legile fizice etc) pentru 
atingerea unui anumit ţel. Iar, dacă se întâmplă ca telul 
să fi inclus un univers care să fie mai mult decât un vid 
lipsit de orice trăsături, atunci ajungem la opţiunea 3. 

Încercând să aleg între opţiunile 1 și 3, îmi vine în 
minte o parabolă a filozofului John Leslie.!! În această 
parabolă, un condamnat la moarte se află în faţa plu- 
tonului de execuţie, şi cincizeci de trăgători de elită iau 


11 J, Leslie, Universes (New York: Routledge, 1989). 

linia de ochire spre a duce la îndeplinire sarcina. Se dă 
ordinul, se trag focuri de armă și totuşi toate gloanţele 
ratează ţinta, iar condamnatul scapă viu și nevătămat. 

Cum poate fi explicat un asemenea eveniment re- 
marcabil ? Leslie sugerează că sunt două posibile alter- 
native, care corespund opţiunilor noastre 1 şi 3. În 
primul rând, este posibil să fi existat mii de execuţii 
desfăşurate în aceeași zi şi chiar și cei mai buni trăgători 
mai ratează uneori. Așa încât norocul se întâmplă să fie 
de partea acestui condamnat, iar toţi cei cincizeci de 
trăgători ratează ţinta. Cealaltă opţiune este că se în- 
tâmplă ceva deliberat, iar aparenta ratare a celor cinci- 
zeci de experţi să fi fost de fapt intenţionată. Care dintre 
ele pare mai plauzibilă ? 

Trebuie să lăsăm deschisă posibilitatea că viitoarele 
cercetări în domeniul fizicii teoretice vor demonstra 
faptul că unele dintre cele cincisprezece constante fi- 
zice, care în prezent sunt determinate doar prin obser- 
vaţii experimentale, ar putea fi limitate în ceea ce pri- 
veşte potenţiala lor valoare numerică de ceva mult mai 
profund, însă o astfel de revelaţie încă nu se întreză- 
reşte la orizont. În plus, la fel ca în cazul altor argu- 
mente din acest capitol, precum şi din cele precedente 
şi următoare, nicio observaţie ştiinţifică nu poate atinge 
nivelul dovezii absolute a existenţei lui Dumnezeu. 
Însă pentru cei înclinați să ia în calcul o perspectivă 
teistă, principiul antropic oferă, cu siguranță, un argu- 
ment interesant în favoarea existenţei unui Creator. 


Mecanica cuantică și principiul de incertitudine 


Isaac Newton era credincios şi a scris mai mult 
despre interpretarea biblică decât despre matematică și 

fizică, însă nu toţi cei care l-au urmat au împărtășit 
aceeași credinţă. La începutul secolului al XIX-lea, 
marchizul de Laplace, un distins matematician și fizi- 
cian francez, a emis ipoteza potrivit căreia natura este 
guvernată de un set de legi fizice precise (unele desco- 
perite, altele așteptând încă să fie descoperite), iar 
natura este astfel incapabilă să se sustragă acestor legi. 
În viziunea lui Laplace, acest imperativ se extinde asupra 
celei mai mici particule, celor mai îndepărtate colțuri 
ale universului și, de asemenea, ființelor umane și acti- 
unilor lor premeditate. 

Laplace a postulat că, odată ce se stabileşte configu- 
raţia inițială a universului, toate celelalte evenimente 
viitoare, inclusiv cele legate de experiențele umane din 
trecut, prezent și viitor, sunt determinate în mod ire- 
versibil. Aceasta reprezenta o formă extremă de deter- 
minism științific, care nu lăsa niciun loc lui Dumnezeu 
(cu excepţia începuturilor) sau conceptului de liber-ar- 
bitru. Teoria a creat destul de multă agitaţie în mediul 
științific și teologic. (Întrebat despre Dumnezeu, 
Laplace avea să-i dea lui Napoleon următorul răspuns, 
rămas celebru: „Nu am nevoie de această ipoteză“.) 

Un secol mai târziu, concepţia lui Laplace cu privire 
la determinismul științific riguros avea să fie răsturnată, 
nu prin argumente teologice, ci prin descoperiri ştiinţi- 
fice. Revoluţia cunoscută sub numele de mecanica 
cuantică a debutat, destul de banal, printr-o încercare 
de a explica o problemă nerezolvată în fizică legată de 
spectrul luminii. Bazându-se pe un număr de obser- 
vaţii, Max Planck şi Albert Einstein au demonstrat că 
lumina nu vine în toate energiile posibile, ci este „cuan- 
tificată“ în particule de energie bine definite, numite 
fotoni. Prin urmare, lumina nu este indivizibilă la 

infinit, ci cuprinde un flux de fotoni, așa cum rezoluția 
unei camere digitale nu poate fi mai bună decât a unui 
singur pixel. 

În același timp, Niels Bohr a examinat structura ato- 
mului și a fost surprins de faptul că electronii reușesc să 
rămână pe orbită în jurul nucleului. Sarcina negativă a 
fiecărui electron ar trebui să îl atragă înspre sarcina 
pozitivă a fiecărui proton din nucleu, rezultând în cele 
din urmă într-o implozie inevitabilă a întregii materii. 
Bohr a postulat un argument cuantic similar, elaborând 
o teorie care susţine faptul că electronii nu pot exista 
decât într-un anumit număr de stări finite. 

Temeluile mecanicii clasice începeau să se fisureze, 
însă cele mai profunde consecinţe filozofice ale acestor 
revelații aveau să apară în urma descoperirilor făcute de 
fizicianul Werner Heisenberg, care a demonstrat cât se 
poate de convingător faptul că în această lume cuantică 
bizară alcătuită din distanţe foarte mici și particule 
minuscule, este imposibil să se măsoare simultan şi cu 
precizie poziţia și impulsul unei particule. Acest prin- 
cipiu de incertitudine, care poartă numele lui Heisen- 
berg, a răsturnat determinismul lui Laplace dintr-o sin- 
gură lovitură, de vreme ce indica faptul că nicio 
configuraţie iniţială a universului nu poate fi determi- 
nată cu atâta precizie cât ar fi fost necesară pentru 
modelul predictiv al lui Laplace. 

Consecințele mecanicii cuantice pentru înţelegerea 
semnificației universului au făcut obiectul multor spec- 
ulații de-a lungul ultimilor optzeci de ani. Einstein 
însuși, deși a avut un rol i important la începuturile dez- 
voltării mecanicii cuantice, a respins inițial conceptul 
de incertitudine, rostind propoziția celebră: „Dumne- 
zeu nu joacă zaruri“. 

Teistul ar putea replica faptul că lui Dumnezeu nu i 
s-ar părea că joacă un joc de noroc, chiar dacă nouă ni 
se pare așa. După cum reliefează Hawking: „Ne-am 
putea încă imagina că există un set de legi care deter- 
mină evenimentele doar pentru ca o fiinţă supranatu- 
rală să poată respecta starea actuală a universului fără să 


o perturbe“.12 


Cosmologia și ipoteza existenţei lui Dumnezeu 


Această scurtă trecere în revistă a naturii universu- 
lui conduce la reconsiderarea plauzibilităţii ipotezei 
existenţei lui Dumnezeu într-un sens mai general. Îmi 
vine în minte Psalmul 19“, în care David scrie: „Ceru- 
rile spun slava lui Dumnezeu, și facerea mâinilor Lui o 
vestește tăria“. În mod evident, viziunea științifică 
despre lume nu este absolut suficientă pentru a răspunde 
tuturor întrebărilor interesante cu privire la originea 
universului și nu există un conflict inerent între ideea 
unui Dumnezeu creator şi ceea ce a dezvăluit știința. 
De fapt, ipoteza existenţei lui Dumnezeu rezolvă câteva 
dintre problemele deosebit de spinoase legate de ceea 
ce a fost înainte de Big Bang și de ce universul pare să 
fie așa de bine pregătit pentru ca noi să fim aici. 

Pentru teistul care, plecând de la argumentul Legii 
Morale (Capitolul unu), caută un Dumnezeu care nu 
numai că a pus universul în mișcare, dar se și intere- 
sează de soarta fiinţelor umane, o astfel de sinteză 


12 Hawking, Brief History, 63. 

“ Psalmul 18, în versiunea Bibliei publicate de Editura Institu- 
tului Biblic și de Misiune al Bisericii Ortodoxe Române, Bucureşti, 
1988 (n. tr.). 

poate fi realizată cu ușurință. Argumentele s-ar 
prezenta cam în felul următor: 

Dacă Dumnezeu există, atunci El este supranatural. 

Dacă El este supranatural, atunci El nu este limitat 
de legile naturale. 

Dacă El nu este limitat de legile naturale, nu există 
niciun motiv ca El să fie limitat de timp. 

Dacă El nu este limitat de timp, atunci El este în tre- 
cut, în prezent și în viitor. 


Consecința acestor concluzii ar include afirmaţiile: 


FEl poate să fi existat înainte de Big Bang și ar putea 
exista după dispariția universului, dacă aceasta se va 
întâmpla vreodată. 

El poate să fi cunoscut rezultatul precis al formării 
universului chiar înainte de începuturile lui. 

Fl se poate să fi ştiut anterior de existenţa unei pla- 
nete din apropierea marginii exterioare a unei galaxii 
spiralate obișnuite care să aibă caracteristicile potrivite 
pentru a permite apariția vieții. 

El poate să fi știut anterior că acea planetă va con- 
duce la dezvoltarea unor fiinţe raţionale, prin mecanis- 
mul evoluţiei pe baza selecţiei naturale. 

El poate să fi ştiut anterior chiar şi gândurile și acţi- 
unile acestor fiinţe, deși ele au liber-arbitru. 


Voi avea mult mai multe de spus în legătură cu ulti- 
mele etape ale acestei sinteze, însă pentru moment se 
pot întrevedea contururile unei armonii satisfăcătoare 
între știință și credință. 

Această sinteză pe care am propus-o nu intenţio- 
nează să şteargă cu buretele toate provocările şi deza- 

cordurile. Adepții unor anumite religii universale se 
confruntă, fără îndoială, cu dificultăţi specifice legate 
de unele detalii privind originea universului oferite de 
știință. 

Deiști precum Einstein, care cred că Dumnezeu a 
început întregul proces, dar apoi nu s-a mai preocupat 
de evoluţiile ulterioare, sunt în general satisfăcuți de 
recentele concluzii ale fizicii și cosmologiei, cu posibila 
excepţie a principiului de incertitudine. Însă gradul de 
satisfacţie al celor mai importante religii teiste este 
oarecum variabil. Ideea unui început finit al universu- 
lui nu este în deplină concordanță cu principiile budis- 
mului, care ar fi mai compatibile cu un univers oscilant. 
Totuşi, ramurile teiste ale hinduismului nu intră în 
niciun conflict major cu Big Bang. Nici cei mai mulți 
(însă nu toţi) adepti ai Islamului. 

Pentru tradiţia iudeo-creştină, cuvintele de debut 
ale Genezei („La început, Dumnezeu a făcut cerurile și 
pământul“) sunt pe deplin compatibile cu Big Bang. 
Ca să oferim un exemplu notabil, Papa Pius al XII-lea 
al Bisericii romano-catolice a fost un fervent susținător 
al teoriei Big Bang-ului chiar înainte ca aceasta să 
dobândească suport ştiinţific. 

Totuși, nu toate interpretările creștine s-au arătat 
atât de deschise faţă de această viziune științifică asupra 
universului. Cei care interpretează Geneza în termeni 
absolut literali ajung la concluzia că pământul are 
numai șase mii de ani şi, prin urmare, resping majori- 
tatea concluziilor tocmai prezentate. Într-un fel, po- 
ziţia lor este de înțeles, fiind un apel la adevăr: adepţii 
unei religii care se întemeiază pe texte sacre se opun pe 
bună dreptate unei interpretări mai libere a semnifi- 
caţiei lor. Texte care par să descrie evenimente istorice 

trebuie interpretate în sens alegoric numai dacă acest 
lucru se impune prin dovezi solide. 

Însă se înscrie Geneza în această categorie? 
Limbajul este, fără îndoială, poetic. Include oare licenţe 
poetice? (Vom vorbi mai mult despre acest aspect 
într-un alt capitol.) Întrebarea aceasta nu este câtuși de 
puţin de dată recentă; de-a lungul istoriei au avut loc 
dezbateri furtunoase între literalişti şi nonliteraliști. 
Sfântul Augustin, probabil unul dintre cei mai strălu- 
ciţi reprezentanţi ai gândirii religioase, era pe deplin 
conştient de riscurile transformării textelor biblice în 
tratate ştiinţifice şi scria, referindu-se explicit la 
Geneză: „Despre lucruri care sunt atât de neclare și 
departe de vederea noastră, găsim în Sfânta Scriptură 
pasaje care pot fi interpretate în moduri foarte diferite, 
fără a prejudicia credinţa pe care am primit-o. În astfel 
de cazuri, nu trebuie să ne aruncăm cu capul î înainte și 
să susţinem cu atâta convingere o teorie încât, dacă 
descoperirile ulterioare pe calea adevărului o infirmă, 
să cădem și noi odată cu ea“.l? 

Capitolele următoare tratează mai în amănunt 
aceste aspecte ale ştiinţei închinate studiului vieţii. 
Conflicte dintre știință și credinţă, cel puțin așa cum 
sunt ele percepute de mulţi comentatori moderni, vor 
continua să apară. Însă eu consider că, dacă urmăm cu 
înțelepciune sfatul dat de Sfântul Augustin cu mai bine 
de o mie de ani înainte să existe vreun motiv pentru a 
face apologia darwinismului, vom reuşi să găsim o 
armonie solidă și profund satisfăcătoare între aceste 
concepţii despre lume. 


15 Sfântul Augustin, The Literal Meaning of Genesis, tradus și 
adnotat de John Hammond Taylor, S.J. (New York: Newmann 
Press, 1982), 1:41. 


_ 92 — 


4 
Viata pe Pământ 


Despre microbi si om. 


Progresele înregistrate de știință în epoca modernă s-au 
făcut cu preţul demontării anumitor argumente tradi- 
ţionale în sprijinul credinţei în Dumnezeu. Când nu 
știam nimic despre felul cum a luat naştere universul, 
era mai ușor de pus pe seama unui act al lui Dumnezeu 
sau mai multor acte separate ale lui Dumnezeu. În mod 
similar, până când Kepler, Copernic şi Galileo au 
zguduit din temelii concepţia despre univers în secolul 
al XVI-lea, aşezarea Pământului în centrul maiestuoa- 
sei bolți înstelate părea să reprezinte un argument 
puternic în favoarea existenţei lui Dumnezeu. Dacă 
ne-a pus pe noi pe scena centrală, atunci El trebuie s-o 
fi construit special pentru noi. Când teoria heliocen- 
trică a determinat o revizuire a acestei percepții, multi 
credincioși au fost bulversaţi. 

Însă un al treilea pilon al credinţei a continuat să 
cântărească greu: complexitatea vieţii pământești, care 
presupunea pentru orice observator de bun-simţ 
lucrarea unui creator inteligent. După cum vom vedea, 
ştiinţa avea să demonteze acest argument. Însă aici, ca 
și în cazul celorlalte două argumente, aş vrea să 

precizez, că ştiinţa nu ar trebui respinsă de către cre- 
dincioși, ci îmbrăţișată. Fleganţa din spatele comple- 
xității vieții reprezintă într-adevăr un motiv de uimire 
Și de credință î în Dumnezeu, dar nu în maniera sim- 
plistă, lipsită de nuanţări pe care mulţi au considerat-o 
atât de irezistibilă înainte de venirea lui Darwin. 


„Argumentul teleologic“ datează încă din vremea 
lui Cicero. El a fost susţinut foarte convingător de 
William Paley în 1802 într-o carte extrem de populară, 
Teologia naturală sau Dovezi ale existenţei şi ale 
atributelor dumnezeirii culese din fenomenele naturii. 
Paley, preot anglican și adept al filozofiei morale, pre- 
zintă celebra analogie cu ceasornicarul: 


Să presupunem că, în timp ce mergeam pe câmp, am lovit cu 
piciorul o piatră și sunt întrebat cum a ajuns piatra acolo; aș 
putea să răspund că, întrucât nu am cum să dovedesc con- 
trariul, s-a aflat dintotdeauna acolo. Nu ar fi prea ușor de 
demonstrat absurditatea acestui răspuns. Dar să pre- 
supunem că am găsit un ceas pe jos și sunt întrebat cum a 
ajuns ceasul acolo; evident că nu m-aș gândi să dau același 
răspuns, şi anume că, întrucât nu am cum să dovedesc con- 
trariul, e posibil ca ceasul să se fi aflat acolo dintotdeauna... 
ceasul trebuie să fi avut un proiectant: trebuie să fi existat, 
într-un anume moment, într-un anume loc, un meșteșugar 
sau mai mulți meșteșugari care l-au creat pentru un scop 
ușor de identificat; care i-au înţeles alcătuirea și i-au con- 
ceput utilitatea... Orice indiciu al unui plan, orice mani- 
festare a unui proiect, care a existat în cazul ceasului, există 
și în lucrările naturii; cu deosebirea, în cazul naturii, că 
proiectul este mult mai grandios și aceasta într-un grad care 
depășește orice închipuire.! 


1 W. Paley, The Works of William Paley, editat de Victor 
Nuovo și Carol Keene (New York: Thoemmes Continuum, 1998). 

Dovada existenţei unei concepţii în cazul naturii a 
fascinat omenirea de-a lungul istoriei. Darwin însuși, 
înainte de călătoria lui la bordul vasului Beagle, era un 
admirator al scrierilor lui Paley ; și se declara convins de 
această viziune. Însă, chiar atât de simplă precum pare 
logica lui Paley, există totuși o eroare în argumentaţia 
acestuia. Demonstratia lui poate fi rezumată după cum 
urmează: 


1. Ceasul este complex. 

2. Ceasul are un creator inteligent. 

3. Viaţa este complexă. 

4. Prin urmare, viaţa are și ea un creator inteligent. 


Însă faptul că două obiecte au în comun o trăsătură 
(complexitatea) nu presupune că vor avea în comun 
toate trăsăturile. Să luăm, de pildă, următorul argument 
similar: 


1. Curentul electric din casa mea constă dintr-un flux de 
electroni. 

2. Curentul electric vine de la compania de electricitate. 

3. Fulgerul constă dintr-un flux de electroni. 

4. Prin urmare, fulgerul vine de la compania de electricitate. 


Oricât de atrăgător ni s-ar părea, argumentul lui 
Paley nu poate fi argumentul suprem. Pentru a cerceta 
complexitatea vieții și propriile noastre origini pe 
această planetă, trebuie să săpăm adânc în miezul fasci- 
nantelor revelații privind natura entităților vii provo- 
cate de actuala revoluţie în paleontologie, biologie 
moleculară și genomică. Credincioșii nu au motive să 
se teamă că această cercetare va detrona divinul; dacă 
Dumnezeu este cu adevărat Atotputernic, El nu va fi 
câtuși de puţin ameninţat de eforturile noastre firave de 

a înţelege lucrările lumii Sale naturale. Și, în aceste 
căutări, am putea chiar să descoperim, cu ajutorul ști- 
inţei, multe răspunsuri interesante la întrebarea „Cum 
funcţionează viaţa ?“ Ceea ce nu putem descoperi numai 
cu ajutorul științei sunt răspunsurile la întrebările: „În 
definitiv, de ce există viată?“ Sau „De ce sunt eu aici?“ 


Originile vieții pe planeta Pământ 


Știința începe să răspundă la întrebarea privind com- 
plexitatea vieţii printr-o cronologie. Știm acum că uni- 
versul are aproximativ paisprezece miliarde de ani. Cu 
un veac în urmă, nu știam nici măcar vârsta propriei 
noastre planete. Însă descoperirea ulterioară a radioac- 
tivităţii și a dezintegrării naturale a unor izotopi chi- 
mici a oferit o modalitate inteligentă, simplă și destul 
de exactă de stabilire a vârstei diferitelor roci ale Pă- 
mântului. Baza ştiinţifică a acestei metode este descrisă 
în amănunt în cartea lui Brent Dalrymple, Vârsta 
Pământului, şi depinde de foarte lungile perioade de 
înjumătățiri cunoscute prin care trei elemente chimice 
radioactive se dezintegrează lent și se transformă în 
elemente diferite, stabile: uraniul se transformă lent în 
plumb, potasiul în argon, iar mai exoticul stronţiu se 
transformă în elementul rar numit rubidiu. Măsurând 
cantităţile oricăreia dintre aceste perechi de elemente, 
putem estima vârsta oricărei roci. Toate aceste metode 
independente dau rezultate surprinzător de concor- 
dante, ducându-ne la concluzia că Pământul are o vârstă 
de 4,55 miliarde de ani, cu o eroare estimată la doar 
aproximativ unu la sută. Cele mai vechi roci care au 
fost datate pe suprafaţa actuală a Pământului au apro- 
ximativ patru miliarde de ani, însă aproape șaptezeci de 

meteoriți şi un anumit număr de roci lunare au fost 
evaluate ca având o vechime de 4,5 miliarde de ani. 

Toate dovezile de care dispunem în prezent indică 
faptul că Pământul a fost un loc foarte neospitalier în 
primii cinci sute de milioane de ani. Planeta s-a aflat 
sub tirul constant și devastator al unor gigantici aste- 
roizi și meteoriți, o astfel de coliziune ducând la un 
moment dat chiar la ieșirea Lunii de pe orbita de depla- 
sare din jurul Pământului. De aceea, nu este surprinză- 
tor faptul că roci care datează de acum patru miliarde 
de ani sau mai mult nu prezintă niciun indiciu al exis- 
tenţei vreunei forme de viață. În schimb, doar 150 de 
milioane de ani mai târziu, întâlnim o multitudine de 
tipuri diferite de viaţă microbiană. Se presupune că 
aceste microorganisme unicelulare erau capabile să 
stocheze informaţia, folosind probabil ADN-ul, şi să 
se autodividă, putând evolua înspre o multitudine de 
forme diferite. 

Carl Woese a emis recent o ipoteză plauzibilă po- 
trivit căreia, în acea perioadă din istoria Pământului, 
schimbul de ADN între organisme se realiza cu repezi- 
ciune.2 Biosfera consta în general dintr-un mare număr 
de celule minuscule independente, care însă interacţio- 
nau masiv unele cu celelalte. Dacă un microorganism 
dezvolta o proteină sau o serie de proteine care prezen- 
tau un anumit avantaj, aceste trăsături noi puteau fi 
repede dobândite de vecinii săi. Poate că în acest sens 
evoluţia la începuturile istoriei era mai mult o activitate 
colectivă decât una individuală. Acest tip de „transfer 
de gene orizontal“ se regăsește la cele mai multe dintre 
formele de bacterii care există în prezent pe planetă 


2 C.R. Woese, „A New Biology for A New Century“, Micro- 
biology and Molecular Biology Reviews 68 (2004): 173-186. 

(arhibacterii) și este posibil să fi favorizat răspândirea 
rapidă a unor trăsături noi. 

Însă cum au apărut mai întâi aceste microorganisme 
autoreproducătoare? Ar fi cinstit să spunem că în 
momentul de faţă pur și simplu nu ştim. Nicio ipoteză 
actuală nu reușește să explice cum, într-un interval de 
numai 150 de milioane de ani, mediul prebiotic existent 
pe planeta Pământ a dat naștere vieţii. Ceea ce nu 
înseamnă că nu s-au emis ipoteze plauzibile, însă pro- 
babilitatea lor statistică de a argumenta dezvoltarea 
vieţii pare încă îndepărtată. 

În urmă cu cincizeci de ani, celebrele experimente 
realizate de Stanley Miller şi Harold Urey au reconsti- 
tuit un amestec de apă și componente organice care este 
posibil să fi reprezentat condiţiile primordiale de pe 
Pământ. Aplicând o descărcare electrică, acești cercetă- 
tori au reușit să formeze mici cantităţi de „cărămizi“ 
biologice importante, precum aminoacizii. Descope- 
rirea unor mici cantităţi de componente similare în 
meteoriți provenind din spaţiul cosmic a fost prezen- 
tată tot ca un argument în favoarea ideii că astfel de 
molecule organice complexe pot apărea în urma unor 
procese naturale din univers. 

Însă, dincolo de acest aspect, detaliile devin destul 
de schematice. Cum este posibil ca din acești compuși 
să ia naștere spontan o moleculă autoreproducătoare şi 
purtătoare de informaţie genetică? ADN-ul, având ca 
elemente centrale grupul fosfat-zahăr și bazele orga- 
nice cu o distribuţie complicată, așezate frumos unele 
peste celelalte și formând perechi la fiecare treaptă a 
dublului helix răsucit, pare o moleculă despre care cu 
greu am putea spune că „s-a întâmplat să apară pur și 
simplu“ — mai ales că ADN-ul nu pare să posede 

mijloace proprii de autocopiere. Mai recent, mulţi 
cercetători au sugerat că ARN-ul ar fi fost prima formă 
de viaţă, de vreme ce ARN-ul este putător de infor- 
maţie și uneori poate să catalizeze reacţii chimice 
într-un fel în care ADN-ul nu este capabil. ADN-ul 
este ceva asemănător hard disk-ului unui computer: se 
presupune a fi un mediu stabil pentru stocarea infor- 
maţiei (deşi, la fel ca în cazul computerului, este ori- 
când posibilă apariţia viruşilor). ARN-ul, în schimb, se 
aseamănă mai mult cu un Zip disk sau cu un flash 
drive: transmite informaţia și are puterea de a face să se 
întâmple anumite lucruri. Totuși, în ciuda eforturilor 
considerabile făcute de numeroși cercetători, formarea 
cărămizilor de bază ale ARN-ului nu a fost realizabilă 
în cadrul unui experiment de up Miller-Urey și nici nu 
a fost posibilă conceperea unui ARN cu potențial inte- 
gral de autoreplicare. 

Dificultăţile imense în găsirea unei explicaţii 
convingătoare pentru originea vieţii i-au determinat pe 
unii oameni de ştiinţă, mai precis Francis Crick (care, 
împreună cu James Watson, a descoperit dublul helix 
ADN), să propună ipoteza potrivit căreia formele de 
viaţă au ajuns pe Pământ din spaţiul cosmic, fie tran- 
sportate de mici particule care pluteau prin spaţiul 
interstelar și au fost atrase de gravitația Pământului, fie 
aduse aici deliberat (sau accidental) de vreun călător 
spaţial. Deși această ipoteză ar putea rezolva dilema 
apariţiei vieţii pe Pământ, ea nu rezolvă câtuși de putin 
problema esenţială a originii vieţii, ci doar împinge 
acest eveniment extraordinar într-un alt timp şi într-un 
alt loc, încă şi mai îndepărtate. 

Se cuvine să amintim aici o obiecţie ridicată adesea 
de unii critici faţă de posibilitatea originii spontane a 

vieții pe Pământ, pornind de la Legea a doua a termo- 
dinamicii, care postulează că într-un sistem închis, în 
care nu intră și nici nu iese nici energie şi nici materie, 
cantitatea de dezordine (concept cunoscut drept 
„entropie“ ) va tinde să crească în timp. Din moment ce 
formele de viaţă sunt foarte bine ordonate, unii susţin 
că este prin urmare imposibil ca viața să se fi născut fără 
un creator supranatural. Însă aceasta dovedește o 
înțelegere greşită a sensului deplin al celei de-a doua 
legi: ordinea poate crește într-o anumită parte a sis- 
temului (așa cum se întâmplă zi de zi când facem patul 
sau strângem farfurule), însă acest lucru presupune o 
sursă de energie, iar cantitatea totală de dezordine din 
întregul sistem nu poate scădea. În cazul originii vieţii, 
sistemul închis este practic întregul univers, energia 
vine de la Soare, şi astfel creșterea locală a ordinii, 
reprezentată de prima coagulare aleatorie a macro- 
moleculelor, nu ar încălca în niciun fel această lege. 

Dată fiind incapacitatea științei de a explica până în 
prezent problema profundă a originii vieţii, unii teiști 
consideră că apariţia ARN-ului şi ADN-ului ar putea 
fi justificată printr-o intervenţie divină. Dacă intenţia 
lui Dumnezeu, atunci când a creat universul, a fost 
apariţia unor fiinţe cu care să poată comunica, și anume 
ființele umane, și dacă complexitatea necesară pentru 
începerea procesului vieţii depășește abilitatea ele- 
mentelor chimice ale universului de a se combina, nu 
este posibil ca Dumnezeu să fi intervenit spre a iniția 
acest proces? 

Aceasta ar putea fi o ipoteză interesantă, mai ales că 
niciun om de ştiinţă serios nu ar avea cum să susțină în 
prezent că o explicaţie naturalistă a originii vieţii îi este 
la îndemână. Însă acest lucru este adevărat astăzi, dar 

s-ar putea să nu mai fie adevărat mâine. Se impune o 
oarecare prudenţă atunci când amestecăm intervenţia 
explicită a lui Dumnezeu în această chestiune sau în 
oricare alt domeniu unde ne lipsesc deocamdată argu- 
mentele științifice. De la eclipsele solare din Antichi- 
tate până la mișcarea planetelor din Evul Mediu și la 
originile vieţii din prezent, această abordare, care are în 
centru un „Dumnezeu al lacunelor“, a făcut mult prea 
adesea un deserviciu religiei (și implicit lui Dumnezeu, 
dacă așa ceva este cu putinţă). Credinţa care îl pune pe 
Dumnezeu acolo unde avem lacune de cunoaștere 
privind lumea naturală ar putea intra în criză dacă pro- 
gresele științifice vor umple până la urmă aceste goluri. 
Confruntaţi cu o înţelegere incompletă a lumii natu- 
rale, credincioşii ar trebui să fie prudenți cu invocarea 
divinității în zone care rămân deocamdată învăluite în 
mister, ca să nu construiască o argumentaţie teologică 
inutilă, sortită ulterior pieirii. Există motive întemeiate 
să credem în Dumnezeu, inclusiv existenţa principiilor 
matematice şi a ordinii în creaţie. Sunt motive raţio- 
nale, bazate pe cunoaștere, și nu presupoziţii bazate pe 
o lacună (temporară) de cunoaștere. 

În concluzie, deși problema originii vieţii este fasci- 
nantă, iar incapacitatea științei moderne de a elabora un 
mecanism veridic din punct de vedere statistic ne 
nedumerește, totuși nu este locul aici ca o persoană 
bine chibzuită să pună rămășag pe propria-i credinţă. 


Dovezi fosile 


Deşi secole de-a rândul oameni de știință profesio- 
niști Și amatori au scos la iveală fosile, aceste descope- 
riri au căpătat un ritm mai intens în ultimii douăzeci de 

ani. Multe dintre verigile lipsă pentru înţelegerea isto- 
riei vieţii pe Pământ sunt acum completate prin desco- 
perirea unor specii dispărute. În plus, vârsta lor poate 
fi determinată cu precizie, pe baza aceluiași proces de 
descompunere radioactivă care a contribuit la stabilirea 
vârstei Pământului. 

Majoritatea organismelor care au trăit pe Pământ nu 
au lăsat absolut nicio urmă care să le ateste existenţa, 
fiindcă fosilele apar doar în condiţii cu totul neobișnu- 
ite. (Spre exemplu, o ființă trebuie să fie prinsă într-un 
anumit tip de noroi sau rocă, nu să fie sfâșiată de prădă- 
tori. Cele mai multe oase putrezesc și se fărâmiţează. 
Cele mai multe fiinţe se descompun.) Dată fiind 
această realitate, este aproape uluitor faptul că avem o 
asemenea bogăţie de informaţii despre organismele 
care au trăit pe această planetă. 

Cronologia dezvăluită de dovezile fosile este îngro- 
zitor de incompletă, dar totuși extrem de utilă. De 
pildă, în sedimente mai vechi de cinci sute cincizeci de 
milioane de ani apar numai organisme unicelulare, deși 
este posibil să fi existat anterior și organisme mai com- 
plexe. Dintr-odată, acum aproximativ cinci sute cinci- 
zeci de milioane de ani, dovezile fosile înregistrează un 
mare număr de diverse încrengături de nevertebrate. 
Acest moment este adesea denumit „explozia cambri- 
ană“ și este prezentat într-o formă deosebit de accesi- 
bilă de către regretatul Stephen Jay Gould, cel mai 
pasionat și mai liric autor evoluționist din generația sa, 
în lucrarea Minunată viață. Gould însuși își pune 
întrebarea cum ar putea justifica evoluționismul remar- 
cabila diversitate de încrengături apărute într-un inter- 
val atât de scurt. (Alţi experți s-au arătat mult mai 
puţin impresionați de afirmaţia potrivit căreia cambri- 

anul reprezintă o discontinuitate în complexitatea 
vieţii, deși scrierile lor au fost mai puţin popularizate în 
rândul marelui public. Așa-numita explozie cambriană 
s-ar putea, de pildă, să reflecte o schimbare a condiţi- 
ilor, permiţând astfel fosilizarea unui mare număr de 
specii care existaseră de fapt de milioane de ani.) 

Deși unii teiști au încercat să susţină că explozia 
cambriană este o dovadă a intervenţiei unei forte su- 
pranaturale, o atentă examinare a faptelor nu pare să 
confirme această idee. Acesta este un alt argument de 
tipul „Dumnezeu al lacunelor“ și din nou ar fi impru- 
dent pentru credincioși să-și lase credinţa să atârne de 
o asemenea ipoteză. 

Dovezi actuale sugerează că uscatul a rămas pustiu 
până acum aproximativ patru sute de milioane de ani, 
moment în care au apărut pe uscat plantele, provenind 
din forme de viaţă acvatice. Doar treizeci de milioane 
de ani mai târziu, s-au mutat pe uscat şi animalele. La 
un moment dat, s-a considerat că acest eveniment con- 
duce către o altă verigă lipsă: părea că sunt înregistrate 
în dovezile fosile puţine forme de tranziţie între fiinţele 
marine și tetrapozii tereștri. Totuși, recentele desco- 
periri ne-au oferit exemple convingătoare care atestă 
exact acest tip de tranzitie.’ 

Începând de acum două sute treizeci de milioane de 
ani dinozaurii dominau pământul. În prezent, este ge- 
neral acceptată ideea potrivit căreia domnia lor s-a în- 
cheiat brusc în urma unui cataclism acum 65 de mili- 
oane de ani, în momentul coliziunii Pământului cu un 
asteroid uriaș care a căzut în apropierea actualei Peninsule 


3 D. Falk, Coming to Peace with Science (Downers Grove: 
Intervarsity Press, 2004). 

Yucatan. Pulbere provenită din această coliziune 
nimicitoare a fost identificată în toate colţurile lumii, 
iar schimbările climatice catastrofale determinate de 
aruncarea în atmosferă a unei cantităţi imense de praf 
s-au dovedit mult prea radicale pentru specia de dino- 
zauri dominantă, ducând la dispariţia lor și la apariţia 
ulterioară a mamiferelor. 

Această coliziune străveche este un eveniment inci- 
tant. Se poate să fi fost singura modalitate posibilă care 
să conducă la dispariția dinozaurilor și la răspândirea 
mamiferelor. Probabil că noi nu ne-am mai fi aflat aici 
dacă acel asteroid nu ar fi lovit Mexicul. 

Cei mai mulţi dintre noi manifestă un interes special 
pentru fosilele umane. Și în acest domeniu descoperi- 
rile din ultimele decenii s-au dovedit profund revela- 
toare. Oase provenind de la peste douăsprezece specii 
hominide diferite, cu capacitate craniană din ce în ce 
mai mare, au fost descoperite în Africa. Primele exem- 
plare din specia pe care o numim Homo sapiens mo- 
dern datează de acum aproximativ 195 de mii de ani. Se 
pare că alte ramuri din evoluţia hominizilor au ajuns la 
punctul terminus: specia Neanderthal care a existat în 
Europa până acum treizeci de mii de ani și recent 
descoperiţii „hobiţi“, oameni pitici cu creier mic care 
au trăit pe insula Flores din Indonezia până când au 
dispărut în urmă cu treisprezece mii de ani. 

Deși dovezile fosile au numeroase imperfecţiuni, iar 
multe enigme rămân încă nerezolvate, practic toate 
descoperirile sunt în deplin acord cu conceptul de copac 
al vieţii alcătuit din organisme înrudite. Există dovezi 
concludente ale unor forme care au făcut tranziţia de la 
reptile la păsări şi de la reptile la mamifere. Argu- 
mentele potrivit cărora acest model nu poate explica 
anumite specii, precum balenele, au fost infirmate, căci 

cercetările ulterioare au demonstrat existenţa unor 
specii de tranziție, de multe ori exact la data şi locul 
prezise de teoria evoluționistă. 


Ideea revoluţionară a lui Darwin 


Născut în 1809, Charles Darwin s-a pregătit iniţial 
pentru a deveni cleric în Biserica Angliei, însă a mani- 
festat un profund interes pentru ştiinţele naturii. Deşi 
tânărul Darwin a fost iniţial convins de argumentul 
ceasornicarului susținut de Paley și considera felul cum 
era alcătuită natura ca pe o dovadă a existenţei unei 
surse divine, totuși concepţiile lui au început să se 
schimbe cu ocazia călătoriei întreprinse la bordul vasu- 
lui Beagle între 1831 şi 1836. A vizitat America de Sud 
și Insulele Galapagos, unde a studiat rămășițele fosi- 
lizate ale unor organisme străvechi şi a observat diver- 
sitatea formelor de viaţă în medii izolate. 

Pe baza acestor observaţii și a cercetărilor ulterioare 
efectuate de-a lungul a peste douăzeci de ani, Darwin a 
elaborat teoria evoluţiei prin selecție naturală. În 1859, 
confruntat cu posibilitatea de a fi devansat de Alfred 
Russel Wallace, în cele din urmă, și-a scris şi publicat 
ideile în de-acum bine-cunoscuta lucrare Originea 
speciilor. Recunoscând faptul că era foarte probabil ca 
argumentele din această carte să aibă reverberaţii pro- 
funde, Darwin comenta cu modestie către finalul căr- 
ii: „Când concepţiile prezentate de mine în acest 
volum și de dl Wallace sau când concepţii similare 
asupra originii speciilor vor fi general recunoscute, este 
de presupus că ya avea loc o adevărată revoluţie în is- 
toria naturală“.* 


+ C.R. Darwin, The Origin of Species (New York: Penguin, 
1958), 456. 

Darwin susţinea că toate speciile vii descind 
dintr-un mic grup de strămoși comuni — poate unul 
singur. El afirma că variaţia din cadrul unei specii are 
loc la întâmplare și că supraviețuirea ori dispariţia fie- 
cărui organism depinde de capacitatea sa de a se adapta 
la mediul înconjurător, ceea ce el a numit selecţie natu- 
rală. Intuind caracterul potenţial exploziv al acestui ar- 
gument, el a sugerat că este posibil ca același proces să 
se aplice și în cazul speciei umane, prezentând mai pe 
larg această teorie într-o carte ulterioară, Originea omului. 

Originea speciilor a provocat imediat mari contro- 
verse, deși reacţia din partea autorităţilor religioase nu 
a fost atât de universal negativă pe cât se consideră 
îndeobşte în prezent. De fapt, venerabilul teolog pro- 
testant conservator Benjamin Warfield din Princeton a 
acceptat evoluţia ca o „teorie a metodei providenţei 
divine“”, susținând că evoluţia însăși trebuie să fi avut 
un autor supranatural. 

Există multe mituri cu privire la reacția publică faţă 
de teoria lui Darwin. De pildă, deși a existat o celebră 
dispută între Thomas H. Huxley (un promotor fervent 
al evoluţiei) și episcopul Samuel Wilberforce, Huxley 
probabil n-a spus (cum susţine legenda) că nu îi este 
rușine să aibă drept strămoș o maimuţă, ci doar de 
rudenia lui cu oricine ar ascunde adevărul. În plus, 
departe de a fi fost ostracizat de comunitatea religioasă, 
Darwin a fost înmormântat la Westminster Abbey. 

Darwin însuşi a fost profund preocupat de efectul 
teoriei sale asupra credinţei religioase, deși în Originea 
speciilor s-a străduit să ofere o posibilă interpretare 


5 B.B. Warfield, „On the Antiquity and the Unity of the 
Human Race“, Princeton Theological Review 9 (1911): 1-25. 

armonioasă: „Nu văd niciun motiv serios ca părerile 
exprimate în acest volum să rănească sentimentele reli- 
gioase ale cuiva... Un autor și cleric vestit mi-a scris că 
« la început să înţeleagă treptat că este o viziune la fel 
de nobilă asupra divinității convingerea că aceasta a 
creat câteva forme originare capabile să evolueze sin- 
gure către alte forme necesare, ca și aceea că Dumnezeu 
a avut nevoie de un nou act de creaţie spre a umple 
golurile provocate de efectul legilor sale »“.€ 

Darwin chiar îşi încheie Originea speciilor cu urmă- 
toarea frază: „Există grandoare în această viziune asupra 
vieţii, cu multiplele ei puteri, de la origini suflată de 
Creator câtorva forme sau uneia singure; și asta, în vreme 
ce planeta a continuat să se miște, potrivit legii imua- 
bile a gravitaţiei, de la un început atât de simplu la 
forme nesfârșite, neînchipuit de frumoase și cu adevă- 
rat minunate, care au evoluat și continuă să evolueze“ 7 

Convingerile personale ale lui Darwin rămân învă- 
luite în ambiguitate și par să oscileze în ultimii săi ani 
de viaţă. La un moment dat, el mărturisea: „Termenul ag- 
nostic ar descrie cel mai bine starea mea de spirit“. Cu 
altă ocazie, scria că pentru el reprezintă o mare provo- 
care „extrema dificultate sau mai curând imposibilitate 
de a concepe acest imens și minunat univers, inclusiv 
omul cu capacitatea sa de a privi mult în trecut, precum 
şi în viitor, ca fiind rezultatul destinului orb sau al 
necesităţii. Când reflectez la aceasta, mă simt obligat să 
caut o Primă Cauză care să aibă o inteligență oarecum 
similară celei a omului; și merit să fiu numit teist“.8 


6 Darwin, Origin, 452. 

7 Ibid., 459. 

8 C.R. Darwin, citat în Kenneth R. Miller, Finding Darwin's 
God (New York: HarperCollins, 1999), 287. 

Niciun biolog serios din ziua de azi nu pune la 
îndoială teoria evoluției pentru a explica extraordinara 
complexitate și diversitate a vieţii. De fapt, înrudirea 
tuturor speciilor prin mecanismul evoluţiei reprezintă 
un fundament atât de profund al înţelegerii întregii 
biologii încât este greu să ne imaginăm cum ar putea fi 
studiată viaţa fără el. Și totuși, ce domeniu de cercetare 
ştiinţifică a generat mai multe conflicte în raport cu 
abordările religioase decât viziunea revoluţionară a lui 
Darwin? De la Procesul Scopes („Procesul maimu- 
ţei“)” din 1925 și până la dezbaterile actuale din Statele 
Unite privind predarea teoriei evoluționiste în şcoli, 
această bătălie nu dă semne că s-ar apropia de sfârșit. 


ADN, materialul ereditar 


Teoria lui Darwin a fost cu atât mai remarcabilă 
pentru vremea respectivă cu cât nu se sprijinea pe do- 
vezi concrete. A fost necesar un veac de cercetări spre 
a se descoperi cum pot apărea modificări în manualul 
de instrucțiuni al vieţii pentru a dovedi ideea lui Darwin 
cu privire la „evoluţia cu modificări“. 

Gregor Mendel, un călugăr augustinian relativ 
necunoscut din Imperiul Austro-Ungar, de pe terito- 
riul actualei Republici Cehe, a fost contemporan cu 


“ Procesul Scopes („Procesul maimuţei“) se referă la o acţiune 
judiciară ce a avut loc la Curtea de Justiție din Dayton, Tennessee 
la 25 mai 1925, care a verificat constituţionalitatea unei legi apro- 
bate pe 13 martie același an (Actul Butler), lege care interzicea ca în 
școlile publice din Tennessee să fie predate teorii care contrazic tex- 
tele biblice referitoare la originea divină a omului. Profesorul John 
Scopes a fost acuzat că predase teoria evoluționistă la o școală pu- 
blică din Tennessee şi a primit o amendă de o sută de dolari (n. tr.). 

Darwin şi familiarizat cu Originea speciilor, însă pro- 
babil că cei doi nu s-au întâlnit niciodată. Mendel a fost 
primul care a demonstrat că trăsăturile ereditare pot 
apărea sub forma unor pachete de informaţie discrete. 
În urma unor experimente laborioase pe mazăre 
culeasă din grădina mănăstirii, el a ajuns la concluzia că 
factorii ereditari implicați în caracteristici precum 
aspectul încreţit sau neted al mazării sunt controlati de 
legi matematice. Deși nu ştia ce este aceea o genă, el su- 
gera totuși că trebuie să existe ceva asemănător genelor. 
Cercetările întreprinse de Mendel au fost ignorate 
vreme de treizeci și cinci de ani. Apoi, printr-una din- 
tre acele remarcabile coincidenţe care se întâmplă une- 
ori în istoria științei, au fost redescoperite simultan de 
alți trei oameni de știință în răstimp de câteva luni chiar 
la începutul secolului XX. În celebrele sale studii 
despre „erori înnăscute de metabolism“, boli rare întâl- 
nite la anumite familii de-a lungul carierei lui medicale, 
Archibald Garrod a reuşit să demonstreze convingător 
că regulile lui Mendel se aplică oamenilor și că aceste 
dereglări se produc ca o consecinţă a aceluiași tip de 
ereditate pe care Mendel o observase la plante. 
Mendel și Garrod au adăugat precizie matematică 
noţiunii de ereditate umană, deși evident că realitatea 
caracterelor ereditare, precum culoarea pielii și a ochilor, 
era deja bine cunoscută tuturor celor care cercetau mai 
îndeaproape specia noastră. Mecanismul care stă la baza 
acestor tipare rămânea totuși necunoscut, dat fiind că 
nu se descoperise încă baza chimică a eredității. Cei mai 
mulți cercetători din prima jumătate a secolului XX 
presupuneau că trăsăturile ereditare sunt transmise prin 
intermediul proteinelor, de vreme ce acestea păreau a fi 
moleculele cele mai diversificate ale organismelor vii. 

De-abia în 1944 experimentele microbiologice efec- 
tuate de Oswald T. Avery, Colin M. MacLeod și Ma- 
clyn McCarty au demonstrat că ADN-ul, și nu proteina, 
este substanţa capabilă să transmită caracterele eredi- 
tare. Deși se ştiuse de existenţa ADN-ului de aproape o 
sută de ani, se considerase până atunci că nu este altceva 
decât o membrană nucleară, fără prea mare importanţă. 

Mai puţin de un deceniu mai târziu, a apărut un 
răspuns cu adevărat frumos și simplu cu privire la na- 
tura chimică a eredității. Cursa furibundă pentru iden- 
tificarea structurii ADN-ului a fost declanșată în 1953 
de către James Watson şi Francis Crick, aşa cum este ea 
descrisă în pasionanta lucrare a lui Watson, Dublu 
helix. Folosind datele oferite de Rosalind Franklin, 
Watson, Crick şi Maurice Wilkins au reușit să demon- 
streze că molecula de ADN are forma unui dublu 
helix, o scară răsucită, şi că abilitatea sa de a transmite 
informaţie genetică este determinată de o serie de com- 
puşi chimici care alcătuiesc treptele scării. 

În calitate de chimist, ştiind cât de extraordinare 
sunt calitățile ADN-ului și cât de ingenioasă este 
soluţia lui la problema codificării modelului vieţii, mă 
înclin cu respect în faţa acestei molecule. O să încerc să 
vă explic cât de deștept, simplu și ingenios este 
într-adevăr ADN-ul. 

Așa cum se arată în Figura 4.1, molecula de ADN 
are un număr de trăsături remarcabile. Structura exte- 
rioară este alcătuită dintr-un strat anost de fosfati și 
zaharuri, însă partea interesantă se află în interior. 
Treptele scării sunt formate din combinaţii de patru 
componente chimice, numite „baze“. Să le numim (de 


la denumirile chimice ale acestor baze ADN)" A, C, G 


Adenina, citozina, guanina şi timina (z. tr... 

Figura 4.1. Dublul helix al ADN-ului. Informația este tran- 
smisă în ordinea bazelor chimice (A, C, G şi T). ADN-ul este 
învelit în cromozomi, care se află în nucleul fiecărei celule. 

și T. Fiecare dintre aceste baze chimice are o formă 
anume. 

Să ne imaginăm că, dintre aceste patru forme, forma 
A nu se potrivește pe o treaptă a scării decât alături de 
forma T, iar forma G nu se potriveşte decât alături de 
forma C. Acestea sunt „perechi de baze“. Apoi să ne 
imaginăm molecula de ADN ca o scară spiralată, 
fiecare treaptă fiind formată dintr-o pereche de baze. 
Sunt patru trepte posibile: A-T, T-A, C-G şi G-C. 
Dacă este distrusă oricare dintre baze de pe oricare din- 
tre trepte, ea poate fi reparată cu ușurință făcându-se 
apel la cealaltă treaptă: singura înlocuire posibilă pen- 
tru o formă T (spre exemplu) este o altă formă T. 
Simplu și ingenios, dublul helix sugerează imediat o 
modalitate de autocopiere, din moment ce fiecare 
treaptă poate fi folosită ca tipar pentru producerea 
alteia noi. Dacă împărţim toate perechile în două, tăind 
scara pe centrul fiecărei trepte, fiecare jumătate de scară 
va conţine întreaga informaţie necesară pentru refa- 
cerea unei câpii perfecte a originalului. 

Făcând o comparaţie, ne putem gândi la ADN ca la 
un ghid de instrucţiuni, un program software, aflat în 
nucleul celulei. Limbajul codificat al ADN-ului are un 
alfabet format doar din patru litere (sau doi biţi, în ter- 
meni informatici). O instrucţiune, denumită genă, este 
alcătuită din sute de mii de litere de cod. Toate funcți- 
ile complicate ale celulei, chiar într-un organism la fel 
de complex ca al nostru, trebuie să fie dirijate în 
ordinea literelor din acest ghid. 

La început, oamenii de știință nu aveau nici cea mai 
vagă idee despre cum funcţionează de fapt acest pro- 
gram. Misterul a fost elucidat prin identificarea 
„ARN-ului mesager“. Informaţia ADN care alcătu- 

lește o genă este copiată într-o singură moleculă de 
ARN mesager, ceva asemănător unei jumătăţi de scară 
cu treptele suspendate pe o singură latură. Această ju- 
mătate de scară se deplasează dinspre nucleul celulei 
(depozitul de informaţii) către citoplasmă (un amestec 
gelatinos extrem de complex alcătuit din proteine, lipide 
și carbohidrați), unde pătrunde într-o ingenioasă fa- 
brică de proteine numită ribozom. Apoi, o echipă de 
traducători sofisticaţi care lucrează în fabrică citește 
bazele aduse de ARN-ul mesager sub forma jumătăţi 
de scară plutitoare pentru a converti informația din 
această moleculă într-o proteină specială formată din 
aminoacizi. Trei „trepte“ de informaţie ARN alcătui- 
esc un aminoacid. Proteinele sunt cele care îndeplinesc 
funcţiile celulei și îi asigură integritatea structurală 
(Figura 4.2). 

Această scurtă descriere atinge doar suprafaţa sim- 
plului și ingeniosului ADN, a ARN și a proteinei, care 
continuă să fie o sursă de uimire. Există șaizeci și patru 
de posibile combinaţii din trei litere între A, C, T şi G, 
dar numai douăzeci de aminoacizi. Aceasta înseamnă 
că trebuie să existe o redundanţă implicită: de pildă, 
GAA în codurile ADN și ARN pentru aminoacidul 
numit acid glutamic, dar la fel și în cazul GAG. 

Studierea multor organisme, de la bacterii până la 
oameni, a arătat că acest „cod genetic“, prin care infor- 
maţia din ADN și ARN este translatată în proteină, 
este universal valabil pentru toate organismele cunos- 
cute. Nu se admite niciun turn Babel în limbajul vieţii. 
GAG înseamnă acid glutamic în limbajul bacteriilor 
din sol, al muștarului sălbatic, al aligatorului, dar și al 
mătușii Gertrude. 

Figura 4.2. Fluxul informaţiei în biologia moleculară: ADN — 
ARN > proteină. 

Aceste descoperiri au contribuit la nașterea biolo- 
giei moleculare. Descoperirea altor minuni chimice în 
miniatură, inclusiv proteine care acţionează precum 
foarfecele sau lipiciul, i-a ajutat pe oamenii de ştiinţă să 
manipuleze ADN-ul și ARN-ul punând cap la cap 
diverse fragmente din aceste molecule provenite din 
surse diferite. Această colecţie de trucuri din labora- 
toarele biologiei moleculare, denumită ADN recombi- 
nat, a inspirat un domeniu complet nou, cel al bioteh- 
nologiei, şi, împreună cu alte progrese, promite să 
revoluţioneze tratarea multor boli. 


Adevărul biologic și consecințele sale 


Pentru credinciosul care considerase până acum ar- 
gumentul teleologic drept o demonstraţie convingătoare 
a rolului lui Dumnezeu în crearea vieţii, concluzule 
prezentate în acest capitol ar putea fi descumpănitoare. 
Fără îndoială că mulţi cititori au ajuns singuri la con- 
cluzia ori au fost învăţaţi în spiritul diferitelor religii că 
frumuseţea răpitoare a unei flori sau zborul unui vul- 
tur nu poate fi decât consecinţa acţiunii unei inteligente 
supranaturale care apreciază complexitatea, diversi- 
tatea și frumuseţea. Însă acum, când mecanismele 
moleculare, metodele genetice și selecția naturală ne 
sunt puse la dispoziţie pentru a ne explica toate aceste 
lucruri, aţi putea fi tentaţi să strigaţi: „Destul! 
Explicaţiile voastre naturaliste ucid tot misterul divin 
al lumii!“ 

Nu vă fie teamă, a mai rămas destul mister divin în 
lume. Multi dintre cei familiarizați cu toate dovezile 
științifice și spirituale continuă să vadă mâna creatoare 
și călăuzitoare a lui Dumnezeu la lucru. În ceea ce mă 

priveşte, nu am nici cea mai vagă umbră de dezamăgire 
ori deziluzie faţă de aceste descoperiri privind natura 
vieţii — chiar dimpotrivă! Cât de minunată și de com- 
plexă se dovedește a fi viaţa! Cât de profund satisfăcă- 
toare este eleganța digitală a ADN-ului! Cât de atrăgă- 
toare din punct de vedere estetic și cât de sublime din 
perspectivă artistică sunt componentele fiinţelor vii, de 
la ribozomul care translatează ARN-ul în proteină la 
metamorfoza omizii în fluture ori la fabulosul penaj al 
păunului în timpul ritualului nupţial! Evoluţia, ca 
mecanism, poate și trebuie să fie adevărată. Însă asta nu 
spune nimic despre natura autorului ei. Pentru cei care 
cred în Dumnezeu există acum motive să le sporească 
veneraţia și evlavia, nu să le scadă. 

Descifrarea manualului de instructiuni 
al lui Dumnezeu 
Lectiile genomului uman 


Pe la începutul anilor '80 pe când eram cercetător în 
domeniul geneticii la Yale, determinarea succesiunii 
câtorva sute de litere ale codului ADN a implicat o 
muncă titanică. Metodele erau complicate și presupu- 
neau multe etape pregătitoare, folosirea unor reactivi 
costisitori şi periculoși, precum produșii chimici 
radioactivi, şi turnarea manuală a gelurilor foarte fine 
care erau aproape întotdeauna însoţite de bule și alte 
imperfecţiuni. Amănuntele sunt nesemnificative, cert 
este că ne-a luat o veșnicie, după numeroase încercări 
nereușite, doar să identificăm câteva sute de litere ale 
codului ADN uman. 

În ciuda acestor provocări, prima mea lucrare pu- 
blicată despre genetica umană avea la bază secvențele 
ADN. Studiam producerea unei singure proteine, care 
se găseşte în celulele roșii ale fătului uman în perioada 
intrauterină și care dispare treptat după naştere, când 
nou-născuţii încep să respire cu propriii lor plămâni. 
Proteina se numeşte hemoglobină fetală. Hemoglobina 

este proteina care permite celulelor roşii să trimită oxi- 
gen dinspre plămâni către restul organismului. Oame- 
nii Și unele specii de maimuțe folosesc un tip special de 
hemoglobină înainte de naștere care ajută la extragerea 
oxigenului din sângele matern pentru a hrăni fătul. În 
timpul primului an de viaţă, această hemoglobină fetală 
dispare treptat, fiind înlocuită de forma adultă. Cu 
toate acestea, într-o familie jamaicană pe care o stu- 
diam, cantități importante de hemoglobină fetală con- 
tinuau să fie produse la persoane adulte. Cauza acestei 
„persistenţe ereditare a hemoglobinei fetale“ prezenta 
un imens interes fiindcă, dacă aflam cum să o pro- 
ducem în mod deliberat, se puteau astfel reduce rava- 
giile provocate de siclemie. Chiar și numai 20 la sută 
din hemoglobina fetală a celulelor roşii ale unui bolnav 
de siclemie ar fi putut elimina crizele dureroase și dis- 
trugerea progresivă a organelor. 

Nu voi uita niciodată ziua când, în strădaniile mele 
de a identifica secvențele ADN, am descoperit un G în 
locul unui C într-o anumită poziţie „în partea de sus“ 
a uneia dintre genele care determină producerea hemo- 
globinei fetale. Înlocuirea unei singure litere se dove- 
dea a fi cauza părăsirii programului fetal la adulti. Eram 
copleșit de emoție, dar în același timp epuizat — îmi 
luase optsprezece luni ca să descopăr această singură 
literă modificată din codul genetic uman. 

Nu mică mi-a fost uimirea să aflu, trei ani mai târ- 
ziu, că o mână de cercetători vizionari începuse să dis- 
cute posibilitatea identificării secvențelor ADN ale 
întregului genom uman, estimat la circa trei miliarde de 
perechi de baze în lungime. Nu credeam că acest ţel ar 
putea fi atins în timpul vieţii mele. 

La vremea respectivă se știau relativ puţine lucruri 
despre ce ar putea conţine genomul. Nimeni nu văzuse 
la microscop bazele chimice ale unei gene umane (dat 
fiind că sunt prea mici). Doar câteva sute de gene fuse- 
seră caracterizate, iar estimările cu privire la numărul 
genelor din cadrul genomului uman variau foarte mult. 
Până şi definiţia genei era (şi este) oarecum confuză — 
definițiile simple potrivit cărora gena reprezintă un 
lanţ ADN simbolizând codul unei anumite proteine au 
fost infirmate în urma descoperirii faptului că regiunile 
de gene care codifică proteinele sunt întrerupte de seg- 
mente ADN denumite introni. În funcţie de felul cum 
sunt îmbinate ulterior regiunile de codificare spre a 
forma copia ARN, o singură genă poate codifica une- 
ori mai multe proteine diferite (dar înrudite). În plus, 
existau porțiuni lungi de ADN în spaţiul dintre gene al 
căror rol nu era prea clar definit; unii chiar le denu- 
meau „ADN rezidual“, deși presupune o anumită doză 
de orgoliu să te referi la oricare parte a genomului ca la 
ceva „rezidual“, având în vedere gradul nostru de igno- 
ranţă. 

În ciuda tuturor acestor incertitudini, era unanim 
recunoscută valoarea unei secvenţe complete a geno- 
mului. În acest vast manual de instrucţiuni se ascun- 
deau lista părților componente ale biologiei umane, 
precum şi indicii ale unei liste lungi de boli pe care nu 
prea le înţelegem ş și pe care le tratăm ineficient. Pentru 
mine, ca medic, era cât se poate de captivantă posibili- 
tatea de a deschide această extraordinară carte a medi- 
cinei. Și astfel, proaspăt intrat în rândurile comunității 
ştiinţifice și nesigur de realităţile practice ale unui ase- 
menea plan îndrăzneţ, m-am înscris în dezbatere cu 
gândul de a iniţia un program organizat de identificare 

a secvenţelor genomului uman — care curând avea să 
fie cunoscut drept Proiectul Genomului Uman. 

Dorinţa mea de a vedea genomul uman complet 
descifrat s-a intensificat considerabil de-a lungul urmă- 
torilor ani. Conducând un laborator de cercetare tânăr 
alcătuit din absolventi de cursuri postuniversitare plini 
de entuziasm, mi-am propus să identific cauzele gene- 
tice ale unor boli care până atunci nu reușiseră să fie 
descoperite. Prima dintre aceste boli era fibroza chis- 
tică (FC), cea mai frecventă boală genetică incurabilă a 
nord-europenilor. Boala este de obicei diagnosticată la 
nou-născuţi sau la copui mici care nu reușesc să câștige 
în greutate şi suferă de infecții respiratorii repetate. 
Culegând informaţii de la mamele care își ţineau copiii 
sub observaţie şi simțeau un gust sărat atunci când îi 
sărutau, medicii au stabilit ca simptom distinctiv o con- 
centraţie ridicată de cloridă în transpiraţia acestor 
copii. Ştiam de asemenea că pacienţii care suferă de 
fibroză chistică au secreţii abundente și lipicioase la 
plămâni şi pancreas, dar nu aveam niciun indiciu clar 
cu privire la funcţia probabilă a genei responsabile de 
producerea bolu. 

M-am confruntat prima dată cu această boală pe 
vremea când eram medic stagiar la sfârşitul anilor '70. 
În anii '50, copiii care sufereau de această boală rareori 
supravieţuiau până la vârsta de zece ani. Perfecționarea 
constantă a tratamentului — înlocuirea enzimelor pan- 
creatice, tratarea infecțiilor pulmonare cu antibiotice 
mai eficiente şi îmbunătăţirea alimentației și terapiei 
fizice — a reușit să crească speranţa de viaţă a acestor 
pacienţi, așa încât mulți dintre ei reușeau să supravieţu- 
iască în anii '70 până la vârsta intrării la facultate, a 
căsătoriei şi angajării într-un loc de muncă, însă pers- 

pectivele de vindecare pe termen lung erau încă sum- 
bre. Fără o înţelegere fundamentală a disfunctiei genet- 
ice, cercetătorii înaintau pe bâjbâite. Tot ce știam era că 
undeva în cele trei miliarde de litere ale codului ADN 
cel puţin o literă era așezată greșit într-un loc vulnerabil. 

Găsirea unei greșeli atât de subtile părea o problemă 
aproape insurmontabilă. Însă celălalt lucru pe care îl 
ştiam despre fibroza chistică era că boala se moşteneşte 
după un model regresiv. Pentru a înţelege acest lucru, 
este important de precizat că noi toţi avem două cópii 
ale fiecărei gene, una moştenită de la mamă, iar cealaltă 
de la tată. (Excepţuile sunt genele de pe cromozomii X 
și Y, care sunt prezente într-o singură copie la bărbaţi.) 
Într-o boală regresivă precum fibroza chistică, copilul 
este afectat doar dacă ambele cópii ale genei sunt greșite. 
Pentru ca acest lucru să se întâmple, ambii părinţi tre- 
buie să poarte o copie greșită, dar, de vreme ce indivizii 
cu o copie normală şi una greşită sunt perfect sănătoşi, 
aceşti purtători nu sunt conştienţi de situaţia lor 
(aproximativ unul din treizeci de indivizi cu strămoşi 
nord-europeni este purtător de fibroză chistică, iar cei 
mai mulți dintre ei nu au o istorie familială a bolii.) 

Baza genetică a fibrozei chistice a permis astfel un 
exerciţiu interesant de sondare a codului ADN: chiar și 
fără să știe nimic despre gena responsabilă, cercetătorii 
au reușit să depisteze moștenirea genetică a sute de păr- 
ticele disparate de ADN, din întregul genom al famili- 
ilor purtătoare de fibroză chistică și care aveau mai 
mulți copii, căutând fragmente de ADN ce anticipau 
care dintre copii avea fibroză chistică și care nu. Astfel 
de fragmente trebuiau în mod necesar să fie localizate 
în apropierea genei responsabile pentru apariţia fi- 
brozei chistice. Nu au putut fi citite toate cele trei 

miliarde de perechi de litere, dar totuși am izbutit să 
aruncăm puţină lumină asupra câtorva milioane ici și 
colo şi să căutăm orice corelaţie posibilă cu boala. A 
trebuit să repetăm această operaţiune de sute și sute de 
ori, însă genomul conţine totuși un număr limitat de 
informaţii, așa că am mers mai departe, fiind încreză- 
tori că vom localiza vecinătatea potrivită. 

Acest lucru s-a realizat, spre uimirea și încântarea 
oamenilor de știință și a familiilor participante la stu- 
diu, în 1985, şi a demonstrat că gena fibrozei chistice 
trebuie să fie undeva în segmentul ADN format din 
două milioane de perechi de baze de pe cromozomul 7. 
Însă de-abia acum începea partea dificilă. Ca să între- 
buinţez o analogie pe care am folosit-o adesea la vre- 
mea respectivă pentru a explica de ce această chestiune 
ridică probleme atât de mari, era ca și cum ai căuta un 
bec ars aflat undeva în subsolul unei case aflate și ea 
undeva în Statele Unite. Aceste studii au reprezentat 
un început promițător, în sensul că ne-au ajutat să 
identificăm statul și districtul cu pricina. Însă priveam 
de la o înălțime de douăzeci de mii de metri, iar această 
strategie nu putea să ne ducă mai departe. Se impunea 
o căutare casă cu casă şi bec cu bec. 

Nu aveam nici măcar o hartă a teritoriului. Această 
parte a cromozomului 7, ca cea mai mare parte a geno- 
mului, nu fusese încă niciodată explorată în 1985. Ca să 
extrapolez metafora, nu aveam hărți cu străzile ora- 
șelor şi satelor, planuri ale cădirilor, ce să mai vorbim 
despre inventarierea becurilor. Era o muncă titanică. 

mpreună cu echipa mea am inventat o metodă nu- 
mită „saltul cromozomului“ care ne-a permis să par- 
curgem cele două milioane de baze perechi în salturi de 
cangur, mai curând decât să ne târâm ca melcul în stilul 

tradițional. Acest lucru ne-a ajutat să inițiem căutările 
casă cu casă simultan în mai multe locaţii. Dar provo- 
carea rămânea copleșitoare, iar mulți membri ai comu- 
nităţii ştiinţifice au considerat că această abordare era 
atât de nerealistă încât nu ar avea șanse de reușită în 
cazul unei boli omenești. În 1987, confruntat cu resurse 
limitate și frustrări crescânde, laboratorul meu şi-a unit 
forţele cu cel condus de Lap-Chee Tsui, un cercetător 
talentat de la Spitalul de pediatrie din Toronto. Cele 
două laboratoare reunite au continuat cercetările cu 
energie sporită. Eram ca într-un roman poliţist: știam 
că misterul va fi elucidat până la urmă, însă nu ştiam cât 
ne va lua ca să ajungem acolo. Aveam de luptat cu o 
mulțime de indicatoare și fundături. După ce ne-am 
entuziasmat pentru a treia sau a patra oară în speranţa 
unui posibil răspuns, doar ca să-l vedem infirmat în 
ziua următoare odată cu apariţia unor noi date, nu 
ne-am mai îngăduit să fim peste măsură de optimişti în 
legătură cu nimic. Ne-a fost greu să le tot explicăm 
colegilor de ce nu am descoperit încă gena sau de ce nu 
am renunţat pur și simplu la căutări. La un moment 
dat, căutând o altă metaforă pentru a explica dificul- 
tatea problemei, am mers chiar la o fermă locală din 
Michigan unde mi s-a făcut o fotografie stând în vârful 
unei căpiţe imense de fân cu un ac de cusut în mână. 
Dar, într-o noapte ploioasă de mai a anului 1989, 
avea să vină în sfârșit răspunsul. Din faxul instalat de 
mine și Lap-Chee împreună în dormitorul de la Yale, 
unde luam amândoi parte la o ședință, aveau să iasă 
rezultatele acelei zile de lucru în laborator — arătând 
fără echivoc că o ştergere de doar trei litere din codul 
ADN (CTT, mai precis), în partea de codificare a pro- 


teinei dintr-o genă necunoscută până atunci, era cauza 

fibrozei chistice la majoritatea pacienţilor. La scurt timp 
după aceea, noi și alți cercetători am reușit să demons- 
trăm că această mutație și alte erori mai puţin obișnuite 
din aceeași genă, denumită acum CFTR, sunt răspun- 
zătoare pentru, practic, toate cazurile acestei boli. 

Iată dovada că am reușit totuși să găsim acel bec ars, 
că am reușit să identificăm o genă a unei boli apropi- 
indu-ne progresiv de poziţia ei în cromozom. A fost un 
moment măreț de sărbătoare. Drumul fusese lung şi 
greu, dar acum aveam speranţe mari că explorările 
pentru găsirea unui leac puteau începe cu adevărat. 

La o întrunire ulterioară a miilor de cercetători în 
domeniul fibrozei chistice, a familiilor şi clinicienilor, 
am compus un cântec pentru a celebra descoperirea 
genei. Muzica m-a ajutat întotdeauna să exprim și să 
experimentez lucruri într-un fel în care cuvintele sin- 
gure nu reușesc să o facă. Deşi talentul meu de chitarist 
este destul de modest, trăiesc cu mare bucurie acele 
clipe în care oamenii își împletesc vocile în cântec. 
Această experienţă este plămădită mai mult din cre- 
dinţă decât din ştiinţă. Nu mi-am putut reţine lacrimile 
atunci când marea de oameni s-a ridicat în picioare şi a 
cântat împreună cu corul: 


Îndrăzneşte să visezi, îndrăzneşte să visezi, 

Că toți fraţii noştri şi toate surorile noastre vor res- 
pira liber. 

Fără teamă, cu inimile neînfricate, 

Până când fibroza chistică va deveni istorie. 


Următorul pas s-a dovedit mai dificil decât ne-am 
aşteptat, iar din păcate fibroza chistică nu a devenit încă 
istorie, însă descoperirea genei ne-a adus într-adevăr o 

mare bucurie și a îndreptat cercetarea în domeniul 
fibrozei chistice către ceea ce așteptăm cu toţii să fie 
victoria finală. Adăugând eforturile făcute de peste 
douăzeci de echipe din întreaga lume pentru descope- 
rirea genei fibrozei chistice, a fost nevoie de zece ani și 
mai mult de cincizeci de milioane de dolari ca să se 
identifice această unică genă pentru această unică boală. 
Și se presupunea că fibroza chistică este una dintre cele 
mai uşoare — de vreme ce era o boală relativ comună 
care urma întocmai legile eredității postulate de Mendel. 
Cum să ne imaginăm că am putea extinde această cer- 
cetare asupra sutelor de boli genetice mai rare care aş- 
teptau să fie elucidate urgent? O provocare încă și mai 
mare era cum să ne imaginăm că am putea aplica aceeaşi 
strategie în cazul unor boli precum diabetul, schizofre- 
nia, bolile cardiovasculare sau cancerul, unde ştim că 
factorii ereditari sunt extrem de importanți însă cele 
mai bune dovezi indică faptul că sunt implicate multe 
gene diferite și nu doar una singură care să aibă un efect 
puternic. În aceste cazuri, ar putea fi mai mult de zece 
becuri de descoperit și care nici măcar nu ne aşteptam 
să fie arse, ci doar puţin mai slabe decât ar trebui să fie 
în mod normal. Ca să existe vreo speranţă de reușită în 
aceste circumstanţe mai dificile, pur și simplu trebuia 
să avem informaţii amănunțite și corecte despre fiecare 
ungher al genomului uman. Aveam nevoie de o hartă 
detaliată cu fiecare casă din întreaga ţară. 

Pe la sfârșitul anilor '80 au izbucnit dispute cu 
privire la viabilitatea proiectului.! Deși cei mai mulţi 
oameni de știință recunoșteau faptul că informaţiile își 


! R. Cook-Deegan, The Gene Wars (New York: Norton, 1994). 

vor vădi utilitatea până la urmă, amploarea proiectului 
îl făcea să pară aproape realizabil. În plus, era deja evi- 
dent că doar o mică fracțiune a genomului era dedicată 
codificării proteinei, iar utilitatea descoperirii secven- 
telor restului de ADN (ADN-ul rezidual) era dis- 
cutabilă. Un renumit savant scria în legătură cu acest 
lucru: „Decodificarea secvenţelor ADN-ului ar fi la fel 
de utilă ca traducerea operelor complete ale lui Sha- 
kespeare în cuneiformă, decât că nu chiar atât de uşor 
de realizat și de interpretat“. 

Un altul scria: „Nu are niciun sens ca geneticienii să 
înoate din greu într-un ocean de date inutile pentru a 
ieși la liman pe câteva insulițe de informaţii“. Mare 
parte din îngrijorare era totuși cu adevărat îndreptăţită, 
date fiind costul potenţial al unui asemenea demers şi 
posibilitatea ca acesta să consume fondurile destinate 
altor cercetări biomedicale. Cel mai bun antidot îm- 
potriva unei asemenea îngrijorări era extinderea cerce- 
tărilor şi găsirea de noi fonduri pentru proiect. Acest 
lucru a fost realizat în Statele Unite de noul director al 
proiectului genomului, nimeni altul decât Jim Watson 
însuşi, cel care a contribuit la descoperirea dublului 
helix al ADN-ului. Watson, la acea vreme starul fără 
rival al biologiei, a convins Congresul să-și asume 
riscul în această nouă întreprindere. 

Jim Watson a coordonat cu pricepere primii doi ani 
de desfăşurare ai Proiectului Genomului Uman, înfi- 
inţând centre de cercetare şi recrutându-i pe unii dintre 
cei mai străluciți oameni de ştiinţă din generaţia actuală 
pentru a lucra în cadrul acestui proiect. Mulţi au con- 
tinuat totuși să fie sceptici cu privire la posibilitatea ca 
proiectul să se încheie cu succes în intervalul de cinci- 
sprezece ani prevăzut, dat fiind că multe dintre tehno- 

logiile necesare pentru realizarea lui nu fuseseră încă 
inventate. În 1992, a avut loc o criză, atunci când Watson 
a părăsit brusc proiectul după o dispută publică avută 
cu directorul Institutului Naţional al Sănătăţii în legă- 
tură cu viabilitatea patentării unor fragmente de ADN 
(pentru care Watson a întâmpinat o opoziţie puternică). 

Au urmat apoi căutări intense pe plan naţional pen- 
tru găsirea unui nou director. Am fost cât se poate de 
surprins să constat că procesul de selecție se îndrepta 
spre mine. Cum la vremea respectivă eram fericit aflân- 
du-mă la conducerea unui centru de cercetări asupra 
genomului la Universitatea din Michigan și nu mă 
imaginasem niciodată în postura de angajat federal, 
iniţial nu am manifestat niciun interes, însă ideea m-a 
urmărit. În definitiv, nu exista decât un singur Proiect 
al Genomului Uman. Acest lucru avea să se întâmple 
doar o singură dată în istoria omenirii. Dacă reușea, 
consecinţele asupra medicinei aveau să fie fără prece- 
dent. Ca un om cu credinţă în Dumnezeu, mă întrebam 
dacă nu era unul dintre acele momente când eram cumva 
chemat să-mi asum un rol mai important într-un pro- 
lect care va avea consecinţe profunde asupra modului 
cum ne înţelegem pe noi înșine. Mi se oferea șansa să 
citesc limbajul lui Dumnezeu, să aflu detaliile ascunse 
ale felului cum au ajuns să existe oamenii. Puteam oare 
să refuz? Am fost întotdeauna reticent faţă de cei care 
susţin că văd voinţa lui Dumnezeu în astfel de 
momente, însă semnificaţia copleșitoare a acestei aven- 
turi şi potențialele ei consecinţe asupra relaţiei omenirii 
cu Creatorul nu puteau fi nicidecum ignorate. 

Cu ocazia unei vizite la fiica mea în Carolina de Nord, 
în noiembrie 1992, am petrecut o lungă după-amiază 
de rugăciune într-o capelă micuță, căutând îndrumare 

în legătură cu această decizie. Nu l-am „auzit“ pe 
Dumnezeu vorbind — de fapt, nu am avut niciodată 
această experienţă, însă, în răstimpul acelor ore petre- 
cute în capelă și încheiate cu o slujbă de seară la care nu 
mă așteptasem, am simţit cum liniștea pune stăpânire 
pe mine. Câteva zile mai târziu, aveam să accept oferta. 

În următorii zece ani, a avut loc o avalanșă de expe- 
rienţe. Scopurile originare ale Proiectului Genomului 
Uman erau incredibil de ambitioase, însă ne-am stabilit 
niște jaloane foarte precise și ne-am simţit responsabili 
pentru realizarea lor. Au existat momente de mari frus- 
trări, când metode care păreau foarte promițătoare la 
testele inițiale au eșuat spectaculos în momentul 
aplicării pe scară largă. Uneori, izbucneau fricţiuni 
între membrii echipei noastre ştiinţifice și era datoria 
mea să mediez conflictele. Unele centre nu au reușit să 
țină pasul și au fost nevoite să se retragă — spre dispe- 
rarea directorilor acestora, dar au existat și momente de 
triumf atunci când ne atingeam ţinta și începeau să se 
adune noi şi noi descoperiri medicale. Până în anul 
1996, eram pregătiți să începem proiectul-pilot al 
decodificării pe scară largă a secvenţelor genomului 
uman, folosind un proces care era mult mai avansat din 
punct de vedere tehnic și mai eficient din punct de 
vedere financiar decât cel din 1985 în care fusesem eu 
implicat în căutarea genei fibrozei chistice. Într-un 
moment hotărâtor, aceia dintre noi care conduceau 
proiectul public internaţional au solicitat ca o condiție 
a participării să fie accesul imediat la date și au convenit 
neacordarea niciunui patent în ceea ce priveşte secven- 
tele ADN. Nu puteam justifica nici măcar o zi de lucru 
fără ca toţi cercetătorii din întreaga lume să aibă acces 
liber și neîngrădit la datele care erau produse. 

Următorii trei ani s-au dovedit rodnici și până în 
1999 am fost gata să accelerăm ritmul în mod susținut, 
însă a apărut la orizont o nouă provocare. Decodificarea 
secvenţelor întregului genom uman fusese considerată 
până atunci neatractivă din perspectivă comercială, dar 
cum valoarea informaţiei devenea din ce în ce mai evi- 
dentă, iar costurile acestui demers scăzuseră, o provo- 
care majoră pentru Proiectul Genomului Uman a fost 
ridicată de către o companie privată. Craig Venter, di- 
rectorul companiei care în curând avea să fie numită 
Celera, a anunţat că va iniţia o decodificare pe scară largă 
a genomului uman, însă va breveta multe dintre gene şi 
va păstra informaţiile într-o bază de date a cărei acce- 
sare se va face în schimbul unei sume însemnate de bani. 

Ideea că genomul uman ar putea deveni proprietate 
privată era profund neliniștitoare. Încă şi mai îngrijoră- 
tor era faptul că începuse să se pună problema în 
Congres dacă avea sens să se cheltuiască în continuare 
banii contribuabililor pentru un proiect care ar fi fost 
mai bine să se desfăşoare în sectorul privat, deşi nu 
existau date concludente despre echipa de la Celera şi 
era puțin probabil că strategia ştiinţifică pe care îşi pro- 
pusese să o urmeze Venter va oferi o decodificare cu 
adevărat completă şi de mare acuratețe. Cu toate aces- 
tea, mașinăria de relaţii publice a companiei Celera era 
bine unsă și lansa în mod constant declaraţii cu privire 
la o mai mare eficienţă a companiei private, încercând 
totodată să eticheteze proiectul public ca fiind lent și 
birocratic. Întrucât activitatea în cadrul Proiectului 
Genomului Uman se desfășura în câteva dintre cele 
mai bune universități din lume, cu participarea unora 
dintre cei mai creativi şi mai pasionaţi oameni de știință 
de pe planetă, acest afront era destul de greu de tolerat, 
dar presa a speculat conflictul. S-au scris multe articole 
despre „întrecerea“ pentru decodificarea genomului, 

precum și despre iahtul lui Venter și motocicleta mea. 
Prostii! Ceea ce se pare că ignorau cei mai mulți obser- 
vatori era faptul că, în esenţă, nu era vorba despre o po- 
lemică legată de cine ar face treaba mai repede şi mai 
ieftin (atât Celera, cât și proiectul public puteau face 
faţă cu succes acestor imperative). Era în schimb o luptă 
de idei — va deveni genomul uman, moștenirea noastră 
comună, un bun comercial ori un bun public universal? 

Acum echipa noastră nu mai putea precupeţi niciun 
efort. Cele douăzeci de centre publice de cercetare a 
genomului din șase ţări funcționau contra cronometru. 
În decurs de numai optsprezece luni, producând o mie 
de perechi de baze pe secundă, șapte zile pe săptămână, 
douăzeci și patru de ore pe zi, aveam deja la îndemână 
o schiţă cu 90 la sută din genomul uman. Datele con- 
tinuau să fie furnizate la fiecare douăzeci și patru de 
ore. Pe de altă parte, Celera producea și ea cantităţi 
importante de date, care însă rămâneau departe de 
ochii publicului, în baza de date privată a companiei. 
Recunoscând că şi compania poate profita de pe urma 
datelor publice, Celera s-a oprit până la urmă doar la 
jumătatea producției planificate. În final, s-a dovedit că 
mai mult de jumătate dintre informaţiile despre genom 
furnizate de Celera reprezentau de fapt date publice. 

Atenţia acordată „întrecerii“ devenea meschină şi 
amenința, să diminueze importanţa scopului. La sfârși- 
tul lui aprilie 2000, când atât Celera, cât și proiectul 
public urmau să anunţe elaborarea unei schiţe, am 
abordat un prieten comun al lui Venter și al meu (Ari 
Patrinos de la programul genomului din cadrul 
Departamentului Energiei) și l-am rugat să aranjeze o 
întâlnire secretă. La o pizza şi un pahar cu bere în sub- 
solul casei lui Ari, Venter și cu mine am convenit ca 
anunţul să fie făcut simultan. 

Și astfel, aşa cum am precizat în primele pagini ale 
cărții, m-am trezit alături de președintele Statelor Unite 
în Camera de Est a Casei Albe pe 26 iunie 2000, anun- 
tând elaborarea primei schiţe a manualului de func- 
ţionare al omului. Era dezvăluit limbajul lui Dumnezeu. 

În următorii trei ani, am avut privilegiul de a con- 
tinua să conduc proiectul public în vederea finisării 
acestei schiţe a genomului, umplând golurile rămase, 
ajungând la un nivel foarte înalt al acurateţei infor- 
maţiei şi continuând stocarea zilnică a tuturor infor- 
maţiilor în baze de date publice. În aprilie 2003, în luna 
care a marcat cea de-a cincisprezecea aniversare a des- 
coperirii de către Watson şi Crick a dublului helix, am 
anunțat împlinirea tuturor obiectivelor Proiectului 
Genomului Uman. Ca director de proiect, m-am simţit 
deosebit de mândru de cei peste două mii de oameni de 
știință care duseseră la bun sfârșit această ispravă re- 
marcabilă, care cred că va fi considerată și peste o mie 
de ani drept una dintre realizările majore ale omenirii. 

La petrecerea dată în cinstea succesului Proiectului 
Genomului Uman, sponsorizată de Alianţa Genetică, o 
organizaţie umanitară care încurajează și sprijină fami- 
liile care se confruntă cu boli genetice rare, am rescris 
bine-cunoscutul cântec popular „Toţi oamenii buni“ 
pentru a se potrivi ocaziei. Toată lumea a cântat în cor: 


Iată un cântec pentru toți oamenii buni, 

Toţi oamenii buni care alcătuiesc această familie. 
Iată un cântec pentru toți oamenii buni, 

Suntem strâns uniți prin această legătură comună. 


Am scris o altă strofă despre situaţiile prin care trec 
acele familii care se luptă cu boli rare ale lor sau ale 
copiilor lor: 

Iată un cântec pentru cei care sunt în suferinţă, 
Tăria ta de spirit i-a atins pe fiecare dintre ei. 
Dărmirea ta este inspiratia noastră, 

Curajul tău ne ajută să stăm drepti. 


Si, în final, am adăugat o strofă despre genom: 


Este un ghid de instrucțiuni, un act istoric, 

Un manual de medicină, toate aceste lucruri la un loc, 
E despre oameni, de către oameni şi pentru oameni. 
Este al meu şi al tău. 


Pentru mine, ca om credincios, descifrarea genomu- 
lui uman a îmbrăcat o semnificaţie suplimentară. Acest 
text a fost scris în limbajul ADN prin care Dumnezeu 
a spus „să fie viață“. Am trăit o senzaţie copleșitoare 
studiind cel mai important dintre toate textele biolo- 
gice. Şi, deşi este scris într-o limbă pe care o înţelegem 
foarte puţin și va lua decenii, dacă nu secole, ca să-i 
înțelegem instrucţiunile, am trecut totuși peste un pod 
cu sens unic pătrunzând într-un teritoriu complet ne- 
cunoscut. 


Surprize la prima lectură a genomului 


S-au scris multe cărți despre Proiectul Genomului 
Uman (de fapt, probabil prea multe).2 Poate că voi 
scrie şi eu una într-o bună zi, sperând însă că voi fi acu- 


2 J.E. Bishop și M. Waldholz, Genome (New York: Simon & 
Schuster, 1990); K. Davies, Cracking the Genome (New York: 
Free Press, 2001); J. Sulston și G. Ferry, The Common Thread 
(Washington: Joseph Henry Press, 2002); I. Wickelgren, The Gene 
Masters (New York: Times Books, 2002); J. Shreeve, The Genome 
War (New York: Knopf, 2004). 

mulat destulă înţelepciune ca să evit unele afirmaţii 
pripite ale multora dintre reprezentările curente în 
vogă. Totuși, nu este scopul acestei cărți să insist prea 
mult asupra acestei remarcabile experienţe, ci mai 
curând să reflectez asupra modurilor în care o înţe- 
legere modernă a ştiinţei poate fi pusă într-o relaţie de 
armonie cu credinţa în Dumnezeu. 

Din această perspectivă, este interesant să studiem 
cu atenţie genomul omenirii și să-l comparăm cu geno- 
mii multor altor organisme care au fost deja decodifi- 
cati. Când cercetăm imensitatea genomului uman, 3,1 
miliarde de litere ale codului ADN dispuse de-a lungul 
a douăzeci şi patru de cromozomi, descoperim imediat 
câteva surprize. 

Una dintre surprize este porțiunea minusculă de 
genom care este de fapt folosită pentru codificarea pro- 
teinei. Deși limitele metodelor noastre experimentale și 
computaţionale ne împiedică încă să oferim o estimare 
precisă, există în interiorul genomului uman doar 
aproximativ 20-25 de mii de gene care codifică pro- 
teina. Cantitatea totală de ADN folosită de acele gene 
care codifică proteina însumează infimul procent de 1,5 
la sută din întregul genom. După ce timp de un dece- 
niu oamenii de știință se așteptaseră să găsească cel 
puţin o sută de mii de gene, mulţi dintre noi au fost 
uimiţi să descopere că Dumnezeu scrie povești atât de 
scurte despre omenire. A fost cu atât mai șocant în 
contextul în care numărul genelor pentru alte organ- 
isme mai simple precum viermii, muștele sau chiar 
plantele pare să fie cam același, mai precis în jur de 
douăzeci de mii. 

Unii observatori au privit acest rezultat ca pe o ade- 
vărată insultă la adresa complexităţii umane. Ne-am 


— 133 — 


Limbajul lui Dumnezeu 


amăgit oare cu privire la locul nostru special în lumea 
animală ? Nu tocmai — numărul genelor nu reprezintă 
cu siguranţă totul. Indiferent de estimare, complexi- 
tatea fiinţelor umane o depășește în mod considerabil 
pe cea a viermelui inelat, care are în total 959 de celule, 
chiar dacă numărul genelor este similar. Și cu siguranţă 
niciun alt organism nu și-a decodificat propriul ge- 
nom! Complexitatea noastră nu provine din numărul 
pachetelor separate de instrucţiuni, ci din felul cum 
sunt utilizate. Poate că părțile noastre componente au 
învăţat cum să aibă funcţii multiple? 

Un alt mod de a aborda acest aspect este prin trimi- 
terea la metafora limbajului. Vorbitorul de limbă en- 
gleză cu un nivel mediu de educaţie are un vocabular de 
aproximativ douăzeci de mii de cuvinte. Aceste cuvinte 
pot fi folosite pentru construirea unor texte relativ 
simple (cum ar fi manualul de utilizare pentru automo- 
bil) sau a unor opere literare mult mai complexe pre- 
cum Ulise al lui James Joyce. În mod similar, viermii, 
insectele, peştii și păsările se pare că au nevoie de un 
vocabular de douăzeci de mii de gene pentru a func- 
ţiona, deşi folosesc aceste resurse într-un mod mai 
puțin elaborat decât noi. 

O altă trăsătură surprinzătoare a genomului uman 
vine din compararea diferiților membri ai propriei 
noastre specii. La nivel ADN, suntem cu toţii 99,9 la 
sută identici. Această similaritate se aplică indiferent ce 
indivizi alegi să compari din orice colț al lumii. Astfel, 
prin analiza ADN, noi oamenii facem cu adevărat parte 
dintr-o singură familie. Această diversitate genetică 
remarcabil de scăzută ne deosebește pe noi de majori- 
tatea altor specii de pe planetă, la care diversitatea ADN 
este de zece sau uneori chiar cincizeci de ori mai mare 

decât a noastră. Un extraterestru trimis aici ca să stu- 
dieze formele de viaţă de pe pământ ar putea avea multe 
lucruri interesante de spus despre omenire, însă mai mult 
ca sigur ar comenta cu privire la nivelul surprinzător de 
scăzut al diversităţii genetice a speciei noastre. 

Geneticienii specializaţi pe folosirea instrumentelor 
matematice pentru reconstituirea istoriei populațiilor 
de animale, plante sau bacterii analizează aceste aspecte 
legate de genomul uman și trag concluzia că ele sunt 
valabile pentru toţi membrii speciei noastre descinzând 
dintr-un grup comun de strămoși, în jur de 10 000 la 
număr, care au trăit acum aproximativ o sută de mii 
până la o sută cincizeci de mii de ani. Această infor- 
matie este confirmată de dovezile fosile, care îi situează 
pe acești strămoşi fondatori cel mai probabil în Africa 
de Est. 

O altă consecință extrem de interesantă a cercetării 
mai multor genomi a fost posibilitatea de a face compa- 
rații detaliate între propriul nostru ADN și cel al altor 
organisme. Cu ajutorul computerului, se poate alege o 
anumită porțiune de ADN uman și se analizează dacă 
există o secvenţă similară la alte specii. Dacă se alege 
regiunea de codificare a genei umane (adică partea care 
conţine instrucțiunile pentru proteină) și se foloseşte în 
cadrul analizei, se va constata aproape întotdeauna o 
asemănare mai mult decât semnificativă cu genomii 
altor mamifere. Multe gene vor prezenta, de asemenea, 
similitudini sesizabile, dar imperfecte cu genomul peş- 
tilor. Am putea descoperi asemănări chiar și cu geno- 
mii organismelor mai simple cum ar fi muștele de 
fructe sau viermii inelaţi. În unele cazuri cu adevărat 
surprinzătoare, similitudinea merge chiar până la gene- 
le unor ciuperci şi bacterii. 

Dacă, pe de altă parte, se alege o fracțiune de ADN 
uman care se află între gene, atunci probabilitatea de a 
putea găsi o secvenţă similară în genomii altor orga- 
nisme mai îndepărtate ca grad de înrudire scade. Nu 
dispare în întregime; printr-o cercetare atentă cu aju- 
torul computerului, se constată că aproximativ jumă- 
tate din toate aceste fragmente se potriveşte cu genomii 
altor mamifere şi aproape toate sunt identice cu 
ADN-ul altor primate non-umane. Tabelul 5.1 arată 
procentajele de reușită pentru acest tip de potrivire, pe 
diferite categorii. 


Secvenţă a genei 
care codifică 
proteina 


Cimpanzeu 100% 98% 
Cine ZI 
9 


Segment ADN 


dintre gene 


9 
Șoarece 40% 
Pui de găină 4% 

Muscă de fructe] 60% | =0% 
Vierme inelat z0% 


Tabelul 5.1 Probabilitate de găsire a unei secvențe ADN similare în 
genomul altor organisme, pornind de la o secvență ADN umană. 


Ce semnificație au toate acestea? La două nivele 
diferite, se confirmă din plin teoria evoluționistă a lui 
Darwin, adică descendența dintr-un strămoș comun și 
selecţia naturală operând cu variații petrecute la întâm- 
plare. La nivelul genomului ca întreg, computerul 
poate construi un arbore al vieţii bazat doar pe asemă- 
nările dintre secvențele ADN ale diferitelor organisme. 
Rezultatul este prezentat în Figura 5.1. Nu uitai că 

— TENREC 
CÂRTITĂ AURIE 
CHIȚCAN-ELEFANT 
DAMAN 
ELEFANT 
LENEȘ 
ARMODIAL 
ARICI 
———— ŞOARECE-DE-CÂMP 
CÂRTIȚĂ 
LILIAC PITIC 
LILIAC URIAȘ 
VACĂ 
CAL 
PISICĂ 
CÂINE 
PANGOLIN _ 
VEVERIŢĂ SOARECE 
ȘOBOLAN 
PORC SPINOS 
IEPURE COBAI 
IEPURE FLUIERĂTOR 
CHIŢCAN-DE-COPAC 
LEMUR ZBURĂTOR 
LEMUR ȘOARECE 
GALAGO MARE 
MACAC TARSIER 
OM 
CIMPANZEU 
URANGUTAN 


Figura 5.1 Pe această pagină este ilustrată viziunea actuală asupra 
arborelui vieții, unde relațiile dintre diferitele specii de mamifere 
sunt deduse doar în urma comparării secvențelor lor ADN. 
Lungimea ramurilor reprezintă gradul de diferență dintre specii — 
astfel secvențele ADN ale șoarecelui şi șobolanului sunt mai 
apropiate decât cele ale șoarecelui și veveriţei, iar secvențele ADN 
ale omului și cimpanzeului sunt mai apropiate decât cele ale omu- 
lui și macacului. La pagina 138, pentru o comparaţie istorică intere- 
santă, avem un extras din însemnările din 1837 ale lui Darwin, unde 
cuvintele „I think“ („Eu cred“) sunt urmate de propria lui con- 
cepţie despre arborele vieţii care leagă diferitele specii. 

va oferi un avantaj în privinţa selecţiei și va fi păstrat 
de-a lungul procesului de evoluţie. Este exact ceea ce se 
observă. Acest din urmă fenomen se aplică până la cele 
mai mici detalii ale regiunilor de codificare a genelor. 
Din capitolul anterior ați reţinut probabil că genomul 
este degenerat: de pildă, atât GAA, cât și GAG codi- 
fică acidul glutamic. Aceasta înseamnă că este posibil ca 
unele mutatii din regiunea de codificare să fie „silen- 
țioase“, acolo unde aminoacidul codificat nu este alte- 
rat de schimbare, și în felul acesta nu se plătește nicio 
penalizare. Comparând secvențele ADN ale speciilor 
înrudite, diferențele silentioase sunt mult mai comune 
în regiunile de codificare decât cele care alterează un 
aminoacid. Exact acest lucru spune și teoria lui Darwin. 
Dacă, aşa cum ar putea susține unii, acești genomi au 
fost special creaţi prin acte individuale, atunci de ce ar 
mai apărea această trăsătură particulară ? 


Darwin şi ADN-ul 


Charles Darwin a fost extrem de nesigur în privinţa 
teoriei sale. Poate acest lucru explică de ce au trecut 
aproape douăzeci și cinci de ani între elaborarea teoriei 
și publicarea Origini; speciilor. Trebuie să fi existat 
multe momente când Darwin și-ar fi dorit să dea timpul 
înapoi cu milioane de ani și să observe toate aceste eve- 
nimente susținute în teoria lui. Sigur că nu putea face 
asta şi nici noi de altfel, dar în lipsa unei mașini a tim- 
pului, Darwin nu și-ar fi putut imagina o demonstraţie 
mai convingătoare a teoriei sale decât ceea ce descope- 
rim noi astăzi studiind ADN-ul diferitelor organisme. 

La mijlocul secolului al XIX-lea, Darwin nu avea 
cum să știe în ce constă mecanismul evoluţiei prin se- 
lecţie naturală. Putem vedea acum că variaţia postulată 

de el este sprijinită de mutații care se petrec în mod na- 
tural în ADN. Se estimează că ele au loc cu o rată de 
eroare de aproximativ o greşeală la fiecare o sută de mi- 
lioane de perechi de baze pe generaţie. (Aceasta în- 
seamnă că, de vreme ce toţi avem doi genomi a câte trei 
miliarde de perechi de bază fiecare, unul de la mamă și 
altul de la tată, avem cu toţii în jur de șaizeci de noi 
mutații care nu erau prezente la niciunul dintre părinţi.) 

Cele mai multe dintre aceste mutații se petrec în 
părți ale genomului care nu sunt esenţiale și ca atare 
consecinţele sunt minore sau lipsesc cu desăvârșire. 
Cele care au loc în părți mai vulnerabile ale genomului 
sunt în general dăunătoare și de aceea sunt rapid sacri- 
ficate fiindcă afectează sănătatea reproductivă a popu- 
laţiei. Însă în rare ocazii se va ivi din întâmplare o mu- 
taţie care să ofere un oarecare avantaj în privinţa 
selecţiei. Noua „ortografie“ a ADN-ului va prezenta o 
ceva mai mare probabilitate de a fi transmisă urmașilor. 
De-a lungul unei foarte lungi perioade de timp, astfel 
de evenimente rare, dar benefice se pot răspândi 
tuturor membrilor speciei, conducând în final la 
schimbări majore ale funcţiei biologice. 

În unele cazuri, oamenii de ştiinţă reușesc să prindă 
din mers procesul evolutiv, acum că avem instrumen- 
tele necesare urmăririi acestor evenimente. Unii critici 
ai darwinismului susţin că nu există nicio dovadă a 
„macroevoluţiei“ (adică schimbări majore la nivelul 
speciei) în rămășițele fosilizate, ci doar a „microevolu- 
tiei“ (dezvoltare în cadrul unei specii). Am văzut cio- 
curile cintezoilor schimbându-și forma în decursul 
timpului, spun ei, în funcţie de schimbarea surselor de 
hrană, dar nu am văzut apărând noi specii. 

Această distincție este văzută tot mai mult ca artifi- 
cială. Spre exemplu, un grup de la Universitatea Stan- 

ford este angajat într-un efort susținut de a înţelege 
marea diversitate de spini osoşi la ghdrini. Ghidrinu 
care trăiesc în apă sărată au un rând continuu de trei- 
zeci şi şase de spini osoși de la cap până la coadă, însă 
populațiile de apă dulce din multe părți ale lumii, unde 
prădătorii sunt mai puţin numeroși, și-au pierdut mare 
parte dintre acești spini. 

Se pare că ghidrinii de apă dulce au ajuns în zonele 
unde trăiesc în prezent acum aproximativ zece-două- 
zeci de mii de ani după o topire masivă a ghețarilor la 
sfârșitul ultimei ere glaciare. În urma comparării geno- 
milor peștilor de apă dulce s-a identificat o genă speci- 
fică, EDA, ale cărei variante au apărut în mod repetat 
și independent în ape dulci, având drept consecinţă 
pierderea spinilor. Este interesant că și oamenii au o 
genă EDA, și mutaţiile spontane ale acestei gene pro- 
voacă deficienţe în ceea ce priveşte părul, dinţii, glan- 
dele sudoripare şi oasele. Nu este greu de constatat 
cum diferenţa dintre ghidrinii de apă dulce și cei de apă 
sărată s-ar fi putut extinde generând tot soiul de peşti. 
Distincția dintre macroevoluţie şi microevoluţie este, 
prin urmare, considerată mai curând arbitrară; schim- 
bările majore care conduc la apariția unor noi specii re- 
prezintă rezultatul unei succesiuni de pași evolutivi 
mal MICI. 

Evoluţia este, de asemenea, privită ca făcând parte 
din experiența de zi cu zi prin variațiile rapide în cazul 
anumitor viruși care provoacă boli, al unor bacterii ȘI 
paraziți care pot cauza epidemii pe scară largă. Când 
am contractat malarie în Africa de Vest în 1989, acest 
lucru s-a întâmplat cu toate că am urmat profilaxia re- 
comandată (clorochină). Variaţiile naturale aleatorii ale 
genomului parazitului care provoacă malaria, supus 

selecției pe parcursul a numeroși ani de folosire siste- 
matică a clorochinei în acea parte a lumii, au avut în 
final drept consecinţă apariţia unui agent patogen re- 
zistent la medicament și care s-a răspândit cu rapidi- 
tate. În mod similar, evoluțiile rapide ale virusului HIV 
care generează SIDA au constituit o provocare majoră 
pentru dezvoltarea vaccinurilor și reprezintă cauza 
principală a recidivelor în cazul celor trataţi cu medica- 
mente împotriva SIDA. Chiar și în opinia publică, te- 
merile legate de izbucnirea unei epidemii de gripă pan- 
demică din tulpina H5N1 a gripei aviare se bazează pe 
o probabilitate ridicată ca tulpina actuală, deja atât de 
devastatoare în cazul păsărilor și al câtorva oameni care 
au intrat în contact direct cu ele, să evolueze într-o for- 
mă ușor transmisibilă de la om la om. Se poate spune 
într-adevăr că nu doar biologia, ci și medicina ar fi im- 
posibil de înţeles fără teoria evoluţiei. 


Ce concluzii pot fi trase în legătură cu evoluția omului? 


Aplicarea ştiinţei evoluționiste în cazul ghidrinilor e 
una, dar ce facem cu noi, oamenii? Încă de pe vremea 
lui Darwin, oameni cu diverse concepții despre lume 
au fost extrem de interesaţi să afle cum se aplică noile 
descoperiri ale biologiei și evoluționismului în cazul 
acestei clase speciale de animale, care este omul. 

Studierea genomilor conduce inevitabil la concluzia 
că noi oamenii avem un strămoș comun cu alte ființe. 
O parte dintre dovezi este prezentată în Tabelul 5.1, 
unde se constată asemănarea dintre genomii noștri şi 
cei ai altor organisme. Sigur că aceste dovezi nu sunt de 
ajuns pentru a confirma existenţa unui strămoș comun; 

din perspectivă creaționistă, astfel de asemănări ar putea 
să demonstreze pur și simplu că Dumnezeu a folosit în 
mod repetat principii creatoare care s-au dovedit a fi de 
succes. Totuși, așa cum vom vedea şi cum am anticipat 
mai devreme când am discutat despre mutaţiile „silen- 
ţioase“ în regiunile de codificare a proteinei, studiul 
amănunţit al genomilor a făcut ca această interpretare 
să fie practic imposibil de susţinut — nu doar în cazul 
tuturor fiinţelor vii, ci și în cazul nostru, al oame- 
nilor. 

Ca un prim exemplu, să facem o comparaţie între 
genomii umani și cei ai șoarecelui, ambii fiind determi- 
naţi cu mare precizie. Dimensiunea totală a celor doi 
genomi este aproximativ identică, iar în mod surprin- 
zător inventarul genelor care codifică proteina este si- 
milar. Însă alte indicii inconfundabile ale unui strămoș 
comun ies la iveală atunci când analizăm detaliile. De 
pildă, ordinea genelor de-a lungul cromozomilor omu- 
lui şi şoarecelui se menţine în general pe întinderi sub- 
stanţiale de ADN. Astfel, dacă găsim genele umane A, 
B şi C în această ordine, vom găsi în mod sigur la șoa- 
rece corespondentele genelor A, B şi C așezate în aceeași 
ordine, deşi spaţiul dintre gene poate varia puţin (Figu- 
ra 5.2). În unele cazuri, corelaţia se extinde pe distanţe 
considerabile; practic, toate genele de pe cromozomul 
uman 17, de pildă, se găsesc pe cromozomul 11 al șoa- 
recelui. Deși se poate argumenta că ordinea genelor este 
esenţială pentru ca ele să funcţioneze corespunzător, și 
prin urmare un creator ar fi putut menţine această or- 
dine prin acte multiple de creaţie, totuși, până la ora ac- 
tuală, biologia moleculară nu ne-a furnizat dovezi po- 
trivit cărora ar fi nevoie ca această restricție să se aplice 
pe distanţe cromozomale atât de mari. 

Figura 5.2 Ordinea genelor de-a lungul unui cromozom este 
adesea aceeași la oameni și la șoareci, deși spaţiul exact dintre gene 
poate varia oarecum. Astfel, dacă descoperiți că ordinea a trei gene 
este A, B și C de-a lungul unui cromozom uman, veți găsi probabil 
și corespondentele genelor A, B și C în aceeași ordine pe cromo- 
zomul șoarecelui. În plus, acum că dispunem de secvențele com- 
plete ale genomului atât cel uman, cât și cel al șoarecelui, este posi- 
bil să identificăm în spaţiile dintre gene rămășițele multor „gene 
săritoare“. Acestea sunt elemente migratoare care se pot insera la 
întâmplare în genom și pot să continue și astăzi să facă acest lucru 
la un nivel mai redus. Prin analiza secvenţei ADN, unele dintre 
aceste elemente au dobândit numeroase mutații faţă de gena sări- 
toare originară, și astfel par să fie foarte vechi; ele sunt denumite 
elemente repetitive vechi. Este interesant că aceste elemente vechi 
se găsesc adesea în aceleași locuri în genomul uman și cel al șoare- 
celui (precum în acest exemplu, unde un element repetitiv vechi 
este situat între gena A și gena B atât la om, cât și la şoarece). 
Deosebit de interesante sunt exemplele unde elementul repetitiv 
vechi a fost trunchiat la o anumită pereche de baze în momentul 
inserţiei, pierzând astfel o parte din secvenţa sa ADN și orice posi- 
bilitate de funcționare ulterioară (ca în exemplul dintre gena B și 
gena C). Existenţa unui anumit element repetitiv trunchiat exact în 
același loc atât în genomul uman, cât și în cel al șoarecelui repre- 
zintă o dovadă convingătoare că această inserţie trebuie să se fi 
petrecut la un strămoș comun al omului și șoarecelui. 

O dovadă și mai convingătoare a existenţei unul stră- 
moș comun vine din cercetarea a ceea ce numim ele- 
mente repetitive vechi. Aceste elemente provin din 
„gene săritoare“ care sunt capabile să se autocopieze și 
să se insereze în diferite alte locaţii din genom, de obi- 
cei fără nicio consecință funcţională. Genomii ma- 
miferelor abundă în astfel de elemente, aproximativ 45 
la sută din genomul uman fiind alcătuit din asemenea 
resturi. Când se compară secțiuni ale genomului uman 
cu secțiuni ale genomului ș şoarecelui, pornind de la fap- 
tul că genele apar în aceeaşi ordine, se pot identifica, de 
asemenea, şi elemente repetitive vechi în aproximativ 
aceleași locuri în cei doi genomi (Figura 5.2). 

Unele dintre aceste elemente repetitive vechi s-au 
pierdut la o specie sau la cealaltă, însă multe dintre ele 
rămân într-o poziţie care este în deplină concordanță 
cu faptul că au ajuns în genomul unui strămoș comun 
al mamiferelor şi de atunci se perpetuează. Sigur că unii 
ar putea susține că acestea sunt de fapt elemente func- 
ţionale așezate acolo de Creator pentru un motiv bine 
întemeiat, iar faptul că noi le desconsiderăm numin- 
du-le „ADN rezidual“ trădează nivelul nostru actual 
de ignoranță. Și, într-adevăr, o mică parte a acestor ele- 
mente poate juca un rol de reglare important. Dar anu- 
mite exemple pun sub semnul îndoielii această expli- 
caţie. Procesul de migraţie distruge adesea gena 
săritoare. Există în genomul uman și în cel al șoarecelui 
elemente repetitive vechi care au fost trunchiate în 
momentul sosirii, înlăturând orice posibilitate de func- 
tionare a lor. În multe cazuri, se poate identifica un ast- 
fel de element decapitat şi cu desăvârșire defunct în 


poziţii paralele în genomul uman și cel al șoarecelui. 
(Figura 5.2). 

Figura 5.3 Cromozomii umani și cei ai cimpanzeului sau „cari- 
otipuri“. Observaţi asemănarea în ceea ce priveşte dimensiunea și 
numărul, cu o excepţie notabilă: cromozomul uman 2 pare să fie 
format prin punerea cap la cap a doi cromozomi de mărime medie 
ai cimpanzeului (notati aici cu 2A și 2B). 


Dacă nu vrem să luăm în considerare teoria că 
Dumnezeu a plasat aceste elemente repetitive decapi- 
tate tocmai în aceste poziţii pentru a ne induce în 
eroare, concluzia existenței unui strămoș comun pen- 
tru oameni și șoareci este practic inevitabilă. Acest tip 
de date genetice recente oferă așadar o provocare 
copleșitoare celor care se agaţă de ideea că toate speciile 
au fost create ex nihilo. 

Plasarea omului în contextul evolutiv al arborelui 
vieţii este întărită și prin comparaţia cu ruda noastră 
cea mai apropiată, cimpanzeul. Genomul cimpanzeului 
a fost acum decodificat, arătând că oamenii şi cim- 
panzeii sunt identici în proporţie de 96 la sută la nivelul 
ADN-ului. 

O altă ilustrare a acestei legături strânse provine din 
studierea anatomiei cromozomilor umani şi ai cim- 
panzeului. Cromozomii sunt manifestarea vizibilă a 
genomului ADN și pot fi observați la microscopul 

optic în momentul diviziunii unei celule. Fiecare cro- 
mozom conţine sute de gene. Figura 5.3 prezintă o 
comparaţie între cromozomii umani ȘI cel ai cim- 
panzeului. Omul are douăzeci și trei de perechi de cro- 
mozomi, iar cimpanzeul douăzeci şi patru. Diferenţa în 
ceea ce priveşte numărul de cromozomi pare să fie o 
consecinţă a fuzionării dintre doi cromozomi ances- 
trali pentru a genera cromozomul uman 2. Faptul că 
omul trebuie să fie rezultatul unei fuziuni este sugerat 
Și în urma comparaţiei dintre gorilă și urangutan care 
au douăzeci şi patru de perechi de cromozomi, 
asemănători cu cei ai cimpanzeului. 

Recent, odată cu determinarea secvenţei complete a 
genomului uman, a devenit posibilă identificarea locu- 
lui exact unde trebuie să fi avut loc această fuziune din- 
tre cromozomi. Secvența din acel loc — de-a lungul 
braţului lung al cromozomului 2 — este cu adevărat 
remarcabilă. Fără a intra în detalii tehnice, o să precizez 
doar că secvențele speciale sunt plasate la vârful tuturor 
cromozomilor primatelor. De obicei, aceste secvenţe 
nu se află în altă parte, însă se găsesc exact acolo unde 
ar fi prezis teoria evoluţiei, adică în mijlocul celui de-al 
doilea cromozom fuzionat al omului. Fuziunea care a 
avut loc când am evoluat din maimute și-a lăsat am- 
prenta ADN aici. Este foarte greu de înţeles această 
observaţie fără a postula un strămoș comun. 

Un alt argument în favoarea existenţei unui strămoș 
comun al omului și cimpanzeului vine din ceea ce 
numim pseudo-gene. Acestea sunt gene care au 
aproape toate proprietăţile unui pachet de instrucţiuni 
ADN funcţional, însă au unul sau mai multe defecte 
care fac ca informaţia pe care o transmit să fie indes- 
cifrabilă. Când comparăm cimpanzeul cu omul, apar 

unele gene care sunt în mod evident funcţionale la una 
dintre specii, dar nu și cealaltă, fiindcă au dobândit una 
sau mai multe mutații defectuoase. Gena umană cunos- 
cută drept caspase-12, de pildă, a primit numeroase 
lovituri mortale, deși se află relativ în același loc ca și la 
cimpanzeu. Gena caspase-12 a cimpanzeului funcţio- 
nează perfect, la fel ca gena similară a aproape tuturor 
mamiferelor, inclusiv șoarecii. Dacă oamenii s-au năs- 
cut în urma unui act creator supranatural, de ce s-ar fi 
străduit Dumnezeu să insereze o astfel de genă nefunc- 
țională tocmai în acest loc? 

Acum putem să începem să explicăm și originile 
unei mici părți a deosebirilor fiziologice dintre noi și 
cele mai apropiate rude ale noastre, unele dintre ele 
putând juca un rol crucial în definirea umanităţii noas- 
tre. Spre exemplu, o genă pentru o proteină din muş- 
chii fălcilor (MYH16) pare să se fi transformat într-o 
pseudo-genă la oameni. Ea continuă să joace un rol 
semnificativ în dezvoltarea și forţa mușchilor fălcilor la 
alte primate. De aici se poate trage concluzia că inacti- 
vitatea acestei gene a condus la reducerea masei muș- 
chilor fălcii la om. Majoritatea maimuţelor au fălci rela- 
tiv mai mari și mai puternice decât noi. Craniul omului 
și cel al maimutelor trebuie, între altele, să servească 
drept suport pentru acești mușchi. Este posibil ca dez- 
voltarea unor fălci mai puţin puternice să fi permis în 
mod paradoxal craniului uman să se extindă în partea 
superioară și să facă loc unui creier mai mare. Acestea 
nu sunt decât speculaţii, desigur, și ar fi necesare şi alte 
transformări genetice pentru a putea justifica existența 
unei scoarţe cerebrale mai mari care reprezintă o com- 
ponentă majoră a diferenţei dintre oameni și cimpanzei. 

Un alt exemplu este oferit de gena numită FOXP2 
care a stârnit un deosebit interes datorită rolului ei po- 
tențial în dezvoltarea vorbirii. Povestea acestei gene a 
început odată cu descoperirea unei familii din Anglia ai 
cărei membri au avut, de-a lungul a trei generații, difi- 
cultăți majore de vorbire. Aceștia reușeau cu greu să 
perceapă cuvintele în funcţie de regulile gramaticale, să 
înțeleagă structuri sintactice complexe și să-și miște 
mușchii gurii, ai feţei şi laringelui pentru a articula anu- 
mite sunete. 

În urma analizelor genetice efectuate într-un tur de 
forță, s-a constatat că familia respectivă avea o singură 
literă greșită a codului ADN la gena FOXP2 de pe cro- 
mozomul 7. Faptul că o singură genă cu o mică eroare 
poate provoca deficienţe de vorbire atât de profunde, 
fără alte consecinţe evidente, a fost cât se poate de sur- 
prinzător. 

Surpriza a fost încă şi mai mare când s-a demonstrat 
că secvenţa aceleiași gene FOXP2 a fost extrem de sta- 
bilă la aproape toate mamiferele. Totuși, cea mai nota- 
bilă excepţie o reprezintă oamenii. În cazul nostru, 
s-au petrecut, relativ recent, două schimbări în zona de 
codificare a genei, în urmă cu aproximativ o sută de mii 
de ani. Ipoteza sugerată de aceste date este aceea 
potrivit căreia este posibil ca aceste schimbări recente 
în cazul genei FOXP2 să fi contribuit într-un fel la 
dezvoltarea vorbirii la oameni. 

În acest punct al explicaţiei, materialiștii atei ar putea 
jubila. Dacă oamenii au evoluat doar în urma unei mu- 
taţii genetice și prin selecție naturală, atunci cine mai 
are nevoie de Dumnezeu pentru a explica apariţia 
noastră? La care răspund: eu am nevoie. Comparaţia 
dintre secvențele umane și cele ale cimpanzeului, deși 

este foarte interesantă, nu ne spune ce înseamnă să fii 
om. În opima mea, secvența ADN singură, chiar dacă 
este însoţită de o mare bogăţie de date cu privire la func- 
ţia biologică, nu va putea explica niciodată anumite în- 
sușiri specifice omului, precum cunoașterea Legii 
Morale și căutarea universală a lui Dumnezeu. Elibera- 
rea lui Dumnezeu de sub povara unui act special de 
creaţie nu Îl înlătură ca sursă a lucrurilor care fac ca 
omenirea să fie specială şi ca sursă a universului însuși. 
Doar ne arată ceva despre felul cum lucrează El. 


Evoluţia: teorie sau realitate? 


Exemplele prezentate aici din studiul asupra geno- 
milor, plus altele care ar putea umple sute de cărți de 
mărimea acesteia, oferă dovezi din sfera biologiei mo- 
leculare în sprijinul teoriei evoluției, dovezi care i-au 
convins efectiv pe toţi biologii practicieni că viziunea 
lui Darwin cu privire la variaţie și selecție naturală este 
absolut corectă. De fapt, pentru cei care lucrează ca și 
mine în domeniul geneticii este aproape imposibil să își 
imagineze corelarea unei imense cantităţi se date 
provenind din studiile asupra genomilor fără sprijinul 
teoriei darwiniste. Așa cum nota Theodosius Dobz- 
hansky — un biolog marcant al secolului XX (și creş- 
tin-ortodox practicant) —: „Nimic în biologie nu are 
sens decât în lumina evoluţiei“.” 

Totuşi, este evident că teoria evoluției a fost privită 
cu multă reticenţă de comunitatea religioasă de-a lungul 


3 T. Dobzhansky, „Nothing in Biology Makes Sense Except in 
the Light of Evolution“, American Biology Teacher 35 (1973): 
125-129. 

ultimilor o sută cincizeci de ani, iar această rezistenţă 
nu dă semne de slăbire. Însă ar fi bine pentru credin- 
Cloşi Să ia aminte la ponderea copleșitoare a datelor ști- 
inţifice pe care se întemeiază această teorie despre 
înrudirea tuturor fiinţelor vii, inclusiv noi înșine. 
Având în vedere soliditatea dovezilor, este uimitor cât 
de puţin a evoluat gradul de acceptare a ei în Statele 
Unite. Probabil că o parte a problemei provine pur şi 
simplu din interpretarea greşită a cuvântului „teorie“. 
Criticii evidențiază faptul că evoluţia este „doar o 
teorie“, afirmaţie care îi nedumerește pe oamenii de ști- 
inţă practicieni care sunt obișnuiți cu o accepţiune 
diferită a acestui cuvânt. Dicţionarul Funk & Wagnalls 
oferă următoarele două definiţii alternative ale cuvân- 
tului „teorie“: „(1) o concepţie speculativă sau ipote- 
tică asupra unui anumit lucru; (2) principii fundamen- 
tale care se află la baza ştiinţei, artei etc.: teoria muzicii, 
teoria ecuaţiilor“. 

Această a doua accepţiune este avută în vedere de 
oamenii de ştiinţă atunci când vorbesc despre teoria 
evoluţiei, ca de pildă atunci când menţionează teoria 
gravitaţiei sau teoria germenilor bolilor infecțioase. În 
acest context, cuvântul „teorie“ nu este folosit cu sen- 
sul de nesiguranţă; pentru a reda această idee, un om de 
știință ar folosi cuvântul „ipoteză“. Totuși, în limbajul 
cotidian termenul „teorie“ apare în contexte mult mai 
largi, așa cum prezintă dicționarul Funk & Wagnalls ca 
primă variantă: „Teoria mea e că Bill este îndrăgostit 
de Mary“ sau „Teoria Lindei este că majordomul e făp- 
tașul“. Din păcate nu avem subulităule lingvistice 
necesare pentru a face o distincţie netă şi este evident că 
această simplă confuzie semantică a complicat și mai 
mult lucrurile în cadrul dialogului încordat dintre 

ştiinţă și credinţă cu privire la felul cum se înrudesc 
fiinţele vii. 

Așadar, dacă evoluţia este reală, mai există loc pentru 
Dumnezeu? Arthur Peacocke, distinsul biolog mole- 
cular britanic care a devenit preot anglican și a scris 
mult despre relaţia strânsă dintre biologie şi credinţă, a 
publicat recent o carte intitulată Evoluţia: prietena 
deghizată a credinței? Acest titlu interesant sugerează 
o posibilă apropiere, dar să fie oare vorba despre o 
legătură forţată între două viziuni incompatibile ? Sau, 
acum că am prezentat argumentele pentru plauzibili- 
tatea existenţei lui Dumnezeu, pe de o parte, și datele 
ştiinţifice despre originile universului și ale vieţii pe 
planeta noastră, pe de altă parte, am putea găsi o sinteză 
fericită şi armonioasă? 

Credința î în știință, credința 
în Dumnezeu 


Geneza, Galileo si Darwin 


Washington D.C. este plin de oameni inteligenți, am- 
bițioși, interesanţi. Există aici o mare varietate de cre- 
dinte religioase, precum și o proporţie semnificativă de 
atei şi agnostici. Când am fost invitat să vorbesc la 
întrunirea anuală a bărbaţilor, organizată la o biserică 
protestantă foarte apreciată aflată în afara Districtului, 
am acceptat cu mare bucurie. A fost o seară emoţio- 
nantă, când lideri marcanţi, profesori şi simpli munci- 
tori au lăsat garda jos şi au vorbit sincer despre cre- 
dință, punând întrebări pertinente despre felul cum 
știința și credinţa se pot contrazice sau întări una pe 
alta. Pe parcursul unei ore de discuţii, sala s-a umplut 
de bunăvoință. Iar apoi, un membru al congregaţiei l-a 
întrebat pe pastorul principal dacă el crede că primul 
capitol al Genezei reprezintă o descriere literală, pas cu 

as Şi zi după zi a originilor Pământului şi omenirii. 
Într-o clipită, toată lumea a încruntat din sprâncene și 
a strâns din dinți. Armonia s-a retras în colțurile înde- 
părtate ale sălii. Replica plină de diplomație a pastorului, 
demnă de cel mai abil politician, a reuşit pe deplin să 
evite răspunsul la întrebare. Cei mai multi au răsuflat 
uşurați că s-a evitat o confruntare, însă vraja fusese ruptă. 

Câteva luni mai târziu, am vorbit la o adunare na- 
țională a medicilor creștini, mărturisind câtă bucurie 
găsesc în faptul că sunt un om de știință care studiază 
genomul și deopotrivă un discipol al lui Hristos. Cei 
mai mulţi au zâmbit călduros și s-a auzit chiar și un 
„Amin.“ Însă apoi am menţionat cât de copleșitoare 
sunt dovezile științifice în sprijinul evoluţiei și am su- 
gerat că, în opinia mea, evoluția ar putea să fi fost planul 
simplu și ingenios al lui Dumnezeu pentru crearea 
omenirii. În momentul acela s-a evaporat orice urmă de 
căldură din încăpere. La fel au făcut și câţiva dintre par- 
ticipanţii la întrunire, care au părăsit sala la propriu, 
dând din cap îngroziți. 

Cum se explică aceste reacţii ? Din perspectiva unui 
biolog, dovezile în sprijinul evoluţiei sunt absolut 
zdrobitoare. Teoria lui Darwin despre selecția naturală 
reprezintă fundamentul înţelegerii relației dintre toate 
fiinţele vii. Previziunile legate de evolutie au fost con- 
firmate în mai multe feluri decât și-ar fi putut imagina 
vreodată Darwin atunci când și-a lansat teoria cu o sută 
cincizeci de ani în urmă, mai ales în domeniul cercetării 
genomului. 

Dacă evoluţia se sprijină pe dovezi științifice atât de 
solide, atunci cum se explică lipsa sprijinului public în 
privinţa concluziilor prezentate? În 2004, distinsa or- 
ganizaţie Gallup a pus următoarea întrebare unui eșan- 
tion reprezentativ de americani: „Credeţi că (1) teoria 
lui Charles Darwin este o teorie științifică întemeiată 
pe dovezi concludente sau (2) doar una dintre multe 
alte teorii și care nu se sprijină pe dovezi concludente 
sau (3) nu aveţi suficiente informaţii pentru a vă pro- 
nunţa ?“ Numai o treime dintre americani a indicat că 
ei consideră că teoria evoluţiei se sprijină pe dovezi 

întemeiate, restul fiind împărţiţi în mod egal între cei 
care cred că nu se sprijină pe dovezi concludente și cei 
care nu au suficiente informaţii pentru a se pronunța. 

Când s-a pus problema într-un mod mai explicit și 
au fost întrebaţi în legătură cu originea omului, un pro- 
centaj încă și mai mare a respins concluziile evoluției. 
Întrebarea a fost următoarea: „Care dintre următoarele 
afirmaţii este mai aproape de concepțiile dumneavoas- 
tră cu privire la originea și dezvoltarea ființelor 
umane? (1) Fiinţele umane au evoluat pe parcursul a 
milioane de ani de la forme de viaţă mai puţin avansate, 
însă Dumnezeu a supravegheat acest proces. (2) Fun- 
tele umane au evoluat pe parcursul a milioane de ani de 
la forme de viaţă mai puţin avansate, însă Dumnezeu 
nu a jucat niciun rol în acest proces. (3) Dumnezeu a 
creat ființele umane aproximativ în forma actuală la un 
moment dat în decursul ultimilor zece mii de ani“. 

În 2004, 45 la sută dintre americani au ales varianta 
3, 38 la sută au optat pentru varianta 1, iar 13 la sută 
pentru varianta 2. Aceste statistici au rămas aproape 
neschimbate în ultimii douăzeci de ani. 


Motive pentru neacceptarea publică a teoriei lui Darwin 


Nu există nicio îndoială că teoria evoluţiei este con- 
traintuitivă. De secole, oamenii au observat cu atenție 
lumea înconjurătoare. Cei mai mulţi observatori, indi- 
ferent de convingerile religioase, nu au reușit să explice 
complexitatea și diversitatea formelor de viaţă fără a 
postula existenţa unui creator. 

Ideea lui Darwin a fost revoluţionară fiindcă a oferit 
o concluzie atât de neașteptată. Observarea evoluției 
unor noi specii nu făcea parte din experienţa zilnică a 

oricărui om. În ciuda complexităţii incontestabile a 
anumitor lucruri neanimate (cum ar fi fulgii de ză- 
padă), complexitatea formelor de viaţă nu putea fi com- 
parată cu absolut nimic din lumea neanimată. Parabola 
lui William Paley despre găsirea unui ceas într-un ţinut 
mlăștinos — care ne-ar face pe oricare dintre noi să de- 
ducem existenţa unui ceasornicar — a avut ecou în mintea 
multor cititori din secolul al XIX-lea și continuă să 
aibă ecou în mintea multor oameni din zilele noastre. 
Viaţa pare să fie proiectată, prin urmare trebuie să 
existe un proiectant. 

Mare parte din problema acceptării teoriei evoluţiei 
constă în faptul că ea presupune înţelegerea semnifi- 
caţiei unor perioade de timp extrem de lungi implicate 
în acest proces. Astfel de intervale se află dincolo de 
orice experienţă individuală imaginabilă. O modalitate 
de reducere a eonilor istoriei într-o formă mai inteligi- 
bilă este să ne imaginăm ce s-ar întâmpla dacă cei 4,5 
miliarde de ani ai existenţei Pământului, de la formarea 
iniţială și până astăzi, ar fi comprimaţă în cele douăzeci 
şi patru de ore ale unei zile. Dacă Pământul s-ar fi for- 
mat la ora 00.01, atunci viaţa ar fi apărut în jurul orei 
03.30. După o lungă zi de evoluţie lentă către organis- 
mele multicelulare, explozia cambriană ar fi avut loc în 
jurul orei 21.00. Puțin mai târziu, dinozaurii ar fi 
împânzit Pământul. Dispariţia lor s-ar fi petrecut la 
23.40, când ar fi început expansiunea mamiferelor. 

Momentul de cotitură care a dus la apariţia cimpan- 
zeilor și a oamenilor s-ar fi petrecut la doar un minut și 
șaptesprezece secunde înainte de încheierea zilei, iar 
oamenii moderni din punct de vedere anatomic ar fi 
apărut la doar trei secunde înainte de ora 00.00. Viaţa 
unui om de vârstă medie astăzi pe pământ ar ocupa 

doar ultima milisecundă (o miime de secundă) a unei 
zile. Nu este de mirare că multi dintre noi au mari difi- 
cultăți în înţelegerea cronologiei evoluției. 

În plus, nu încape îndoială că opoziţia fermă a pu- 
blicului larg din Statele Unite faţă de acceptarea evolu- 
tiei, se datorează percepţiei potrivit căreia teoria evo- 
luţiei vine în contradicţie cu existenţa unui creator 
supranatural. Această obiecţie, dacă este adevărată, tre- 
buie să fie abordată cu mare seriozitate de către toţi 
credincioşii. Dacă sunteţi convinși (așa cum sunt eu) de 
existenţa Legii Morale și de nevoia universală de 
Dumnezeu, dacă simțiti că există un semn strălucitor în 
inimile noastre, care indică o prezenţă binevoitoare și 
iubitoare, atunci este cât se poate de normal să vă opu- 
neti oricărei forțe care pare să fie înclinată către nimi- 
cirea acelui semn. Totuși, înainte de a ne angaja într-un 
război total împotriva acestei forțe invadatoare, am 
face bine să ne asigurăm că nu tragem într-un obser- 
vator neutru sau poate chiar într-un aliat. 

Problema pentru mulți credincioși este desigur legată 
de concluzule teoriei evoluţiei care par să fie în contra- 
dicţie cu textele sfinte care descriu rolul lui Dumnezeu 
în crearea universului, a tuturor fiinţelor vii şi a noas- 
tră. În Islam, de pildă, Coranul descrie viaţa evoluând 
în etape, dar îi prezintă pe oameni ca rezultat al unui 
act special de creaţie „din simplă ţărână, din lut mode- 
lat“ (15:26). În iudaism și creştinism, marea epopee a 
facerii lumii din Geneză, capitolele 1 şi 2, reprezintă o 
adevărată piatră de temelie pentru mulţi credincioşi. 


Ce spune de fapt Geneza? 


Dacă nu aţi citit de curând această relatare biblică, 
deschideţi Biblia chiar acum şi citiți Geneza de la 

capitolul 1, versetul 1 până la capitolul 2, versetul 7. 
Nimic nu poate înlocui lectura efectivă a textului dacă 
încercaţi să-i pătrundeți sensul. Și, dacă vă temeţi că 
acurateţea cuvintelor din acest text a fost serios com- 
promisă de secole întregi de copiere și retranscriere, nu 
vă faceţi prea multe griji în această privinţă — 
dovezile în sprijinul autenticităţii ebraicii sunt de fapt 
foarte solide. 

Nu există nicio îndoială că aceasta este o relatare 
impresionantă și poetică despre actele de creaţie ale lui 
Dumnezeu. „La început a făcut Dumnezeu cerul și 
pământul“ implică faptul că Dumnezeu a existat din- 
totdeauna. Această descriere este desigur compatibilă 
cu teoria științifică a Big Bang-ului. Restul capitolului 
întâi din Geneză descrie o serie de acte creatoare: „Să 
fie lumină“ în Ziua întâi; apele și cerul în Ziua a doua; 
pământul și vegetaţia în Ziua a treia; soarele, luna şi 
stelele în Ziua a patra; peștii și păsările în Ziua a cincea 
și, în sfârșit, animalele terestre și oamenii de sex femi- 
nin şi masculin în Ziua a șasea. 

Capitolul al doilea al Genezei începe cu relatarea 
faptului că Dumnezeu s-a odihnit în ziua a șaptea. 
După aceea, urmează o a doua descriere a creării oame- 
nilor, de data aceasta cu referire explicită la Adam. 
Această a doua descriere a creaţiei nu este în întregime 
compatibilă cu prima; în capitolul întâi al Genezei 
vegetaţia apare trei zile înainte să fie creați oamenii, în 
timp ce în capitolul al doilea se pare că Dumnezeu îl 
creează pe Adam din ţărâna pământului înainte să fi 
apărut încă vreo plantă sau vreun copăcel. Este intere- 
sant de notat că în capitolul 2, versetul 7, expresia 
ebraică tradusă prin „fiinţă vie“ este folosită pentru a-l 
desemna pe Adam exact la fel ca în cazul descrierii 

peştilor, păsărilor şi animalelor terestre din Geneza 
1:20 şi 1:24. 

Cum am putea explica aceste descrieri? Să fi fost 
intenţia autorului de a oferi o descriere literală a etape- 
lor cronologice precise, incluzând zile cu durată de 
douăzeci și patru de ore (deşi soarele a fost creat abia 
în ziua a treia, lăsând deschisă întrebarea câr de lungă 
va fi fost o zi înainte de acest moment)? Dacă s-a dorit 
o descriere literală, atunci de ce există două relatări care 
nu sunt perfect compatibile ? Este vorba despre o des- 
criere poetică sau chiar alegorică ori despre o relatare 
literală a evenimentelor? 

Pe marginea acestor întrebări s-au purtat discuţii 
secole de-a rândul. După momentul Darwin, inter- 
pretările non-literale din anumite cercuri sunt suscep- 
tibile de „cedare“ în faţa teoriei evoluționiste, compro- 
miţând în felul acesta adevărul textului sacru. De aceea, 
n-ar strica să aflăm cum au interpretat teologii eruditi 
primele două capitole din Geneză cu mult timp înainte 
ca Darwin să apară pe scenă sau chiar înainte să se acu- 
muleze dovezile geologice ale vârstei extrem de înain- 
tate a Pământului. 

În această privinţă, prezintă un interes deosebit 
scrierile Sfântului Augustin, sceptic convertit și strălucit 
teolog care a trăit în jurul anului 400. Augustin era fas- 
cinat de primele două capitole ale Genezei și a scris nu 
mai puţin de cinci analize cuprinzătoare asupra acestor 
texte. Scrise acum mai bine de şaisprezece secole, gân- 
durile lu: continuă să fie revelatoare și astăzi. Citind 
aceste reflecţii extrem de profunde, cu precădere cele 
cuprinse în Sensul literal al Genezei, Confesiuni şi 
Cetatea lui Dumnezeu, este clar că întrebările puse de 
Augustin sunt mai numeroase decât răspunsurile 

oferite. El revine în repetate rânduri la problema sem- 
nificaţiei timpului, trăgând concluzia că Dumnezeu se 
află dincolo de timp și nu este limitat de acesta (în 
Epistola a doua a Sfântului Petru, 3:8, se spune în mod 
explicit: „o singură zi, înaintea Domnului, este ca o 
mie de ani, și o mie de ani ca o zi“). Această afirmaţie 
îl face pe Augustin să pună sub semnul întrebării 
durata celor șapte zile ale creaţiei biblice. 

Cuvântul ebraic folosit în capitolul întâi din Geneză 
pentru zi (ym) poate fi utilizat atât pentru descrierea 
unei zile de douăzeci și patru de ore, cât şi pentru o 
reprezentare mai simbolică. Există multe locuri în 
Biblie unde yôm este întrebuințat într-un context 
non-literal, cum ar fi „zilele Domnului“ — așa cum am 
spune, de plidă, „în zilele bunicului meu“, fără a 
înţelege de aici că bunicul a trăit doar câteva zile. 

În cele din urmă, Augustin scrie: „Este extrem de 
dificil, dacă nu imposibil, să înţelegem ce fel de zile au 
fost acelea“.l Admite că există probabil multe inter- 
pretări plauzibile ale cărții Genezei: „Cu aceste gân- 
duri în minte, am redat afirmaţiile din cartea Genezei 
într-o varietate de moduri potrivit priceperii mele; iar, 
atunci când am interpretat cuvintele care au fost scrise 
abscons cu scopul de a ne stimula gândirea, nu am luat o 
atitudine pripită împotriva unei interpretări rivale care 
s-ar putea să fie mai bună“.7 

Interpretări diverse continuă să fie lansate în legătură 
cu semnificaţia primelor două capitole ale Genezei. 
Unele, aparţinând mai ales Bisericii creștin-evanghe- 
lice, insistă asupra unei interpretări complet literale, 


1 Sfântul Augustin, Cetatea lui Dumnezeu X1.6. 
2 Sfântul Augustin, Sensul literal al Genezei 20:40. 

incluzând zilele cu durată de douăzeci și patru de ore. 
Coroborate cu informaţia genealogică din Vechiul 
Testament, s-a ajuns la concluzia celebră a episcopului 
Ussher potrivit căreia Dumnezeu a creat cerul și pă- 
mântul în 4004, î.H. Alu credincioşi la fel de sinceri nu 
acceptă ideea că zilele faceri lumii trebuie să aibă o 
durată de douăzeci și patru de ore, deși, altfel, acceptă 
textul biblic ca fiind o descriere literală și secvențială a 
actelor creatoare ale lui Dumnezeu. Iar alți consideră 
că limbajul folosit în primele două capitole ale Genezei 
era menit să le vorbească cititorilor din vremea lui Moise 
despre caracterul lui Dumnezeu și nu să le explice ade- 
văruri ştiinţifice despre detaliile creației care ar fi fost 
imposibil de înţeles la vremea aceea. 

În ciuda a douăzeci și cinci de secole de dezbatere, 
se cuvine să spunem că nimeni nu știe care s-a dorita fi 
semnificaţia exactă a primelor două capitole ale Genezei. 
Ar trebui să ne continuăm căutările! Însă ideea că reve- 
laţuile științifice ar reprezenta un dușman în aceste cău- 
tări ale noastre este greșită. Dacă Dumnezeu a creat 
universul și legile care îl guvernează şi dacă El i-a înzes- 
trat pe oameni cu abilităţile intelectuale necesare înţe- 
legerii felului cum funcţionează universul, oare și-ar 
dori ca noi să desconsiderăm aceste abilităţi? Ar fi El 
diminuat de ceea ce descoperim noi despre creaţia Lui? 


Lecţia lui Galileo 


Urmărind discuțiile aprinse dintre anumite Biserici 
și unii oameni de știință mai vocali, un bun cunoscător 
al istoriei ar putea întreba: „Dar nu am mai trecut oare 
prin asta?“ Conflictele între interpretarea Scripturii și 
observaţiile științifice nu reprezintă tocmai o noutate. 

În mod special, conflictele declanșate în secolul al 
XVII-lea între Biserica creștină şi astronomie ne oferă 
un context grăitor pentru dezbaterile actuale pe tema 
evoluţiei. 

Galileo Galilei a fost un matematician și om de ști- 
ință strălucit, născut în Italia în 1564. Nemulțumit de 
efectuarea analizelor matematice pe baza datelor 
furnizate de alții sau de traditia aristotelică de postulare 
a teoriilor în absenţa unor dovezi experimentale, Galileo 
a realizat măsurători experimentale, folosind matema- 
tica pentru interpretarea lor. În 1608, inspirat de infor- 
maţiile pe care le aflase despre inventarea telescopului 
în Olanda, Galileo şi-a construit propriul instrument și 
a făcut repede un număr de observaţii astronomice de 
mare însemnătate. A observat că în jurul planetei Jupiter 
orbitează un număr de patru astre lunare. Această 
simplă observaţie, care nouă ni se pare astăzi absolut 
normală, punea probleme serioase sistemului tradițio- 
nal ptolemeic, în care toate corpurile cerești se roteau 
în jurul Pământului. Galileo a observat, de asemenea, 
pete pe Soare, care contraziceau ideea că toate corpu- 
rile cerești au fost create perfect. 

Galileo a ajuns în cele din urmă la concluzia că ob- 
servaţiile sale nu puteau avea sens decât dacă Pământul 
s-ar învârti în jurul Soarelui. Această concluzie l-a adus 
în conflict direct cu Biserica Catolică. 

Deși mare parte din concepția tradițională cu privire 
la persecutarea lui Galileo este exagerată, fără îndoială 
concluziile sale au alarmat multe cercuri teologice. 
Aceasta nu se baza, totuși, în întregime pe argumente 
religioase. De fapt, observaţiile sale au fost acceptate de 
mulți astronomi iezuiţi, dar respinse de anumiţi 

oameni de știință rivali, care au cerut intervenţia 
Bisericii. Călugărul dominican Caccini s-a conformat. 
Într-o predică ce îl viza direct pe Galileo, călugărul 
susţinea că „geometria vine de la diavol“, iar „mate- 
maticienii ar trebui izgoniți, ei fiind autorii tuturor ere- 
ziilor“.> 

Potrivit unui alt preot catolic, concluziile lui Ga- 
lileo nu erau numai eretice, ci și ateiste, iar alţii susți- 
neau că „pretinsa lui descoperire compromite întregul 
plan creştin al mântuirii“ și că „pune sub semnul între- 
bării doctrina întrupăru“. 

Privind retrospectiv, observatorii moderni probabil 
că își pun întrebarea de ce s-a simţit Biserica atât de 
profund ameninţată de ideea că Pământul se învârte în 
jurul Soarelui. Desigur că anumite pasaje din Scriptură 
par să confirme poziţia Bisericii, cum ar fi de pildă 
Psalmul 93:1 — „... [Domnul] a întărit lumea care nu 
se va clinti“ — şi Psalmul 104:5: Cel ce ai întemeiat 
pământul pe întărirea lui și nu se va clătina în veacul 
veacului“. Se cita, de asemenea, și pasajul din Eccleszastul 
1:5 — „Soarele răsare, soarele apune şi zorește către 
locul lui ca să răsară iarăși“. Astăzi, puţini credincioși 
mai consideră că autorii acestor versete aveau în intenţie 
comunicarea unor informaţii științifice. La vremea 
respectivă s-a susținut cu tărie acest lucru, argumen- 
tându-se că sistemul heliocentric ar submina credinţa 
creștină. 

Deşi a tulburat ordinea religioasă, Galileo a fost 
doar avertizat să nu-și susțină sau răspândească ideile. 


5 A.D. White, A History of the Warfare of Science with 
Theology in Christendom (New York, 1898); vezi 
www.santafe.edu/-shalizi/White. 

Ulterior, un nou papă, care se arăta binevoitor faţă de 
Galileo, i-a acordat permisiunea vagă de a scrie o carte 
în care să-şi înfăţișeze concepţiile, cu condiţia să ofere 
o viziune echilibrată. Capodopera lui Galileo, Dialog 
cu privire la cele două sisteme cosmologice principale, 
prezintă un dialog imaginar între un susținător al teo- 
riei geocentrice și un susţinător al teoriei heliocentrice, 
moderat de un profan neutru, dar interesat de subiect. 
Schema narativă nu a reușit totuși să păcălească pe 
nimeni. Preferința lui Galileo pentru punctul de vedere 
heliocentric era evidentă până în finalul cărții şi, în 
ciuda aprobării ei de către cenzorii catolici, a stârnit un 
mare scandal. 

Galileo a fost ulterior judecat de Inchizitia de la Roma 
în 1633 şi în cele din urmă forțat să-şi „abjure, blesteme 
și urască“ propria lucrare. A rămas în arest la domiciliu 
pentru tot restul vieţii, iar lucrările sale au fost inter- 
zise. De-abia în 1992 — la 359 de ani de la procesul său 
— a fost reabilitat de către Papa Ioan Paul al II-lea: 
„Galileo a simtit în cercetarea lui științifică prezenţa 
Creatorului care, lucrând în profunzimile spiritului său, 
l-a stimulat, anticipându-i și sprijinindu-i intuițiile.“* 

Așadar, în acest exemplu, corectitudinea științifică a 
viziunii heliocentrice a prevalat până la urmă, în ciuda 
puternicelor obiecţii teologice. Astăzi, toate credinţele, 
poate cu excepţia câtorva mai primitive, par perfect 
împăcate cu această concluzie. Ideea că heliocentrismul 
contrazice Biblia este considerată acum exagerată, iar 
insistența asupra unei interpretări literale a acelor ver- 
sete biblice pare total nejustificată. 


+ Vezi http://en.wikipedia.org/wiki/Galileo_Galilei. 

Nu s-ar putea ajunge la aceeași armonie și în cazul 
conflictului actual dintre credinţă și teoria evoluţiei ? În 
latura ei pozitivă, cazul Galileo demonstrează că un 
capitol contencios a fost rezolvat până la urmă pe baza 
unor dovezi ştiinţifice indubitabile. Însă pe parcurs, s-a 
făcut mult rău — mai mult credinţei decât științei. În 
comentariul său la Geneză, Augustin include o predică 


de care ar fi putut foarte bine ţine seama Biserica din 
veacul al XVII-lea: 


De regulă, chiar şi un necreștin ştie câte ceva despre pământ, 
cer şi celelalte elemente ale acestei lumi, despre mișcarea și 
orbita stelelor şi chiar despre mărimea și relativa lor poziţie, 
despre eclipsele previzibile ale soarelui și lunii, despre 
ciclurile anilor și anotimpurilor, despre felurile de animale, 
copaci, pietre şi aşa mai departe, iar aceste cunoştinţe le 
socotește sigure în temeiul raţiunii și experienţei. 

Acum, este un lucru rușinos și primejdios ca un necredin- 
cios să-l audă pe un creștin vorbind fără noimă despre aceste 
lucruri, explicând, chipurile, semnificația Sfintei Scripturi; 
iar noi trebuie prin orice mijloc să împiedicăm o asemenea 
situaţie neplăcută, în care oamenii văd o mare neştiinţă la un 
creștin și râd batjocoritor. 

Rușinea nu stă atât în faptul că un om neștiutor este luat în 
râs, ci în faptul că oamenii din afara credinţei cred că sfinții 
noștri părinţi au avut asemenea păreri și, spre marea pier- 
dere a celor pentru a căror mântuire trudim, autorii Scrip- 
turii noastre sunt criticați și respinși ca oameni neînvăţaţi. 
Dacă se întâmplă ca un creștin să greșească într-un domeniu 
pe care ei îl cunosc foarte bine și îl aud sustinându-și păre- 
rile lui prostești despre cărţile noastre, atunci cum să mai 
creadă ei aceste cărți și lucruri despre învierea morţilor, 
nădejdea în viața veșnică și împărăţia cerurilor, când cred că 
paginile acestor cărți sunt pline de neadevăruri despre 
lucruri pe care le-au aflat ei înșiși din experiență în lumina 
raţiunii 25 


` Augustin, Geneza 19:39. 

Totuși, din păcate, controversa dintre evoluţie și 
credinţă se dovedește a fi, în numeroase privințe, mult 
mai dificilă decât o dispută privitoare la întrebarea dacă 
Pământul se învârte în jurul Soarelui. În definitiv, con- 
troversa evoluționistă pătrunde până în miezul cre- 
dinţei și științei deopotrivă. Nu este vorba aici despre 
corpuri cerești împietrite, ci despre noi înșine și relaţia 
noastră cu un Creator. Poate că importanţa vitală a 
acestor aspecte explică faptul că, în ciuda progresului 
actual și a gradului de răspândire a informaţiei, încă nu 
am rezolvat controversa publică legată de evoluţie, la 
aproape o sută cincizeci de ani de la publicarea lucrării 
lui Darwin, Originea speciilor. 

Galileo a rămas un credincios fervent până la sfârși- 
tul vieţii. El a continuat să susţină că, pentru un credin- 
cios, investigația ştiinţifică nu este doar o faptă accep- 
tabilă, ci chiar nobilă. Într-o replică celebră, care astăzi 
ar putea fi deviza oricărui om de ştiinţă credincios, el 
spunea: „Nu mă simt obligat să cred că același Dumne- 
zeu care ne-a înzestrat cu judecată, rațiune și intelect a 
avut în intenţie ca noi să ne lipsim de folosirea lor“.€ 

Cu acest gând în minte, să pornim în căutarea posi- 
bilelor răspunsuri la litigiul dintre teoria evoluției și 
credința în Dumnezeu. Fiecare dintre noi trebuie să 
ajungă la o concluzie şi să aleagă una dintre opțiunile 
care urmează. Când este vorba despre sensul vieţii, 
nehotărârea reprezintă o atitudine nepotrivită atât pen- 
tru oamenii de știință, cât și pentru credincioși. 


6 Galileo, Scrisoare către Marea Ducesă Cristina, 1615. 

(Când stiinta bate credinta) 


Primul meu an de facultate, 1968, a fost unul plin de 
evenimente sângeroase. Tancurile sovietice invadaseră 
Cehoslovacia, războiul din Vietnam se acutizase în 
urma ofensivei Tet, iar Robert F. Kennedy și Martin 
Luther King fuseseră asasinati. Însă, chiar la sfârșitul 
acelui an, a avut loc un alt eveniment, de astă dată pozi- 
tiv, care a electrizat întreaga planetă: lansarea navetei 
spațiale Apollo 8. Era prima navetă spaţială cu echipaj 
uman care a orbitat în jurul Lunii. Frank Borman, 
James Lovell și William Anders au călătorit prin spaţiu 
timp de trei zile în acel decembrie, în timp ce omenirea 
întreagă își ținea răsuflarea. Apoi au început să încon- 
joare Luna, realizând primele fotografii ale Pământului 
făcute de om în timp ce pluteau aproape de suprafaţa 
Lunii, reamintind tuturor cât de mică şi fragilă pare 
planeta noastră privită dintr-un punct din Univers. În 
Ajunul Crăciunului, cei trei astronauți au prezentat o 
transmisiune tv în direct din capsula spațială. După ce 
au vorbit despre experienţele trăite și despre aspectul 
dezolant al peisajului lunar, au citit lumii întregi 

primele zece versete din capitolul întâi al Genezei. 
Cum eu la vremea respectivă eram agnostic pe cale să 
devin ateu, îmi amintesc încă surprinzătorul sentiment 
de înfiorare și uimire care m-a cuprins atunci când aceste 
cuvinte memorabile — „La început a făcut Dumnezeu 
cerul şi pământul“ — mi-au ajuns la urechi de la două 
sute patruzeci de mii de mile depărtare, rostite de nişte 
oameni care erau fizicieni şi ingineri, dar pentru care 
aceste cuvinte aveau în mod evident un sens profund. 

La scurt timp după aceea, celebra militantă ateistă 
americană în favoarea ateismului, Madalyn Murray 
O'Hair, a intentat proces agenției spațiale NASA pen- 
tru faptul că s-a permis citirea pasajelor din Biblie cu 
ocazia Ajunului Crăciunului. Fa susținea că astronau- 
tilor americani, care sunt angajaţi federali, ar trebui să 
li se interzică să se roage public în spaţiu. Deşi tri- 
bunalul a respins până la urmă cererea ei, NASA a des- 
curajat asemenea referiri la credinţă pentru viitoarele 
misiuni spaţiale. Astfel, Buzz Aldrin, participant în 
cadrul misiunii Apollo 11, s-a împărtăşit pe suprafaţa 
Lunii în timpul primei aselenizări umane din 1969, însă 
acest eveniment nu a fost niciodată făcut public. 

O militantă ateistă intentând proces împotriva citirii 
unor versete biblice de către niște astronauți aflați pe 
orbita Lunii în Ajun de Crăciun: ce simbol al ostilitățui 
crescânde dintre credincioși și necredincioși în lumea 
noastră modernă! Nimeni nu a obiectat în 1844 când 
primul mesaj telegrafic al lui Samuel Morse a fost: „Ce 
a plăsmuit Dumnezeu?“ Totuși, în secolul XXI, ex- 
tremişti din ambele tabere ale științei și credinţei insis- 
tă din ce în ce mai mult ca celălalt să fie redus la tăcere. 

Ateismul a evoluat în deceniile care au urmat epocii 
când O'Hair era una dintre cele mai cunoscute promo- 

toare ale lui. Astăzi, avangarda ateismului nu mai este 
reprezentată de activiști profani precum O’Hair, ci de 
evoluţionişti. Între susţinătorii cei mai de seamă se re- 
marcă profesorii universitari Richard Dawkins şi Da- 
niel Dennett, care depun eforturi considerabile pentru 
explicarea şi răspândirea darwinismului, susţinând că 
acceptarea evoluției în biologie presupune acceptarea 
ateismului în teologie. Printr-o abilă strategie de mar- 
keting, ei şi colegii lor din comunitatea ateistă au încer- 
cat chiar promovarea termenului „luminat“, ca variantă 
pentru „ateu“. (Concluzia implicită, potrivit căreia cre- 
dincioșii trebuie să fie „obscurantiști“, reprezintă pro- 
babil unul dintre motivele pentru care termenul nu s-a 
impus încă.) Osulitatea lor faţă de credinţă este cu ade- 
vărat nemascată. Cum s-a ajuns aici? 


Ateism 


Unii au împărţit ateismul în forme „slabe“ şi „tari“. 
Ateismul slab reprezintă absenţa credinţei în existenţa 
lui Dumnezeu sau a divinității, în timp ce ateismul tare 
este convingerea fermă că nu există divinitate. În lim- 
bajul cotidian, ateismul tare este înțeles în general ca 
fund atitudinea asumată a cuiva care adoptă acest punct 
de vedere, de aceea voi lua în considerare această per- 
spectivă. 

Căutarea lui Dumnezeu este, așa cum am precizat și 
cu altă ocazie, o însușire universală a fiinţei umane, 
indiferent de arie geografică sau epocă istorică. În re- 
marcabila sa carte intitulată Confesiuni (de fapt, prima 
autobiografie occidentală), Sfântul Augustin descrie 
această nevoie de Dumnezeu chiar în primul paragraf: 
„Totuşi, să te laude pe tine este dorinţa omului, o 

părticică din creaţia ta. Îl faci pe om să găsească bucurie 
atunci când îți aduce slavă, căci ne-ai făcut pentru tine 
însuţi, iar inima noastră nu își află tihna până nu se 
odihnește în tine“.] 

Dacă această căutare universală a lui Dumnezeu este 
atât de irezistibilă, ce facem atunci cu acele inimi neli- 
niștite care îi tăgăduiesc existenţa ? În ce temei fac astfel 
de afirmaţii cu atâta convingere? Și care sunt originile 
istorice ale acestui punct de vedere? 

Ateismul a jucat un rol minor în istoria umanității 
până în secolul al XVIII-lea, odată cu apariţia Iluminis- 
mului și dezvoltarea materialismului, însă nu doar 
descoperirea legilor naturii a fost cea care a deschis calea 
unei perspective ateiste; în definitiv, Sir Isaac Newton 
avea credință nestrămutată în Dumnezeu şi a scris și 
publicat mai multe lucrări despre interpretarea Bibliei 
decât despre matematică și fizică. O forţă mai puter- 
nică ce a dat naștere ateismului în secolul al XVIII-lea 
a fost revolta împotriva autorităţii opresive a ocâr- 
muirii şi a Bisericii, manifestată cu precădere prin Re- 
voluţia franceză. Atât familia regală franceză, cât şi con- 
ducerea Bisericii erau văzute ca nemiloase, egocentrice, 
ipocrite şi nepăsătoare față de nevoile oamenilor de 
rând. Punând semnul egalităţii între instituţia Bisericii 
şi Dumnezeu însuși, revoluționarii au hotărât că este 
mai bine să înlăture atât instituţia, cât și pe Dumnezeu. 

Cel care a alimentat suplimentar perspectiva ateistă 
a fost Sigmund Freud potrivit căruia credința în 
Dumnezeu era doar o dorinţă interpretată drept reali- 
tate. Un sprijin încă și mai mare acordat viziunii ateiste 
în ultimii o sută cincizeci de ani a venit din partea 


! Sfântul Augustin, Confesiuni L.i.]. 

teoriei evoluționiste a lui Darwin. Demontând „argu- 
mentul teologic“, care fusese o săgeată atât de puter- 
nică în tolba teistă, apariţia teoriei evoluționiste a oferit 
adepților ateismului un contraargument solid împo- 
triva spiritualităţii. 

Să luăm spre exemplu cazul lui Edward O. Wilson, 
unul dintre cei mai de seamă biologi evoluţioniști ai 
epocii noastre. În cartea sa, Despre natura umană, 
Wilson ne anunță cu bucurie că evoluționismul a tri- 
umfat în faţa supranaturalismului de orice fel, spunând 
în concluzie: „Pasul final decisiv pe care îl va face na- 
turalismul științific va fi atunci când va reuşi să explice 
religia tradiţională, principalul său adversar, ca fiind un 
fenomen absolut material. Teologia nu are șanse de 
supravieţuire ca disciplină intelectuală independentă“ 2 
Grele cuvinte. 

Cuvinte încă şi mai grele a rostit Richard Dawkins. 
Într-o serie de cărți, începând cu Gena egoistă şi con- 
tinuând cu Ceasornicarul orb, Urcând muntele impro- 
babil şi Capelanul diavolului, Dawkins prezintă, prin 
analogii convingătoare și înflorituri retorice, consecin- 
tele variaţiei și selecţiei naturale. Pe baza teoriei dar- 
winiste, Dawkins î ÎȘI extinde concluziile asupra religiei 
în termeni extrem de agresivi: „Este la modă să fii apo- 
caliptic cu privire la ameninţarea reprezentată pentru 
omenire de virusul SIDA, de boala vacii nebune şi mul- 
te altele, însă cred că se poate spune că şi credinţa este 
una dintre marile rele ale lumii, comparabilă cu virusul 
variolei, însă mai greu de eradicat“ 


2 E.O. Wilson, On Human Nature (Cambridge: Harvard 
University Press, 1978), 192. 

3 R. Dawkins, „Is Science a Religion?“ The Humanist 57 
(1997):26-29. 

În recenta sa carte, Dumnezeul lui Dawkins, bio- 
logul molecular și teologul Alister McGrath analizează 
aceste concluzii cu privire la religie şi evidenţiază ero- 
rile logice din spatele lor. Argumentele lui Dawkins 
sunt structurate pe trei paliere principale. Mai întâi el 
susţine că evoluția justifică pe deplin complexitatea 
biologică și originile omului, prin urmare nu mai este 
nevoie de Dumnezeu. Deşi acest argument pe bună 
dreptate îl eliberează pe Dumnezeu de răspunderea 
pentru muluplele acte de creaţie specială în cazul fiecă- 
rei specii de pe planetă, totuşi el nu demonstrează nete- 
meinicia ideii potrivit căreia Dumnezeu și-a pus în 
aplicare planul creator cu ajutorul evoluţiei. Primul ar- 
gument al lui Dawkins este aşadar irelevant pentru 
Dumnezeul venerat de Sfântul Augustin sau de mine. 
Însă Dawkins se pricepe de minune să construiască o 
sperietoare pe care apoi să o demonteze cu mare plăcere. 
De fapt, este greu să evităm concluzia că asemenea de- 
nigrări repetate ale credinţei trădează mai degrabă 
rea-voinţă decât un apel la argumentele raţionale atât 
de apreciate de Dawkins în domeniul științific. 

A doua obiecţie venită de la şcoala ateismului evo- 
luţionist a lui Dawkins este o altă sperietoare: aceea că 
religia este antirațională. Se pare că el a adoptat defi- 
niția religiei atribuite școlarului apocrif al lui Mark 
Twain: „Credinţa este să crezi ce ştii că nu este așa“.f 
Definiţia lui Dawkins privind credinţa este „încredere 
oarbă, în lipsa dovezilor, chiar și în ciuda dovezilor“. 
Cu siguranţă că această definiţie nu descrie credinţa 


4 S. Clemens, Following the Equator (1897). 
5 R. Dawkins, The Selfish Gene, ediţia a 2-a (Oxford: Oxford 
University Press, 1989), 198. 

celor mai mulți credincioşi de-a lungul istoriei, nici pe 
cea a celor mai mulți din cercul cunoştinţelor mele. 
Deși argumentele raţionale nu reușesc niciodată să de- 
monstreze convingător existenţa lui Dumnezeu, gândi- 
tori de marcă, de la Augustin la Toma de Aquino și 
C.S. Lewis, au demonstrat cum credinţa în Dumnezeu 
este extrem de plauzibilă. Nu este mai putin plauzibilă 
în zilele noastre. Lui Dawkins îi este ușor să atace ca- 
ricatura credinţei pe care o prezintă el, însă nu aceasta 
este credinţa autentică. 

A treia obiecţie a lui Dawkins este aceea că s-a făcut 
mult rău în numele religiei. Nu se poate nega acest ade- 
văr, dar nici faptul că acte extraordinare de altruism au 
izvorât din credinţă. lar răul săvârşit în numele religiei 
nu pune nicidecum sub semnul îndoielii adevărul cre- 
dinţei, ci pune sub semnul îndoielii natura fiinţelor 
umane, aceste vase ruginite în care a fost turnată apa 
pură a adevărului. 

Este interesant faptul că, deși Dawkins susţine că 
gena și instinctul ei de conservare sunt cele care explică 
existenţa tuturor fiinţelor vii, el afirmă totuși că noi 
oamenii suntem în sfârşit suficient de evoluaţi pentru a 
ne răzvrăti împotriva imperativelor noastre genetice. 
„Putem chiar să vorbim despre modalităţi de cultivare 
deliberată a unui altruism pur şi dezinteresat — ceva ce 
nu își găseşte locul în natură, ceva ce nu a existat nicio- 
dată până acum în întreaga istorie a lumii.“ 

Ne confruntăm aici cu un paradox: Dawkins pare să 
subscrie la Legea Morală. De unde acest imbold de a da 
glas unor sentimente bune? Nu ar trebui oare ca acest 
lucru să trezească îndoiala lui Dawkins cu privire la 


é Ibid., 200-201. 

„oarba și nemiloasa indiferenţă“ care, susţine el, este 
conferită întregii naturi, inclusiv lui însuși şi restului 
omenirii, de către evoluţie în absenţa oricărei divini- 
tăți ? Ce valoare să dea el atunci altruismului? 

Eroarea majoră şi inevitabilă a afirmatiei lui Daw- 
kins, potrivit căreia știința presupune ateism, constă în 
faptul că ea trece dincolo de evidenţă. Dacă Dumnezeu 
este în afara naturii, atunci știința nu poate nici să 
dovedească, nici să infirme existența sa. Prin urmare 
ateismul însuși trebuie considerat o formă de credinţă 
oarbă, dat fiind că el adoptă un sistem de credinţă care 
nu poate fi justificat pe baza raţiunii pure. Poate cea 
mai pitorească ilustrare a acestui punct de vedere vine 
dintr-o sursă neașteptată: Stephen Jay Gould, care, ală- 
turi de Dawkins, este probabil cel mai de seamă și mai 
fervent militant în favoarea evoluţionismului din rândul 
ultimei generaţii. În recenzia unei cărţi, de altfel destul 
de puţin remarcată, Gould critica aspru punctul de 
vedere susținut de Dawkins: 


O spun tuturor colegilor mei și pentru a nu știu câta oară: 
știința pur și simplu nu poate, prin metodele ei legitime, să 
se pronunțe în problema posibilului control exercitat de 
Dumnezeu asupra naturii. Nu putem nici afirma și nici nega 
acest lucru; pur și simplu nu îl putem comenta în calitate de 
oameni de știință. Dacă unii dintre noi au făcut afirmații 
nefericite cum că darwinismul infirmă existenţa lui Dumne- 
zeu, atunci o voi aduce pe doamna McInerney [învăţătoarea 
lui Gould din clasa a treia] ca să-i bată la palme... Știința nu 
poate opera decât cu explicaţii ce ţin de lumea naturală; ea 
nu poate confirma și nici infirma existenta altor tipuri de 
actori (cum este Dumnezeu) din alte sfere (sfera morală, de 
pildă). Să lăsăm la o parte filozofia pentru un moment; sim- 
pla realitate empirică a ultimei sute de ani ar trebui să fie de 
ajuns. Darwin însuși era agnostic (pierzându-și credinţa 
religioasă după moartea tragică a fiicei sale preferate), însă 

marele botanist american Asa Grey, care era adeptul selec- 
ției naturale şi care a scris o carte intitulată Darwiniana, era 
creștin practicant. Să facem un salt de cincizeci de ani: 
Charles D. Walcott, cel care a descoperit fosilele din șis- 
turile argiloase din trecătoarea Burgess, era un darwinist 
convins și un la fel de fervent creștin, care credea că Dum- 
nezeu a conceput selecția naturală pentru a construi istoria 
vieţii potrivit planurilor și scopurilor Sale. Mai facem un 
salt de cincizeci de ani până la cei mai mari evoluţioniști ai 
generaţiei noastre: G. G. Simpson era un agnostic umanist, 
iar Theodosius Dobzhansky, un credincios ortodox rus. 
Ori jumătate dintre colegii mei sunt îngrozitor de proşti, ori 
știința darwinismului este perfect compatibilă cu credințele 
religioase convenţionale și în aceeași măsură compatibilă cu 
ateismul./ 


Așadar, cei care aleg ateismul trebuie să găsească un 
alt fundament pentru adoptarea acestei poziţii. Evolu- 
ționismul nu rezistă. 


Agnosticismul 


Termenul „agnostic“ a fost lansat în 1869 de omul 
de știință britanic Thomas Henry Huxley, cunoscut și 
ca „bulldog-ul lui Darwin“. Iată descrierea pe care o 
face despre felul cum a ajuns să inventeze termenul: 


Când am ajuns la maturitate intelectuală și am început să mă 
întreb dacă sunt ateu, teist sau panteist, materialist ori ide- 
alist, creștin ori liber-cugetător, mi-am dat seama că, cu cât 
învăţam și reflectam mai mult, cu atât mai îndepărtat era 
răspunsul; până când, în cele din urmă, am ajuns la con- 
cluzia că nu aveam nici în clin, nici în mânecă cu niciuna 


7 S.J. Gould, „Impeaching a Self-Appointed Judge“ (recenzie a 
cărţii lui Phillip Johnson, Darwin on Trial), Scientific American 267 
(1992): 118-121. 

dintre aceste denumiri, cu excepţia ultimei. Unicul lucru în 
privința căruia erau de acord cei mai mulți dintre acești 
oameni cumsecade era singurul lucru care mă deosebea de 
ei. Ei erau destul de siguri că atinseseră o anumită „gnoză“ — 
rezolvaseră cu mai mult sau mai puţin succes problema exis- 
tenței; în vreme ce eu eram destul de sigur că nu reușisem 
acest lucru și nutream convingerea că problema este insolu- 
bilă... Așa că m-am gândit şi am inventat ceea ce am con- 
siderat a fi termenul potrivit „agnostic“. El mi-a venit în 
minte ca antiteză sugestivă la „gnosticul“ din istoria 
Bisericii, care pretindea că știe atât de multe tocmai despre 
lucrurile pe care eu nu le cunoșteam.& 


Agnosticul este prin urmare cel care spune că pur şi 
simplu nu putem ajunge să cunoaștem existenţa lui 
Dumnezeu. Ca și în cazul ateismului, se poate vorbi 
despre forme tari și slabe de agnosticism, formele tari 
indicând faptul că omenirea nu va şti niciodată, în timp 
ce formele slabe susţin că „nu acum“. 

Linia de demarcaţie între agnosticismul tare și ateis- 
mul slab este destul de neclară, așa cum reiese și dintr-o 
anecdotă interesantă despre Darwin. Aflat la o petre- 
cere în compania a doi atei, în 1881, Darwin și-a între- 
bat oaspeţii: „De ce vă numiţi atei ?“ spunând că el pre- 
feră termenul propus de Huxley, „agnostic“. Unul 
dintre oaspeţi i-a răspuns că „agnosticul este doar un 
ateu acceptabil, iar ateul este doar un agnostic agresiv“.? 

Cei mai mulți agnostici nu sunt totuși atât de agre- 
sivi, ci consideră pur și simplu că nu este posibil, cel 
puţin pentru ei la momentul respectiv, să adopte o 


8 T.H. Huxley, citat în The Encyclopedia of Religion and Ethics, 
editată de James Hastings (1908). 

? Vezi | 
http://en.wikipedia.org/wik:/Charles_Darwin's_views_on_religion. 

poziţie pro sau contra existenţei lui Dumnezeu. La 
suprafaţă, este o poziţie justificabilă din punct de vede- 
re logic (în timp ce ateismul nu este). Este desigur per- 
fect compatibilă cu teoria evoluției și mulți biologi ar 
adopta această poziţie. Însă agnosticismul prezintă 
totuși riscul de a fi văzut ca o încercare de eschivare. 

Pentru a fi bine argumentat, ar trebui să se ajungă la 
agnosticism numai după luarea în considerare a tuturor 
dovezilor pro şi contra existenţei lui Dumnezeu. Puţini 
agnostici au făcut însă acest efort. (Cei care l-au făcut 
ȘI care se înscriu pe o listă absolut remarcabilă s-au 
convertit pe neașteptate la credința în Dumnezeu). De 
asemenea, deşi agnosticismul este pentru mulți un soi 
de eschivare confortabilă, dintr-o perspectivă intelec- 
tuală este totuși o soluție oarecum facilă. Este de admi- 
rat cineva care susţine că vârsta universului nu poate fi 
cunoscută, dar care nu s-a străduit deloc să analizeze 
dovezile ? 


Concluzie 


Știința nu poate fi folosită pentru a justifica discre- 
ditarea marilor religii monoteiste ale lumii, care se înte- 
meiază pe secole de istorie, filozofie morală şi mani- 
festări elocvente ale altruismului uman. Ar fi culmea 
orgoliului științific să se afirme contrariul. Însă se naște 
o nouă provocare: dacă existenţa lui Dumnezeu este 
adevărată (nu doar tradiţie, ci adevăr) și dacă anumite 
concluzii ştiinţifice cu privire la lumea naturală sunt, de 
asemenea, adevărate (nu doar la modă, ci adevărate în 
mod obiectiv), atunci ele nu se pot contrazice reciproc. 
Trebuie să fie posibilă realizarea unei sinteze pe deplin 
armonioase. 

Totuși, privind lumea noastră actuală, este greu să 
nu observăm că aceste două versiuni ale adevărului nu 
caută armonia, ci sunt în război. Acest lucru este cel 
mai bine reflectat în dezbaterile pe marginea teoriei 
evoluționiste a lui Darwin. Aici se dau în prezent cele 
mai crâncene lupte; aici se manifestă cea mai profundă 
lipsă de înţelegere de ambele părți; aici este miza cea 
mare pentru viitorul lumii noastre; şi tot aici se resimte 
o nevoie disperată de armonie. Așadar, acesta este locul 
spre care ne vom îndrepta atenţia în continuare. 

Optiunea a doua: creationism 
(Când credinta bate stiinta ) 


Putine concepţii religioase sau științifice pot fi rezu- 
mate cu precizie într-un singur cuvânt. Punerea unor 
etichete greșite în cazul unor anumite perspective a 
compromis de foarte multe ori dialogul dintre ştiinţă și 
credință de-a lungul epocii moderne. Niciunde nu este 
acest aspect mai adevărat decât în cazul etichetei „crea- 
ționist“, folosită cu obstinaţie în dezbaterile şti- 
inţă-credinţă din ultimul secol. Luat ca atare, termenul 
„Creaţionist“ pare să desemneze perspectiva generală a 
cuiva care susține existenţa unui Dumnezeu direct im- 
plicat în crearea universului. În acest sens larg, mulți 
deiști și aproape toţi teiștii, inclusiv eu, ar trebui să se 
considere creaţioniști. 


Creaționismul Pământului Tânăr 


Totuși, de-a lungul secolului trecut, termenul 
„creaționist“ a fost deturnat (şi revalorificat) pentru a 
fi aplicat unei subcategorii foarte precise de credincioși, 
mai exact celor care insistă asupra unei interpretări li- 
terale a primelor două capitole din Geneză, pentru a 

descrie crearea universului și apariţia vieţii pe pământ. 
Versiunea extremă a acestei viziuni, denumită generic 
Creaționismul Pământului Tânăr, interpretează cele 
șase zile ale creaţiei ca reprezentând şase zile de două- 
zeci și patru de ore, ajungând astfel la concluzia că 
vârsta Pământului nu depășește zece mii de ani. Adepții 
acestei teorii cred, de asemenea, că toate speciile au fost 
create prin acte individuale de creaţie divină și că Adam 
și Eva au fost personaje istorice create de Dumnezeu 
din ţărână în Grădina Edenului și nu au descins din alte 
fiinţe create. 

Susţinătorii aceleiași teorii acceptă în general ideea 
„microevoluţiei“, potrivit căreia pot avea loc mici schim- 
bări în cadrul speciilor prin intermediul variaţiei şi 
selecţiei naturale, însă resping conceptul de „macroevo- 
luţie“, procesul care ar permite unei specii să evolueze 
și să se transforme într-o altă specie. Ei susţin că ele- 
mentele lipsă din dovezile fosile demonstrează nete- 
meinicia teoriei lui Darwin. În anii *60, mișcarea 
Creaionismului Pământului Tânăr s-a consolidat în 
urma publicării lucrării Potopul Genezei şi a scrierilor 
ulterioare ale membrilor Institutului pentru cercetarea 
creaţiei, întemeiat de regretatul Henry Morris. Printre 
multele afirmaţii ale lui Morris și ale colegilor săi se 
număra și cea potrivit căreia straturile geologice și fo- 
silele descoperite la nivelul acestora au fost create în 
câteva săptămâni în urma potopului planetar descris în 
capitolele 6-9 din Geneză, contrazicând ipoteza că 
acestea s-au format de-a lungul a sute de milioane de 
ani. Judecând după sondajele de opinie, această teorie 
creaționistă este împărtășită de aproximativ 45 la sută 
dintre americani. Multe Biserici creștine evanghelice 
subscriu acestei concepţii. În librăriile creștine pot fi 

găsite numeroase cărţi și materiale video care susțin că 
nu există forme fosile intermediare în cazul păsărilor, 
broaștelor țestoase, elefanților sau balenelor (deși în 
ultimii ani s-au descoperit exemple din toate acestea), 
că legea a doua a termodinamicii exclude posibilitatea 
evoluţiei (ceea ce este fals) și că datarea radioactivă a 
rocilor și a universului este greșită fiindcă timpul de 
înjumătățire s-a schimbat de-a lungul timpului (ceea ce 
este, de asemenea, fals). Se pot vizita chiar și muzee 
creaţioniste şi parcuri tematice care îi înfăţişează pe 
oameni zburdând printre dinozauri, de vreme ce teoria 
în cauză nu acceptă ideea că dinozaurii au dispărut cu 
mult înainte ca oamenii să intre pe scenă. 

Adepții Creaţionismului Pământului Tânăr susţin 
că evoluționismul este o minciună, postulând că înru- 
direa dintre organisme, care poate fi observată în urma 
analizării ADN-ului, este pur și simplu o consecinţă a 
faptului că Dumnezeu a folosit de mai multe ori ace- 
leași idei în cadrul actelor multiple de creaţie specială. 
Confruntaţi cu aspecte precum distribuţia similară a 
genelor de-a lungul cromozomilor diferitelor specii de 
mamifere sau existența „ADN-ului rezidual“ care se 
repetă exact în aceleași locuri de-a lungul ADN-ului 
oamenilor și șoarecilor, partizanii acestei teorii resping 
ideea ca parte a planului lui Dumnezeu. 


Creaționismul Pământului Tânăr și știința modernă 
sunt incompatibile 


În general, cei care împărtășesc aceste idei sunt oa- 
meni cu frica lui Dumnezeu, sinceri și bine intenţionaţi, 
profund îngrijoraţi de faptul că naturalismul ameninţă 
să îl alunge pe Dumnezeu din sfera experienţei umane, 

însă ceea ce susțin ei pur și simplu nu poate fi argumen- 
tat prin explicaţii ştiinţifice. Dacă teoria lor ar fi ade- 
vărată, s-ar ajunge la o prăbușire completă și irever- 
sibilă a ştiinţelor fizicii, chimiei, cosmologiei, geologiei 
ȘI biologiei. Așa cum precizează profesorul de biologie 
Darrel Falk în minunata sa carte Î mpăcarea cu ştiinţa, 
scrisă din perspectiva sa de creștin-evanghelic, teoria 
Creaţionismului Pământului Tânăr reprezintă echi- 
valentul ideii că doi plus doi nu este de fapt egal cu patru. 

Pentru orice persoană familiarizată cu argumentele 
științifice este aproape de neînțeles cum concepția 
Creaţionismului Pământului Tânăr a ajuns să se bucure 
de așa o largă popularitate, mai ales într-o ţară precum 
Statele Unite, care se pretinde atât de avansată din 
punct de vedere intelectual și atât de sofisticată din 
punct de vedere tehnologic. Însă partizanii acestei teo- 
rii își iau convingerile foarte în serios, înainte de toate, 
fiind profund îngrijorați cu privire la tendinţa către in- 
terpretarea non-literală a Bibliei, care în cele din urmă 
ar slăbi puterea Scripturilor de a-i învăţa pe oameni ve- 
nerația faţă de Dumnezeu. Adepții acestei teorii susțin 
că, acceptând altceva decât actele de creaţie divină spe- 
cială de-a lungul celor şase zile de douăzeci și patru de 
ore din capitolul întâi al Genezei, credinciosul ar 
aluneca pe panta care duce spre o falsă credinţă. Acest 
argument face apel la instinctele puternice și firești ale 
credincioșilor serioşi în sensul că prioritatea lor este 
loialitatea faţă de Dumnezeu, iar atacurile împotriva 
persoanei Sale trebuie respinse cu hotărâre. 


Interpretările ultraliterale ale Genezei nu sunt necesare 


Revenind totuși la interpretarea pe care o dă Sfântul 
Augustin primelor două capitole din Geneză și amin- 

tindu-ne că el nu avea niciun motiv să se raporteze la 
argumentele științifice despre evoluţie sau despre 
vârsta Pământului, este clar că teoria Creaţionismului 
Pământului Tânăr nu este de fapt cerută de o inter- 
pretare atentă, sinceră și plină de respect a textului ori- 
ginal. De fapt, această interpretare îngustă este în mare 
parte creaţia ultimei sute de ani, ca o reacţie la teoria 
evoluționistă a lui Darwin. 

Preocuparea pentru neacceptarea interpretărilor li- 
bere ale textelor biblice este de înţeles. În definitiv, 
există în mod clar părti ale Bibliei scrise ca mărturii ale 
evenimentelor istorice, inclusiv mare parte din Noul 
Testament. Pentru un credincios, evenimentele relatate 
în aceste secţiuni ar trebui să fie interpretate așa cum a 
intenţionat autorul — ca descrieri ale faptelor obser- 
vate, însă alte părți ale B:Blsez, ca de pildă primele capi- 
tole ale Genezei, Cartea lui Iov, Cântarea Cântărilor 
și Psalmi, au o nuanţă mai lirică şi alegorică și nu par să 
poarte amprenta unei naraţiuni pur istorice. Sfântul 
Augustin și cei mai mulți comentatori ai Bibliei de-a 
lungul istoriei, până când Darwin i-a făcut pe credin- 
cioși să adopte o poziţie defensivă, interpretau primele 
capitole ale Genezez mai curând ca pe un text alegoric 
decât ca pe o relatare la jurnalul de știri a martorilor 
oculari. 

Insistenţa asupra faptului că fiecare cuvânt din 
Biblie trebuie interpretat ad litteram se loveşte și de 
alte dificultăți. Cu siguranță că braţul drept al lui 
Dumnezeu nu a ridicat cu adevărat neamul lui Israel 
(Isaia 41:10). Cu siguranţă că nu face parte din natura 
lui Dumnezeu să uite și să aibă nevoie ca din când în 
când profeţii să îi reamintească de lucruri importante 
(Exod 33:13). Intenţia Bibliei a fost (și este) să reveleze 

omenirii natura lui Dumnezeu. Ar fi servit scopului lui 
Dumnezeu acum trei mii patru sute de ani să vorbească 
poporului său despre înjumărăţirea radioactivă, straturi 
geologice și ADN? 

Mulți credincioşi au fost atraşi de Creaționismul 
Pământului Tânăr întrucât consideră progresul şti- 
inţific ca pe o ameninţare la adresa lui Dumnezeu, însă 
are El într-adevăr nevoie să fie apărat? Nu este 
Dumnezeu autorul legilor universului? Nu este El cel 
mai mare savant? Cel mai mare fizician ? Cel mai mare 
biolog? Și cel mai important, este El onorat sau dezo- 
norat de cei care cer ca poporul Său să ignore concluzi- 
ile ştiinţifice riguroase cu privire la creaţia Sa? Credinţa 
într-un Dumnezeu iubitor poate să se întemeieze pe 
minciuni despre natură? 


Dumnezeu ca marele amăgitor? 


Cu sprijinul lui Henry Morris și al colegilor săi, 
adepţii Creaţionismului Pământului Tânăr au încercat, 
în ultima jumătate de secol, să ofere explicaţii alterna- 
tive pentru mulţimea de observaţii despre lumea natu- 
rală care par să contrazică teoria susţinută de ei, însă 
principiile fundamentale ale așa-zisului creaționism ști- 
ințific sunt cu desăvârşire false. Recunoscând bogăţia 
copleșitoare de dovezi științifice, unii dintre adepţii 
acestei teorii au încercat o altă tactică, susținând că toate 
aceste dovezi au fost concepute de Dumnezeu ca să ne 
inducă în eroare şi prin urmare să ne pună credinţa la 
încercare. Potrivit acestui argument, toate fazele 
descompunerii radioactive, toate fosilele și toate sec- 
vențele genetice au fost gândite i intenționat ca să pară că 
universul are o vârstă înaintată, chiar dacă el a fost creat 
cu adevărat cu mai puţin de zece mii de ani în urmă. 

După cum precizează Kenneth Miller în excelenta 
sa carte, Găsindu-l pe Dumnezeul lui Darwin, ca aceste 
afirmaţii să fie adevărate, Dumnezeu ar fi trebuit să 
recurgă la un imens subterfugiu. De pildă, de vreme ce 
multe dintre stelele și galaxiile care pot fi observate în 
univers se află la o depărtare de peste zece mii de 
ani-lumină, potrivit teoriei în discuţie abilitatea noastră 
de a le observa ar putea exista numai dacă Dumnezeu 
ar fi conceput ca toţi acei fotoni să ajungă aici într-un 
fel numai de El știut, deși ei reprezintă entităţi absolut 
fictive. 

Această reprezentare a lui Dumnezeu ca amăgitor 
cosmic pare să fie recunoașterea absolută a înfrângerii 
perspectivei creaţioniste. Ne-am dori oare să venerăm 
un Dumnezeu înfățișat ca mare amăgitor? Este această 
viziune conformă cu tot ceea ce ştim despre Dumnezeu 
din Biblie, din Legea Morală și din alte surse, şi anume 
că El este iubitor, logic și consecvent? 

În felul acesta, judecând după orice criteriu raţional, 
Creaționismul Pământului Tânăr a ajuns la un faliment 
intelectual, în ceea ce privește concepţia ştiinţifică pre- 
cum și cea teologică. Supravieţuirea acestei teorii 
reprezintă una dintre marile enigme și tragedii ale tim- 
pului nostru. Atacând principiile fundamentale ale 
tuturor ramurilor științei, ea adânceşte prăpastia dintre 
perspectiva științifică și cea spirituală, chiar într-un 
moment când se resimte nevoia acută de găsire a unei 
căi spre armonie. Prin lansarea către tineri a mesajului 
potrivit căruia ştiinţa este periculoasă, iar cercetarea 
științifică presupune respingerea credinţei religioase, 
Creaționismul Pământului Tânăr s-ar putea să priveze 
știința de unele dintre cele mai promițătoare viitoare 
talente. 

Însă nu ştiinţa este cea care are cel mai mult de 
suferit. Creaționismul Pământului Tânăr face un deser- 
vicių și mai mare credinţei, prin impunerea ideii 
potrivit căreia credinţa în Dumnezeu implică accepta- 
rea unor teorii fundamental greșite despre lumea natu- 
rală. Tinerii educați în familii și comunităţi religioase 
care promovează creaţionismul vor descoperi mai 
devreme sau mai târziu dovezile științifice categorice 
care confirmă vârsta înaintată a Universului, precum și 
înrudirea dintre toate fiinţele vii prin procesul evoluţiei 
și selecției naturale. Ce alegere teribilă şi inutilă vor fi 
nevoiţi să facă atunci! Pentru a adera la credinţa copi- 
lăriei lor, li se cere să respingă date ştiinţifice riguroase, 
ceea ce reprezintă echivalentul unei sinucideri intelec- 
tuale. Neoferindu-li-se nicio altă alternativă în afara 
creaţionismului, să ne mai mirăm atunci că mulți dintre 
aceşti tineri își abandonează credința, ajungând la con- 
cluzia că pur și simplu nu pot crede într-un Dumnezeu 
care le cere să respingă ceea ce ştiinţa ne-a demonstrat 
atât de convingător în legătură cu lumea naturală? 


O pledoarie pentru rațiune 


Voi încheia, așadar, acest scurt capitol cu o rugă- 
minte plină de iubire adresată Bisericii creștine-evan- 
ghelice, o confesiune din care consider că fac parte și 
care a făcut atât de mult bine în felurite chipuri pentru 
răspândirea buneivesturi a iubirii și barului lui Dumnezeu. 
În calitate de credincioși, sunteţi îndreptăţiţi să credeți 
cu tărie în conceptul unui Dumnezeu-Creator; sunteţi 
îndreptăţiţi să credeţi cu tărie în adevărurile Bibliei; 
sunteţi îndreptăţiți să credeți cu tărie în concluzia că 
știința nu oferă răspunsuri la cele mai stringente între- 

bări ale existenţei umane; sunteți îndreptăţiți să credeţi 
cu tărie în certitudinea că tezele materialismului ateu 
trebuie ferm respinse, însă aceste bătălii nu pot fi câști- 
gate pornind de la un fundament greşit. Continuarea 
pe această linie oferă ocazia adversarilor credinței (și 
sunt mulţi) să câștige un lung şir de victorii ușoare. 

Benjamin Warfield, teolog protestant-conservator 
de la sfârşitul secolului al XIX-lea și începutul seco- 
lului XX, era pe deplin conștient de nevoia credincio- 
șilor de a-şi păstra adevărurile eterne ale credinţei — în 
ciuda transformărilor sociale și științifice, dar, în același 
timp, a observat şi nevoia de a celebra descoperirile le- 
gate de lumea naturală creată de Dumnezeu. Warfield a 
exprimat aceste gânduri remarcabile, care ar putea 
foarte bine să fie îmbrăţișate de Biserica de azi: 


Nu trebuie, ca buni creștini, să adoptăm o atitudine anta- 
gonică față de adevărurile raţiunii sau față de adevărurile 
filozofiei, ale științei, istoriei ori criticii. Ca fii ai luminii, 
trebuie să avem grijă să ne păstrăm deschişi fiecărei raze de 
lumină. Haideţi, așadar, să cultivăm o atitudine curajoasă 
față de cercetările actuale. Nimeni nu ar trebui să fie mai 
doritor ca noi să găsească adevărul în orice domeniu, să fie 
mai receptiv faţă de acesta și mai stăruitor în a-l urma, ori- 
unde ne-ar conduce el.! 


! B.B. Warfield, Selected Shorter Writings (Phillipsburg: PRR 
Publishing, 1970), 463-465. 

a treia: Planul Inteligent 
(Când stiinta are nevoie de ajutorul divin) 


2005 a fost un an tumultuos pentru teoria Planului 
Inteligent. Președintele Statelor Unite şi-a anunţat sus- 
ținerea parțială afirmând că, după părerea lui, şcolile ar 
trebui să includă în programa lor acest punct de vedere 
atunci când se predă teoria evoluţiei. Comentariul lui a 
venit într-un moment când urma să se judece procesul 
intentat comisiei școlare din Dover, Pennsylvania, pe 
tema unei politici similare. Mass-media a reacţionat 
prompt. Prezentate în editorialele ziarelor Time ȘI 
Newsweek, dezbătute pe larg la posturile publice de 
radio şi chiar pe prima pagină a New Y ork Times, con- 
troversa și confuzia cu privire la teoria Planului Inte- 
ligent au căpătat amploare de la o săptămână la alta. 
Am ajuns să vorbesc despre acest subiect cu oameni de 
stiință și editori, şi chiar cu membri ai Congresului. În 
toamna acelui an, înainte ca procesul de la Dover să se 
pronunțe în favoarea reclamantilor, cetățenii oraşului 
au votat demiterea tuturor membrilor comisiei şcolare 
care au sprijinit teoria Planului Inteligent. 

De la procesul Scopes din 1925 nu s-a mai acordat 
atât de multă atentie în Statele Unite unei dezbateri cu 

privire la evoluție și implicaţiile ei pentru credinţa reli- 
gioasă. Poate că acest lucru ar trebui considerat un 
aspect pozitiv — mai bine să existe o dezbatere deschisă 
decât un conflict subteran între cele două puncte de 
vedere. Însă pentru majoritatea oamenilor de ştiinţă 
serioşi care sunt credincioși practicanți și chiar și pen- 
tru unii susţinători ferventi ai teoriei Planului Inte- 
ligent, lucrurile începeau să scape de sub control. 


Dar ce înseamnă de fapt teoria Planului Inteligent? 


În scurta sa istorie de cincisprezece ani, mișcarea 
Planului Inteligent a devenit un subiect aprins în cadrul 
discursului public. Rămân însă destul de neclare prin- 
cipiile de bază ale acestui nou-venit pe scena istoriei. 

Mai întâi de toate, ca şi în cazul termenului „creaţio- 
nist“, ne lovim și aici de o mare dificultate semantică. 
Cele două cuvinte „plan inteligent“ implică o gamă 
largă de interpretări privind felul cum s-a născut viaţa 
pe această planetă și posibilul rol jucat de Dumnezeu în 
acest proces. Însă „Planul Inteligent“ (cu majuscule) a 
devenit un termen specializat care presupune o serie 
foarte precisă de concluzii despre natură, mai ales con- 
ceptul „complexitate ireducubilă“. Cine nu cunoaște 
acest substrat ar putea considera că oricine crede într-un 
Dumnezeu căruia îi pasă de fiinţele umane (adică un 
teist) crede de fapt în Planul Inteligent. Dar în sensul 
terminologiei curente, acest lucru ar fi fals în majori- 
tatea cazurilor. 

Planul Inteligent s-a născut în 1991, trăgându-și seva 
din argumente ştiinţifice anterioare care susțineau im- 
probabilitatea statistică a originilor vieţii. Însă Planul 
Inteligent nu se axează pe felul cum s-au ivit primele 

organisme capabile de autoreproducere, ci mai curând 
pe neputinţa constatată a teoriei evoluționiste de a 
explica ulterioara complexitate uluitoare a vieţii. 

Întemeietorul mișcării Planului Inteligent este 
Phillip Johnson, un avocat creştin de la Universitatea 
Berkeley din California, a cărui carte Procesul lui 
Darwin a lansat teoria Planului Inteligent. Argumen- 
tele lui au fost apoi preluate și dezvoltate de alţii, în 
special de Michael Behe, profesor de biologie care în 
cartea sa intitulată Cutia neagră a lui Darwin a elabo- 
rat conceptul de complexitate ireductibilă. Mai recent, 
William Dembski, matematician specializat în teoria 
informaticii, și-a asumat rolul de lider al mișcării 
Planului Inteligent. 

Naşterea acestei mișcări a coincis cu o serie de în- 
frângeri sub aspect juridic în ceea ce privește predarea 
creaţionismului în școlile americane, context cronologic 
care i-a determinat pe critici să numească teoria Planului 
Inteligent „creationism mascat“ sau „creationism 2.0“. 
Însă acești termeni vin în contradicţie cu seriozitatea şi 
sinceritatea adepților Planului Inteligent. Din punctul 
meu de vedere ca genetician, biolog şi credincios, această 
mișcare merită o atenţie deosebită. 

Mişcarea Planului Inteligent are la bază trei afir- 
maţii: 

Afirmația 1: Teoria evoluţiei promovează o concep- 
tie ateistă asupra lumii și ca atare trebuie respinsă de 
către cei cu credinţă în Dumnezeu. 

Phillip Johnson, întemeietorul mișcării, a fost ani- 
mat nu atât de o dorință ştiinţifică de a înţelege viaţa (el 
nu se pretinde om de știință), cât de conștiința unei mi- 
siuni personale de a-l apăra pe Dumnezeu de ceea ce 
considera el ca fiind o acceptare publică tot mai mare a 

unei viziuni pur materialiste despre lume. Această pre- 
ocupare găseşte un larg ecou în comunitatea religioasă, 
unde declaraţiile triumfaliste ale unora dintre cei mai 
de seamă evoluţionişti ai momentului au condus la 
conştientizarea necesităţii găsirii cu orice preţ a unei 
alternative onorabile din punct de vedere științific. (În 
această privinţă, mișcarea Planului Inteligent ar putea fi 
considerată în mod ironic copilul nelegitim rebel al lui 
Richard Dawkins şi Daniel Dennett.) 

Johnson este destul de direct în privinţa intenţiilor 
sale, prezentate în cartea Tãisul adevărului: spintecând 
fundamentele naturalismului. Institutul Discovery, 
principalul susținător al mișcării Planului Inteligent, 
unde Johnson activează în calitate de consilier de pro- 
grame, a făcut acest pas înainte prin promovarea unui 
document care iniţial fusese conceput ca un memoran- 
dum intern, însă ulterior a fost lansat pe Internet. Do- 
cumentul respectiv prezintă obiective gândite pentru 
cinci, zece şi douăzeci de ani în vederea influențării 
opiniei publice în sensul înlăturării materialismului 
ateu și înlocuirii lui cu o „viziune teistă asupra naturii“. 

Așadar, deși Planul Inteligent este prezentat ca o 
teorie științifică, este corect să afirmăm că nu s-a născut 
din tradiţia ştiinţifică. 

Afirmația 2: Teoria evoluţiei este fundamental gre- 
șită, din moment ce nu poate explica extraordinara 
complexitate a naturii. 

Cei care au studiat istoria își amintesc că argumen- 
tul potrivit căruia complexitatea presupune un creator 
este identic cu cel prezentat de William Paley la 
începutul secolului al XIX-lea și că Darwin însuși l-a 
considerat destul de convingător înainte să ajungă la 
propria sa explicație a evoluţiei prin selecţie naturală. 

Totuși, pentru mișcarea Planului Inteligent, această 
perspectivă a fost îmbrăcată în haine noi, și anume ști- 
inţele biochimiei şi biologiei celulare. 

În Cutia neagră a lui Darwin, Michael Behe susţine 
cu multă convingere aceste argumente. Când biochi- 
mistul Behe pătrunde în străfundurile celulei, rămâne 
uimit și plin de admiraţie (ca şi mine) în faţa comple- 
xităuui mecanismelor moleculare care se află aici şi pe 
care ştiinţa le-a dezvăluit în ultimele decenii. Există aici 
mecanisme ingenioase care transformă ARN-ul în pro- 
teină, altele care ajută celula să se miște și altele care 
transmit semnale de la suprafaţa celulei la nucleu. 

Însă nu doar celula provoacă uimire. Organe întregi, 
formate din miliarde sau trilioane de celule, sunt con- 
struite într-un mod ce nu poate decât să ne lase muţi de 
uimire. Să luăm, de pildă, ochiul uman, un organ com- 
plex, asemănător unei camere video, a cărui anatomie și 
fiziologie continuă să îi impresioneze chiar și pe cei mai 
sofisticati cercetători în domeniul opticii. 

Behe susţine că mecanisme de felul acesta nu s-ar fi 
putut ivi pe baza selecţiei naturale. Argumentele lui 
pun accentul în special pe structurile complexe care 
presupun interacțiunea mai multor proteine și a căror 
funcţie se pierde dacă vreuna dintre aceste proteine nu 
este activată. 

Un exemplu elocvent prezentat de Behe este flagelul 
bacteriilor. Numeroase bacterii posedă acest flagel, care 
reprezintă un fel de „motor exterior“ ce propulsează 
celulele în diferite direcţii. Structura flagelului, care 
constă din aproximativ treizeci de proteine diferite, este 
cu adevărat ingenioasă. Ea include versiunea în minia- 
tură a unei ancore, a unui ax cardanic și a unui arbore 
secundar. Toate acestea pun în mișcare un filament 

propulsor. Întreaga construcţie reprezintă o minune de 
inginerie nanotehnologică. 

Dacă vreuna dintre aceste treizeci de proteine nu 
este activată prin mutație genetică, întregul aparat nu 
va reuși să funcţioneze corespunzător. Potrivit argu- 
mentului lui Behe, un astfel de mecanism complex nu 
s-ar fi putut ivi numai pe baza proceselor darwiniene. 
El postulează că o componentă a acestui motor exte- 
rior complex ar fi putut evolua întâmplător de-a lungul 
unei lungi perioade de timp, însă nu ar fi existat nicio 
presiune a selecţiei pentru menţinerea acestei compo- 
nente dacă celelalte douăzeci și nouă nu s-ar fi dez- 
voltat în același timp. Și totuși, niciuna dintre ele nu 
s-ar fi bucurat de avantajul selecţiei până când î întreaga 
structură nu ar fi fost asamblată. Behe susține, iar 
Dembski a convertit ulterior această idee într-un argu- 
ment matematic, că probabilitatea unei asemenea 
coevoluţii accidentale a unor multiple componente 
inutile în situația funcționării lor independente este in- 
finit de mică. 

Aşadar, principalul argument științific al mişcării Pla- 
nului Inteligent constituie o nouă versiune „argumen- 
tului neîncrederii personale“ postulat de Paley și exprimat 
acum în limbajul biochimiei, geneticii și matematicii. 

Afirmația 3: Dacă evoluția nu poate explica această 
complexitate ireductibilă, atunci trebuie să fi existat un 
creator inteligent implicat într-un fel, care a intervenit 
spre a oferi componentele necesare în decursul evolutiei. 

Mişcarea Planului Inteligent are grijă să nu pre- 
cizeze cine ar fi putut fi acest creator, însă perspectiva 
creștină a majorităţii liderilor acestei mișcări sugerează 
în mod implicit că această putere ar veni de la însuși 
Dumnezeu. 

Obiecţii științifice faţă de teoria Planului Inteligent 


La suprafaţă, obiecțiile la adresa darwinismului lan- 
sate de mișcarea Planului Inteligent par convingătoare 
și nu este surprinzător că oameni fără pregătire ştiinți- 
fică temeinică, mai ales dintre cei care caută să-i gă- 
sească lui Dumnezeu un rol în procesul evoluționist, au 
îmbrățișat cu căldură aceste argumente. Dacă raportul 
științific s-ar fundamenta exclusiv pe logică, atunci ne-am 
putea aștepta ca și cercetătorii în domeniul biologiei să 
fie interesaţi să urmeze aceste idei, mai ales în contex- 
tul în care biologi, într-un număr semnificativ sunt și 
credincioși. Însă acest lucru nu s-a întâmplat, iar Planul 
Inteligent rămâne o activitate marginală cu puţină 
credibilitate în rândul comunităţii științifice umanim 
recunoscute. 

Care să fie cauza? Să fie faptul că, așa cum sugerează 
adepţii Planului Inteligent, biologii sunt atât de 
obişnuiţi să se închine în faţa altarului lui Darwin încât 
nu pot concepe o altă perspectivă? De vreme ce oa- 
menii de știință sunt atrași de idei contradictorii, mereu 
în căutarea unei oportunități de a răsturna teoriile 
acceptate, pare puţin probabil ca ei să respingă argu- 
mentele Planului Inteligent doar pentru că acestea pun 
sub semnul îndoielii teoria lui Darwin. De fapt, mo- 
tivul respingerii este mult mai serios. 

În primul rând, Planul Inteligent nu reușește în mod 
fundamental să se ridice la nivelul unei teorii ştiinţifice. 
Toate teoriile științifice reprezintă un cadru care con- 
feră sens unei serii de observaţii experimentale. Însă 
principala utilitate a unei teorii nu este doar să pri- 
vească înapoi, ci înainte. O teorie științifică viabilă an- 
ticipează alte descoperiri și sugerează abordări pentru 
alte verificări experimentale. Teoria Planului Inteligent 

eșuează categoric în această privinţă. În ciuda fascina- 
ției exercitate asupra multor credincioși, încercarea 
acestei teorii de a explica existenţa entităților biologice 
complexe, alcătuite dintr-o multitudine de componente, 
prin intervenţia forțelor supranaturale reprezintă o 
fundătură pentru știință. Fără eventualitatea inventării, 
verificarea teoriei Planului Inteligent pare profund 
improbabilă. 

Esenţa acestei teorii, prezentată de Johnson, suferă 
și din pricina faptului că nu oferă mecanismul prin care 
intervenţiile supranaturale postulate ar da naștere com- 
plexităţii. Într-o încercare de a răspunde acestei între- 
bări, Behe sugerează că este posibil ca organismele pri- 
mitive să fi fost prevăzute cu toate genele necesare 
dezvoltării ulterioare a unui mecanism molecular com- 
plex, alcătuit dintr-o multitudine de componente, a 
cărui complexitate el o consideră ireductibilă. Behe 
precizează că aceste gene adormite au fost apoi trezite 
la momentul potrivit sute de milioane de ani mai târ- 
ziu, atunci când a fost nevoie de ele. Lăsând la o parte 
faptul că niciun organism primitiv care poate fi găsit 
astăzi nu conţine această informaţie genetică ascunsă 
pentru o utilizare viitoare, ceea ce știm noi despre rata 
de mutație a genelor care nu sunt folosite face destul de 
improbabilă ipoteza ca un astfel de depozit de infor- 
maţie genetică să fi supravieţuit suficient de mult 
pentru a fi de vreun folos. 

Încă şi mai semnificativ pentru viitorul teoriei Pla- 
nului Inteligent este faptul că acum pare destul de pro- 
babilă ideea că numeroase exemple de complexitate ire- 
ductibilă nu sunt de fapt ireductibile, argumentul 
ştiinţific principal al adepților acestei teorii fiind așadar 
pe punctul de a se prăbuși. În scurtul interval de 

cincisprezece ani scurși de la apariţia pe scena publică a 
acestei mișcări, știința a făcut progrese substanţiale, cu 
precădere în studiul amănunţit al genomilor numeroa- 
selor organisme din multe părți diferite ale arborelui 
evoluţiei. Încep să apară fisuri majore, sugerând faptul 
că adepţii acestei mișcări au făcut greșeala să confunde 
necunoscutul cu ceea ce nu poate fi cunoscut sau ceea 
ce nu a fost încă rezolvat cu ceea ce este imposibil de 
rezolvat. S-au publicat numeroase cărți și articole pe 
acest subiecti, iar cititorul interesat este informat cu 
privire la aceste aspecte mai explicite (și mai tehnice) 
ale dezbaterii. Iată trei exemple în care structuri care 
păreau să confirme definiţia lui Behe cu privire la com- 
plexitatea ireductibilă oferă indicii clare asupra felului 
cum ar fi putut fi asamblate cu ajutorul evoluţiei 
printr-un proces treptat. 

Cascada coagulării sângelui uman care, cu cele peste 
douăsprezece proteine ale sale, pare să fie un sistem 
complex pe care Behe îl consideră demn de Rube 
Goldberg“ poate fi înţeleasă de fapt ca o recrutare trep- 
tată a tot mai multe elemente ale cascadei. Se pare că 
sistemul a debutat cu un mecanism foarte simplu, care 
funcționează satisfăcător pentru un sistem hemo- 
dinamic caracterizat prin tensiune scăzută și flux redus 


1 Pentru detalii suplimentare privind aceste argumente, vezi W. 
A. Dembski şi M. Ruse, ed., Debating Design: From Darwin to 
DNA (Cambridge University Press, 2004). 

* Rube Goldberg (1883-1970) — creator american de desene 
animate, cunoscut mai ales pentru seria de desene animate care s-au 
bucurat de popularitate și care au lansat mașinile Rube Goldberg, 
mecanisme complexe ce îndeplinesc sarcini simple cu mijloace 
complicate, indirecte (n. tr.). | 

Figura 9.1 Evoluţia unui complex de multiproteine prin dupli- 
care genetică. În situaţia cea mai simplă, gena A asigură o funcţie 
esenţială organismului. În urma duplicării acestei gene (eveniment 
ce are loc frecvent de-a lungul evoluţiei genomilor) se creează o 
nouă copie. Această copie nu este esenţială pentru funcţie (căci A 
încă mai asigură funcția respectivă), așa încât este liberă să evolueze 
fără nicio constrângere. Rareori, o schimbare apărută în mod în- 
tâmplător îi va permite să preia o nouă funcţie (A”) care este avan- 
tajoasă pentru organism, ajungându-se astfel la selecție pozitivă. 
Din studiul amănunţit al secvenţelor ADN, reiese că multe sisteme 
complexe alcătuite dintr-o multitudine de componente, precum 
cascada coagulării sângelui uman, s-au născut prin acest mecanism. 


şi a evoluat de-a lungul unei lungi perioade de timp, 
transformându-se în sistemul complicat necesar oame- 
nilor și altor mamifere care au un sistem cardiovascular 
caracterizat prin tensiune ridicată, unde scurgerile tre- 
buie oprite rapid. 

O trăsătură importantă a acestei ipoteze evoluţio- 
niste este bine-cunoscutul fenomen de duplicare a ge- 
nelor (Figura 9.1). La o cercetare mai atentă a protei- 
nelor din cascada coagulării sângelui, cele mai multe 
dintre componente se dovedesc a fi înrudite între ele la 
nivelul secvenţei aminoacidului. Aceasta nu se datorează 

faptului că proteine complet noi au fost construite din 
informaţie genetică aleatorie și orientate ulterior către 
aceeaşi temă. Mai curând, se poate demonstra că 
asemănarea dintre aceste proteine reflectă duplicări ge- 
netice mai vechi care au permis atunci noii c6pii, neîn- 
grădită de nevoia de a-și menţine funcţia iniţială (de 
vreme ce vechea copie încă făcea acest lucru), să evo- 
lueze treptat și să preia o nouă funcţie, împinsă de forţa 
selecției naturale. 

E drept că nu putem să prezentăm cu precizie ordi- 
nea pașilor care au condus în cele din urmă la cascada 
coagulării sângelui uman. S-ar putea să nu ajungem 
niciodată să realizăm acest lucru, întrucât organis- 
mele-gazdă ale multor cascade precedente sunt pe veș- 
nicie pierdute. Totuși, darwinismul afirmă că trebuie să 
fi existat paşi intermediari plauzibili și într-adevăr unii 
dintre aceștia au fost deja descoperiţi. Teoria Planului 
Inteligent nu precizează absolut nimic în legătură cu 
aceste aspecte, iar ipoteza principală susţinută de adep- 
ţii teoriei și potrivit căreia întregul proces de coagulare 
a sângelui s-a născut perfect funcţional din ADN-ul 
anterior lansează un scenariu de-a dreptul absurd pe 
care niciun cercetător serios în ştiinţa biologiei nu l-ar 
accepta.? 

Ochiul este un alt exemplu citat frecvent de susțină- 
torii Planului Inteligent ca ilustrând un grad de com- 
plexitate pe care selecția naturală treptată nu l-ar fi 
putut nicicând realiza. Darwin însuși a recunoscut difi- 
cultatea pe care cititorii săi ar avea-o acceptând acest 


2 Acest exemplu este prezentat mult mai în detaliu în K.R. Miller, 
Finding Darwin's God (New York: HarperCollins, 1999), 
152-161. 

lucru: „A presupune că ochiul, cu toate mecanismele 
lui inimitabile pentru reglarea focalizării în funcţie de 
distanță, pentru receptarea unor cantităţi diferite de lu- 
mină și pentru corectarea deformărilor sferice şi cro- 
matice, ar fi putut fi creat prin selecție naturală, pare, 
recunosc deschis, absurd în cel mai înalt grad“. Și 
totuşi Darwin, eternul biolog comparatist impresio- 
nant, a propus acum o sută cincizeci de ani o serie de 
pași în evoluţia acestui organ complex, pe care biologia 
moleculară modernă îi confirmă în prezent. 

Chiar și organismele foarte simple sunt sensibile la 
lumină, însușire care le ajută să se apere de prădători și 
să caute hrană. Viermii plaţi au o cavitate simplă pig- 
mentată, care conţine celule sensibile la lumină ce le 
indică direcţia din care vin fotonii. Elegantul nautil 
beneficiază de un modest avantaj, această cavitate fiind 
convertită într-o scobitură cu un mic orificiu prin care 
pătrunde lumina. În felul acesta se îmbunătăţeşte con- 
siderabil rezoluţia aparatului, nefiind nevoie de mai 
mult decât o subtilă schimbare în geometria mediului 
înconjurător. În mod similar, o substanţă gelatinoasă 
adăugată peste celulele fotosensibile primitive permite 
altor organisme perceperea într-o oarecare măsură a 
luminii. Nu este foarte dificil, având în vedere sutele de 
milioane de ani, să ne imaginăm evoluţia acestui sistem 
până la ochiul mamiferelor din zilele noastre, întregit 
cu retină fotosensibilă și cristalin pentru focalizarea 
luminii. 

Este, de asemenea, important să subliniem faptul că 
alcătuirea ochiului nu pare, la o privire mai atentă, să 


> C. Darwin, The Origin of Species (New York: Penguin, 
1958), 171. 

fie absolut ideală. Celulele senzoriale în formă de co- 
nuri și de bastonașe formează stratul inferior al retinei, 
iar lumina trebuie să treacă prin nervi și vase de sânge 
ca să ajungă la ele. Imperfecțiuni similare ale coloanei 
vertebrale (care nu are o construcţie optimă pentru 
susţinerea verticală), ale măselelor de minte, precum și 
strania supravieţuire a apendicelui uman, toate acestea 
par, după părerea multor anatomiști, să sfideze exis- 
tența unui plan cu adevărat inteligent în ceea ce priveşte 
forma umană. 

O fisură semnificativă în fundamentul teoriei Pla- 
nului Inteligent a fost provocată de recentele descope- 
riri legate de mascota acestei teorii, și anume flagelul 
bacteriilor. Argumentul potrivit căruia acest flagel este 
un complex ireductibil se bazează pe ipoteza că subu- 
nităţile individuale ale flagelului nu au putut avea ante- 
rior nicio funcție utilă și prin urmare motorul nu ar fi 
putut fi asamblat prin recrutarea treptată a unor asemenea 
componente, sub impulsul forţelor selecției naturale. 

Cercetările recente au infirmat categoric această su- 
poziţie.* Mai precis, prin compararea secvenţelor pro- 
teinelor provenind de la diverse bacterii s-a demonstrat 
că mai multe componente ale flagelului au legătură cu 
un aparat complet diferit, folosit de anumite bacterii 
pentru a injecta toxine în alte bacterii pe care le atacă. 

Această armă ofensivă folosită de bacterii și numită 
de către microbiologi „aparat secretor de tipul III“ 
oferă organismelor care îl posedă un avantaj clar în sen- 
sul „supravieţuirii celui mai puternic“. Probabil că ele- 
mentele acestei structuri au fost dublicate cu sute de 


+ K.R. Miller, „The Flagellum Unspun“ în Dembski și Ruse, 
Debating Design, 81-97. 

milioane de ani în urmă, iar apoi recrutate pentru o 
nouă utilizare; prin combinarea lor cu alte proteine 
care îndepliniseră anterior funcţii mai simple, a fost 
generat în cele din urmă întregul motor. Evident că 
aparatul secretor de tipul III este doar o piesă din acest 
puzzle al flagelului și suntem departe de a avea tabloul 
complet (dacă îl vom putea avea vreodată), însă fiecare 
nouă piesă oferă o explicaţie naturală pentru un pas, pe 
care teoria Planului Inteligent l-a pus pe seama forțelor 
supranaturale, și lasă adepților acestei teorii un spaţiu 
de manevră din ce în ce mai mic. Behe citează celebra 
afirmaţie a lui Darwin pentru a argumenta teoria com- 
plexităţii ireductibile: „Dacă s-ar putea demonstra că a 
existat vreun organ complex ce nu s-ar fi putut forma 
prin numeroase şi ușoare modificări succesive, teoria 
mea cu siguranţă s-ar nărui .“5 În cazul flagelului și în 
toate celelalte cazuri propuse pentru demonstrarea 
complexităţii ireductibile, nu sunt îndeplinite criteriile 
lui Darwin, iar o evaluare obiectivă a informaţiilor de 
care dispunem în prezent conduce la aceeaşi concluzie 
pe care o exprimă Darwin în propoziția: „Dar nu gă- 
sesc niciun astfel de caz“. 


Obiecţii teologice fată de teoria Planului Inteligent 


Prin urmare, din perspectivă științifică, teoria Pla- 
nului Inteligent nu reuşeşte să convingă, neoferind 
nicio șansă de validare experimentală și nicio argumen- 
taţie solidă în sprijinul complexităţii ireductibile. În 
plus, teoria în cauză eșuează într-un mod care ar trebui 
să fie mai îngrijorător pentru credincios decât pentru 


’ Darwin, Origin, 175. 

omul de știință neînduplecat, dat fiind că ea se înte- 
meiază pe un „Dumnezeu al lacunelor“ și inserează 
ipoteza nevoii unei intervenţii supranaturale în locurile 
pe care adepţii teoriei susțin că ştiinţa nu le poate 
explica. Culturile tradiționale au încercat să-i atribuie 
lui Dumnezeu diferite fenomene naturale pe care ști- 
inţa din epoca respectivă nu reușise să le descifreze — 
de la eclipsa solară şi până la frumusețea unei flori, însă 
aceste teorii ascund o istorie obscură. Progresele şti- 
inței reușesc până la urmă să umple aceste goluri, spre 
disperarea celor care și-au legat credinţa de ele. O 
religie întemeiată pe un „Dumnezeu al lacunelor“ își 
asumă enormul risc de a discredita pur și simplu cre- 
dinta. Nu trebuie să repetăm această greșeală în epoca 
actuală. Planul Inteligent urmează această tradiție des- 
curajatoare şi este ameninţat cu același deznodământ. 

Mai mult, Planul Inteligent îl reprezintă pe Atotpu- 
ternicul ca pe un Creator neîndemânatic, nevoit să in- 
tervină la intervale regulate pentru a îndrepta erorile 
planului Său iniţial de a genera complexitatea vieţii. 
Pentru credinciosul care privește cu venerație inteli- 
gența aproape inimaginabilă și geniul creator al lui 
Dumnezeu, această imagine este cât se poate de nesa- 
tisfăcătoare. 


Viitorul mișcării Planului Inteligent 


Merită să-i acordăm credit lui William Dembski, 
artizanul din perspectivă matematică al mișcării Pla- 
nului Inteligent, pentru faptul că a accentuat impor- 
tanta universală a căutării adevărului adevărat: „Planul 
Inteligent nu trebuie să devină o minciună nobilă pentru 
combaterea unor concepţii pe care le considerăm 

inacceptabile (istoria este plină de minciuni nobile care 
au sfârșit tragic). Dimpotrivă, teoria Planului Inteli- 
gent are nevoie să ne convingă de adevărul ei pe baza 
meritelor ei științifice“. Dembski are absolută dreptate 
când spune acest lucru, și totuși propria lui afirmaţie 
prevestește eșecul final al mișcării. Cu altă ocazie, 
Dembski nota: „Dacă s-ar putea demonstra că siste- 
mele biologice care sunt incredibil de complexe, de in- 
genioase și de bine închegate — cum este cazul flage- 
lului bacteriilor — s-au putut forma printr-un proces 
darwinian treptat (și că, astfel, complexitatea lor este o 
iluzie), atunci Planul Inteligent ar fi respins pe consi- 
derentul general potrivit căruia nu pot fi invocate 
cauze inteligente atunci când sunt suficiente cauzele 
naturale necontrolate. În acest caz, Briciul lui Occam 
ar da lovitura de graţie Planului Inteligent“./ 

O evaluare la rece a informaţiilor științifice actuale 
ne-ar conduce la concluzia că acest deznodământ se în- 
trevede deja. Lacunele din teoria evoluţiei pe care teo- 
ria Planului Inteligent a intenționat să le umple prin 
Dumnezeu sunt însă umplute cu ajutorul progreselor 
științei. Forţând această concepţie îngustă despre rolul 
lui Dumnezeu, Planul Inteligent s-a angajat, ironie a 
sorții, pe o cale prin care ajunge să facă un rău conside- 
rabil credinței. 


6 W.A. Dembski, „Becoming a Disciplined Science: Prospects, 
Pitfalls, and Reality Check for ID“ (discurs inaugural în cadrul 
conferinței Cercetare și progrese pe tema Planului Inteligent, 
Universitatea Biola, La Mirada, California, 25 oct. 2002). 

7 W.A. Dembski, The Design Revolution (Downers Grove: 
Intervarsity, 2004), 282. 

Sinceritatea adepților Planului Inteligent nu poate fi 
pusă la îndoială. Căldura cu care această teorie a fost 
îmbrăţișată de credincioși, mai ales de creștinii evan- 
ghelici, este absolut de înţeles, dat fiind modul în care 
a fost descrisă teoria lui Darwin de către unii evoluţio- 
niști de marcă în sensul că ea ar presupune în chip nece- 
sar ateismul, însă această corabie nu se îndreaptă spre 
pământul făgăduinţei, ci spre fundul oceanului. Dacă, 
însă, credincioşii și-au legat ultimele speranţe de faptul 
că Dumnezeu își va putea găsi un loc în existența omu- 
lui cu ajutorul teoriei Planului Inteligent, iar această 
teorie se năruiește, ce se va întâmpla atunci cu credinţa? 

Este atunci căutarea armoniei dintre știință și cre- 
dinţă fără speranță? Să acceptăm atunci ideea expri- 
mată de Dawkins: „Universul pe care îl observăm are 
exact proprietățile pe care ar trebui să le așteptăm dacă 
nu există, la bază, niciun plan, niciun scop, nici rău și 
nici bine, nimic în afara indiferenţei oarbe și nemi- 
loase?“8 Nici vorbă! Credinciosului și omului de ști- 
inţă deopotrivă le spun că există o solutie clară, convin- 
gătoare și satisfăcătoare din perspectivă intelectuală 
pentru această căutare a adevărului. 


8 R. Dawkins, River Out of Eden: A Darwinian View of Life 
(Londra: Weidenfeld and Nicholson, 1995). 

La absolvirea liceului, un preot prezbiterian onorabil, 
tatăl unuia dintre absolvenţi, ne-a provocat pe noi, 
adolescenţi zvăpăiați adunaţi acolo să încercăm să 
răspundem la cele trei mari întrebări ale vieţii: (1) Care 
va fi domeniul vostru de activitate? (2) Ce rol va juca 
dragostea în viaţa voastră? și (3) Ce atitudine veţi avea 
faţă de credinţă? Stilul absolut direct al prezentării sale 
ne-a luat pe toţi prin surprindere. Ca să fiu sincer, 
răspunsurile mele au fost: (1) chimia; (2) cât de mare 
posibil; și (3) nu mă interesează subiectul. Am plecat 
de la serbare cuprins de un vag sentiment de neliniște. 

Doisprezece ani mai târziu, eram profund preocu- 
pat de găsirea răspunsurilor la întrebările unu și trei. 
După un parcurs lung şi sinuos prin chimie, fizică și 
medicină, descopeream în sfârșit acel domeniu înălță- 
tor al strădaniilor umane pe care îmi dorisem cu atâta 
ardoare să-l găsesc și care combina dragostea mea de 
matematică şi știință cu dorinţa de a-i ajuta pe alții — 
disciplina geneticii medicale. În același timp, am ajuns 
la concluzia potrivit căreia credinţa în Dumnezeu este 
mult mai convingătoare decât ateismul pe care îl 

îmbrăuișasem până atunci și începeam pentru prima 
dată în viaţă să percep câteva dintre adevărurile eterne 
ale Bibliei. 

Eram vag conștient de faptul că unii dintre cei care 
se aflau în jurul meu considerau că alăturarea aceasta de 
căutări este contradictorie și că înaintam spre marginea 
prăpastiei, însă mi-era greu să-mi închipui că există un 
conflict real între adevărul ştiinţific și cel spiritual. Ade- 
vărul rămâne adevăr. Adevărul nu poate dovedi con- 
trariul adevărului. M-am înscris în American Scientific 
Affiliation (www.asa3.org), un grup de câteva mii de 
oameni de știință care cred cu adevărat în Dumnezeu, 
și am descoperit în cadrul întâlnirilor şi în jurnalul 
acestei organizaţii numeroase sugestii juste în legătură 
cu găsirea unei căi către armonia dintre știință și cre- 
dinţă. Acest lucru era suficient pentru mine în acel mo- 
ment — să văd că şi alţi credincioși onești se simțeau 
perfect confortabil îmbinând credinţa cu rigoarea ştiinţei. 

Mărturisesc că mulți ani nu am acordat foarte mare 
atenţie potenţialului conflict dintre știință și credință — 
pur și simplu nu părea așa de important. Erau prea 
multe lucruri de descoperit în cercetarea științifică le- 
gată de genetica umană și prea multe lucruri de desco- 
perit despre natura lui Dumnezeu prin lectură și prin 
discuţii cu alți credincioși pe tema credinţei. 

Nevoia de a-mi găsi propria armonie în privinţa 
concepţiilor despre lume s-a născut până la urmă în 
momentul lansării studiului genomilor — umani și ai 
multor altor organisme de pe planetă — oferind o per- 
spectivă incredibil de bogată și detaliată cu privire la 
modul cum s-a petrecut descendența prin modificare 
dintr-un strămoș comun. În loc să mă neliniștească, 
această simplă și ingenioasă dovadă a înrudirii dintre 

toate fiinţele vii mi-a creat un sentiment de uimire şi 
venerație, ajungând să o identific cu planul principal al 
aceluiași Atotputernic care a determinat nașterea Uni- 
versului și i-a stabilit parametrii fizici atât de bine încât 
să permită apariţia stelelor, planetelor, elementelor 
grele şi a vieţii înseși. Fără a-i cunoaşte numele la vre- 
mea respectivă, m-am instalat confortabil într-o sinteză 
se 


care poartă denumirea de „evoluție teistă“, poziție pe 
care o socotesc extrem de multumitoare şi astăzi. 


Ce este evolutia teistă? 


Munti de lucrări, de fapt rafturi întregi din bibliote- 
cile lumii, sunt închinate evolutiei darwiniene, creatio- 
nismului și Planului Inteligent, însă putini oameni de 
știință şi credincioşi sunt familiarizati cu termenul 
„evoluţie teistă“, prescurtat uneori „ET“. Potrivit 
criteriului de-acum standard al intrărilor de pe motorul 
de căutare Google, nu apare decât o singură menţiune 
a evoluţiei teiste la fiecare a zecea despre creaționism şi 
la fiecare a paisprezecea despre Planul Inteligent. 

Cu toate acestea, evoluția teistă este poziţia domi- 
nantă a unor biologi serioşi care sunt și credincioși se- 
rioși. În rândul acestora se numără Asa Gray, princi- 
palul susţinător al lui Darwin în Statele Unite, și 
Theodosius Dobzhansky, artizanul gândirii evoluţio- 
niste a secolului XX. Este concepţia îmbrăţișată de 
mulţi hinduși, musulmani, evrei şi creștini, inclusiv 
Papa loan Paul al II-lea. Deși este riscant să facem su- 
poziţii cu privire la personalităţile istorice, cred că 
aceasta este viziunea pe care și Maimonide (apreciatul 
filozof evreu din veacul al XII-lea) și Sfântul Augustin 
ar îmbrăuișa-o astăzi dacă li s-ar prezenta dovezile şti- 
inţifice în sprijinul evoluţiei. 

Există multe variante subtile ale evoluţiei teiste, însă 
versiunea tipică are la bază următoarele premise: 


1. 


2. 


Universul a luat ființă din nimic, acum aproxima- 
tiv paisprezece miliarde de ani. 

În ciuda improbabilităților uriaşe, proprietățile 
universului par să fi fost modelate cu precizie în 
vederea apariţiei vieții. 


. Deşi mecanismul exact al originii vieţii pe Pământ 


rămâne necunoscut, odată apărută viaţa, procesul 
evoluţiei și selecţiei naturale a permis dezvoltarea 
diversităţii biologice și complexităţii de-a lungul 
a foarte lungi perioade de timp. 


. Odată declanșat procesul evoluţiei, nu a fost ne- 


voie de nicio intervenţie supranaturală specială. 


. Oamenii fac parte din acest proces, împărțind un 


strămoș comun cu primatele. 

Oamenii sunt unici într-un fel care sfidează expli- 
caţiile evoluționiste și dezvăluie natura noastră 
spirituală, care include existența Legii Morale 
(cunoașterea binelui şi a răului) şi căutarea lui 
Dumnezeu care caracterizează toate culturile 
umane de-a lungul istoriei. 


Dacă acceptăm aceste șase premise, atunci se naște o 
sinteză absolut plauzibilă, satisfăcătoare din punct de 
vedere intelectual și consecventă din punct de vedere 
logic: Dumnezeu, care nu este limitat în timp și spatiu, 
a creat Universul și a stabilit legile naturale care îl gu- 
vernează. Căutând să populeze cu fiinţe vii acest uni- 
vers altminteri steril, Dumnezeu a ales ingeniosul me- 
canism al evoluţiei pentru a crea microbi, plante și 
animale de toate felurile. În mod remarcabil, Dumne- 
zeu a ales intenţionat același mecanism pentru a da 

naştere unor fiinţe speciale, înzestrate cu inteligenţă, 
conștiința binelui și răului, liber-arbitru și o dorinţă de 
a căuta comuniunea cu El. El a știut, de asemenea, că 
aceste făpturi vor alege până la urmă să încalce Legea 
Morală. 

Această concepţie este perfect compatibilă cu tot ce 
ne învaţă știința despre lumea naturală. Este, de aseme- 
nea, perfect compatibilă cu marile religii monoteiste ale 
lumii. Perspectiva evoluţiei teiste nu poate, desigur, să 
dovedească faptul că Dumnezeu este real, aşa cum 
niciun argument logic nu poate face acest lucru. Cre- 
dinţa în Dumnezeu va presupune întotdeauna un salt 
în necunoscut, însă această sinteză a oferit mulțimilor 
de oameni de știință credincioşi o perspectivă solidă, 
plină de satisfacţii și împliniri, care permite atât viziu- 
nii științifice, cât și celei spirituale să coexiste în noi în 
chip fericit. Această perspectivă îi oferă împlinire inte- 
lectuală și spirituală omului de știință credincios, care îl 
slăvește pe Dumnezeu și în același timp folosește ins- 
trumentele ştiinţei pentru a dezvălui unele dintre 
tainele uimitoare ale creaţiei Sale. 


Critici aduse evoluţiei teiste 


Sigur că au fost ridicate numeroase obiecţii la adresa 
evoluţiei teiste.1 Dacă această sinteză este atât de satis- 
făcătoare, atunci de ce nu se bucură de o largă recu- 
noaștere? Mai întâi pentru că nu este suficient de cu- 
noscută. Foarte puţine personalităţi publice au vorbit 
cu înflăcărare despre evoluţia teistă și despre felul în 


1 Vezi, spre exemplu, R.C. Newman, „Some Problems for 
Theistic Evolution“, Perspectives on Science and Christian Faith 55 
(2003): 117-128. 

care aceasta rezolvă conflictele actuale. Deși mulți oa- 
meni de știință aderă la principiile evolutiei teiste, ei 
sunt în general reticenți să-și exprime adeziunea în 
mod public de teama unei reacții negative din partea 
confraților de breaslă sau poate de teama unor critici 
venite din partea comunității teologice. 

În ceea ce priveşte comunitatea religioasă, puțini 
teologi marcanți sunt suficient de familiarizați cu 
detaliile ştiinţei biologiei pentru a putea sustine cu 
încredere această perspectivă în fața valului de obiecții 
din partea apărătorilor creaționismului ori Planului 
Inteligent. Se remarcă totuși câteva exceptii notabile. În 
mesajul său adresat în 1996 Academiei Pontificale a Şti- 
inţelor, Papa loan Paul al II-lea a oferit un discurs plin 
de profunzime și curaj în sprijinul evoluţiei teiste. Papa 
a afirmat că „noile descoperiri ne conduc către recu- 
noașterea evoluţiei ca fiind mai mult decât o ipoteză“. 
El a acceptat așadar realitatea biologică a evoluţiei, 
având însă grijă să o contrabalanseze printr-o perspec- 
tivă spirituală, amintind de poziția predecesorului său 
Pius al XII-lea: „Dacă originea corpului uman vine din 
materia vie care a existat anterior, sufletul spiritual este 
creat direct de Dumnezeu“.2 

Viziunea luminată a papei a fost întâmpinată cu căl- 
dură de mulți oameni de știință credincioşi. Totuşi, au 
stârnit îngrijorare comentariile venite din partea cardi- 
nalului catolic Schânborn din Viena, la doar câteva luni 
de la moartea lui Ioan Paul al II-lea, prin care sugera că 
mesajul papei din 1996 reprezentase „o scrisoare destul 
de vagă şi lipsită de importanţă cu privire la evoluue“ 


2 Papa loan Paul al II-lea, „Mesaj adresat Academiei Pontificale 
a Științelor: Despre evoluție“, 22 oct. 1996. 

și că ar trebui să se acorde mai multă atenţie perspec- 
tivei Planului Inteligent.’ (Semnalele mai recente sosite 
de la Vatican par să confirme o revenire la perspectiva 
Papei loan Paul al II-lea.) 

Poate un motiv ceva mai banal pentru lipsa de apre- 
ciere a evoluţiei teiste este faptul că are o denumire 
îngrozitoare. Cei mai mulți profani în domeniul teolo- 
giei nu ştiu prea bine ce reprezintă un teist, cu atât mai 
puţin cum ar putea fi convertit acest termen într-un 
adjectiv $ și folosit pentru a modifica teoria lui Darwin. 
A-și exprima credinţa în Dumnezeu printr-un adjectiv 
sugerează o prioritate secundară, accentul principal 
căzând pe substantiv, și anume „evoluţie“, însă alterna- 
tiva „teism evoluționist“ nu sună nici ea prea bine. 

Din nefericire, multe dintre substantivele şi adjec- 
tivele care ar putea descrie bogăţia acestei sinteze sunt 
încărcate cu atâtea semnificaţii încât devin inabor- 
dabile. Să inventăm cuvântul „crevoluţie“ ? Probabil că 
nu. Și nu îndrăznim să folosim termenii „creaţie“, 
„inteligent“, „fundamental“ sau „creator“, de teamă să 
nu provocăm confuzie. Trebuie să o luăm de la început. 
Modesta mea propunere este să redenumim evoluția 
teistă Bios prin Logos sau mai simplu BioLogos. Cu- 
noscătorii vor recunoaşte termenul bzos ca fiind echiva- 
lentul grecesc pentru „viaţă“ (rădăcina cuvintelor bio- 
logie, biochimie și așa mai departe) și logos ca fiind 
echivalentul grecesc pentru „cuvânt“. Pentru multi cre- 
dincioși Cuvântul este sinonim cu Dumnezeu, așa cum 
este exprimat extrem de sugestiv și de poetic în ver- 
setele de deschidere ale Evangheliei după Ioan: „La 


3 Cardinalul Christoph Schönborn, „Finding Design in 
Nature“, New York Times, 7 iulie 2005. 

început a fost Cuvântul, și Cuvântul era la Dumnezeu, 
și Dumnezeu era Cuvântul“. (loan 1:1). „BioLogos“ 
exprimă credinţa că Dumnezeu este izvorul întregii 
vieți, iar viaţa exprimă voinţa lui Dumnezeu. 

În mod ironic, un alt motiv fundamental pentru 
lipsa de vizibilitate a perspectivei BioLogosului îl re- 
prezintă însăși armonia pe care o creează între facţiu- 
nile rivale. Societatea noastră nu pare atrasă de 
armonie, ci de conflict. Mass-media poartă o parte din 
vină, însă ea răspunde dorințelor publicului. La jur- 
nalul de ştiri aflăm despre accidente rutiere în lanţ, ura- 
gane catastrofale, crime abominabile, scandaluri legate 
de divorţuri ale celebrităților și, desigur, dezbateri în 
comisiile școlare pe tema predării evoluției. Nu vom 
auzi prea multe despre reunirea comunităţilor de dife- 
rite credinţe dintr-un cartier pentru a încerca rezol- 
varea problemelor comunitare, nici despre convertirea 
la credinţă a ateului de-o viață Anthony Flew, şi cu si- 
guranţă nimic despre evoluţia teistă sau despre dublul 
curcubeu apărut deasupra orașului în această du- 
pă-amiază. Iubim conflictul și discordia și cu cât sunt 
mai violente cu atât mai bine. În mediile universitare, 
muzica şi arta create aici par să celebreze dificultatea de 
a asculta și de a privi. Armonia este plictisitoare. 

Totuși, obiecțiile cele mai serioase împotriva 
BioLogosului sunt ridicate de cei care consideră că 
această perspectivă face rău fie științei, fie credinţei, fie 
amândurora. Pentru omul de știință ateu, BioLogosul 
pare să reprezinte o altă teorie care impune prezenţa 
divinului acolo unde ea nu este necesară sau dorită. 
Însă acest argument nu este justificat. BioLogosul nu 
încearcă să-i facă loc lui Dumnezeu acolo unde ne 
lipsesc datele necesare pentru înţelegerea lumii natu- 

rale; el îl propune pe Dumnezeu ca răspuns la între- 
bările pe care știința nu a avut niciodată intenţia să şi le 
pună, cum ar fi „Cum a ajuns universul aici?“ „Care 
este sensul vieții ?“ „Ce se întâmplă cu noi după moarte?“ 
Spre deosebire de Planul Inteligent, BioLogosul nu 
este conceput ca o teorie științifică. Adevărul lui poate 
fi verificat numai cu ajutorul logicii spirituale a inimii, 
minţii şi sufletului. 

În prezent, cele mai importante obiecţii sunt ridi- 
cate însă de credincioșii care pur și simplu nu pot 
accepta că Dumnezeu ar fi creat lumea folosind un pro- 
ces atât de aleatoriu, lipsit de suflet și ineficient precum 
evoluţia darwinistă. În definitiv, susţin ei, evoluţio- 
niștii afirmă că procesul este plin de rezultate întâmplă- 
toare. Dacă am da timpul înapoi cu câteva sute de mi- 
lioane de ani și am permite evoluției să o ia de la capăt, 
ne-am putea trezi cu un rezultat complet diferit. De 
pildă, dacă de-acum dovedita coliziune a unui imens 
asteroid cu Pământul acum șaizeci și cinci de milioane 
de ani nu s-ar fi petrecut, s-ar fi putut întâmpla ca 
apariția unor fiinţe cu inteligenţă superioară să nu se 
facă sub forma unui mamifer carnivor (Homo sapiens), 
ci sub forma unei reptile. 

Cum se împacă această viziune cu conceptul teo- 
logic potrivit căruia oamenii sunt creați „după chipul 
lui Dumnezeu“ (Geneza 1:27)? Poate că nu ar trebui 
să ne cramponăm prea mult de ideea că acest text biblic 
se referă la reprezentarea anatomică — chipul lui 
Dumnezeu pare să vorbească mai degrabă despre minte 
decât despre trup. Are Dumnezeu unghii la picioare? 
Buric? 

Cum se poate ca Dumnezeu să-și fi asumat ase- 
menea riscuri? Dacă evoluţia este aleatorie, cum a 

deținut El cu adevărat controlul și cum a putut avea si- 
guranţa unui rezultat care să includă fiinţele inteligente ? 

Soluţia o avem de fapt la îndemână, odată ce înce- 
tăm să-i mai atribuim lui Dumnezeu limite umane. 
Dacă Dumnezeu se află în afara naturii, atunci El se 
află în afara spaţiului și timpului. În acest context, 
Dumnezeu a putut, în momentul creării Universului, 
să știe, de asemenea, fiecare detaliu al viitorului. Acest 
lucru include formarea stelelor, planetelor și galaxiilor, 
toată chimia, fizica, geologia și biologia care au condus 
la apariţia vieţii pe Pământ, precum și evoluţia oame- 
nilor, exact până în momentul când dumneavoastră 
citiţi această carte și dincolo de acest moment. În acest 
context, nouă ni s-ar putea părea că evoluția s-a aflat la 
voia întâmplării, însă din perspectiva lui Dumnezeu 
rezultatul a fost cu desăvârșire cunoscut. Astfel, 
Dumnezeu s-a implicat complet și până în cele mai 
mici detalii în crearea tuturor speciilor, deși din punc- 
tul nostru de vedere, limitat de tirania timpului linear, 
acest proces pare întâmplător şi necontrolat. 

Acesta poate fi un răspuns la obiecțiile cu privire la 
rolul întâmplării în apariţia oamenilor pe acest pământ. 
Ultima piatră de încercare pentru teoria BioLogosului 
rămâne, cel puţin pentru majoritatea credincioșilor, 
aparentul conflict dintre premisele evoluției și textele 
sacre fundamentale. Analizând cu atenţie primele două 
capitole din Geneză, am tras deja concluzia că multe 
interpretări onorabile au fost făcute de către credin- 
Cioși Onești și că acest text extraordinar poate fi cel mai 
bine înţeles în sens poetic și alegoric, mai curând decât 
ca o descriere științifică literală a originilor. Fără a mai 
relua aceste concluzii, să amintim doar cuvintele lui 
Theodosius Dobzhansky (1900-1975), un savant 

remarcabil care a adoptat credinţa ortodoxă rusă și teoria 
evoluției teiste: „Creaţia nu este un eveniment petrecut 
în 4004 î.H.; este un proces început acum aproximativ 
zece miliarde de ani şi care încă se află în curs de des- 
fășurare... Există vreo contradicţie între doctrina evo- 
luţiei și credinţa religioasă? Nicidecum. Este o eroare 
să confundăm Sfintele Scripturi cu textele elementare 
de astronomie, geologie, biologie şi antropologie. 
Numai atunci când se interpretează că simbolurile 
semnifică ceea ce ele nu intenţionează să semnifice se 


pot naşte conflicte imaginare și imposibil de rezolvar“.* 


Cum rămâne cu Adam și Eva? 


Foarte bine, așadar cele șase zile ale creaţiei pot fi 
interpretate în perfectă armonie cu ceea ce ne spune ști- 
inţa despre lumea naturală, dar ce facem cu Grădina 
Edenului? Este descrierea creării lui Adam din țărână 
și a Evei din coasta lui Adam, atât de sugestiv prezen- 
tată în capitolul doi din Geneză, o alegorie simbolică a 
intrării sufletului omenesc într-un regat al animalelor 
lipsite de suflet sau este concepută ca o relatare literală? 

Așa cum am precizat anterior, studiile asupra vari- 
ației umane, alături de dovezile fosile, plasează apariţia 
omului modern acum circa o sută de mii de ani, cel mai 
probabil în Africa de est. Analizele genetice indică fap- 
tul că aproximativ zece mii de strămoși au dat naștere 
întregii populaţii de șase miliarde de oameni a planetei. 
Cum se potrivesc aceste observaţii științifice cu relata- 
rea biblică despre Adam şi Eva? 


+'T. Dobzhansky, „Nothing in Biology Makes Sense Except in 
the Light of Evolution“, American Biology Teacher 35 (1973): 
125-129. 

În primul rând, chiar textele biblice par să sugereze 
Că existau și alți oameni în momentul când Adam și Eva 
au fost alungaţi din Grădina Edenului. Altfel, de unde 
a răsărit soția lui Cain, menționată doar după ce acesta 
a părăsit Edenul pentru a trăi în ţinutul Nod (Geneza 
4:16-17)? Unu literalişti biblici insistă asupra faptului 
că soțiile lui Cain și Seth trebuie să fi fost de fapt pro- 
pruile lor surori, însă acest lucru se află în total deza- 
cord cu interdicțiile ulterioare privind incestul și, de 
asemenea, este incompatibil cu o lectură corectă a tex- 
tului. Adevărata dilemă a cititorului apare odată cu în- 
trebarea dacă într-adevăr capitolul doi al Genezei des- 
crie un act special de creaţie miraculoasă aplicat unui 
cuplu istoric, făcându-i diferiți din punct de vedere 
biologic de toate celelalte fiinţe care au existat pe Pă- 
mânt, sau dacă avem de-a face cu o alegorie poetică a 
planului lui Dumnezeu cu privire la intrarea naturii 
spirituale (sufletul) și a Legii Morale în sânul umanităţii. 

De vreme ce un Dumnezeu supranatural poate rea- 
liza acte supranaturale, ambele opţiuni sunt viabile din 
punct de vedere intelectual. Totuși, minți mai luminate 
decât a mea au reușit să ajungă la o înţelegere precisă a 
acestei relatări de-a lungul a peste trei milenii, de aceea 
ar trebui să fim precauţi cu privire la afirmarea răspi- 
cată a vreunei poziţii. Multi credincioși consideră 
relatarea despre Adam și Eva convingătoare în sens li- 
teral, dar un intelectual nu mai puţin strălucit precum 
C.S. Lewis, distins specialist în domeniul istoriei și 
mitologiei, descoperea în această relatare ceva similar 
unei lecţii morale, mai curând decât un text științific ori 
biografic. Iată versiunea lui Lewis despre evenimentele 
în cauză: 


— 218 — 


Opţiunea a patra: BioLogos 


Timp de secole, Dumnezeu a desăvârșit forma animală care 
avea să devină vehiculul umanităţii și al imaginii Lui Însuși. 
I-a dat mâini al căror police să poată fi adus în dreptul 
fiecărui deget; limbă, dinți și gât capabile de rostire articu- 
lată, un creier suficient de complex pentru a executa toate 
mișcările materiale prin care se realizează gândirea rațion- 
ală. Este posibil ca făptura să fi existat în această stare timp 
de secole înainte să devină om: poate că a fost destul de 
inteligentă pentru a face lucruri pe care un arheolog modern 
le-ar accepta drept dovezi ale umanităţii sale, însă nu era 
altceva decât un animal, căci toate procesele sale fizice și 
psihice erau îndreptate către realizarea unor scopuri pur 
materiale și naturale. Apoi, când s-a împlinit vremea, 
Dumnezeu a făcut să coboare asupra acestui organism, atât 
asupra psihologiei, cât și asupra fiziologiei sale, un nou tip 
de conștiință care să poată spune „eu“, care să se poată privi 
pe sine ca pe un obiect, care să-l cunoască pe Dumnezeu, 
care să poată face judecăţi în privinţa adevărului, frumuseţii 
și binelui și care să fie atât de sustrasă timpului încât să 
poată percepe curgerea lui... Nu știm câte astfel de făpturi 
a creat Dumnezeu, nici cât de mult timp au continuat ele să 
trăiască în starea paradiziacă, însă mai devreme sau mai 
târziu au căzut. Cineva ori ceva le-a șoptit că ar putea 
deveni asemenea zeilor... Şi-au dorit un colț din Univers 
despre care să-i spună lui Dumnezeu: „Aceasta este treaba 
noastră, nu a ta“. Însă nu există un astfel de colț. Au vrut să 
fie substantive, însă au fost, și așa trebuie să fie pe vecie, 
simple adjective. Nu avem habar în ce act anume sau serie 
de acte și-a găsit expresie dorinţa imposibilă, autocontradic- 
torie. Din câte înțeleg, pare să fi avut legătură cu mâncarea 
la propriu a unui fruct, însă chestiunea este lipsită de impor- 
tanță.” 


Creștinii conservatori, care altminteri sunt mari ad- 
miratori ai lui C.S. Lewis, ar putea fi tulburaţi de acest 


> C.S. Lewis, The Problem of Pain (New York: Simon & 
Schuster, 1996), 68-71. 

pasaj. Ajungerea la un compromis în privinţa primelor 
două capitole ale Genezei nu l-ar îndrepta oare pe 
credincios pe o pantă alunecoasă, conducând în cele 
din urmă la o negare a adevărurilor fundamentale în 
legătură cu Dumnezeu şi cu acţiunile sale miraculoase? 
Deşi formele necenzurate de teologie „liberală“ care 
eviscerează adevărurile reale ale credinţei prezintă un 
pericol evident, observatorii maturi sunt obișnuiți să 
meargă pe drumuri alunecoase și să ia o hotărâre ratio- 
nală cu privire la punctul unde să se oprească. Multe 
texte sacre oferă într-adevăr indicii clare referitoare la 
evenimente istorice și, în calitate de credincioși, trebuie 
să ţinem cu dinţii de aceste adevăruri. Altele, cum ar fi 
relatarea despre Iov și Iona, precum și cea despre 
Adam și Eva, sincer, nu poartă aceeași amprentă istorică. 

Dată fiind această incertitudine a interpretării unor 
anumite pasaje biblice, este oare firesc pentru credin- 
cioșii onești să-și întemeieze întreaga poziție în cadrul 
dezbaterii evolutioniste, precum și concepţiile despre 
credibilitatea ştiinţei și însuşi fundamentul credinţei lor 
religioase pe o interpretare literală, chiar dacă alți cre- 
dincioși la fel de oneşti nu sunt de acord cu aceasta și 
nu au fost de acord cu mult înainte de apariția lui 
Darwin şi a Originii speciilor ? Nu cred că Dumnezeul 
care a creat întregul univers și care intră în comuniune 
cu poporul Său prin rugăciune şi trăire spirituală se 
aşteaptă ca noi să negăm adevărurile evidente ale lumii 
naturale pe care ştiinţa ni le-a revelat, pentru a ne do- 
vedi dragostea faţă de El. 

În acest context, consider că evoluţia teistă ori 
BioLogosul reprezintă de departe alternativa cea mai 
solidă din punct de vedere științific și cea mai satisfăcă- 
toare din punct de vedere spiritual. Această concepție 

nu se va perima și nici nu va fi infirmată de descoperi- 
rile ştiinţifice viitoare. Este riguroasă din perspectivă 
intelectuală, oferă răspunsuri la multe întrebări alt- 
minteri dificile și permite ştiinţei și credinţei să se spri- 
jine reciproc precum doi stâlpi de neclătinat, care 
susţin o construcţie numită Adevăr. 


Știința și credința: concluzia are cu adevărat importanță 


În secolul XXI, într-o societate bazată tot mai mult 
pe tehnologie, se dă o luptă crâncenă pentru inima și 
mintea umanității. Mulţi materialiști, proclamând 
triumfător progresele ştiinţei pe calea perfecționării în- 
țelegerii noastre asupra naturii, susțin ideea potrivit că- 
reia credinţa în Dumnezeu este o superstiție depășită și 
că am face bine să recunoaştem acest lucru şi să pornim 
pe un alt drum. Mulți credincioși, convinși că adevărul 
pe care îl descoperă prin introspecție spirituală are o va- 
loare mult mai durabilă decât adevărurile din alte surse, 
consideră progresele științei și tehnologiei periculoase 
și nedemne de încredere. Părţile aflate în conflict devin 
tot mai încrâncenate. Vocile devin tot mai stridente. 

Oare să întoarcem spatele științei fiindcă este per- 
cepută ca o ameninţare faţă de Dumnezeu, abandonând 
toate speranţele de progres pe calea înţelegerii naturii și 
de alinare a suferințelor umane spre binele întregii ome- 
niri ? Sau, ca alternativă, să întoarcem spatele credinţei, 
trăgând concluzia că știința a făcut ca viaţa spirituală să 
nu mai fie necesară și că simbolurile religioase traditio- 
nale pot fi înlocuite acum cu însemnul dublului helix 
pe altarele noastre? 

Ambele opţiuni sunt profund primejdioase. Amân- 
două neagă adevărul. Amândouă vor diminua noblețea 

neamului omenesc. Amândouă vor fi nimicitoare 
pentru viitorul nostru. Și niciuna nu-și are rostul. Dum- 
nezeul Bibliei este și Dumnezeul genomului. El poate 
fi slăvit în catedrală ori în laborator. Creaţia sa este 
maiestuoasă, uluitoare, complexă și frumoasă — și nu 
se poate afla în război cu ea însăși. Numai noi, oamenii 
imperfecti, putem porni asemenea bătălii. Și doar noi le 
putem pune capăt. 

În delta râului Niger, în apropierea cotului care for- 
mează ţărmul vestic al Africii, se află un sat sărac numit 
Eku. Aici aveam să primesc o lecţie impresionantă și 
neașteptată. 

Plecasem în Nigeria în vara lui 1989 ca voluntar 
într-un mic spital misionar. Ideea era de a li se oferi o 
șansă medicilor misionari să participe la conferinţa lor 
anuală şi să-și încarce bateriile, atât din punct de vedere 
fizic, cât și spiritual. Fiica mea, studentă, și cu mine am 
hotărât să pornim în această aventură împreună, nutrind 
de mult curiozitatea de a afla cum este viaţa în Africa și 
animați fiind de dorinţa de a face ceva folositor în 
această lume în curs de dezvoltare. Eram conștient de 
faptul că, date fiind abilitățile mele medicale profund 
dependente de tehnologia de ultimă oră a spitalelor 
americane, voi face cu greu faţă provocărilor reprezen- 
tate de bolile tropicale necunoscute şi conditiile tehnice 
precare. Totuși, am ajuns în Nigeria cu speranţa că 
prezenţa mea acolo avea să fie cu adevărat benefică 
pentru viaţa multora dintre cei cărora urma să le acord 
îngrijire. 

Spitalul din Eku se deosebea de toate celelalte prin 
care trecusem. Nu erau niciodată suficiente paturi, așa 
că pacienţii se vedeau adesea nevoiţi să doarmă pe jos. 

În majoritatea cazurilor, familiile bolnavilor îi însoțeau 
pe aceștia și își asumau responsabilitatea de a-i hrăni, 
dat fiind că spitalul nu reușea să le ofere hrană adec- 
vată. Ne confruntam cu o gamă largă de boli grave. 
Adeseori, pacienţii ajungeau la spital abia atunci când 
boala se afla deja într-un stadiu avansat. Însă și mai 
grav era faptul că apăreau complicaţii din cauza leacu- 
rilor primite de la vracii din sat, la care multi nigerieni 
apelau mai întâi, ajungând la spitalul din Eku doar 
atunci când nu mai aveau altă alternativă. Cel mai greu 
îmi era să accept că îmi devenise foarte clar faptul că 
majoritatea bolilor pe care trebuia să le tratez ilustrau 
eșecul catastrofal al sistemului public de sănătate. Tu- 
berculoza, malaria, tetanosul și o gamă largă de boli 
parazitare, toate reflectau un mediu de viaţă în afara 
oricărui control medical și un sistem de sănătate com- 
plet distrus. 

Copleşit de gravitatea acestor probleme, epuizat de 
șirul neîntrerupt de pacienți cu boli pentru a căror 
diagnosticare nu eram suficient pregătit, frustrat din 
cauza lipsei aparaturii pentru laborator și radiologie, 
m-am simtit din ce în ce mai descurajat, întrebându-mă 
de ce crezusem că această călătorie va fi un lucru bun. 

Apoi, într-o după-amiază, a fost adus la clinică de 
către familia sa un tânăr fermier suferind de epuizare 
cronică și umflături grave la picioare. În timp ce îi luam 
pulsul, nu mică mi-a fost mirarea să constat că nu mai 
avea puls de fiecare dată când inspira. Deși până atunci 
nu mai văzusem niciodată acest simptom medical clasic 
(cunoscut drept „puls paradoxal“) manifestat atât de 
evident, eram convins că aceasta însemna că tânărul 
acumulase o cantitate mare de lichid în sacul pericardic 
din jurul inimii. Acest lichid ameninţa să îi blocheze 
circulaţia și să-i pună capăt vieții. 

În acest context, cauza cea mai probabilă era tuber- 
culoza. Aveam la spitalul din Eku medicamente pentru 
tratarea tuberculozei, însă ele nu puteau să acţioneze 
suficient de rapid pentru a-i salva viaţa tânărului. Mai 
avea de trăit cel mult câteva zile dacă nu se întreprindea 
ceva radical. Singura șansă de a-l salva era recurgerea la 
o operaţie foarte riscantă de extragere a lichidului peri- 
cardic printr-o sondă fixată pe pieptul pacientului. În 
ţările dezvoltate, o astfel de operaţie ar fi făcută doar de 
către un chirurg-cardiolog cu înaltă pregăure şi ghidat 
de un aparat cu ultrasunete, pentru a evita atingerea 
inimii şi implicit decesul imediat. 

Nu aveam la dispoziţie niciun aparat cu ultrasunete. 
Niciun alt medic aflat în acest mic spital nigerian nu 
mai făcuse vreodată această operaţie. Aveam de ales 
între a încerca să fac această operaţie riscantă şi a-l lăsa 
pe pacient să moară. l-am explicat tânărului cum stă 
situaţia. Era de-acum perfect conștient de starea foarte 
gravă în care se afla. Mi-a spus calm că pot începe. Cu 
sufletul la gură și cu o rugăciune pe buze, i-am înfipt 
un ac imens chiar sub stern, încercând să ajung la umărul 
stâng, temându-mă în tot acest răstimp să nu îi fi pus 
un diagnostic greșit, în care caz aproape sigur aveam 
să-i provoc moartea. 

Nu a trebuit să aştept prea mult. Şuvoiul de lichid 
roșu-închis din seringă m-a făcut iniţial să mă pani- 
chez, crezând că am pătruns din greșeală în ventriculul 
inimii, însă curând a devenit clar că nu era vorba despre 
sânge provenit din inimă, ci de o mare cantitate de 
lichid sângeriu din sacul pericardic aflat în jurul inimii. 

I-am extras aproape un litru de lichid. Reacţia tână- 
rului a fost spectaculoasă. „Pulsul paradoxal“ i-a dispă- 
rut aproape imediat, și în următoarele douăzeci şi patru 

de ore 1 s-au redus semnificativ și umflăturile de la 
picioare. 

Câteva ore după această experienţă, am simţit o mare 
ușurare, chiar exaltare, datorită celor petrecute, însă, a 
doua zi, a început să mă cuprindă din nou aceeaşi bine- 
cunoscută mâhnire. La urma urmelor, circumstanţele 
care l-au făcut pe acest tânăr să contracteze tubercu- 
loza nu aveau să se schimbe. El urma să înceapă în spi- 
tal tratamentul împotriva tuberculozei, însă mai mult 
ca sigur că nu va avea resursele necesare pentru a-și plăti 
întregul tratament de doi ani, va suferi foarte probabil 
o recădere și va muri în ciuda eforturilor noastre. Chiar 
dacă ar supravieţui acestei boli, vreo altă maladie ușor 
de prevenit, datorată apei murdare, alimentaţiei neco- 
respunzătoare şi mediului de viaţă periculos, avea să 
apară probabil la orizont. Șansele unei vieţi îndelungate 
pentru un fermier nigerian sunt slabe. 

Cu aceste gânduri descurajatoare în minte, m-am 
apropiat de patul tânărului în dimineaţa următoare și 
l-am găsit citind din Bible. M-a scrutat cu privirea și 
m-a întrebat dacă lucrez de mult la spital. I-am spus că 
sunt venit de curând, oarecum iritat și stingherit de 
faptul că i-a fost atât de uşor să-și dea seama de acest 
lucru, însă, după aceea, acest tânăr fermier nigerian, la 
fel de diferit de mine, în privinţa culturii, experienţei și 
descendenţei, cum ar putea fi oricare dintre oameni, a 
rostit aceste cuvinte care îmi vor rămâne întipărite în 
minte pe vecie: „Am impresia că te întrebi de ce ai venit 
aici“, a spus el. „Eu cunosc răspunsul. Ai venit aici 
pentru un singur motiv. Ai venit pentru mine.“ 

Am rămas uluit. Uluit, fiindcă înţelesese atât de bine 
ce se petrece în inima mea, dar încă și mai uluit datorită 
cuvintelor pe care le rostise. Eu îi înfipsesem un ac 

aproape de inimă; el mi-a străpuns inima de-a dreptul. 
Prin câteva cuvinte simple, mi-a spulberat visurile gran- 
dioase de a fi marele doctor alb care vindecă milioanele 
de africani. Avea dreptate. Fiecare dintre noi este 
chemat să intre în comuniune cu ceilalți. În rare ocazii 
acest lucru poate căpăta dimensiuni măreţe. Însă de 
cele mai multe ori se întâmplă prin simple gesturi de 
bunătate ale unei persoane către o altă persoană. Aces- 
tea sunt lucrurile care contează cu adevărat. Lacrimile 
de bucurie care mi-au împăienjenit ochii în timp ce me- 
ditam la cuvintele lui veneau dintr-o încredere imposi- 
bil de descris — încredere că acolo, în acel loc străin, 
doar pentru o singură clipă, m-am aflat în armonie cu 
voinţa lui Dumnezeu, strâns legat de acest tânăr într-un 
mod cât se poate de straniu, dar minunat. 

Nimic din ce învăţasem din știință nu putea să explice 
acea experienţă. Nimic din explicaţiile evoluționiste cu 
privire la comportamentul uman nu putea justifica de 
ce părea atât de firesc ca acest alb privilegiat să stea la 
căpătâiul acestui tânăr fermier african, fiecare dintre ei 
primind ceva excepţional. Aceasta este ceea ce C.S. 
Lewis numește agape. Este dragostea care nu așteaptă 
nicio recompensă. Este un afront la adresa materialis- 
mului și naturalismului și este cea mai dulce bucurie pe 
care o poate trăi cineva. 

În anii în care visam să merg în Africa, simţisem 
chemarea blândă de a face ceva cu adevărat altruist pen- 
tru alţii — această chemare de a te pune în slujba altora 
fără a aştepta vreun beneficiu personal este comună 
tuturor culturilor umane, însă îngăduisem altor visuri, 
mai puţin nobile, să îmi stea în cale — dorinţa de a fi 
privit cu admiraţie de sătenii din Eku, anticiparea 
aplauzelor din partea colegilor mei de acasă. Era clar că 

aceste planuri mărețe nu aveau să se împlinească în 
realitatea crudă a satului Eku, însă simplul gest de a 
încerca să ajut o singură persoană, într-o situaţie dis- 
perată, când abilităţile mele profesionale nu erau pe 
măsura provocări, s-a dovedit a fi o experienţă umană 
dintre cele mai încărcate de semnificaţii. Mi se luase o 
piatră de pe inimă. Aceasta era cu adevărat steaua nor- 
dului, iar busola nu indica mărire de sine, nici materi- 
alism, nici măcar ştiinţa medicinei — indica bunătatea 
pe care cu toţii sperăm cu disperare să o găsim în noi 
înșine şi în alţii. Am văzut, de asemenea, mai limpede 
ca niciodată, autorul acestei bunătăti și al acestui ade- 
văr, Adevăratul Nord, Dumnezeu Însuși, dezvăluin- 
du-și natura divină prin felul în care scrisese această 
dorinţă de a căuta binele în inimile noastre. 


Dând o semnificaţie personală indiciului 


Așadar aici, în capitolul final, am ajuns de unde am 
plecat, și anume la existenţa Legii Morale. Am călătorit 
prin științele chimiei, fizicii, cosmologiei, geologiei, 
paleontologiei și biologiei — și totuși această însușire 
umană unică încă mai stârnește uimire. După douăzeci 
şi opt de ani de credinţă în Dumnezeu, Legea Morală 
continuă să fie pentru mine cel mai puternic indiciu al 
existenței lui Dumnezeu. Mai mult decât atât, ilus- 
trează un Dumnezeu căruia îi pasă de fiinţele umane și 
un Dumnezeu care este infinit de bun și de sfânt. 

Celelalte observaţii, discutate mai devreme, care 
indică un Creator — faptul că universul a avut un înce- 
put, că respectă ordinea legilor care pot fi exprimate cu 
precizie matematică, precum și existenţa unei serii re- 
marcabile de „coincidente“ care permit legilor naturii 

să susţină viaţa — nu ne spun prea multe despre ce fel 
de Dumnezeu trebuie să fie dincolo de toate acestea, 
însă ne indică o minte inteligentă care s-ar putea afla în 
spatele unor asemenea principii atât de precise și de 
ingenioase. Însă ce fel de minte? Ce ar trebui să credem 


de fapt? 


Ce fel de credință? 


În primul capitol al acestei cărţi, am descris propriul 
meu parcurs de la ateism la credinţă. Vă sunt dator 
acum cu o explicaţie mai profundă privind drumul meu 
ulterior. Scriu aceste rânduri cu o oarecare strângere de 
inimă, căci pasiuni puternice tind să se nască atunci 
când trecem de la un sens general al existenţei lui 
Dumnezeu la un set precis de credinţe. 

Majoritatea marilor credinţe ale lumii împărtăşesc 
multe adevăruri comune şi probabil că nu ar fi 
supraviețuit dacă nu ar fi fost așa. Totuși, există deose- 
biri interesante și importante, iar fiecare persoană are 
nevoie să-și caute propria cale către adevăr. 

După convertirea mea la credinţa în Dumnezeu, am 
petrecut mult timp încercând să-i deslușesc caracteris- 
ticile. Am tras concluzia că trebuie să fie un Dumnezeu 
căruia îi pasă de oameni, căci altminteri argumentul cu 
privire la Legea Morală nu ar mai avea prea mult sens. 
De aceea, deismul nu m-ar mulţumi. O altă concluzie 
pe care am tras-o a fost aceea că Dumnezeu trebuie să 
fie sfânt și drept, de vreme ce Legea Morală mă în- 
dreaptă către această direcție, dar și acest lucru pare să 
fie îngrozitor de abstract. Doar fiindcă Dumnezeu este 
bun și își iubeşte făpturile create nu presupune, de pildă, 
că noi avem abilitatea de a comunica ori de a stabili 

o relație cu El. Am început să simt tot mai mult nevoia 
de a face acest lucru și mi-am dat seama că tocmai pen- 
tru asta există rugăciunea. Rugăciunea nu este, așa cum 
par să sugereze unii, o oportunitate de a-l determina pe 
Dumnezeu să facă ceea ce ne dorim noi. Rugăciunea 
reprezintă felul nostru de a căuta comuniunea cu 
Dumnezeu, de a afla despre El și de a încerca să înţele- 
gem perspectiva Lui cu privire la numeroasele lucruri 
care ne înconjoară ȘI care ne stârnesc uimirea ori îngri- 
Jorarea. 

Totuși, mi-a fost greu să construiesc această punte 
către Dumnezeu. Cu cât aflam mai multe despre El, cu 
atât mai inaccesibile păreau puritatea și sfințenia Lui şi 
cu atât mai întunecate îmi păreau propriile mele gân- 
duri și acţiuni în lumina aceasta puternică. 

Am început să fiu tot mai conștient de propria mea 
incapacitate de a face ce se cuvine, chiar și pentru o zi. 
Îmi ofeream zeci de scuze, însă, atunci când eram cu 
adevărat sincer cu mine însumi, mândria, apatia şi mâ- 
nia erau cele care câștigau în mod constant bătăliile 
mele lăuntrice. Nu mă gândisem niciodată până atunci 
să folosesc termenul „păcătos“ pentru a mă descrie, 
însă acum devenea dureros de evident că acest cuvânt 
demodat, de care înainte fugisem fiindcă mi se părea 
aspru și mult prea critic, se potrivea de minune. 

M-am gândit la o modalitate de vindecare, acordând 
mai mult timp autoexaminării și rugăciunii. Însă aceste 
eforturi s-au dovedit în mare măsură seci și lipsite de 
satisfacţii, nereușind să mă conducă dincolo de prăpas- 
tia crescândă dintre conştientizarea naturii mele imper- 
fecte și desăvârșirea lui Dumnezeu. 

Pe fondul acestei deznădejdi care mă cuprinsese s-a 
ivit persoana lui lisus Hristos. În anii copilăriei, pe 

când făceam parte din corul bisericii, nu aveam nici cea 
mai vagă idee despre Hristos. Credeam că este un mit, 
un basm, un supererou dintr-o poveste de adormit 
copiii, dar când am citit pentru prima dată adevărata 
relatare despre viaţa Lui din cele patru Evanghelii, va- 
loarea de mărturie a acestor naraţiuni, caracterul excep- 
tional al afirmațiilor lui Hristos şi consecinţele lor au 
început treptat să găsească ecou în mintea mea. Aici era 
vorba despre un om care nu susţinea doar că îl cunoaște 
pe Dumnezeu, ci că este Dumnezeu. Nu știam nicio 
altă figură din alte religii care să fi făcut vreodată o 
asemenea afirmaţie uluitoare. Mai susţinea, de aseme- 
nea, că poate ierta păcatele, ceea ce părea impresionant 
dar şi șocant în același timp. Era smerit și iubitor. 
Rostea cuvinte pline de înţelepciune, și cu toate acestea 
a fost dat morţii pe cruce de către cei care se temeau de 
El. Era om, deci cunoștea condiţia umană care mie mi 
se părea atât de împovărătoare, și totuși a promis că va 
ridica această povară: „Venitţi la Mine toți cei osteniţi și 
împovăraţi și Eu vă voi odihni pe voi“. (Matei 11:28) 

Celălalt lucru scandalos pe care martorii oculari din 
Noul Testament l-au spus despre El și pe care creștinii 
îl consideră fundamentul credinţei lor este faptul că 
acest om bun a înviat din morți. Pentru o minte deprinsă 
cu adevărurile științei, asta era cam greu de acceptat, 
dar, pe de altă parte, dacă Hristos a fost cu adevărat 
Fiul lui Dumnezeu — așa cum a susţinut în mod expli- 
cit — atunci cu siguranţă dintre toţi cei care au călcat pe 
acest pământ, doar El putea să suspende legile naturii 
dacă avea nevoie de acest lucru spre a atinge un ţel mai 
înalt. 

Însă învierea Sa trebuia să fie mai mult decât o 
demonstraţie de magie. Care era adevărata ei menire? 

Timp de două milenii creştinii au încercat să răspundă 
la această întrebare. După îndelungi căutări, nu am 
reușit să găsesc un singur răspuns — dimpotrivă, am 
descoperit mai multe răspunsuri care se întrepătrund, 
toate conducând la ideea unei punți între eul nostru 
păcătos și un Dumnezeu sfânt. Unii comentatori pun 
accentul pe ideea substituţiei — Hristos moare în locul 
nostru, al tuturor celor care merităm judecata lui 
Dumnezeu pentru fărădelegile noastre. Alții vorbesc 
despre mântuire — Hristos a plătit cu viaţa pentru a ne 
elibera de sub robia păcatului, așa încât noi să-l putem 
găsi pe Dumnezeu şi să fim încrezători că El nu ne mai 
judecă după faptele noastre, ci ne vede spălați de pă- 
cate. Creștinii numesc asta mântuire prin har. Dar 
pentru mine, răstignirea și învierea au adus și altceva. 
Dorinţa mea de a mă apropia de Dumnezeu era blocată 
de propria mea mândrie și de propriile mele păcate, 
care la rândul lor reprezentau o consecinţă inevitabilă a 
dorinţei mele egoiste de control. Fidelitatea fată de 
Dumnezeu presupune un soi de moarte a voinţei pro- 
prii, spre a te naște din nou ca fiinţă nouă. 

Cum puteam să realizez eu acest lucru? Așa cum se 
întâmplase de atâtea ori cu alte dileme, cuvintele lui C. 
S. Lewis oferă un răspuns direct la această întrebare: 


Dar să presupunem că Dumnezeu s-a făcut om — să pre- 
supunem că firea noastră omenească, supusă suferinţei și 
morţii, s-a împletit cu firea lui Dumnezeu într-o singură 
persoană, atunci acea persoană ne-ar putea ajuta. El ar putea 
să renunțe la voinţa Sa, ar putea suferi și muri, căci este om; 
şi ar putea să o facă în chip desăvârșit căci este Dumnezeu. 
Eu și cu tine putem trece prin acest proces numai dacă 
Dumnezeu face acest lucru în noi; dar Dumnezeu îl poate 
face numai dacă El devine om. Încercările noastre de a muri 
în felul acesta vor avea sorţi de izbândă numai dacă noi 

oamenii împărtășim moartea lui Dumnezeu, tot așa cum 
gândirea noastră poate avea sorți de izbândă numai fiindcă 
este o picătură din oceanul inteligenţei Lui: însă nu putem 
împărtăși moartea lui Dumnezeu dacă Dumnezeu nu 
moare; iar El nu poate muri decât dacă se face om. Acesta 
este sensul în care El plătește pentru păcatele noastre și 
suferă pentru noi ceea ce El Însuși nu ar avea nevoie să 
sufere deloc.! 


Înainte să devin credincios, această logică mi se 
părea complet absurdă. Acum răstignirea și învierea mi 
se păreau soluţia convingătoare pentru umplerea golu- 
lui dintre mine și Dumnezeu, un gol care acum putea fi 
umplut de persoana lui Iisus Hristos. 

Aşadar, am devenit convins de faptul că venirea lui 
Dumnezeu pe pământ în persoana lui lisus Hristos 
putea servi unui scop divin, însă se regăsea acest lucru 
în istorie? Omul de ştiinţă din mine refuza să meargă 
mai departe pe această cale către credinţa creştină, 
oricât de atrăgătoare ar fi fost ea, dacă scrierile biblice 
despre Hristos se dovedeau a fi un mit sau, mai rău, o 
înșelătorie, dar, cu cât citeam mai mult despre relatări 
biblice și non-biblice cu privire la evenimentele din 
Palestina secolului I, cu atât mai uimit eram datorită 
dovezilor istorice în sprijinul existenţei lui Iisus 
Hristos. Mai întâi, Evangheliile după Matei, Marcu, 
Luca și loan au fost scrise la doar câteva decenii de la 
moartea lui Hristos. Stilul și conţinutul acestora su- 
gerează cu tărie faptul că ele au fost concepute ca o 
relatare a unor martori oculari (Matei și loan s-au 
numărat între cei doisprezece apostoli). Îngrijorările 


1 CS. Lewis, Mere Christianity (Westwood: Barbour and 
Company, 1952), 50. 

legate de posibilele erori strecurate prin copierea 
succesivă sau traducerea incorectă au fost domolite în 
urma descoperirilor unor manuscrise din epoca respec- 
tivă. Astfel, dovada autenticităţii celor patru Evanghelii 
se arată a fi foarte solidă. În plus, istorici ne-creșştini din 
secolul I, precum Iosephus, dau mărturie despre un 
profet evreu care a fost răstignit de Pilat din Pont în 
jurul anului 33 d.H. Multe alte exemple de dovezi în 
sprijinul realității istorice a existenţei lui Hristos au 
fost strânse în numeroase cărți excelente, la care citi- 
torii interesaţi pot face apel.? De fapt, aşa cum scria un 
cercetător: „Existenţa istorică a lui Hristos este la fel 
de axiomatică pentru un istoric imparțial ca şi existenţa 
istorică a lui Iulius Cezar“ .? 


Dovezi care cer un verdict 


Așadar, dovezile tot mai numeroase în sprijinul 
existenţei acestei persoane excepţionale, care pare să-l 
fi ilustrat pe Dumnezeu în căutarea omului (în vreme 
ce în alte religii este vorba despre omul în căutarea lui 
Dumnezeu) deveneau din ce în ce mai convingătoare. 
Cu toate acestea am ezitat, ros de îndoieli și fiindu-mi 
teamă de consecințe. Poate că Hristos nu a fost decât 
un mare conducător spiritual ? Din nou, Lewis părea să 
fi scris un paragraf anume pentru mine: 


2 L. Strobel, The Case for Christ (Grand Rapids: Zondervan, 
1998); C.L. Blomberg, The Historical Reliability of the Gospels 
(Downers Grove: Intervarsity, 1987); G.R. Habermas, The Hist- 
orical Jesus: Ancient Evidence for the Life of Christ (New York: 
College Press, 1996). 

3 F.F. Bruce, The New Testament Documents, Are They 
Reliable ? (Grand Rapids: Eerdmans Publishing Co., 2003). 

Încerc aici să vă împiedic să spuneţi lucrul cu adevărat nebu- 
nesc pe care oamenii îl spun adesea despre El: „Sunt gata 
să-l accept pe lisus ca mare învățător spiritual, dar nu accept 
că este Dumnezeu“. Acesta este un lucru pe care nu trebuie 
să-l spunem. Un om care a fost doar om și a spus lucrurile 
pe care le-a spus lisus nu ar fi un mare învățător spiritual. El 
ar fi ori nebun — precum unul care zice că El este un ou 
fiert, ori ar fi diavolul din iad. Trebuie să alegeţi. Ori acest 
om a fost și este Fiul lui Dumnezeu ori, dacă nu, un nebun 
sau ceva și mai rău. Puteţi să Îl reduceţi la tăcere, ca pe un 
nebun, puteți să ÎL scuipaţi ori să Îl omorâţi, ca pe un 
demon; ori puteţi să-I cădeţi la picioare și să Îl numiţi 
Domn şi Dumnezeu, dar haideţi să nu rostim cu un aer 
superior absurdităti despre El ca mare învăţător spiritual. 
Nu ne-a lăsat deschisă această cale. Nu a avut în intenţie 
acest lucru.f 


Lewis avea dreptate. Trebuia să fac o alegere. Tre- 
cuse un an întreg de când hotărâsem să cred într-un soi 
de Dumnezeu, iar acum eram chemat să dau socoteală. 
Într-o frumoasă zi de toamnă, pe când făceam o dru- 
meţie în Munţi Cascadelor, în prima mea călătorie la 
vest de Mississippi, maiestatea și frumuseţea creaţiei lui 
Dumnezeu m-au copleșit și mi-au înfrânt rezistenţa. 
Când, după un colţ de munte, am zărit o neașteptată și 
splendidă cascadă îngheţată, coborând de la sute de 
metri înălțime, am înțeles că se încheiase căutarea mea. 
În dimineaţa următoare, am îngenuncheat în iarba 
plină de rouă, la răsăritul soarelui, și m-am predat lui 
Iisus Hristos. 

Nu am de gând ca povestind această întâmplare să 
evanghelizez sau să fac prozeliţi. Fiecare persoană tre- 
buie să-și urmeze propria căutare a adevărului spiritual. 


t Lewis, Mere Christianity, 45. 

Dacă Dumnezeu este real, El îi va oferi ajutor. Mult 
prea multe s-au spus de către creștini despre clubul 
exclusivist căruia îi aparţin. Toleranţa este o virtute; 
intoleranta un viciu. Mă mâhneşte adânc atunci când 
adepţii unei tradiţii religioase resping experienţele spi- 
rituale ale altora. În mod regretabil, creștinii par să aibă 
o înclinaţie deosebită în această privinţă. Personal, am 
avut multe de învăţat şi de admirat la alte tradiţii spiri- 
tuale, deşi revelaţia specială a firii lui Dumnezeu în 
lisus Hristos a devenit o componentă esenţială a pro- 
priei mele credinţe. 

Mult prea adesea creștinii adoptă o atitudine aro- 
gantă, critică și prezumţioasă, însă Hristos nu a procedat 
niciodată așa. Să luăm, spre exemplu, binecunoscuta 
parabolă a bunului samarinean. Natura participanților la 
această pildă ar fi fost imediat înţeleasă de către ascultă- 
torii din vremea lui Hristos, deși mai puţin în vre- 
murile noastre. lată cuvintele lui Iisus, prezentate în 
Evanghelia după Luca 10:30-37: 


Un om cobora de la Ierusalim la Ierihon și a căzut între tâl- 
hari, care, după ce l-au dezbrăcat și l-au rănit, au plecat, 
lăsându-l aproape mort. Din întâmplare, un preot cobora pe 
calea aceea şi, văzându-l, a trecut pe alături. De asemenea, şi 
un levit, ajungând în acel loc și văzându-l, a trecut pe ală- 
turi. lar un samarinean, mergând pe cale, a venit la el și, 
văzându-l, i s-a făcut milă și, apropiindu-se, i-a legat rănile, 
turnând pe ele untdelemn și vin, și, punându-l pe dobirocul 
său, l-a dus la o casă de oaspeți și i-a purtat de grijă. lar a 
doua zi, scoțând doi dinari, i-a dat gazdei și i-a zis: Ai grijă 
de el și, ce vei mai cheltui, eu, când mă voi întoarce, îţi voi 
da. Care dintre acești trei ţi se pare că a fost aproapele celui 
căzut între tâlhari ? Iar el [învățătorul de lege] a zis: Cel care 
a făcut milă cu el. Și Iisus i-a zis: Mergi și fă și tu asemenea. 

Samarinenii erau urâţi cu înverșunare de către evrei 
fiindcă aceștia respinseseră multe dintre învăţăturile 
profeților evrei. Faptul că Iisus a prezentat purtarea 
samarineanului ca fiind mai virtuoasă decât cea a unui 
preot sau a unui levit trebuie să fi fost scandalos pentru 
ascultătorii săi, însă principiul universal al iubirii și 
acceptării traversează toate învăţăturile lui Hristos din 
Noul Testament. Este călăuza cea mai importantă cu 
privire la felul cum trebuie să-i tratăm pe ceilalți. În 
Evanghelia după Matei 22:35, Hristos e întrebat care 
este cea mai mare dintre poruncile lui Dumnezeu. El 
răspunde simplu: „Să iubeşti pe Domnul Dumnezeul 
tău, cu toată inima ta, cu tot sufletul tău și cu tot cuge- 
tul tău. Aceasta este marea și întâia poruncă, iar a doua, 
la fel ca aceasta: Să iubești pe aproapele tău ca pe tine 
însuţi“. 

Multe dintre aceste principii pot fi găsite și în alte 
mari religii ale lumii. Totuși, dacă într-adevăr credința 
nu este doar o îndeletnicire culturală, ci mai curând o 
căutare a adevărului absolut, nu trebuie să mergem atât 
de departe încât să săvârșim eroarea de a spune că toate 
punctele de vedere divergente sunt la fel de adevărate. 
Monoteismul și politeismul nu pot avea amândouă 
dreptate. Prin propria mea căutare, crestinismul mi-a 
oferit acel sunet special al adevărului veșnic. Însă fiecare 
trebuie să urmeze calea propriei căutări. 


Căutaţi şi veți găsi 
Dacă m-ati însoţit până aici, sper că veţi fi de acord 
cu faptul că viziunea științifică și cea spirituală au 
amândouă multe de oferit. Ele prezintă răspunsuri di- 
ferite, dar complementare la cele mai mari întrebări 


— 237 — 


Limbajul lui Dumnezeu 


ale lumii și pot coexista fericit în mintea unei persoane 
cu preocupări intelectuale din secolul XXI. 

Ştiinţa este singura cale legitimă de cercetare a lumii 
naturale. Fie că investighează structura atomului, natura 
cosmosului sau secvența ADN a genomului uman, 
metoda științifică este unica modalitate viabilă de cău- 
tare a adevărului evenimentelor naturale. Desigur, ex- 
perimentele pot eşua spectaculos, interpretările expe- 
rimentelor pot fi greșite, iar știința poate comite erori, 
însă știința, prin natura ei, are capacitatea de a se auto- 
corecta. Nicio eroare majoră nu poate supravieţui prea 
mult timp în faţa progreselor constante ale cunoașterii. 

Cu toate acestea, doar știința nu este de ajuns pen- 
tru a răspunde la toate întrebările fundamentale. Chiar 
și Albert Finstein a înțeles cât de săracă ar fi o viziune 
asupra lumii pur naturalistă. Alegându-și cu grijă cu- 
vintele, el scria: „Știința fără religie este șchioapă, reli- 
gia fără ştiinţă este oarbă“.” Sensul existenței umane, 
realitatea lui Dumnezeu, posibilitatea unei vieţi din- 
colo de moarte și multe alte întrebări de natură spiritu- 
ală nu intră în sfera de cuprindere a metodei științifice, 
deși un ateu ar putea pretinde că aceste întrebări sunt 
fără răspuns și prin urmare irelevante, totuși acest lucru 
nu rezonează cu experienţa umană a celor mai mulți 
oameni. John Polkinghorne susţine convingător această 
idee recurgând la comparaţia cu muzica: 


Sărăcia unei abordări obiectiviste este mai mult decât evi- 
dentă atunci când ne gândim la misterul muzicii. Din punct 
de vedere științific, muzica nu reprezintă altceva decât 
vibrații ale aerului, care intră în contact cu timpanul urechii 
și stimulează centrii nervoși ai creierului. 


> A. Einstein, „Science, Philosophy and Religion: A Symposi- 
um“ (1941). 

Cum se face atunci că această banală secvenţă a activității 
temporale are puterea de a vorbi inimilor noastre despre o 
frumuseţe eternă? Întreaga gamă de trăiri subiective, de la 
percepţia unei pete de culoare roz la emoția provocată de un 
concert cu Misa în si minor și la mistica întâlnire cu rea- 
litatea inefabilă a Celui Preaînalt, toate aceste experienţe cu 
adevărat umane se află în centrul întâlnirii noastre cu reali- 
tatea și nu trebuie respinse ca fiind nimicuri epifenomenale 
de la suprafața unui univers a cărui adevărată natură este 
impersonală și lipsită de viață. 


Știința nu este singura cale către cunoaștere. Viziu- 
nea spirituală oferă o altă cale de aflare a adevărului. 
Oamenii de ştiinţă care neagă acest lucru ar face bine să 
reflecteze asupra limitelor propriilor lor instrumente, 
aspect minunat ilustrat într-o parabolă spusă de astro- 
nomul Arthur Eddington. El descrie un om hotărât să 
cerceteze formele de viaţă din adâncurile mării folosind 
un năvod cu dimensiunea ochiurilor de trei inci. După 
ce a prins multe creaturi sălbatice minunate din adân- 
curi, omul a tras concluzia că aici nu trăiesc pești mai 
mici de trei inci! Dacă folosim năvodul științific pentru 
a pescui propria noastră versiune a adevărului, atunci 
nu ar trebui să ne surprindă faptul că nu găsim dovada 
existenţei spiritului. 

Ce obstacole stau în calea unei îmbrățișări mai largi 
a naturii complementare a viziunii ştiinţifice şi a celei 
spirituale ? Aceasta nu este o întrebare teoretică în sens 
pur filozofic. Este o provocare pentru fiecare dintre noi. 
De aceea, sper că mă veți ierta dacă adresarea mea va 
căpăta o notă ceva mai personală, acum, când ne apro- 
piem de finalul acestei cărți. 


é J. Polkinghorne, Belief în God in an Age of Science (New 
Haven: Yale University Press, 1998) 18—19. 

Un îndemn către credincioși 


În cazul în care credeţi în Dumnezeu și aţi ales să 
citiţi această carte, îngrijorați de faptul că știința ero- 
dează credința prin promovarea unei concepții ateiste, 
sper că v-aţi convins de posibilitatea găsirii unei căi 
către armonia între credință și ştiinţă. Dacă Dumnezeu 
este Creatorul întregului univers, dacă Dumnezeu a 
avut un anumit plan pentru intrarea omului pe scena 
Istoriei și dacă și-a dorit o relaţie personală cu oamenii, 
cărora le-a insuflat Legea Morală ca semn al Lui Însuși, 
atunci El nu ar avea cum să fie ameninţat de eforturile 
minţilor noastre firave de a înţelege grandoarea creaţiei 
Sale. 

În acest context, știința poate fi o formă de religio- 
zitate. Într-adevăr, credincioşii ar trebui să încerce să 
fie în fruntea celor care caută o nouă cunoaștere. De 
multe ori, în trecut, credincioșii s-au aflat în avangarda 
ştiinţei, însă astăzi, mult prea adesea, oamenii de știință 
se simt jenaţi să-şi recunoască adeziunea la credinţă. Și 
pentru ca lucrurile să se complice și mai mult, conducă- 
torii spirituali par adesea că nu ţin pasul cu noile 
descoperiri științifice și își asumă riscul de a ataca per- 
spectivele științifice fără a înțelege pe deplin faptele. 
Drept consecință, Biserica poate cădea în ridicol, înde- 
părtându-i de Dumnezeu pe cei care Îl caută sincer. În 
Pilde 19:2, se vorbeşte tocmai despre acest tip de fer- 
voare religioasă bine intenționată, dar prost informată: 
„Nu este bună râvna fără cunoaștere“. 

Credincioşii ar face bine să urmeze îndemnul lui 
Copernic, care a găsit în descoperirea că Pământul se 
învârteşte în jurul Soarelui o oportunitate de a slăvi și 
nu de a minimaliza măreţia lui Dumnezeu: „A cunoaște 
lucrările măreţe ale lui Dumnezeu; a înțelege înţelep- 

ciunea, grandoarea și puterea Sa; a aprecia minunata 
alcătuire a legilor Sale, cu siguranţă, toate acestea tre- 
buie să fie un mod plăcut și acceptabil de slăvire a Celui 
Preaînalt, faţă de care neștiinţa nu poate fi mai recunos- 
cătoare decât știința“. 


Un îndemn către oamenii de știință 


Pe de altă parte, în cazul în care aveti încredere în 
metodele științei, dar rămâneţi sceptici în privinţa cre- 
dinţei, acesta ar fi un bun prilej să vă întrebaţi ce obsta- 
cole vă stau în cale ca să găsiţi o armonie între aceste 
concepţii despre lume. 

V-a îngrijorat faptul că această credinţă în Dumnezeu 
presupune o coborâre în iraţionalitate, un compromis 
al logicii sau chiar o sinucidere intelectuală? Să sperăm 
că argumentele prezentate în această carte vă vor oferi 
cel puţin un antidot parțial şi vă vor convinge că, dintre 
toate viziunile posibile, ateismul este cel mai puţin ra- 
tional. 

V-aţi abătut din drum din cauza atitudinii ipocrite a 
celor care se pretind credincioși? Din nou, nu uitaţi că 
apa pură a adevărului spiritual este turnată în acele vase 
ruginite numite fiinţe umane, așa încât nu ar trebui să 
fie nicio surpriză faptul că uneori aceste credinţe fon- 
datoare pot fi grav distorsionate. De aceea, nu vă înte- 
meiaţi evaluarea credinţei pe ceea ce vedeţi în compor- 
tamentul unor oameni sau în atitudinea unor instituţii 


7 Copernic citat în D.G. Frank, „A Credible Faith“, 
Perspectives in Science and Christian Faith 46 (1996): 254-255. 
Copernican scholar Owen Gingerich, specialist în opera lui 
Copernic, și-a exprimat îndoiala cu privire la autenticitatea acestui 
citat. 

religioase. Întemeiaţi-o mai curând pe adevărurile spi- 
rituale eterne ale credinţei. 

Vă preocupă o anumită problemă filozofică legată 
de credinţă, cum ar fi de ce un Dumnezeu plin de iu- 
bire îngăduie suferinţa? Să recunoaştem că mare parte 
din suferinţă este provocată de propriile noastre fapte 
sau ale altora și că, într-o lume în care oamenii practică 
liberul-arbitru, suferinţa este inevitabilă. Să înţelegem, 
de asemenea, că, dacă Dumnezeu este real, adesea sco- 
purile Lui nu vor coincide cu ale noastre. Deși este 
greu de acceptat, o totală absenţă a suferinţei s-ar putea 
să nu fie în interesul creșterii noastre spirituale. 

Pur şi simplu nu puteţi accepta ideea că instrumen- 
tele științei sunt insuficiente pentru a răspunde la toate 
întrebările esențiale? Aceasta reprezintă o mare pro- 
blemă pentru oamenii de știință, care și-au dedicat viaţa 
evaluării experimentale a realității. Din această pers- 
pectivă, recunoașterea incapacității științei de a răspunde 
la toate întrebările poate fi o mare lovitură pentru mân- 
dria noastră intelectuală, însă această lovitură trebuie să 
fie recunoscută, asumată și dată drept exemplu. 

Această discuţie despre spiritualitate vă face să vă 
simţiţi stânjeniţi din cauza sentimentului că recunoaș- 
terea posibilități existenței lui Dumnezeu ar putea 
implica noi cerinţe în ceea ce privește propriile planuri 
şi acţiuni? Recunosc clar această reacție din propria 
mea perioadă de „orbire deliberată“ și totuși pot să 
depun mărturie că prin cunoașterea dragostei și harului 
lui Dumnezeu am dobândit putere, și nu constrângere. 
Domeniul lui Dumnezeu este eliberarea, nu întemnițarea. 

Și, în sfârșit, nu v-aţi luat pur și simplu răgazul să re- 
flectaţi serios la viziunea spirituală? În lumea de azi, 
prea mulţi dintre noi trec de la o experienţă la alta, în- 

cercând să-și nege propria condiţie de muritori și să-și 
amâne pentru viitor orice meditaţie serioasă la Dum- 
nezeu, când își închipuie că va fi momentul potrivit. 

Viaţa este scurtă. Rata mortalităţii va fi de unu la unu 
în viitorul apropiat. Deschizându-vă sufletul către viaţa 
spirituală veţi primi în schimb o neînchipuită bogăție. 
Nu amânaţi să vă puneţi aceste întrebări fundamentale 
până când o criză personală sau înaintarea în vârstă vă 
va obliga să vă recunoașteţi sărăcirea spirituală. 


Un cuvânt de încheiere 


Pentru voi, cei care sunteţi pe drumul căutărilor, 
există răspunsuri la aceste întrebări. În armonia creaţiei 
lui Dumnezeu putem găsi bucurie și pace. În camera de 
la etaj a locuinţei mele se află o pereche de versete bi- 
blice decorate multicolor de mâna fiicei mele. Revin la 
aceste versete ori de câte ori mă zbat să aflu răspunsuri, 
iar ele îmi amintesc întotdeauna de natura adevăratei 
înțelepciuni: „Și de este cineva din voi lipsit de înţelep- 
ciune, să ceară de la Dumnezeu, Cel ce dă tuturor fără 
deosebire și fără înfruntare; şi i se va da“. (Iacob 1:5). 
„lar înţelepciunea cea de sus întâi este curată, apoi 
paşnică, îngăduitoare, ascultătoare, plină de milă şi de 
roade bune, neîndoielnică şi nefăţarnică“. (Jacob 3:17) 

Rugăciunea mea pentru lumea noastră îndurerată 
este ca împreună, cu dragoste, înțelegere și compasi- 
une, să căutăm și să găsim această înţelepciune. 

Este timpul să încheiem un armistițiu în războiul tot 
mai crâncen dintre știință și spiritualitate. Războiul nu 
a fost niciodată cu adevărat necesar. Asemenea atâtor 
războaie mundane, şi acesta a fost pornit și intensificat 
de extremiștii din ambele tabere, care au prezis un 

sfârșit iminent dacă partea adversă nu va fi eliminată. 
Stiinta nu este ameninţată de Dumnezeu; este îmbo- 
gățită și cu siguranță că Dumnezeu nu este ameninţat 
de știință; El a făcut totul posibil. Așadar, să încercăm 
împreună să refacem fundamentul solid al unei sinteze 
a tuturor marilor adevăruri, satisfăcătoare din punct de 
vedere intelectual și spiritual. Această patrie antică a 
raţiunii și a credinţei nu s-a aflat niciodată în pericol de 
a se prăbuși şi nu se va afla niciodată. Ne cheamă pe toţi 
căutătorii sinceri ai adevărului să venim și să aflăm aici. 
Să răspundem acestei chemări. Să abandonăm con- 
flictele. Speranţele, bucuriile și viitorul lumii noastre 
depind de acest lucru. 

Practica morală a stiintei 
și medicinei: bioetica 


Progresele realizate în domeniul cercetării biomedicale 
pentru prevenirea și vindecarea bolilor extrem de grave 
au stârnit mare interes, dar și îngrijorare în legătură cu 
potenţialele pericole reprezentate de punerea în prac- 
tică a acestor noi tehnologii. Disciplina care evaluează 
moralitatea practicilor biotehnologice și medicale se 
numește bioetică. În acest Apendice, vom analiza câteva 
dintre dilemele bioetice care provoacă discuţii aprinse 
în prezent, deși lista nu este câtuși de puţin completă. 
Voi insista în special asupra progreselor semnificative 
realizate în domeniul cercetării genomului uman. 


Genetica medicală 


Cu câtiva ani în urmă, o tânără a venit la clinica de 
oncologie a Universităţii din Michigan cu o misiune 
disperată. În ziua aceea, mi-am dat seama că începe o 
adevărată revoluţie în medicina genetică. Eu şi această 
tânără am fost aduși alături printr-un complex de 
împrejurări care includeau o legătură strânsă de familie, 

o boală nemiloasă şi avangarda cercetării în domeniul 
genomului uman.! 

Susan (nu acesta este numele real) și familia ei se 
aflau sub o zodie nefastă. Mai întâi mama ei fusese 
diagnosticată cu cancer la sân, apoi mătușa ei, după care 
două dintre fiicele mătușii și în cele din urmă sora ei 
mai mare. Profund alarmată, Susan a avut grijă să meargă 
la consultaţii și mamografii în mod regulat, în timp ce 
o vedea pe sora ei pierzând lupta cu boala. Una dintre 
verișoarele lui Susan a hotărât să recurgă la o dublă 
mastectomie profilactică, în speranţa de a evita aceeași 
soartă, apoi, cealaltă soră a lui Susan, Janet, a descoperit 
un nodul care s-a dovedit de natură canceroasă. 

Între timp, eu împreună cu colega mea, doctor 
Barbara Weber, iniţiaserăm un proiect de cercetare la 
Michigan pentru a încerca să identificăm factorii eredi- 
tari ai cancerului la sân. Familia lui Susan s-a înscris în 
acest proiect şi mi-era cunoscută doar sub denumirea 
de „Familia 15“. Însă, printr-una dintre acele stranii 
coincidenţe, când Janet a venit pentru consiliere în le- 
gătură cu diagnosticul de cancer la sân, doctor Weber a 
fost cea care a văzut-o la clinică, a auzit despre poves- 
tea familiei ei și a făcut legătura. 

Misiunea disperată a lui Susan, câteva luni mai târziu, 
era să vadă dacă doctor Weber și cu mine deţinem 
informaţii suplimentare din cadrul proiectului de cerc- 
etare care să o convingă să nu recurgă la o dublă mas- 
tectomie. Pierzându-și orice urmă de optimism, ea își 
programase această intervenţie chirurgicală radicală 


1 O descriere mai detaliată a experiențelor trăite de Susan și 
familia ei le puteți găsi în M. Waldholz, Curing Cancer (New 
York: Simon & Schuster, 1997), capitolele 2-5. 

peste trei zile. Vizita ei venea exact la momentul 
potrivit. Cercetările de laborator din săptămânile pre- 
cedente demonstraseră că exista o extrem de mare pro- 
babilitate ca unii membri ai familiei lui Susan să fi 
suferit de fapt o mutație periculoasă a unei gene (cunos- 
cută acum sub denumirea de BRCA1) de pe cromo- 
zomul 17. Atunci când începusem studiul, aveam slabe 
speranţe că vom beneficia atât de repede de aplicaţii 
clinice așa de importante. Totuşi, acum, confruntaţi cu 
o situaţie de urgentă, doctor Weber și cu mine am ho- 
tărât că ar fi lipsit de etică să ascundem informaţii într-un 
moment în care acestea aveau o relevanţă atât de mare. 

După ce m-am întors la laborator şi am analizat cu 
atenţie datele, am ajuns imediat la concluzia că Susan 
nu moștenise mutaţia periculoasă pe care o purtau mama 
și cele două surori ale ei și, prin urmare, riscul de can- 
cer la sân nu era, în cazul ei, mai mare decât în cazul 
oricărei alte femei obișnuite. În ziua aceea, Susan a fost 
prima persoană de pe planetă care a primit informaţii 
despre statutul ei BRCA1. Reactia ei a fost un amestec 
de exaltare și neîncredere. Și-a anulat totuși intervenţia 
chirurgicală. 

Vestea s-a răspândit ca vântul printre membrii fami- 
liei ei, iar telefonul a început să zbârnâie fără întreru- 
pere. În câteva săptămâni, doctor Weber și cu mine 
ne-am trezit consiliind întreaga familie a lui Susan, toți 
vrând să-şi cunoască situaţia genetică. 

Au mai existat multe alte momente dramatice. Veri- 
șoara care recursese la dubla mastectomie cu câțiva ani 
în urmă a aflat că de fapt nu purta mutaţia periculoasă. 
Iniţial, uluită la aflarea rezultatului, a reușit până la 
urmă să se împace cu ideea, ajungând la concluzia că 
făcuse cea mai bună alegere atunci când se hotărâse 
pentru operație. 

Poate cele mai dramatice au fost consecinţele pentru 
o altă ramură a familiei care crezuse iniţial că nu pre- 
zintă risc crescut de cancer la sân, de vreme ce se înrudea 
pe linie paternă cu femeile afectate de boală. Ideea că o 
genă susceptibilă pentru apariţia cancerului la sân ar 
putea fi transmisă prin bărbaţi neafectaţi nu păruse 
plauzibilă, însă în felul acesta operează gena BRCAI1. 
De fapt, s-a dovedit că tatăl lor era purtătorul mutaţiei 
ȘI O transmisese la cinci dintre cei zece copii ai săi. Una 
dintre fiice, în vârstă de treizeci și nouă de ani, a fost 
şocată la aflarea veștii că ar putea fi în pericol. A dorit 
să-și cunoască rezultatul ADN; era pozitiv. A făcut 
imediat o mamografie și în aceeaşi zi a aflat că are can- 
cer la sân. Vestea bună era că tumoarea se afla în fază 
incipientă și probabil că, altfel, nu ar fi fost diagnosti- 
cată decât doi sau trei ani mai târziu, când prognoza 
poate că nu ar mai fi fost atât de încurajatoare. 

În concluzie, treizeci şi cinci de membri ai acestei 
familii au fost găsiţi în situaţie de risc. S-a dovedit că 
aproape jumătate dintre ei purtau mutaţia periculoasă, 
iar jumătate dintre ei erau femei. Femeile care poartă 
această genă prezintă risc atât pentru cancer de sân, cât 
şi pentru cancer ovarian. Consecințele medicale și psi- 
hologice au fost profunde. Chiar și Susan, care a scăpat 
de „blestem“, a trecut printr-o lungă perioadă de de- 
presie și înstrăinare de familie, suferind de ceea ce se 
cheamă „complexul de vinovăţie al supravieţuitorului“, 
în amintirea celor care au supravieţuit Holocaustului. 

Familia lui Susan era, ce-i drept, neobișnuită. Cele 
mai multe cazuri de cancer la sân au cauze ereditare, 
dar nici pe departe atât de puternice precum în familia 
ei, însă nu există exemplare perfecte printre noi. Pre- 
zenta universală a mutaţiilor ADN, preţul pe care îl 

plătim pentru evoluție înseamnă că nimeni nu se poate 
bucura de perfecţiune trupească, nu mai mult decât de 
desăvârșire spirituală. 

Se apropie momentul când deficienţele genetice care 
ne pun într-o situaţie de risc, în ceea ce priveşte o posi- 
bilă boală viitoare, vor fi descoperite şi vom avea cu 
toţii șansa, precum familia lui Susan, de a afla ce se as- 
cunde în propriul nostru manual de instrucţiuni ADN. 
Pe măsură ce începem să evaluăm consecinţele acestor 
progrese rapide în înţelegerea biologiei umane, se ridică 
tot mai multe probleme etice, ceea ce este firesc de altfel. 
Cunoașterea în sine nu are nicio valoare morală intrin- 
secă; ci felul în care această cunoaștere este pusă în 
practică dobândește o dimensiune etică. Acest principiu 
ar trebui să ne fie familiar din multe aplicaţii non-me- 
dicale din experienţa cotidiană. Spre exemplu, anumite 
combinaţii de substanţe chimice pot genera un foc de 
artificii multicolor care să ne lumineze cerul ȘI să ne în- 
veselească la ceas de sărbătoare, însă, aceeași combi- 
nație poate fi folosită pentru a lansa un proiectil sau 
pentru a face o bombă care ucide zeci de oameni nevi- 
NOvaţi. 

Avem motive întemeiate să lăudăm extraordinarele 
progrese ştiinţifice ale Proiectului Genomului Uman. 
În definitiv, în aproape toate culturile de-a lungul isto- 
riei, alinarea suferințelor provocate de boală a fost con- 
siderată un lucru bun, poate chiar un imperativ moral. 
Astfel, deși unii ar putea spune că ştiinţa progresează 
prea rapid și că ar trebui să declarăm un moratoriu în 
ceea ce privește anumite aplicaţii ale ei, până când vom 
fi avut suficient timp să le studiem din perspectivă etică, 
mi-e greu să prezint aceste argumente părinților care 
încearcă disperaţi să-și ajute copiii aflați în suferință. 

Oare nu ar fi lipsite de etică și restricțiile intenționate 
asupra progreselor ştiinţei, care pot salva vieţi ome- 
nești, doar pentru a permite eticii să țină pasul cu ele? 


Medicina personalizată 


Ce se poate aștepta în anii ce vor veni de la revoluţia 
actuală în genomică? În primul rând, s-au făcut pro- 
grese rapide pe calea înţelegerii acelei fracțiuni infime 
(0,1 la sută) din ADN-ul uman care diferă de la o per- 
soană la alta și este foarte probabil ca în anii imediat 
următori să se identifice cele mai frecvente deficiențe 
genetice care sporesc riscul apariţiei unor boli precum 
cancerul, diabetul, bolile de inimă, boala Alzheimer și 
multe altele. Astfel, fiecare dintre noi va putea, dacă 
este interesat, să obțină un dosar personal privind po- 
sibilele riscuri de îmbolnăvire. Totuși, puţine dintre 
aceste dosare vor fi tot atât de dramatice ca în cazul fa- 
miliei lui Susan, fiindcă puţini dintre noi vor avea defi- 
cienţe genetice cu efecte atât de puternice. Aţi vrea să 
ştiţi ? Mulţi oameni ar răspunde afirmativ, dacă ar putea 
beneficia de intervenţii care să reducă acele riscuri, iar 
în unele cazuri, acest lucru este deja posibil. O persoană 
care prezintă risc sporit de cancer la colon, spre exem- 
plu, poate începe colonoscopia la o vârstă fragedă și să 
o repete cu sfinţenie o dată pe an pentru a detecta micii 
polipi într-o fază când aceștia pot fi eliminați cu ușu- 
rinţă, împiedicând transformarea lor ulterioară într-un 
cancer fatal. Persoanelor care prezintă un risc peste me- 
die de a face diabet li se va recomanda un regim alimen- 
tar strict și ținerea sub control a greutăţii. Persoanele 
care prezintă un risc ridicat de formare a unor cheaguri 
de sânge la membrele inferioare pot evita pastilele anti- 
concepţionale și perioadele prelungite de imobilitate. 

În cazul unei alte aplicaţii benefice a medicinei per- 
sonalizate, este tot mai evident faptul că răspunsul unei 
persoane la medicamente este puternic influenţată de 
ereditate. În numeroase cazuri ar putea fi posibilă reco- 
mandarea medicamentului potrivit pentru fiecare, pre- 
cum și dozajul acestuia, prin simpla testare a unei 
probe de ADN. Această abordare „farmacogenomică“, 
aplicată pe scară largă, ar trebui să aibă drept rezultat o 
terapie alopată din ce în ce mai eficientă și cu tot mai 
puţine efecte secundare periculoase sau chiar fatale. 


Probleme etice ridicate de testarea ADN 


Progresele descrise mai sus au toate o mare valoare 
potenţială. Totuși, în familia lui Susan, s-au ivit contro- 
verse atunci când s-a pus întrebarea dacă este bine sau 
nu să fie testaţi copiii pentru a se verifica prezența mu- 
taţiei BRCA1. Dat fiind că nu exista nicio intervenţie 
medicală special concepută pentru copii, iar impactul 
psihologic al unui rezultat pozitiv putea fi substanţial, 
doctor Weber și cu mine, sprijiniți de majoritatea 
experților în probleme etice pe care i-am consultat, am 
ajuns la concluzia că o astfel de testare ar trebui amâ- 
nată până când persoana în cauză împlinește vârsta de 
optsprezece ani. În cel puţin unul dintre cazuri, un tată 
purtător al mutaţiei BRCA1 a protestat din cauza fap- 
tului că fiicele lui nu au putut fi testate chiar atunci, 
susţinând că autoritatea lui paternă ar trebui să 
primeze, și nu decizia noastră. 

O problemă etică şi mai spinoasă o reprezintă mă- 
sura în care este oportun ca terţe părți să aibă acces sau 
să folosească informaţii genetice. Susan și multe dintre 
rudele ei se temeau că, dacă rezultatul testelor va fi 
pozitiv, aceste informaţii ar putea ajunge pe mâna 

companiilor de asigurări medicale sau a angajaţilor 
acestora și s-ar putea trezi fără slujbă sau asigurare me- 
dicală. 

O analiză etică amănunţită a acestei situaţii a condus 
la concluzia că o astfel de utilizare discriminatorie a in- 
formatiilor genetice ar reprezenta o violare a principi- 
ilor dreptății și echitătii, dat fiind că deficienţele gene- 
tice sunt universale și nimeni nu își poate alege propria 
secvență ADN. Pe de altă parte, dacă asiguratul are 
cunoștință de existenţa unui risc în ceea ce priveşte 
starea sănătăţii sale, iar asiguratorul nu, atunci există 
riscul ca asiguratul să înșele sistemul. Aceasta ar putea 
fi o problemă serioasă pentru polițele de asigurare de 
viaţă mari, însă în cazul asigurărilor de sănătate nu pare 
să aibă vreo însemnătate. 

Există așadar argumente solide în sprijinul nece- 
sităţii asigurării unei protecţii legislative împotriva dis- 
criminării genetice în asigurările de sănătate și la locul 
de muncă. Totuși, în momentul când scriu aceste rân- 
duri, încă mai aşteptăm implementarea unei legislații 
eficiente la nivel federal în Statele Unite. Imposibili- 
tatea de a oferi protecţie juridică ar putea avea un efect 
profund negativ asupra viitorului medicinei preventive 
individualizate, de vreme ce persoanele interesate s-ar 
putea teme să obțină informaţii genetice care le-ar putea 
fi de un real folos. 

O altă problemă etică majoră care se ridică, pe bună 
dreptate, este legată de accesul la asistență medicală. 
Aceasta reprezintă cu adevărat o problemă extrem de 
gravă în Statele Unite, unde în prezent peste patruzeci 
de milioane de oameni nu beneficiază de asigurare me- 
dicală. Se pare că, dintre toate naţiunile dezvoltate ale 
lumii, noi, cetățenii Statelor Unite, reuşim cel mai bine 

să întoarcem capul şi să ignorăm acest eșec al respon- 
sabilităţii morale. Una dintre consecinţele tragice o re- 
prezintă orientarea persoanelor cu probleme sociale 
către o asistenţă de urgenţă total ineficientă și necore- 
spunzătoare, care nu face nimic pentru a preveni, ci 
pune accentul pe tratarea gravelor probleme medicale 
atunci când acestea se ivesc în mod inevitabil. 
Dilemele etice legate de accesul la informaţii genetice 
se vor acutiza pe măsură ce progresele cercetării, impul- 
sionate de ceea ce descoperim cu privire la genomul 
uman, vor conduce la apariţia unor mijloace noi și mult 
mai eficiente de prevenire a cancerului, a bolilor de inimă, 
a bolilor psihice și a multor altor maladii necruțătoare. 


Bioetica se întemeiază pe Legea Morală 


Înainte de a prezenta alte dileme etice, se cuvine să 
ne oprim asupra principiilor pe care se întemeiază ju- 
decăţile noastre privind comportamentul etic. Multe 
aspecte care ţin de bioetică sunt complicate. Cei care 
evaluează moralitatea unei anumite decizii pot proveni 
din medii culturale și tradiții religioase extrem de di- 
ferite. Într-o societate secularizată și pluralistă, este 
oare realist ca orice grup să poată hotărî asupra justeţei 
unui act în împrejurări dificile ? 

De fapt, am descoperit că, odată ce lucrurile sunt 
clare, oameni cu concepţii foarte diferite pot ajunge, în 
majoritatea cazurilor, să împărtășească aceeași con- 
cluzie. Deși, la început, poate părea surprinzător, cred 
că este un exemplu convingător al universalităţii Legii 
Morale. Avem cu toții un simţ înnăscut al binelui și 
răului; chiar dacă această cunoaștere este obstrucțio- 
nată de ispite și neînţelegeri, se poate ajunge totuși la ea 

prin reflecţie aprofundată. T.L. Beauchamp şi J.F. 
Childress? susţin că mare parte din bioetică are la bază 
patru principii etice care sunt comune tuturor cul- 
turilor şi societăților. Acestea includ: 


1. Respect pentru autonomie — principiul potrivit 
căruia unei persoane raţionale ar trebui să i se dea 
libertatea de a lua decizii, fără constrângeri exte- 
rioare inoportune; 

2. Dreptate — necesitatea ca toate persoanele să fie 
tratate în mod corect, moral și imparțial; 

3. Binefacere — imperativul de a-i trata pe alţii spre 
binele lor; 

4. Nevătămare — „Mai întâi, să nu faci rău“ (pre- 
cum stă scris în Jurământul lui Hipocrate); 


Ce rol ar trebui să joace credința în dezbaterile bioetice? 


O persoană religioasă va susține că, de fapt, aceste 
principii sunt expuse cu claritate în textele sacre ale 
iudeo-creștinismului, islamului, budismului și ale altor 
tradiţii religioase. Și, într-adevăr, câteva dintre cele mai 
elocvente afirmaţii ale acestor principii se regăsesc în 
textele sacre fundamentale, însă nu este nevoie să fim 
teiști pentru a fi de acord cu aceste principii. Chiar și o 
persoană fără pregătire în domeniul teoriei muzicale 
poate fi transportată de un concert de Mozart. Legea 
Morală ne vorbește tuturor, indiferent dacă suntem sau 
nu de acord în privinţa originii el. 

Principiile de bază ale eticii pot fi extrase din Legea 
Morală şi sunt universale, însă pot apărea divergențe în 


2 T.L. Beauchamp and J. F. Childress, Principles of Biomedical 
Ethics, ediția a 4-a (New York: Oxford University Press, 1994). 

situaţia în care nu toate principiile pot fi satisfăcute în 
același timp, iar opiniile sunt împărțite în ceea ce pri- 
vește prioritatea principiilor care trebuie să fie echili- 
brate într-un fel. În multe cazuri, societatea a ajuns la 
un consens în legătură cu acest aspect; în alte cazuri, 
precum cel pe care îl vom prezenta în continuare, vor 
exista voci care își vor exprima dezacordul faţă de ba- 
lanta etică. 


Celulele stem și clonarea 


Încă îmi mai amintesc acea după-amiază de duminică 
în urmă cu câţiva ani, când un reporter a venit la mine 
acasă să afle ce părere am despre un articol ce urma să 
fie publicat într-un ziar important și în care se vorbea 
despre clonarea oii Dolly. Era un eveniment extraordi- 
nar şi fără precedent, căci, practic, toţi oamenii de ști- 
inţă (inclusiv eu) crezuseră că este imposibilă clonarea 
unui mamifer. Deși întregul manual de instrucțiuni 
ADN al unui organism este purtat în fiecare celulă a 
corpului, se presupunea că anumite schimbări ireversi- 
bile în structura ADN-ului vor face imposibilă repro- 
gramarea unui manual de instrucțiuni complet şi exact. 

Ne-am înșelat. Într-adevăr, de-a lungul ultimului 
deceniu, s-au făcut descoperiri după descoperiri care 
ne-au dezvăluit remarcabila și complet neașteptata fle- 
xibilitate a celulelor mamiferelor. Acest lucru a condus la 
controversa actuală cu privire la potenţialele beneficii 
ȘI riscuri ale acestui tip de cercetare, caracterizată prin 
ample proteste publice care nu dau semne de diminuare. 

Discuţiile privind celulele umane stem au fost atât 
de aprinse, iar jargonul folosit a fost atât de impene- 
trabil, încât se impun câteva explicaţii. Celula stem 

poartă în ea potențialul de a se dezvolta în mai multe 
tipuri diferite de celule. În măduva osoasă, spre exemplu, 
o celulă stem poate da naștere globulelor roșii, globu- 
lelor albe și, în contextul unui mediu adecvat, chiar şi 
celulelor mușchiului inimii. Acest tip de celulă stem 
este denumită în mod obișnuit „celulă stem adultă“, 
pentru a se deosebi de o celulă stem provenită dintr-un 
embrion. 

Embrionul uman, format prin unirea spermei cu 
ovulul, începe ca o simplă celulă. Această celulă este 
incredibil de flexibilă, având potențialul de a se trans- 
forma într-o celulă a ficatului, a creierului, a mușchiu- 
lui sau a oricărui alt ţesut complex care formează cele 
100 de trilioane de celule ale unui om adult. Dovezile 
actuale ne confirmă faptul că potenţialul unei celule 
stem embrionare de a se replica în mod susţinut şi abi- 
litatea ei de a se transforma, practic, în orice tip de 
celulă le depășesc pe cele ale unei celule stem adulte. 
Totuși, prin definiţie, o celulă stem umană embrionară 
nu poate proveni decât dintr-un embrion în fază incip- 
ientă — nu neapărat în stadiul de celulă-unică, dar în 
timp ce embrionul este încă doar o mică minge com- 
pactă de celule, mai mică decât punctul de pe litera 7. 

Însă Dolly nu a provenit dintr-o celulă stem embri- 
onară, nici măcar dintr-una adultă. Aspectul cu ade- 
vărat spectaculos și neașteptat în legătură cu crearea lui 
Dolly este acela că ea s-a născut printr-un proces abso- 
lut fără precedent în cazul mamiferelor și care nu se 
petrece în natură. Așa cum se arată în figura A.1, acest 
proces, cunoscut sub denumirea de transfer nuclear 
celular somatic, a început de la o unică celulă prelevată 
din ugerul unei oi mature (oaia donatoare). După 
aceea, nucleul acelei celule, purtător al întregului ADN 

al oii donatoare, a fost extras şi introdus în mediul 
bogat în proteine şi molecule semnalizatoare din cito- 
plasma unui ovul. 

Acelui ovul i se extrăsese anterior nucleul, așa încât 
nu mai putea oferi instrucţiunile genetice necesare, ci 
doar mediul necesar pentru ca acele instrucţiuni să fie 
recunoscute și îndeplinite. Introdus în acel spaţiu pri- 
mordial, ADN-ul provenit din celula ugerului a călă- 
torit efectiv înapoi în timp, ștergând toate transfor- 
mările specifice pe care le cunoscuse celula respectivă 
pentru a deveni o celulă superspecializată implicată în 
producţia de lapte. Nucleul celulei ugerului s-a întors 
la starea lui primordială nediferențiată. Apoi acea celulă 
a fost implantată înapoi în uterul oii și astfel a luat 
naștere Dolly, al cărei ADN nuclear era identic cu cel 
al oii donatoare. 

Figura A.1 Procesul transferului nuclear celular somatic. 


Lumea științifică și medicală a fost electrizată de cu 
totul neașteptata flexibilitate a manualului de instrucțiuni 
al genomului. Pornind de la această revelaţie, oamenii 
de ştiinţă consideră acum cercetarea celulelor stem 
drept o adevărată șansă de a afla cum o singură celulă 


— 257 — 


Limbajul lui Dumnezeu 


poate deveni o celulă a ficatului, o celulă a rinichiului 
ori o celulă a creierului. Sigur că multe dintre aceste 
întrebări esenţiale își află răspunsul în urma studierii 
celulelor stem provenind de la animale, unde pro- 
blemele etice sunt mult mai puţin acute. Totuși acest 
val de interes privind beneficiile medicale ale cercetării 
celulelor stem se datorează în special potenţialului, deși 
încă nedovedit, de a se folosi această abordare pentru 
conceperea unor noi terapii. Multe boli cronice apar 
fiindcă un anumit tip de celulă moare prematur. Dacă 
fiica dumneavoastră suferă de diabet juvenil (de tip I), 
aceasta se datorează faptului că celulele din pancreasul 
ei, care în mod normal secretă insulină, au avut de 
înfruntat un atac imunobiologic din partea corpului și 
au murit. Dacă tatăl dumneavoastră suferă de boala 
Parkinson, aceasta se datorează faptului că neuronii 
dintr-o anumită parte a creierului, substanţa cenușie, 
au murit prematur, ducând la o întrerupere a circui- 
telor normale care controlează funcţia motorie. Dacă 
vărul dumneavoastră se află pe lista de transplant de 
ficat sau de rinichi, sau de inimă, aceasta se datorează 
faptului că aceste organe au suferit vătămări extrem de 
grave pe care nu le mai pot repara singure. 

Dacă am reuși să găsim un mijloc prin care să rege- 
nerăm aceste țesuturi sau organe vătămate, atunci multe 
boli cronice care în prezent sunt incurabile ar putea fi 
tratate în mod eficient ori chiar vindecate. Din acest 
motiv, „medicina regenerativă“ a devenit un subiect de 
enorm interes în cercetarea medicală. În prezent, stu- 
diul celulelor stem pare să ofere cea mai mare șansă de 
împlinire a acestui vis. 

Cu toate acestea, cercetarea celulelor stem umane a 
provocat discuţii aprinse în sfera socială, etică și poli- 
tică. Intensitatea emoţiilor, patima cu care se susţin 

diferitele puncte de vedere și divergenţele de opinie 
sunt aproape fără precedent și adesea detaliile științifice 
se pierd în 1ureșul furtunii. 

În primul rând, puţini sunt cei care consideră că uti- 
lizarea în scop terapeutic a celulelor stem adulte pre- 
zintă vreo nouă dilemă etică majoră. Astfel de celule 
pot fi extrase din țesutul unei persoane care trăiește 
deja. Scenariul dorit ar fi să determinăm acea celulă să 
se metamorfozeze în tipul de celulă de care este nevoie 
pentru a trata boala respectivei persoane. Dacă am ști, 
de pildă, cum să determinăm câteva celule stem din 
măduva osoasă să producă un mare număr de celule ale 
ficatului, atunci s-ar putea realiza un „autotransplant“ 
de ficat doar prin folosirea măduvei proprii a pacientului. 

Deși s-au făcut câţiva pași încurajatori în această 
direcţie și se fac investiţii semnificative pentru conti- 
nuarea cercetării celulelor stem adulte, la ora actuală ne 
lipsesc dovezile care să ne confirme faptul că reperto- 
riul celulelor stem adulte pe care le posedă oamenii va 
fi suficient pentru a răspunde numeroaselor nevoi ale 
celor care suferă de boli cronice. De aceea, celulele 
stem embrionare ori transferul nuclear celular somatic 
sunt luate serios în calcul ca potenţiale alternative. 

Celulele stem care provin dintr-un embrion uman 
ar trebui să aibă potențialul maxim de a forma orice tip 
de ţesut (în definitiv, ele asta fac în mod natural pe par- 
cursul evoluţiei). Însă aici se ridică mari semne de 
întrebare din perspectivă etică, şi pe bună dreptate. Un 
embrion format prin unirea spermei umane și a ovulu- 
lui uman este o potențială ființă umană. Extragerea 
unor celule stem dintr-un embrion conduce în general 
la distrugerea embrionului (deși au fost propuse câteva 
metode care ar putea să-i permită supraviețuirea). 

Pentru cineva care crede cu convingere că viaţa începe 
exact în momentul concepţiei și că viaţa umană este 
sacră pornind chiar din acel moment, aceasta ar fi o 
formă inacceptabilă de cercetare sau îngrijire medicală. 

Mulți oameni rezonabili își vor exprima, adesea cu 
patimă, dezacordul faţă de o astfel de cercetare. Dis- 
cuţia pe marginea raportului dintre acceptabil şi inac- 
ceptabil este puternic influențată de răspunsurile pe 
care le dăm la următoarele întrebări. 


Începe viaţa omului în momentul concepției? 


De secole, oameni de știință, filozofi şi teologi dez- 
bat problema punctului în care începe de fapt viata. 
Informaţiile suplimentare cu privire la procesele ana- 
tomice și moleculare implicate în dezvoltarea timpurie 
a embrionului uman nu sunt de mare ajutor în această 
privinţă, fiindcă nu este de fapt o problemă ce ţine de 
știință. De veacuri, diferitele culturi și tradiţii religioase 
au oferit definiţii diferite privind începutul vieţii. Chiar 
și astăzi, diferitele credințe folosesc jaloane diferite 
pentru a marca intrarea sufletului în fătul uman. 

Din perspectiva unui biolog, etapele care urmează 
după unirea spermei cu ovulul se petrec într-o ordine 
cât se poate de previzibilă, conducând la o complexi- 
tate din ce în ce mai mare și fără limite precise între 
fazele procesului. Nu există, prin urmare, nicio linie 
despărțitoare biologică între o fiinţă umană și o formă 
embrionară încă nedefinită. În opinia unora, adevărata 
existenţă umană nu poate exista fără sistemul nervos, 
aşa încât dezvoltarea embrionară a precursorului ana- 
tomic al măduvei spinării, care apare în general în jurul 
zilei a cincisprezecea, ar putea fi considerată drept un 

astfel de jalon. În opinia altora, potenţialitatea dezvol- 
tării sistemului nervos al embrionului există din mo- 
mentul concepţiei și nu este relevant dacă această po- 
tenţialitate se realizează sau nu prin formarea unei 
anumite structuri anatomice. 

Concluzii interesante au fost trase de pe urma stu- 
dierii gemenilor monozigoţi, care se dezvoltă dintr-un 
singur ovul fertilizat. În fazele primare ale dezvoltării 
(probabil în etapa bicelulară), embrionul se divide, 
rezultând doi embrioni distincti cu ADN identic. Niciun 
teolog nu ar putea susţine că gemenii monozigoţi nu au 
suflet sau că împart același suflet. În aceste cazuri, ideea 
că natura spirituală a persoanei este definită exact în 
momentul concepţiei se confruntă cu o mare dificultate. 


Există vreo situaţie în care ar fi justificată prelevarea 
de celule stem de la embrioni umani? 


Cei care cred cu tărie că viaţa omului începe în mo- 
mentul zămislirii și că exact din acel moment embri- 
onul merită întregul statut moral al unei fiinţe umane 
adulte vor răspunde, în general, negativ la această între- 
bare. Poziţia lor ar demonstra consecvență etică. To- 
tuși, trebuie să evidențiem faptul că mulți dintre ei au 
ales să închidă ochii sau cel puţin să adopte o poziţie de 
relativism moral, într-o altă situaţie în care embnionii 
umani sunt distruși. 

Este vorba despre fertilizarea in vitro, folosită pe 
scară largă de cuplurile infertile și acceptată ca soluţie 
la o teribilă suferinţă. În cazul acestui procedeu, ovulele 
sunt recoltate de la mamă după un tratament hormonal 
care conduce la producerea mai multor ovule în același 
timp. Ovulele sunt fertilizate in vitro cu sperma tatei. 

Embrionii sunt ţinuţi sub observaţie între trei şi șase 
zile pentru a se vedea dacă se dezvoltă normal, iar apoi 
un mic număr (de obicei, unul sau doi) sunt implantati 
în uterul mamei, cu speranţa obţinerii unei sarcini. 

În majoritatea cazurilor, sunt disponibili mai mulţi 
embrioni decât pot fi implantaţi în condiţii de sigu- 
ranţă. Embrionii de rezervă sunt de obicei congelati. 
Numai în Statele Unite există sute de mii de astfel de 
embrioni îngheţaţi păstraţi în congelatoare, iar numă- 
rul lor continuă să crească. Unii dintre acești embrioni 
au fost adoptați de către alte cupluri, ducând la apariţia 
unui mic număr de sarcini, însă fără îndoială că majori- 
tatea acestor embrioni va fi în cele din urmă distrusă. O 
atitudine fermă împotriva distrugerii embrionilor 
umani, în orice circumstanţă, ar trebui, prin urmare, să 
implice opoziţia faţă de fertilizarea in vitro. S-a propus, 
de asemenea, ca toţi embrionii produși prin fertilizare 
in vitro să fie implantaţi, însă acest lucru ar crește riscul 
morţii fetale din cauza sarcinii multiple. Într-adevăr, 
nu există la ora actuală o soluție simplă de ieșire din 
această dilemă. 

Multi dintre cei care altminteri se opun cercetării în 
domeniul embrionului uman susţin, totuși, că, în ciuda 
probabilității distrugerii embrionilor rămași în plus 
după fertilizarea in vitro, dorinţa unui cuplu de a avea 
un copil reprezintă o valoare morală atât de puternică 
încât ea justifică această procedură. Am putea fi de 
acord cu această poziţie, însă în acest fel se încalcă prin- 
cipiul potrivit căruia distrugerea inevitabilă a embrio- 
nilor umani ar trebui evitată cu orice preț, indiferent de 
potenţialele beneficii. 

În acest caz se pune întrebarea: dacă am putea sta- 
bili procedurile legale pentru a ne asigura că nicio fer- 

tilizare in vitro nu se va realiza cu scopul declarat de a 
produce embrioni destinati cercetării şi dacă cercetarea 
medicală s-ar limita atunci doar la folosirea acelor em- 
brioni rămași în urma fertlizării in vitro şi destinati în 
mod clar distrugerii, s-ar putea vorbi atunci despre o 
încălcare a moralității ? 


Transferul nuclear celular somatic este fundamental diferit 


Vestea cea bună este că aceste controverse violente 
privind celulele stem prelevate de la embrioni umani 
s-ar putea dovedi în cele din urmă inuule, fiindcă o altă 
cale, mai puţin dilematuică din punct de vedere etic, ar 
putea oferi soluții medicale mult mai eficiente. Mă refer 
aici la același proces de transfer nuclear celular somatic 
care a dus la crearea oii Dolly. 

Este profund regretabil faptul că acest procedeu al 
transferului nuclear a fost pus pe picior de egalitate, 
atât în ceea ce priveşte terminologia, cât și argumentele 
morale, cu producerea de celule stem de la un embrion 
uman creat prin unirea spermei cu ovulul. Această 
echivalare, la care s-a ajuns încă de la începuturile dez- 
baterii publice și la care subscriu acum aproape servil 
majoritatea participanţilor, ignoră profunda deosebire 
în felul cum sunt create aceste două entităţi. Metoda 
transferului nuclear are un potenţial mult mai ridicat 
de a oferi avantaje medicale și de aceea este foarte im- 
portant să încercăm să lămurim această confuzie. 

Așa cum am precizat mai devreme şi cum se arată în 
Figura A.1, transferul nuclear celular somatic nu 
implică fuziunea dintre spermă și ovul. Instrucţiunile 
ADN derivă dintr-o singură celulă prelevată din pielea 
sau dintr-un alt ţesut al unui animal viu. (În cazul lui 

Dolly, s-a întâmplat să fie ugerul, însă ar putea fi orice 
altceva.) Cred că oricine ar fi de acord cu faptul că o 
celulă donatoare prelevată din piele nu are nicio va- 
loare morală; în definitiv, pierdem milioane de astfel de 
celule în fiecare zi. În mod similar, ovulul din care s-a 
extras nucleul, pierzându-și întregul ADN, nu are niciun 
potenţial de a deveni vreodată un organism viu şi prin 
urmare nu pare să merite un statut moral. Îmbinarea 
acestor două entităţi creează o celulă care nu poate 
exista în mod natural, dar care are un mare potenţial, 
însă am putea oare să o numim fiinţă umană? 

Dacă există cineva care susţine că simplul fapt al po- 
tențialității sale merită acest atribut, atunci de ce nu 
s-ar aplica acest argument și în cazul celulei prelevate 
din piele înainte de a fi manipulată ? Și ea avea potenţial. 

În următorii câţiva ani este probabil ca ştiinţa să 
descopere semnalele conţinute în citoplasma ovulului 
care permit nucleului celulei prelevate din piele să-și 
șteargă istoria şi să-și recupereze extraordinarul po- 
tențial de a se transforma în multe alte tipuri de tesu- 
turi. Astfel, este foarte probabil ca în câțiva ani acest 
proces să nu mai aibă nevoie de prezenţa ovulului, ci să 
se realizeze prin inserarea oricărui tip de celulă a unui 
donator într-un cockteil adecvat de molecule semnali- 
zatoare. În ce punct, de-a lungul acestei lungi serii de 
etape, ar trebui atribuit statutul moral al unei fiinţe 
umane ? Nu ar semăna rezultatul acestui procedeu cu o 
celulă stem adultă mai curând decât cu o celulă stem 
embrionară ? 

Controversa din jurul transferului nuclear celular 
somatic se datorează faptului că această fuziune bizară 
dintre o celulă prelevată din uger și un ovul căruia i s-a 
extras nucleul a dus în cele din urmă la apariţia lui 

Dolly. Acest lucru s-a întâmplat deoarece produsul 
rezultat în urma transferului a fost reimplantat inten- 
ţionat în uterul unei oi, ceea ce evident că nu s-ar putea 
petrece în mod accidental. Metode asemănătoare au 
fost folosite în cazul multor altor mamifere, inclusiv 
vaci, cai, pisici și câini. Este posibil ca această așa-nu- 
mită clonare reproductivă să fi fost încercată și în cazul 
oamenilor de către câteva grupuri de cercetători extre- 
mişti, unul dintre acestea (raelienti) fiind condus de un 
individ care poartă costum de protecţie argintiu și 
pretinde că a fost răpit de extratereștri (nu tocmai cre- 
dibil pentru un om de ştiinţă). Oamenii de știință, eti- 
cienii, teologii și juriștii sunt în esenţă de acord cu ideea 
potrivit căreia clonarea reproductivă a unei ființe umane 
nu trebuie realizată în nicio circumstanţă. Unul dintre 
motivele fundamentale pentru adoptarea acestei poziţii 
se întemeiază pe puternicele obiecţii morale și teolo- 
gice faţă de realizarea unor cópii umane în acest mod 
nenatural, în timp ce alte obiecţii majore au la bază 
considerente de siguranţă, căci clonarea reproductivă a 
oricărui alt mamifer s-a dovedit a fi un efort extrem de 
ineficient și sortit eșecului, cele mai multe clonări având 
drept rezultat pierderi de sarcină sau moarte infantilă. 
Puținele clone care au supravieţuit după naștere au pre- 
zentat, în aproape toate cazurile, o anumită anomalie, 
inclusiv Dolly (care a suferit de artrită şi obezitate). 
Date fiind aceste concluzii, ar fi absolut firesc să cerem 
ca produsele rezultate în urma transferului nuclear ce- 
lular somatic să nu fie niciodată reimplantate în uterul 
unei mame-gazdă. Cu toţii putem fi de acord cu asta. 
Bătălia se dă în legătură cu întrebarea dacă, în cazul 
oamenilor, transferul nuclear celular somatic ar trebui 
să fie realizat în orice altă circumstanţă, în situaţia în 

care nu se intenţionează câtuși de puţin producerea 
unei fiinţe umane intacte. Miza este foarte mare. Dacă 
suferiți de boala Parkinson, nu aveţi nevoie de celule 
stem de la un alt donator, ci de propriile dumneavoas- 
tră celule. La urma urmelor, pe parcursul atâtor decenii 
am aflat cu ajutorul ştiinţei transplantului de organe că 
implantarea într-un receptor a unor celule aparţinând 
unui alt individ creează în mod previzibil o reacţie de 
respingere distructivă, care poate fi de obicei minimali- 
zată doar printr-o compatibilitate adecvată între donator 
ȘI receptor și prin folosirea, după efectuarea transplan- 
tului, a unor medicamente i imunosupresive puternice, 
cu toate efectele secundare pe care acestea le implică. 
Multe dintre scenariile care susţin folosirea celulelor 
stem embrionare anonime prelevate de la donatori 
neînrudiți pentru a trata diferite maladii vin în totală 
contradicţie cu această îndelungată experiență. 

De aceea, ar fi mult mai bine dacă celulele stem ar fi 
identice din punct de vedere genetic cu receptorul lor. 
Acesta este, desigur, exact rezultatul în urma transfe- 
rului nuclear celular somatic. (Procedeul mai poartă 
denumirea de „clonare terapeutică“, deşi termenul 
conține destulă încărcătură retorică pentru a fi aproape 
inutilizabil. ) Este greu pentru un observator obiectiv să 
argumenteze faptul că aceasta nu va fi, pe termen lung, 
o metodă promițătoare pentru tratarea unei lungi liste 
de maladii care provoacă o mare suferință și în cele din 
urmă moartea. Se cuvine, aşadar, să analizăm cu atenție 
obiecțiile morale faţă de un asemenea proces potențial 
benefic și să evaluăm importanța care li se acordă în 
anumite medii. 

Eu susțin că produsul imediat al fuziunii dintre o 
celulă a pielii și un ovul căruia i s-a extras nucleul nu 

intră sub incidenţa statutului moral al fuziunii dintre 
spermă şi ovul. În cazul celui dintâi, este vorba despre 
un produs de laborator care nu se poate ivi pe cale natu- 
rală și nu face parte din planul lui Dumnezeu de a crea 
o ființă umană. În cazul celui de-al doilea, este vorba 
despre planul lui Dumnezeu, pus în practică de-a lun- 
gul mileniilor de specia noastră și de multe alte specii. 

Evident că, asemenea majorităţii, mă opun cu vehe- 
mentă ideii clonării reproductive umane. Implantarea 
în uter a produsului rezultat în urma transferului nu- 
clear celular somatic este profund imorală, iar combat- 
erea acestei metode este pe deplin justificată. Pe de altă 
parte, se elaborează deja programe pentru determi- 
narea unei singure celule produse în urma transferului 
nuclear celular somatic de a se converti într-o celulă 
capabilă să detecteze nivelul de glucoză și să secrete 
insulină, fără a trece prin celelalte etape ale dezvoltării 
embrionare și fetale. Dacă, în urma parcurgerii unor 
asemenea etape, ar rezulta celule compatibile care să 
poată vindeca diabetul juvenil, de ce nu ar fi această 
procedură acceptabilă din punct de vedere moral? 

Fără îndoială că cercetarea în acest domeniu va con- 
tinua să progreseze rapid. Deși beneficiile medicale fi- 
nale ale cercetării celulelor stem rămân încă necontu- 
rate, ele prezintă totuși un mare potenţial. Opozitia la 
orice cercetare de acest tip ar însemna încălcarea, la 
modul absolut, a imperativului etic de a alina suferinţa, 
încălcare motivată de alte obligaţii morale. Pentru unii 
credincioși, aceasta ar putea reprezenta o poziţie demnă 
de apărat, însă ar trebui să se ajungă la ea doar după o 
analizare amănunţită a faptelor. Oricine prezintă această 
chestiune ca o simplă bătălie între credință și ateism ig- 
noră profund caracterul complex al problemelor. 

Dincolo de medicină 


Am citit de curând în ziar o analiză a diferitelor pro- 
bleme cu care se confruntă președintele Statelor Unite. 
Această relatare, care venea într-un moment când lu- 
crurile nu mergeau prea bine pentru șeful suprem, in- 
cludea o declarație a cuiva identificat drept prieten și 
consultant politic: „Nu l-am văzut niciodată pe preșe- 
dinte copleșit de îndatoriri. Este făcut să ţină piept 
marilor provocări. Este în ADN-ul lui“. 

Deși se prea poate ca prietenul președintelui să fi 
dorit să facă o remarcă spirituală, este la fel de posibil 
să fi vorbit foarte serios. 

Ce dovadă avem pentru caracterul ereditar al com- 
portamentului uman și al trăsăturilor noastre de per- 
sonalitate ? Iar revoluția genetică va naşte oare noi pro- 
bleme etice datorită acestui fapt? Cum putem determina 
cu adevărat rolul eredității și al mediului în contextul 
unor caracteristici umane atât de complexe? S-au scris 
multe tratate erudite pe această temă. Cu mult înainte 
de Darwin, Mendel, Watson, Crick şi toti ceilalţi, se 
ajunsese deja la concluzia că natura ne oferă o minuna- 
tă șansă de a stabili rolul eredității în multe aspecte ale 
existenţei umane. Această șansă ne este oferită de ge- 
menii identici (monozigoţi). 

Dacă aţi întâlnit vreodată o pereche de gemeni iden- 
tici, veţi recunoaște că asemănarea fizică este cu totul 
remarcabilă, la fel ca şi alte trăsături precum timbrul 
vocii şi Chiar anumite ticuri. Totuși, dacă veţi ajunge 
să-i cunoaşteţi bine, veţi descoperi că au personalităţi 
distincte. Oamenii de știință studiază gemenii identici 
de secole pentru a stabili contribuția naturii și a edu- 
caţiei la marea varietate de caracteristici umane. 

Estimare a eredității 
50% 
54% 
42% 
49% 
48% 
57% 
38% 
54% 


Trăsătură a personalităţii 


Capacitate cognitivă generală 


Sociabilitate 
A mabilitate 


Conștunciozitate 


Labilitate emoţională 
Deschidere 


Agresivitate 


Tradiţionalism 


Tabel A.1 Estimări ale procentului diferitelor trăsături ale 
personalității umane care pot fi puse pe seama eredității, din 
T. J. Bouchard și M. McGue, „Genetic and Environmental 
Influences on Human Psychological Differences“, J. Neurobiol. 
54 (2003):4-45. Fiecare dintre trăsăturile enumerate aici are o 
definiție precisă în știința analizei personalității. 


O analiză încă și mai obiectivă se poate face în cazul 
gemenilor identici adoptați la naștere de către familii 
diferite și care au beneficiat astfel de medii de dez- 
voltare total diferite. Astfel de studii permit o estimare 
a eredității oricărei trăsături de personalitate fără a se 
stabili în vreun fel cauzele moleculare. Tabelul A.1 pre- 
zintă câteva exemple de estimări ale proporţiei eredi- 
tății în cazul unei anumite trăsături, pe baza unor studii 
asupra gemenilor. Totuși, din diferite considerente me- 
todologice, aceste studii nu pot fi considerate ca fiind 
extrem de precise. 

Aceste studii conduc la concluzia că ereditatea este 
importantă în cazul multora dintre aceste trăsături de 
personalitate, fapt ce nu ne surprinde câtuși de puţin pe 
noi, cei care trăim într-un mediu familial. De aceea nu 

ar trebui să ne surprindă prea mult nici faptul că 
anumite detalii moleculare cu privire la mecanismul 
eredității încep să fie descoperite prin studiul genomu- 
lui. Şi totuşi ne surprinde. 

Una este să spunem că avem ochii bunicii ori firea 
bunicului, și alta este să spunem că aceste lucruri se 
datorează unui anume T ori C dintr-un anumit loc din 
genom, pe care se poate să-l fi transmis sau nu copiilor 
noștri. Deși cercetarea genetică asupra comportamen- 
tului uman ne oferă promisiunea îmbunătăţirii inter- 
venţiilor în cazul bolilor psihice, această cercetare ridică 
unele semne de întrebare, căci pare să prezinte un peri- 
col destul de mare la adresa liberului nostru arbitru, a 
individualităţii noastre și poate chiar a spiritualităţii 
noastre. 

Totuşi, trebuie să ne obișnuim cu acest lucru. Defi- 
nirea moleculară a anumitor comportamente umane 
are deja loc. Mai multe grupuri de cercetători au publicat 
lucrări de specialitate care indică faptul că variantele 
comune pentru dopamina neurotransmițătoare sunt 
asociate cu scorul unui individ în ceea ce privește trăsă- 
tura curiozității dintr-un test de personalitate standard. 
Totuși, această variantă contribuie doar în foarte mică 
proporţie la gradul de variaţie al acestei trăsături par- 
ticulare. Deşi rezultatul poate fi interesant din punct de 
vedere statistic, rămâne totuși irelevant în cazul indivi- 
dului. 

Alte grupuri au identificat o variantă a unei alte sub- 
stante neurotransmițţătoare, serotonina, care este asoci- 
ată cu anxietatea. S-a descoperit, de asemenea, că această 
variantă influenţează gradul de depresie după o pe- 
rioadă de stres intens. Dacă se dovedeşte corect, acesta 
ar fi un exemplu de interacţiune a genelor cu mediul. 

Un subiect de maxim interes public este baza gene- 
tică a homosexualității. Concluziile studiilor asupra 
gemenilor confirmă faptul că anumiţi factori ereditari 
joacă un rol în homosexualitatea masculină. Totuși, 
probabilitatea ca gemenii identici ai unui bărbat homo- 
sexual să fie tot homosexuali este de aproximativ 20 la 
sută (comparativ cu 2—4 la sută dintre bărbați din to- 
talul populaţiei), indicând faptul că orientarea sexuală 
este în general influențată, dar nu determinată genetic, 
iar genele implicate reprezintă predispoziţii, și nu pre- 
determinări. 

Dintre multele aspecte ale individualităţii umane cu 
mare potenţial de a stârni controverse, niciuna nu este 
mai explozivă ca inteligența. Deși polemicile legate de 
modul cum ar trebui să definim inteligenţa și să o mă- 
surăm rămân un subiect fierbinte în ştiinţa socială și 
deși diferitele teste de inteligență de care dispunem 
evaluează într-o oarecare măsură şi nivelul de educaţie 
și cultură, nu doar capacitatea cognitivă generală, totuşi, 
această trăsătură umană are, fără îndoială, o compo- 
nentă puternică ereditară (Tabel A.1). În momentul de 
față, încă nu s-a demonstrat faptul că vreo anume vari- 
antă genetică ar juca un rol în coeficientul de inteli- 
genţă. Totuși, este posibil să apară zeci de astfel de vari- 
ante, pe măsură ce metodele noastre vor fi suficient de 
performante pentru a le descoperi. Ca și în cazul altor 
aspecte care ţin de comportamentul uman, probabil că 
niciuna dintre variante nu are mai mult decât o con- 
tribuție minoră (posibil unul sau două procente în coe- 
ficientul de inteligenţă). 

Este posibil ca instinctul criminal să fie influenţat 
într-o oarecare măsură de ereditate ? Deja ştim că acest 
lucru este adevărat, ceea ce este evident pentru oricine, 

deși nu este întotdeauna exprimat chiar în acest con- 
text. Jumătate din populația umană este purtătoare a 
unei variante genetice care o face să fie de șaisprezece 
ori mai predispusă să ajungă la închisoare decât cealaltă 
jumătate. Mă refer, desigur, la cromozomul Y purtat de 
bărbaţi. Cu toate acestea, cunoașterea acestei legături 
nu ne-a subminat fiinţa socială și nici nu a fost folosită 
cu succes ca legitimă apărare de bărbaţii vinovați. 

Lăsând însă la o parte acest aspect evident, este 
într-adevăr posibil să fie identificate în genom alte con- 
tribuţii modeste la comportamentul antisocial. Un 
exemplu deosebit de interesant a fost deja semnalat, 
odată cu studierea unei familii din Olanda în care inci- 
dența comportamentului antisocial și criminal în rân- 
dul multor bărbaţi din familie era extraordinar de mare 
și corespundea modelului ereditar specific unei gene de 
pe cromozomul X. 

Studierea atentă a acestei familii olandeze a dezvă- 
luit faptul că exista o mutație inactivantă în gena pen- 
tru monoamină oxidază A (MAOA) de pe cromo- 
zomul X, iar toţi bărbaţii care aveau comportament 
antisocial manifest erau purtători ai acestei mutații. 
Putea să fie pur și simplu vorba despre un eveniment 
rar, fără semnificaţii mai largi, dar se pare că gena 
MAOA normală are două versiuni diferite, una domi- 
nantă și cealaltă recesivă. Deși nu există dovezi conclu- 
dente ale faptului că bărbaţii cu o versiune recesivă a 
acestei gene au o frecvenţă mai mare a interacțiunii cu 
legea, un studiu detaliat efectuat în Australia în legă- 
tură cu bărbaţii abuzati în copilărie a ajuns la concluzia 
că în cazul celor cu o versiune recesivă a genei, frec- 
venţa comportamentului antisocial și criminal era cu 
mult mai ridicată. Și aici poate fi vorba despre un 

exemplu de interacţiune genă-mediu: susceptibilitatea 
genetică atribuită de MAOA devine evidentă doar 
atunci când intervine și experienţa abuzului suferit în 
copilărie, însă, chiar și în această situaţie, descoperirile 
aveau relevanţă doar ca bază statistică. Există o mul- 
time de excepţii de la această regulă. 

Cu câţiva ani în urmă, am citit un articol într-o 
revistă religioasă în care se punea întrebarea dacă spiri- 
tualitatea individuală nu ar putea fi chiar genetică. Am 
zâmbit, spunându-mi că acum mi-a fost dat să aud cul- 
mea determinismului genetic, dar poate că a fost un 
gând pripit: nu este imposibil să ne imaginăm că anu- 
mite tipuri de personalitate, care se bazează ele însele 
pe factori moșteniţi într-o oarecare măsură, ar putea fi 
mai înclinate decât altele să accepte posibilitatea exis- 
tenței lui Dumnezeu. Un studiu recent dedicat geme- 
nilor sugera tocmai acest lucru, deşi, ca de obicei, s-ar 
putea găsi cineva care să protesteze, susţinând că efec- 
tul observat al eredității era destul de slab. 

Problema geneticii spiritualităţii a atras de curând 
atenţia publicului larg în urma publicării unei cărţi inti- 
tulate Gena Dumnezeu” aparţinând aceluiași cercetător 
care a publicat și descoperirile pe tema curiozităţii, an- 
xietăţii și homosexualității masculine. Cartea a făcut 
obiectul multor articole apărute în presă, fiind ilustrată 
chiar și pe coperta revistei Time, însă o lectură atentă 
indică faptul că titlul este mult prea exagerat. 

Cercetătorul în cauză a folosit testele de personali- 
tate pentru a trage concluzia că o trăsătură numită 
„autotranscendenţă“ se moștenește în familie și în 
cazul gemenilor. Această caracteristică a fost asociată 


? D.L. Hamer, The God Gene (New York: Doubleday, 2004). 

cu capacitatea unui individ de a accepta lucruri care nu 
pot fi dovedite ori măsurate în mod direct. Demon- 
strarea faptului că un asemenea parametru al persona- 
lităţii ar putea avea caracteristici ereditare nu este, în 
sine, surprinzătoare, de vreme ce majoritatea trăsătu- 
rilor de personalitate par să aibă astfel de însușiri, însă 
cercetătorul susține ideea că o variantă a unei anumite 
gene, VMAT?, a fost asociată cu un scor mai ridicat pe 
scara autotranscendenţei. Cum niciuna dintre con- 
cluziile sale nu a făcut obiectul unor analize științifice 
și nici nu a fost publicată în literatura de specialitate, 
cei mai mulți experţi au primit cartea cu o mare doză de 
scepticism. 

Un comentariu apărut în revista Scientific American 
sugera că titlul potrivit al cărții ar fi trebuit să fie O 
genă care justifică mai puţin de unu la sută din diversi- 
tatea întâlnită în rezultatele testelor psihologice conce- 
pute să măsoare un factor denumit autotranscendenţă, 
care poate semnifica orice de la apartenenţa la Partidul 
Ecologist la credința în percepția extrasenzorială, potri- 
vit unui studiu nepublicat și nerecenzat. 

Pentru a rezuma această secţiune: există o compo- 
nentă inevitabilă a eredității în multe trăsături ale com- 
portamentului uman, însă pentru niciuna dintre ele 
ereditatea nu este câtuși de puţin determinantă. Mediul 
înconjurător, în special experienţele din copilărie, și ro- 
lul major al alegerilor pe care le facem prin liberul-ar- 
bitru au un efect profund asupra noastră. Oamenii de 
ştiinţă vor descoperi detalii moleculare tot mai nume- 
roase cu privire la factorii ereditari care ne influențează 
personalitatea, însă acest lucru nu ar trebui să ne facă să 
le supraevaluăm contribuţia cantitativă. Da, ni s-a dat 
tuturor un număr de cărți de joc, iar aceste cărţi vor fi 

dezvăluite în cele din urmă, însă felul cum jucăm ţine 
de noi. 


Desăvârșirea omului 


Filmul SF Gattaca descrie o societate viitoare în 
care toţi factorii genetici responsabili pentru apariția 
bolilor și formarea trăsăturilor comportamentale ale 
omului au fost identificaţi și sunt folosiţi în diagnoză 
pentru a optimiza rezultatul împerecherii. În această 
viziune descurajantă asupra viitorului, societatea a aban- 
donat toate libertățile individuale și a permis orientarea 
indivizilor către anumite ocupaţii și experienţe de viaţă 
în funcţie de ADN-ul pe care îl poartă. Premisa filmu- 
lui, aceea că determinismul genetic poate fi atât de pre- 
cis încât o societate ar putea să tolereze situaţia creată 
astfel, este subminată prin faptul că eroul (născut în 
afara sistemului) reușește totuși să depășească perfor- 
manţele tuturor indivizilor perfecţionaţi, care fumează, 
beau şi se ucid unii pe alții. 

Merită să acordăm credibilitate acestui tip de sci- 
ence fiction? Sigur că subiectul desăvârșirii viitoare a 
omului este luat în serios de mulți, inclusiv de oameni 
de știință străluciți. Asistam în anul 2000 la „Seara 
mileniului“ organizată la Casa Albă la care participa și 
preşedintele, când am auzit o eminenţă științifică de 
anvergura lui Stephen Hawking declarând că este tim- 
pul ca omenirea să-și asume sarcina evoluţiei şi să ela- 
boreze un program de autoîmbunătătțire sistematică a 
speciei. Deși, într-un fel, putem înţelege motivaţia lui 
Hawking, profund afectat de o teribilă maladie neuro- 
logică, afirmaţia lui mi-a provocat fiori reci. Cine deci- 
de ce înseamnă o „îmbunătăţire“ ? Cât de dezastruoasă 

ar putea fi o reinventare a speciei umane, doar ca să des- 
coperim că am pierdut pe parcurs ceva fundamental 
(precum rezistenţa la o boală nouă)? Și cum ar afecta 
această refacere din temelii relaţia noastră cu Creatorul ? 

Vestea cea bună este că astfel de scenarii sunt foarte 
îndepărtate, dacă vor ajunge vreodată să fie puse în 
practică, însă există alte aspecte ale desăvârșirii umane 
mai la îndemână și mai demne de a fi luate în discuţie. 

Ma: întâi, să recunoaştem că acest concept nu este 
ușor de definit cu precizie, și nici nu există o linie 
despărțitoare clară între tratarea bolii și îmbunătăţirea 
funcţiei. Să luăm de pildă cazul obezității. Obezitatea 
cronică este desigur asociată cu o mulțime de probleme 
medicale grave și reprezintă o temă importantă de cercetare 
medicală în vederea găsirii unor metode profilactice și 
de tratament. Pe de altă parte, descoperirea unui mijloc 
care să permită persoanelor cu greutate normală să 
obținută silueta trasă prin inel a supermodelelor nu 
poate fi considerată tocmai un triumf medical. Totuşi, 
spectrul greutăţii corporale între aceste două extreme 
este unul continuu și nu este câtuși de puțin ușor să sta- 
bilim când depășim limita. 

Înainte de a trage concluzia că desăvârșirea noastră 
sau a copiilor noștri reprezintă un teritoriu inaccep- 
tabil şi periculos, este bine să ne amintim că în multe 
privinţe deja facem acest lucru și chiar insistăm asupra 
lui. Suntem consideraţi părinți iresponsabili dacă nu 
avem grijă de imunizarea copiilor noștri împotriva 
bolilor infecțioase. Să ne înţelegem: imunizarea repre- 
zintă, fără îndoială, o îmbunătățire, căci duce la prolife- 
rarea anumitor clone ale celulelor imune și chiar la rea- 
ranjarea ADN-ului. 

În mod similar, apa florurată, lecţiile de muzică și 
ortodonţia sunt considerate în general îmbunătăţiri de- 
zirabile. Exerciţiile fizice regulate, o îmbunătățire a 
condiţiei noastre fizice, reprezintă o activitate lăuda- 
bilă. Şi, cu toate că vopsirea părului sau chirurgia plas- 
tică ar putea fi considerate de prisos, mulţi nu ar spune 
că astfel de acte sunt imorale. 

Pe de altă parte, anumite beneficii de care dispunem 
în prezent sunt considerate îndoielnice din punct de 
vedere moral, deși o astfel de judecată depinde în parte 
și de context. Folosirea hormonului de creştere injec- 
tabil este acceptabilă pentru copiii cu deficiență pitui- 
tară, însă cei mai mulți oameni ar considera-o nepotrivită 
în cazul părinţilor care pur și simplu își doresc copii 
foarte înalți. În mod similar, în timp ce folosirea hor- 
monulu: denumit eritropoietină a fost un dar ceresc 
pentru cei care suferă de insuficienţă renală, folosirea 
lui de către atleți este considerată imorală și ilegală. În 
cazul unui alt exemplu din zona atletismului, folosirea 
factorului de creștere IGF-1 oferă mari speranţe, în 
studiile efectuate pe animale, în ceea ce priveşte mărirea 
masei musculare şi ar fi foarte greu de detectat cu aju- 
torul sistemelor de monitorizare actuale. Cei mai multi 
l-ar considera la fel de inacceptabil ca şi steroizii folo- 
siți de atleți. Însă IGF-1 pare să aibă potenţialul de a 
încetini procesul de îmbătrânire. Dacă acest lucru se va 
dovedi adevărat, folosirea lui în acest context ar fi și ea 
imorală ? 

Niciunul dintre aceste exemple citate până acum nu 
a alterat de fapt ADN-ul „primordial“ al individului 
(ADN-ul care se transmite de la părinte la copil) și este 
foarte probabil ca astfel de experimente să nu se mai 
realizeze pe oameni în viitorul apropiat. Deși ele se 

efectuează pe animale în mod curent, există serioase 
motive de siguranţă care să împiedice aplicarea lor în 
cazul oamenilor, căci consecințele negative ale unei 
asemenea manipulări ar putea să se manifeste abia peste 
multe generaţii viitoare. Este limpede că urmașii ai 
căror genomi au fost manipulați nu vor fi avut ocazia 
să-şi dea acordul. Din perspectivă etică, astfel de exper- 
imente genetice vor rămâne probabil în afara discuţiei 
pentru mult timp. Singura excepţie ar putea fi în cazul 
producerii unui cromozom uman absolut artificial care 
să includă material suplimentar, dar care să fie dotat cu 
un mecanism de autodistrugere în situaţia în care ceva 
începe să nu mai funcționeze cum trebuie. Totuși, sun- 
tem foarte departe de a implementa un astfel de proiect, 
chiar și în cazul animalelor. 

Atunci, asta înseamnă că orice temeri legate de ma- 
nipularea rezervorului de gene umane sunt exagerate? 
Da, dacă vorbim despre ingineria genetică folosită 
pentru crearea unor noi structuri ADN, însă, nu, dacă 
vorbim despre scenariul descris în filmul Gattaca în 
ceea ce privește selecția embrionară. Această practică 
ultrasofisticată, dar tot mai răspândită a dat o nouă tur- 
nură fertilizării in vitro. Așa cum se arată în Figura A.2, 
în momentul fertilizării in vitro, se recoltează de la 
mamă peste zece ovule, care sunt fertilizare de sperma 
tatei. Dacă fertilizarea reuşeşte, embrionii încep să se 
dividă. La nivelul de opt celule, este posibilă extragerea 
unei celule din fiecare embrion pentru testarea 
ADN-ului. În funcţie de acest rezultat, se poate hotărî 
care embrioni vor fi reimplantaţi și care înghetati ori 
distruși. 

Sute de cupluri care prezentau riscul unor boli grave, 
precum Tay-Sachs sau fibroza chistică, au apelat deja la 

RECOLTAREA OVULELOR 


PERIOADA DE DEZVOLTARE A EMBRIONILOR 
PANA LA NIVELUL DE OPT CELULE 


AFECTAT NORMAL AFECTAT NORMAL AFECTAT 


SE IMPLANTEAZĂ DOAR EMBRIONII 


Figura A.2 Diagnoză genetică premergătoare implantării 


această metodă pentru a se asigura că vor avea urmași 
neafectaţi de aceste boli, însă un test ADN care să sta- 
bilească dacă un embrion este sortit să aibă boala 
Tay-Sachs poate fi folosit și pentru a determina dacă 
embrionul este de sex feminin sau masculin sau dacă pre- 
zintă riscul unor boli genetice, cauzate de mutații pre- 
cum cea a genei BRCA1. Aplicarea acestei proceduri, 

numită diagnoză genetică premergătoare implantării, a 
stârnit controverse, mai ales din cauza faptului că, cel 
puţin în Statele Unite, este, practic, nereglementată. 

Pe măsură ce această procedură devine tot mai la 
îndemână, se pune întrebarea dacă acele cupluri care 
sunt direct interesate vor hotărî să beneficieze de pe urma 
ei, sub forma unei eugenii la domiciliu, pentru a încerca 
să optimizeze zestrea genetică a urmașilor și să obțină 
combinaţia optimă a genomilor părinţilor. Vor încerca 
oare să elimine variantele mai puţin dezirabile pentru a se 
asigura că anumite trăsături vor fi transmise copiilor ? 

Există totuși o problemă statistică legată de această 
abordare. Tipul de trăsături pe care părinţii şi-ar putea 
dori să le perfecţioneze sunt în general controlate de 
mai multe gene, însă cea mai bună versiune a mamei și 
a tatei în cazul oricărei gene va lua naștere doar într-unul 
din patru embrioni. Dacă trebuie optimizate două gene, 
este nevoie de șaisprezece embrioni (în medie) pentru 
a găsi unul care să îndeplinească această cerinţă. Pentru 
a optimiza zece gene, este nevoie de peste un milion de 
embrioni, mult mai mult decât numărul total al ovu- 
lelor pe care le poate produce o femeie de-a lungul în- 
tregii vieţi! Absurditatea scenariului devine așadar cât 
se poate de evidentă. 

Mai există însă un motiv care confirmă absurditatea 
scenariului. Chiar și în cazul acelui embrion care se gă- 
seşte unul la un milion, alegerea unui număr de zece 
gene pentru inteligentă, talent muzical ori calități atle- 
tice ar avea sorţi de izbândă destul de mici. În plus, 
niciuna dintre aceste gene nu ar funcţiona izolat. Im- 
portanta covârșitoare a educaţiei și a disciplinei primite 
în copilărie nu ar putea fi diminuată printr-o simplă arun- 
care a zarurilor genetice. Cuplul obsedat de folosirea 

unei astfel de tehnologii pentru producerea unui fiu care 
să joace ca mijlocaș într-o echipă de fotbal, care să fie 
vioara întâi în orchestra universităţii și care să obțină nota 
maximă la matematică ar putea avea surpriza să-l gă- 
sească pe băiat în camera lui, jucând jocuri pe calculator, 
fumând marijuana și ascultând muzică peavy-metal. 

Figura A.3 Descriere grafică a diferitelor scenarii de per- 
fecţionare. Deşi nu toţi vor fi de acord cu gradul de probabilitate și 
cel de preocupare etică prezentate pentru fiecare exemplu în parte, 
această diagramă ar putea ajuta la stabilirea priorităților. 

În încheierea acestui capitol, m-am gândit că n-ar 
strica să includ câteva scenarii posibile într-o diagramă 
bidimensioanlă, definită de gradul de preocupare etică, 
pe una dintre axe, și de probabilitatea ca aceste scenarii 
să se întâmple, pe cealaltă axă. Diagrama (Figura A.3) 
ne-ar putea ajuta să ne concentrăm atenţia asupra apli- 
caţiilor care ridică cele mai multe semne de întrebare, 
prezentate în partea de jos, drepta. 


Concluzie 


Această trecere în revistă a câtorva dintre dilemele 
etice asociate cu progresele viitoare din domeniul 
geneticii și din domeniile înrudite nu este câtuși de 
puţin exhaustivă. Noi dileme par să răsară în fiecare zi, 
iar unele dintre cele descrise în acest Apendice s-ar 
putea să dispară. Pentru acele aspecte care reprezintă 
provocări etice majore, şi nu scenarii artificiale şi nere- 
aliste, cum putem noi, ca societate, să ajungem la o 
concluzie ? 

În primul rând, ar fi o greșeală să lăsăm pur și sim- 
plu aceste decizii pe seama oamenilor de ştiinţă. Ei 
joacă un rol esenţial în astfel de dezbateri, având exper- 
tiza necesară unei clare disocieri între ceea ce este și 
ceea ce nu este posibil, însă oamenii de știință nu pot fi 
singurii factori de decizie. Prin natura lor, oamenii de 
știință sunt pasionaţi de explorarea necunoscutului. 
Simţul lor moral nu este, în general, mai mult sau mai 
puţin dezvoltat decât al altor grupuri și se confruntă și 
ei, în mod inevitabil, cu un potențial conflict de intere- 
se care îi poate face să respingă limitele impuse de cei 
care nu sunt oameni de știință. De aceea, trebuie luată 
în discuţie o paletă largă de puncte de vedere. Sarcina 

apasă greu pe umerii participanţilor la asemenea dezba- 
teri, care se văd nevoiţi să se pună la curent cu datele 
ştiinţifice. După cum ne-a demonstrat dezbaterea actu- 
ală cu privire la celulele stem, conceptiile inflexibile 
pot să se dezvolte uneori cu mult timp înainte ca nuan- 
tele ştiinţei să devină clare, în detrimentul unui dialog 
real. 

Faptul că ne bazăm pe una dintre marile religii ale 
lumii ne ajută să rezolvăm aceste dileme morale ? Bioe- 
ticienii profesioniști tind să spună că nu, de vreme ce, 
aşa cum am precizat deja, principiile etice precum au- 
tonomia, binefacerea, nevătămarea şi dreptatea sunt 
susținute atât de credincioși, cât şi de necredincioși. Pe 
de altă parte, având în vedere fragilitatea fundamen- 
telor etice ale epocii postmoderne, care ignoră existenţa 
adevărului absolut, etica întemeiată pe principii clare 
de credinţă îi poate oferi o anumită vigoare care altmin- 
teri i-ar putea lipsi. Ezit, totuși, să pledez cu foarte 
multă tărie în favoarea unei bioetici bazate pe credinţă. 
Pericolul evident este faptul că, așa cum ne-o dovedeşte 
istoria, credincioșii își folosesc uneori credinţa într-un 
fel pe care Dumnezeu nu l-a avut niciodată în intenție 
și trec de la grija plină de iubire la fățărnicie, demagogie 
ȘI extremism. 

Fără îndoială aceia care au condus Inchiziția și-au 
imaginat că îndeplinesc o misiune profund etică, la fel 
ca şi cei care le-au executat pe vrăjitoarele din Salem, 
Massachusetts. În epoca noastră, atentatorii sinucigași 
islamiști şi asasinii medicilor care realizează avorturi 
sunt și ei, fără îndoială, convinși de îndreptăţirea lor 
morală. În fața viitoarelor dilemele etice provocate de 
Ştiinţă, să aducem toate tradiţiile juste şi nobile ale 
lumii, al căror adevăr a fost verificat şi dovedit de-a 

lungul secolelor. Dar să nu ne închipuim că orice inter- 
pretare individuală a acestor mari adevăruri va fi 
acceptabilă. 

Ștunţa geneticii ȘI genomicii începe oare să ne îngă- 
duie să ne „jucăm de-a Dumnezeu“? Expresia este 
foarte des folosită de cei care își exprimă îngrijorarea cu 
privire la aceste progrese ale ştiinţei, chiar și de cei care 
nu sunt credincioși. Cu siguranţă că această îngrijorare 
s-ar mai diminua dacă am putea să contăm pe faptul că 
oamenii se joacă de-a Dumnezeu așa cum face Dumne- 
zeu, cu nesfârșită dragoste și bunăvoință, însă istoricul 
nostru nu se prezintă prea bine. Este greu să luăm deci- 
zii atunci când apare un conflict între imperativul de a 
vindeca şi obligaţia morală de a nu face rău, însă nu 
avem altă alternativă decât să înfruntăm aceste dileme 
fără ocolișuri, să ne străduim să înţelegem toate nuan- 
tele, să ţinem cont de toate punctele de vedere expri- 
mate și să încercăm să ajungem la un consens. Nevoia 
de a reuși în aceste strădanii este un motiv în plus pen- 
tru necesitatea rezolvării conflictelor actuale dintre 
perspectiva științifică și cea spirituală — avem acută 
nevoie ca ambele voci să se audă la masa discuţiilor, 
fără a se răsti una la alta. 

Woodrow Wilson mărturisea la un moment dat: „Eu 
nu numai că îmi folosesc întreaga minte pe care o am, 
dar mai iau şi cu împrumut“. Acest lucru se poate 
spune și despre mine în perioada când am adunat ideile 
cuprinse în cartea de faţă. Dacă am profitat de studiile 
moderne privind genomul uman pentru a oferi o per- 
spectivă nouă asupra posibilității de a armoniza vi- 
ziunea ştiinţifică și cea spirituală, în paginile acestei 
cărţi sunt prea puţine noţiuni teologice originale 
prezentate. De aceea, rămân profund îndatorat unui 
lung șir de mari gânditori de la Sfântul Augustin la 
C.S. Lewis, a căror pricepere de a discerne adevărul 
spiritual depăşeşte cu mult toate strădaniile mele. 
Dorinţa de a scrie această carte a început să se con- 
tureze treptat acum mai bine de două decenii, însă am 
avut nevoie de îndemnul unor prieteni sinceri ca să o 
transform în realitate. În rândul celor care au jucat, cu 
diferite ocazii, rolul lui Barnaba se numără colegul 
întru știință și credinţă dr. Jeffrey Trent, conducătorii 
programului C.S. Lewis Institute Fellows, reverendul 
Tom Tarrants și dr. Art Lindsley, precum și prietenul 
meu dr. Armand Nicholi, eminent cercetător al operei 
lui C.S. Lewis și Sigmund Freud. Un rol semnificativ 

l-au avut și scrierile altor biologi cu credință în 
Dumnezeu, în special dr. Darrel Falk, dr. Alister 
McGrath și dr. Kenneth Miller. 

Un moment deosebit de important în procesul de 
clarificare a noţiunilor descrise aici l-a reprezentat oca- 
zia care mi s-a oferit de a conferenţia în cadrul Prele- 
gerilor Noble de la Universitatea Harvard în februarie 
2003. Trei seri la rând am discutat la Harvard Memo- 
rial Church despre relaţia dintre ştiinţă și credință, iar 
prezenţa în fiecare seară a sute de studenți m-a convins 
de nevoia pe care o resimt mulți tineri de a dezbate pe 
această temă. Îi adresez mulţumiri speciale reveren- 
dului Peter Gomes pentru că a făcut posibilă această 
întâlnire. 

Mulţi alţii au contribuit la nașterea acestei cărţi: 
Judy Hutchinson a transcris cu acuratețe ciornele pe 
care i le-am dictat, Michael Hagelberg a desenat cu pri- 
cepere ilustrațiile pornind de la schițele mele, iar critici 
binevenite într-o primă fază a elaborării cărţii mi-au 
fost oferite de doctorii în ştiinţă Frank Albrecht, Ewan 
Birney, Eric Lander și Bill Phillips. În calitate de agent 
literar, Gail Ross mi-a oferit sfaturile practice de care 
aveam atât de mare nevoie ca scriitor începător, iar 
Bruce Nichols a fost un editor desăvârșit, exprimându-și 
încrederea în acest proiect înainte ca eu să fiu convins 
că ar putea fi realizat, ajutându-mă să depășesc mo- 
mentele dificile şi stabilind standarde înalte în privinţa 
clarităţii şi accesibilităţii. 

Nu în ultimul rând mulţumesc familiei mele. Le 
mulțumesc fiicelor mele, Margaret Collins-Hill și 
Elizabeth Fraker, precum și soţilor lor, pentru încura- 
jările constante. Părinților mei, Fletcher și Margaret 
Collins, care au continuat să aibă preocupări intelec- 

tuale chiar și după vârsta de nouăzeci de ani, le multu- 
mesc pentru criticile constructive în procesul de elabo- 
rare a acestei cărți, deși din nefericire tatăl meu nu a 
trăit s-o vadă publicată. Sper că îi face plăcere să o 
citească de la domiciliul lui, deși sunt sigur că va desco- 
peri multe adverbe inutile care ar fi trebuit supuse unei 
cenzuri mai riguroase. Îi adresez mulțumiri speciale 
soţiei mele, Diane Baker, pentru că a crezut în impor- 
tanţa acestei lucrări și pentru nenumăratele ore petre- 
cute în faţa calculatorului introducând nesfârşitele serii 
de corecturi. 

LIMBAJUL LUI 
DUMNEZEU 


Un om de ştiinţă aduce dovezi spre credinţă 


FRANCIS S. COLLINS 


Discuţii de grup 
Despre acest ghid 


Discuțiile de grup sugerate în continuare sunt con- 
cepute pentru a vă ajuta să găsiți abordări interesante şi 
incitante în urma lecturii cărții Limbajul lui Dumnezeu. 
Sperăm ca aceste elemente să vă sporească bucuria lec- 
turii. 

DISCUȚII DE GRUP 
LIMBAJUL LUI DUMNEZEU 


Posibile întrebări 


1. „Aşadar, iată întrebarea centrală pe care o pune 
cartea de faţă: în această epocă modernă a cos- 
mologiei, evoluţiei și genomului uman, mai există 
oare posibilitatea unei armonii cu adevărat satis- 
făcătoare între viziunea ştiinţifică și cea spiritu- 
ală 2“ (p. 12). Ce credeaţi despre relaţia dintre 
știință şi religie înainte de a citi această carte? 
Cum aţi răspunde la întrebarea lui Collins acum ? 

2. La pagina 29, Collins trage următoarea concluzie 
cu privire la Legea Morală: „conceptul de bine şi 
de rău pare să fie universal în rândul tuturor 
membrilor speciei umane (deși aplicarea lui poate 
duce la rezultate complet diferite)“. Credeţi că 
există Legea Morală? 

3. Ce l-a determinat pe autor să-și pună sub semnul 
întrebării ateismul? La sfârșitul cărții, el îl invită 
pe cititor să-și pună sub semnul întrebării convin- 
gerile actuale. Consideraţi că este o propunere 
realistă sau cititorul obişnuit va aștepta o „criză 
personală“ ca să pornească într-o călătorie de des- 
coperire spirituală (p. 243)? 

4. În carte sunt prezentate în mod impartial dife- 
ritele „opţiuni“ religioase: ateismul, agnosticis- 
mul, creaţionismul, planul inteligent și evoluţia 
teistă, redenumită BioLogos (pp. 169-222)? Lec- 
tura acestor descrieri v-a schimbat concepția cu 
privire la vreuna dintre opţiuni? Care dintre 

opţiuni explică cel mai bine propriile dumnea- 
voastră convingeri? 

. Collins susţine că ateismul este cel mai puţin ra- 
țională dintre toate aceste alegeri, de vreme ce 
ateul trebuie să pretindă stăpânirea unor cunoș- 
tinţe atât de vaste încât să poată respinge în mod 
convingător posibilitatea existenţei lui Dumne- 
zeu. Mergând pe aceeași linie, G.K. Chesterton 
numea ateismul „cea mai îndrăzneață dintre toate 
dogmele... căci reprezintă afirmarea unei negaţii 
universale“. Sunteţi de acord? Este posibil să fii 
ateu raţional? 

. Collins consideră că, în ultimă instanţă, opțiunile 
în favoarea Creaţionismului Pământului Tânăr 
mai degrabă dăunează religiei pe care o reprezintă 
decât o ajută: „Însă nu Știința este cea care are cel 
mai mult de suferit. Creaționismul Pământului 
Tânăr face un deserviciu şi mai mare credinţei, 
prin impunerea ideii potrivit căreia credinţa în 
Dumnezeu implică acceptarea unor teorii funda- 
mental greșite despre lumea naturală“. (p. 188). 
Sunteţi de acord? 

Collins prezintă date din studiul genomilor (pp. 
142-150) care susţin existenţa unui strămoș 
comun al cimpanzeilor ȘI oamenilor. Considerati 
că sunt convingătoare argumentele oferite de 
anatomia cromozomului uman 2, de pseudogene 
şi de elementele repetitive vechi? Ideea descen- 
denţei comune infirmă existenţa lui Dumnezeu ? 
. Collins citează avertismentul Sfântului Augustin 
(din anul 400 d.H.) potrivit căruia interpretările 
înguste ale pasajelor biblice cu sens ambiguu pot 
pune credinţa sub semnul ridicolului dacă desco- 
peririle ulterioare vin în contradicţie cu acele 

interpretări înguste (p. 92). În ce context credeti 
că are relevanţă astăzi acest avertisment? 

9. Discutaţi pe marginea următorului citat din 
Galileo: „Nu mă simt obligat să cred că același 
Dumnezeu care ne-a înzestrat cu judecată, rati- 
une și intelect a avut în intenţie ca noi să ne lipsim 
de folosirea lor“. (p. 168) Ce a vrut să spună 
Galileo ? Credeţi că această afirmaţie este în acord 
cu concepţiile lui Collins ? 

10. În următorul citat din volumul de faţă, Collins 
se referă la întrebările pentru care ştiinţa nu este 
cea mai potrivită să ofere răspunsuri: „ȘI, în 
aceste căutări, am putea chiar să descoperim, cu 
ajutorul științei, multe răspunsuri interesante la 
întrebarea « Cum funcționează viaţa? » Ceea ce 
nu putem descoperi numai cu ajutorul ştiinţei 
sunt răspunsurile la întrebările: « În definitiv, de 
ce există viaţă ? » Sau « De ce sunt eu aici? » (p. 96) 
Susţine Collins această idee în vreun alt capitol 
al cărții ? Sunteţi de acord cu el? 

11. Cum se potrivește tema acestei cărți cu primele 
versuri din Psalmul 18: „Cerurile spun slava lui 
Dumnezeu şi facerea mâinilor Lui vesteşte tă- 
ria“ ?” 

12. Collins aminteşte frecvent de pericolul de a 
pune la temelia credinței religioase probleme 
științifice încă nedezlegate corespunzătoare 
noțiunii de „Dumnezeu al lacunelor“ (p. 101). 
„Credinta care îl pune pe Dumnezeu acolo unde 


“Traducere preluată din Biblia publicată de Editura Institutului 
Biblic și de Misiune al Bisericii Ortodoxe Române, București, 1988 
(n. tr.). 

avem lacune de cunoaștere privind lumea 
naturală ar putea intra în criză dacă progresele 
științifice vor umple până la urmă aceste goluri“ 
(p. 101). Totuși, el precizează, de asemenea, 
faptul că răspunsurile pe care le caută sunt cele 
pe care ştiinţa nu le poate descoperi singură 
(p. 96). Căutarea personală a lui Collins se îns- 
crie în descrierea lui cu privire la căutarea unui 
Dumnezeu al lacunelor? De ce da sau de ce nu? 
Vezi paginile 204 și 214 pentru mai multe detalii 
legate de acest tip de gândire. 

Anticipaţi o epocă în care toţi liderii religioși vor 
accepta darwinismul, tot așa cum noi am ajuns 
în cele din urmă să acceptăm că Pământul se 
rotește în jurul Soarelui ? Este bătălia dintre ști- 
ință și religie sortită să continue odată cu fiecare 
nouă descoperire științifică ? 

Sugestii pentru Clubul de carte 
sau Grupul de discuţii 


1. În noiembrie 2006, revista Time a găzduit o dez- 
batere între Francis Collins şi Richard Dawkins, 
autorul cărţii The God Delusion (vezi 
http://www.time.com/time/magazine/article/ 
0,9171,1555132,00.hrml). 

Discutaţi pe marginea acestei dezbateri, reliefând 
punctele tari și punctele slabe ale argumentelor. 
2. Recitiţi primele două capitole din Geneza sau 
citiţi aceste pasaje pentru prima dată ori comen- 
taţi pe marginea lor în cadrul grupului de discuţii. 
Observati cele două narațiuni uşor diferite cu 
privire la creaţie ? Cum interpretați aceste versuri 
acum, după ce ați citit Limbajul lui Dumnezeu ? 

3. C.S. Lewis este frecvent citat de Collins ca filozo- 
ful care l-a ajutat să-l descopere pe Dumnezeu, 
iar Collins citează lucrările lui Lewis în repetate 
rânduri, atunci când se ivesc întrebări importante 
cu caracter religios. Faceţi o călătorie direct la 
sursă și citiţi una dintre cărțile lui Lewis mentio- 
nate de Collins. Alegeţi între Problema durerii, 
Surprins de bucurie, Creștinism. Pur și simplu Şi 
Minuni. Pentru mai multe informaţii despre C.S. 
Lewis, vizitaţi www.cslewis.org. 

4. În calitate de conducător al Proiectului Geno- 
mului Uman, Collins este deseori citat în presă și 
pe internet. Căutaţi pe internet informaţiile care 
vă interesează cel mai mult în legătură cu Collins 
și prezentaţi-le în cadrul grupului de discuţii. Vă 
sugerăm să începeți cu 

www.genome.gov, www.enn.com, 
www.salon.com și www.nytimes.com. 

Pe website-ul seriei PBS Religion and Ethics, 
puteţi viziona o înregistrare video cu Francis S. 
Collins la 
www.pbs.org/wnet/religionandethics/week947/ 
profile.html. 

. Continuându-vă căutările veţi descoperi site-uri 
dedicate coexistenţei dintre ştiinţă şi religie. 
Accesaţi website-ul Fundaţiei C.S. Lewis la 
www.ceslewis.org sau site-ul înrudit al documen- 
tarului de patru ore realizat de PBS şi intitulat 
The Question of God: 
www.pbs.org/wgbh/questionofgod. Vizitaţi 
www.godandscience.org, www.hawking.org.uk, 
www.ucmp.berkeley.edu/history/thuxley.html 
și www.aboutdarwin.com pentru informaţii 
suplimentare. 

Încercaţi să găsiţi site-uri care prezintă mai multe 
detalii despre temele științifice și medicale 
menționate în carte. Căutaţi amănunte legate de 
Big Bang, fibroza chistică, medicina personalizată 
și genomul uman. Vă sugerăm site-uri precum 
www.umich.edu/-gs265/bigbang.htm, 
www.cff.org, 
www.personalizedmedicinecoalition.org și 
www.genome.gov. 

